
1. INTRODUCERE 


Oenologia este ştiinţa care se ocupă cu studiul metodelor şi procedeelor de producere, 
maturare, stabilizare şi îmbuteliere a vinurilor şi a celorlalte produse obținute pe bază de struguri, 
must şi vin, în scopul realizării unor produse finite care să corespundă exigenţelor consumatorului. 

Denumirea de oenologie vin de la cuvintele greceşti oenos, care înseamnă vin şi logos, care 
înseamnă vorbire. În sens mai larg, oenologia poate fi considerată ştiinţa vinului. Datorită faptului că 
este o ştiinţă cu caracter practic, de multe ori ea este denumită şi tehnologia vinului. 

Conform dicționarului limbii române, vinul este o băutură alcoolică obţinută prin fermentarea 
mustului de struguri (sau prin fermentarea altor fructe). Această definiție este, pe de o parte destul de 
generală şi incompletă, iar pe de altă parte, eronată deoarece include în categoria vin şi băuturile 
obținute din fructe. O definiție mult mai completă este dată în Legea viei şi vinului (nr.244/2002): 
„vinul este băutura obținută exclusiv prin fermentarea alcoolică, completă sau parțială, a strugurilor 
proaspeţi, zdrobiți sau nezdrobiţi, ori a mustului de struguri. Tăria alcoolică dobândită (efectivă) a 
vinului nu poate fi mai mică de 8,5% în volume”. 

Producția mondială de vin este de aproximativ 260 milioane hl, care se obțin de pe o suprafață 
de 7,8 milioane hectare. Ţările cele mai mari producătoare de vinuri sunt Italia şi Franţa cu 60 şi 
respectiv 55 milioane de hl. România, cu cele aproximativ 5 milioane de hl pe care le produce anual, 
ocupă locul al 10-lea din lume, deşi ca suprafață ocupă locul 9, cu circa 243.000 ha. 

Tendinţele mondiale care pot fi observate în sectorul viti-vinicol sunt încurajatoare. După o 
perioadă în care suprafețele cu vii au scăzut de la circa 10 milioane hectare la aproximativ 7,5 
milioane hectare, în ultimii ani suprafețele viticole au început să crească din nou. Scăderea 
suprafețelor viticole nu a dus însă la o scădere proporțională a producției de vin, deoarece, 
tehnologiile noi, mai performante, au permis producții tot mai mari la unitatea de suprafață. În plus, 
țările noi viticole, cum sunt Australia, Noua Zeelandă, SUA (California) etc., care au plantat masiv în 
ultimul timp, au beneficiat încă de la înfiinţarea plantaţiei de tehnologiile cele mai performante, 
trecând peste etapa de viticultură tradițională direct la o exploatare aproape de tip industrial. 

Oenologia are ca obiect studiul tehnologiei de producere a vinului, începând de la struguri şi 
terminând cu livrarea produsului finit. Aceasta presupune cunoaşterea materiei prime, respectiv a 
strugurilor, a tehnologiei de prelucrare a acestora, a fenomenelor fizico-chimice care au loc în timpul 
transformării mustului în vin şi ulterior în timpul păstrării şi condiționării lui. 

Un alt obiect al oenologiei poate fi considerat studiul diferitelor tehnologii de producere a 


diferitelor tipuri de categorii de vin, a vinurilor speciale (vinuri spumante, spumoase, vinuri pentru 

distilate etc.), precum şi tehnologiile de valorificare a unor produse vinicole secundare (distilate, 
drojdie, tescovină, seminţe, tartrați etc.). 

Oenologia este, în prezent, o ştiinţă de sine stătătoare. Ea s-a putut dezvolta pe măsură ce s-au 
acumulat tot mai multe cunoştinţe în toate domeniile ştiinţei şi, în special al celor horticole şi bio- 
chimice. În acest fel, oenologia a ajuns să aibă strânse legături cu multe din ştiinţele fundamentale 
(chimia, biochimia, microbiologia, fizica), cu altele care-i asigură obţinerea unei materii prime de cea 
mai bună calitate (viticultura, ampelografia, pedologia, agrochimia, protecția plantelor) sau cu cele 
care-i asigură sprijinul tehnologic (mecanizarea, automatica, informatica etc.). Nu în ultimul rând 
trebuie amintite marketingul, fără de care, în prezent, nu mai poate fi concepută o valorificare 
superioară a vinurilor sau a celorlalte produse şi subproduse vinicole. 

Un rol cu totul deosebit, întâlnit doar sporadic în alte domenii ale agriculturii, îl are cadastrul 
şi legat de acesta dreptul agrar, care asigură cadrul legislativ al utilizării denumirilor de origine 
controlată (DOC). 

Viitorul viticulturii şi vinificaţiei trebuie privit cu optimism, deoarece, pe de o parte dinamica 
comerţului mondial cu vinuri arată o evoluție pozitivă, iar pe de altă parte, plăcerea de a consuma vin 
creşte în întreaga lume. Tot mai multe cercetări ştiinţifice demonstrează că un consum moderat de vin 
nu numai că înfrumusețează viața, dar o şi prelungeşte. Argumentele ştiinţifice privind efectele 
benefice ale consumului moderat de vin au fost recepționate pozitiv de către consumatori, astfel încât, 


în prezent, stilul de viaţă modern este tot mai greu de conceput fără vin. 


2. CONSTRUCTII VINICOLE, ECHIPAMENTE TEHNOLOGIC ŞI 
MATERIALE OENOLOGICE 


Pe măsura extinderii culturii vitei de vie, mai ales către limitele sale nordice, unde aproape 
întreaga producție de struguri este prelucrată şi valorificată ca vin, construcțiile şi echipamentele 
vinicole au căpătat importanţă deosebită cunoscând o continuă modernizare din punct de vedere al 
construcţiei propriu-zise, cât şi al înzestrării cu echipament tehnologic. În prezent, s-a trecut de la 
construcțiile improvizate, în care majoritatea lucrărilor se efectuau manual, la adevărate uzine de 


vinificaţie, specializate şi care prezintă un înalt grad de mecanizare şi automatizare. 


2.1. CONSTRUCŢII VINICOLE 


Prin construcții vinicole se înţelege acele localuri speciale în care se prepară şi se păstrează 
vinurile şi celelalte produse vinicole. Practica a arătat că felul construcțiilor, modul lor de amplasare şi 
de organizare cât şi cel de întreţinere, au un rol hotărâtor asupra calității vinurilor obţinute. Se poate 
spune pe drept cuvânt că localurile vinicole îşi pun amprenta asupra calităţii viitorului vin şi deci 


cunoaşterea acestora este absolut necesară pentru fiecare vinificator. 


2.1.1. Tipurile de construcţii vinicole 
Multitudinea construcțiilor vinicole, ce împânzesc astăzi podgoriile şi centrele urbane ale 
zonelor viticole, par la prima vedere imposibil de clasificat. Aceasta datorită faptului că ele sunt de 
vârste diferite, (uneori depăşind 100 de ani), fiecare reprezentând un anumit concept constructiv şi 
tehnologic şi apoi datorită posibilității apărute de-a lungul timpului, de perfecționare şi modernizare a 
tehnologiilor şi tehnicilor de lucru. În sfârşit un alt aspect de loc de neglijat, ce îngreunează 
clasificarea lor, este multitudinea materialelor de construcție (cărămidă, beton, metal etc.) de care se 
dispune. 
Luând drept criteriu de clasificare funcționalitatea, se pot distinge următoarele tipuri de 
construcții vinicole: 
- construcții tip cramă 
- construcții tip cramă - pivniță 
- construcții tip depozit - pivniță 


- construcții vinicole speciale 


Construcţiile tip cramă sunt acele localuri vinicole care permit prelucrarea strugurilor, 
prepararea vinurilor şi eventuala lor păstrare până în primăvară, sau cel mult până la noua recoltă. 
Cramele sunt construite la nivelul solului şi sunt amplasate de regulă în plantații viticole. Ele pot 
asigura prelucrarea strugurilor de pe o suprafaţă de până la 20 ha de vie şi stocarea provizorie a unor 
cantități de 1000 -1500 hl de vin. 

Cele mai noi construcții de acest tip sunt ieftine şi simple, se confecționează din materiale 
uşoare, cu structuri metalice şi asigură mai ales o protecție contra ploilor. Sunt prevăzute cu spații 
pentru prelucrarea strugurilor, deburbarea, fermentarea, stocarea şi prelucrarea subproduselor. 

Construcţiile tip cramă - pivniţă sunt destinate atât pentru vinificația primară cât şi pentru 
maturarea, învechirea, condiționarea şi îmbutelierea vinurilor. Acestea poartă numele de complexe de 
vinificație şi de regulă au o capacitate de prelucrare şi depozitare cuprinsă între 50.000 şi 150.000 hl 
vin. Ele pot prelucra strugurii de pe câteva sute de hectare, situate pe o rază de 10 - 15 km. Un 
asemenea tip de construcție trebuie să dispună de spatii pentru prelucrarea strugurilor, limpezirea şi 
prelucrarea mustului, stocarea, maturarea, stabilizarea, condiționarea şi îmbutelierea vinurilor şi 
pentru valorificarea subproduselor. 

Construcţiile tip depozit - pivniță sunt localuri ce permit stocarea, stabilizarea, 
condiționarea, îmbutelierea şi maturarea vinurilor. Asemenea construcții sunt amplasate în centrele 
urbane mai importante, având drept scop principal stocarea vinurilor, stabilizarea, condiționarea şi 
îmbutelierea lor în vederea comercializării. Înainte de 1989 s-au realizat asemenea construcţii de 
capacități impresionante (exemplu întreprinderea Obor - Bucureşti cu capacitate de stocare a 
1.600.000 hl de vin); în prezent sunt numeroase firme care se ocupă cu comercializarea vinului, care 
si-au amenajat localurile de stocare şi preluare în clădiri deja existente, multe dintre ele având inițial 
altă destinaţie. 

Construcţiile vinicole speciale cuprind acea categorie de localuri vinicole destinate pentru 
prepararea anumitor tipuri de vinuri din categoria celor speciale (spumante) sau a altor băuturi pe bază 
de must şi vin (distilate). Ele trebuie să răspundă cerinţelor impuse de tehnologia de fabricare a 
tehnologic, cum ar fi temperatura, umiditatea atmosferică, aeraţia etc. Asemenea construcții au spații 
destinate pentru recepționarea materiei prime, desfăşurarea procesului de producţie şi de stocare a 


producţiei finite. 


2.1.2. Complexul de vinificaţie 
2.1.2.1.Amplasarea, mărimea şi profilul complexului vinicol 
Alegerea locului pentru amplasarea complexului de vinificaţie este condiţionată de o serie de 


factori. În general se urmăreşte ca locul să aibă o poziţie cât mai centrală faţă de plantațiile pe care le 

deserveşte, aceasta determinând atât o diminuare a timpului de transport al strugurilor, cu implicaţii 
directe asupra perisabilităţii lor, cât şi o importantă economie de combustibil. Apropierea de o cale 
ferată sau de o şosea principală, facilitează transportul rapid şi ieftin al produselor finite şi a 
materialelor auxiliare. 

Amplasarea combinatului vinicol în vecinătatea unei localităţi permite pe de o parte folosirea 
rețelelor de energie electrică, apă şi canalizare existente cât şi a populației, iar pe de altă parte, 
asigurarea unei navete rapide şi la timp a personalului muncitor. 

Terenul ales trebuie să fie suficient de întins pentru a asigura o suprafață optimă clădirilor, 
platformei de recepţie a strugurilor, de expediere a vinului, spațiu pentru parcare, curte etc. 

Mărimea optimă a complexului de vinificație se stabileşte în funcție de cantitatea de struguri 
care trebuie prelucrată şi de asigurarea posibilităţilor de maturare a vinului. În România, există 
combinate care pot prelucra 1.000 până la 20.000 tone struguri pe sezon şi cu posibilități de maturare 
a 1/3, 1/2 sau mai rar a întregii cantități de vin produse. 

La stabilirea mărimii optime, se iau în considerare şi factorii economici, care conduc la un cost 
de producţie scăzut, un consum redus de energie, în condiţiile obţinerii unor vinuri de bună calitate. 
De asemenea, trebuie să se țină seama de cantitatea de vin care va intra în următoarele faze 
tehnologice, de maturare, condiţionare, îmbuteliere, învechire, cantitate care poate fi egală cu cea din 
vinificarea proprie, mai mică, sau mai mare, ca urmare a prelucrărilor de vin de la alte unități sau 
producători. 

Profilul complexului de vinificație se stabileşte în funcție de categoriile şi tipurile de vin care 
se pot obţine. În acest sens interesează proporţia între vinurile albe şi roşii, iar la fiecare din ele, 
raportul între vinurile de masă şi cele de calitate superioară. 

2.1.2.2. Organizarea complexului vinicol şi principalele lui părţi componente 

Combinatul vinicol ocupă o suprafață delimitată, unde sunt amplasate construcții, căi de acces, 
platforme şi zone verzi. Aria construită, respectiv suprafaţa ocupată de construcţii, reprezintă de 
obicei 40-50% din suprafața incintei complexului. 

În funcţie de mărimea şi profilul complexului, încăperile trebuie să fie astfel dimensionate şi 
dispuse încât să permită gruparea secțiilor productive în concordanță cu desfăşurarea fazelor din 
fluxul tehnologic. Principalele secţii care intră în componența complexului de vinificaţie sunt: secția 
de prelucrare a strugurilor, secția de fermentare - respectiv macerare-fermentare, secția de 
maturare, învechire, secția de condiționare-stabilizare şi secția de îmbuteliere. Pentru asigurarea unei 
bune funcţionări a secţiilor de bază sus-menționate, complexul de vinificaţie mai are în dotarea sa şi o 
secție mecano-energetică, un atelier de dogărie, un laborator pentru analize, un sector administrativ, 
servicii funcționale (tehnic, financiar, contabil etc.) şi în ultimul timp un centru sau oficiu de calcul, 


care este legat prin sistem informaţional, de toate celelalte sectoare. 

Secţia de prelucrare a strugurilor denumită şi secția de vinificare propriu-zisă poate fi 
amplasată fie în două spaţii distincte (unul exterior clădirii şi unul în interiorul ei), fie poate fi 
concentrată într-un singur spaţiu interior, aşa cum este cazul în complexele de vinificare moderne. 

În primul caz, în "spaţiul deschis” - situat de obicei la nivelul solului, sunt amplasate bascula- 
pod cu cabina de recepție, platforma pentru manevrarea mijloacelor de transport şi eventual buncărele 
de colectare şi alimentare a maşinilor de zdrobit şi desciorchinat. 

"Spațiul închis" denumit şi sala maşinilor este amenajat, de obicei, pe trei nivele: un nivel de 
bază - ce corespunde aproximativ cu cota terenului, un nivel inferior şi unul superior. La nivelul 
inferior, situat de obicei la 3-4 metri adâncime, sunt instalate fulopompele, egrafulopompele, 
cisternele de colectare a mustului, limpezitoarele centrifugale de deburbare, presele continui şi benzile 
transportoare pentru evacuarea ciorchinilor şi a tescovinei. 

Nivelul de bază, situat la cota terenului, este cunoscut şi sub numele de sala preselor datorită 
amplasării preselor la acest nivel. 

Nivelul superior, amenajat la circa 4 m de pardoseala nivelului de bază este ocupat de 
scurgătoare, care pot fi metalice sau din beton. În complexele vinicole moderne, scurgătoarele sunt 
amplasate pe nivelul de bază eliminând astfel pe cel superior. Acest fapt se datorează atât 
îmbunătățirii metodelor de scurgere cât şi a tipurilor noi de scurgătoare. 

În complexele de vinificare moderne, "spaţiul deschis" se rezumă numai la existenţa 
platformei pentru manevrarea mijloacelor de transport. 

Secţia de fermentare este situată în cele mai multe cazuri la nivelul solului, în continuarea 
nivelului de bază. Uneori ea poate fi situată sub sala preselor, în cazul construcțiilor vinicole 
construite pe bot de deal. Condiţia principală este ca încăperea, vasele şi instalaţiile aferente, să 
asigure buna desfăşurare a procesului de fermentație. 

În complexele vinicole moderne, sala de fermentare este climatizată. În acest sens, este 
prevăzută cu uşi duble (sau cu sasuri) şi este dotată cu ventilatoare, schimbătoare de căldură şi în 
multe cazuri cu instalaţii de colectare, dirijare şi evacuare sau colectare a dioxidului de carbon. 
Prezenţa CO» în cantităţi peste limita admisă (0,22% vol., respectiv 2,2 1 CO-/m? aer) poate duce la 
îmbolnăviri profesionale, iar la concentraţii ridicate (4-5% vol., respectiv 40-50 1 CO»/m” aer) 
provoacă moartea. Din acest motiv, în perioada campaniei de toamnă, este obligatorie verificarea 
prezenţei dioxidului de carbon, înainte de intrarea lucrătorilor în sala de fermentare. Aceasta se poate 
face uşor cu ajutorul unei lumânări aprinse. Reglarea temperaturii din sălile de fermentare se face cu 
ajutorul unor schimbătoare de căldură care pot fi de diferite tipuri constructive. 

Mărimea sălii de fermentare este în strânsă corelație cu cantitatea de struguri ce urmează a fi 
prelucrată anual, fiind influențată atât de durata procesului de fermentare cât şi de capacitatea şi 


modul de aşezare al vaselor. 


Secţia de maturare — învechire. În această secţie, vinul îşi petrece cea mai lungă perioadă de 
timp. Prin trecerea vinului în această secție se urmăreşte îmbogățirea calităţii lui (depunerea levurilor, 
precipitarea parțială a tartraților, coagularea şi depunerea excesului de proteine etc.) şi împiedicarea 
proceselor dăunătoare lui. 

Această secție, poate fi amplasată fie subteran (pivnițe, hrube sau beciuri), fie suprateran aşa 
cum este cazul în majoritatea combinatelor vinicole. 

Pivniţele, hrubele sau beciurile clasice au fost construite pentru depozitarea vinului în vase de 
lemn. Temperatura este cu atât mai constantă, cu cât adâncimea este mai mare şi izolația mai bună. 
Temperaturile optime de stocare pentru vinurile albe se situează între 9 şi 12*C iar pentru vinurile 
roşii între 12 şi 15*C. De obicei, la o adâncime de 18-22 m, temperatura este practic constantă tot 
timpul anului, în jurul valorii de 10°C, respectiv cu o valoare egală cu temperatura medie anuală din 
zona respectivă. 

Umiditatea relativă a aerului, are importanță în cazul stocării vinului în vase de lemn şi este de 
mai mică importanţă în cazul folosirii cisternelor. În primul caz, umiditatea aerului ar trebui să fie 
între 86-98%. 

Spațiile cu o umiditate mai mică de 82% influențează negativ maturarea vinului ducând în 
final la o "îmbătrânire" prematură, la un vin "obosit". Ele sunt în general şi mai calde, astfel încât sunt 
periculoase din punct de vedere microbiologic pentru vinurile cu un conţinut redus în alcool şi cu rest 
de zahăr. Acestea ar impune folosirea unor doze ridicate de SO2, care contravine cu cerințele actuale 
ale consumatorilor. 

Buteliile cu vin pot fi stocate fără probleme în spaţii reci şi umede. În schimb cele etichetate 
nu trebuie stocate în spaţii cu o umiditate relativă a aerului mai mare de 60-70% datorită posibilității 
de desprindere şi deteriorare a etichetelor. 

La combinatele vinicole moderne, secția de maturare este amplasată lângă sala de fermentare 
şi poate fi formată din mai multe încăperi dispuse etajat. 

Încăperile secţiei de maturare sunt în multe cazuri, de fapt, nişte hale, în care sunt amplasate 
cisternele de stocare. Construcţia poate fi făcută din plăci prefabricate, sau poate fi metalică. Este 
important ca atât acoperişul cât şi pereții laterali să fie izolaţi termic. 

Cu cât vasele de depozitare a vinului sunt mai mari, cu atât inerția lor termică este mai mare, 
ducând la o încălzire mai lentă a vinului sub influenţa temperaturii exterioare. Această încălzire 
progresivă din timpul verii poate fi prelungită printr-o reglare a aerisirii spaţiilor în timpul nopții. 
Metoda nu dă rezultate în totalitate, aşa că, vara se impune folosirea unor agregate de produs frig, care 


să răcească aerul din spaţiile de depozitare a vinurilor. 


Ca şi în secțiile de fermentare şi prelucrare, este bine ca în pardoseală să se prevadă rigole, 
acoperite cu grătar, ce conduc la un bazin colector. Prin aceste amenajări, se evită eventualele pierderi 
de vin, ce ar putea surveni datorită îmbinărilor imperfecte sau a fisurării cisternelor. 

Vinoteca. Prin acest termen se înţelege unul sau mai multe compartimente ale secției de 
maturare-învechire din încăperile climatizate sau din pivniţă, unde sunt păstrate vinurile îmbuteliate. 
Păstrarea buteliilor cu vin se face pe stelaje compartimentate pentru a uşura identificarea fiecărui lot. 
În aceste compartimente ale stelajelor, buteliile sunt păstrate în poziţie orizontală, astfel încât să fie în 
contact direct cu vinul. În ultimul timp, odată cu folosirea motostivuitoarelor, se foloseşte sistemul 
paletizat de stocare. 

Buteliile sunt aşezate în box-paleţi ce pot fi stivuiți pe înălțime, folosind mult mai bine spaţiul 
de depozitare şi uşurând totodată munca prilejuită de manevrarea lor. 

Secţia de condiţionare şi stabilizare a vinului. Este situată alături, sau mai rar, sub secția de 
maturare-învechire. În dotarea ei intră 1-2 cisterne de cupajare, cisterne pentru aplicarea diferitelor 
tratamente (bentonizare, demetalizare, cleire), precum şi cisterne izoterme. Există combinate vinicole 
care dispun de camere izoterme, complet izolate de sala de condiționare, în care se poate asigura o 
temperatură a aerului de -4-5*C. 

În dotarea acestei secţii intră o serie de maşini şi utilaje necesare pentru distribuţia vinului, 
bentonizare, pasteurizare, refrigerare, filtrare etc. 

Secţia de îmbuteliere a vinului. De obicei, această secție este alăturată secției de 
condiționare-stabilizare, fiind situată la nivelul solului, pentru a permite introducerea şi manipularea 
cât mai uşoară a ambalajelor şi materialelor, precum şi facilitarea expedierii produsului finit. 

În combinatele vinicole, secția de îmbuteliere este compartimentată pe încăperi ce corespund 
unui anumit proces tehnologic şi care trebuie să îndeplinească anumite condiţii. În componenţa secţiei 
se mai găseşte şi o magazie tampon pentru păstrarea temporară a vinului îmbuteliat, iar la exteriorul 
acesteia, o rampă de încărcare a cutiilor. lăzilor sau paletelor cu butelii, în mijloacele de transport. 

2.1.3. Menţinerea condiţiilor de igienă din localurile vinicole 

Menţinerea curăţeniei şi igienei în localurile vinicole este una dintre condiţiile de bază pentru 
obținerea unor vinuri sănătoase, fără mirosuri sau gusturi străine. Menţinerea stării de curățenie se 
asigură prin îndepărtarea tuturor resturilor de materii şi materiale (numite gunoaie), care sub o formă 
sau alta au ajuns sau au rămas pe suprafeţele utilajelor, recipienților, pardoselilor sau pe pereții 
localurilor. Curăţenia se face imediat după terminarea operaţiunii la fiecare loc de muncă, de către 
fiecare muncitor. În funcţie de locul de muncă şi murdăria care s-a făcut, curăţenia se face prin 
măturare, spălare etc. În ultimul timp, se recomandă să se utilizeze la spălare detergenţi speciali, care 
au şi rol de dezinfectare. În timpul campaniei de vinificaţie, de exemplu, sala maşinilor se spală, după 
terminarea activității zilnice, cu jet de apă. Se igienizează toate utilajele, benzile transportoare, 

pardoselile în aşa fel încât să nu rămână resturi de struguri sau must care ar putea constitui surse de 
dezvoltare a microorganismelor patogene. Localurile de îmbuteliere se curățesc după fiecare schimb, 
spălarea cu jet fiind însoţită şi de spălarea cu detergenţi. În spaţiile destinate maturării şi învechirii 
vinurilor curăţenia se face periodic, întrucât aici nu se lucrează zilnic. 

Pentru menţinerea igienei nu este suficientă curăţenia. Ea trebuie însoțită de dezinfecţie, 
adică de tratamente de distrugere a germenilor patogeni din local. Pentru aceasta se utilizează 
substanţe antiseptice, cum sunt varul, sulfatul de cupru, anhidrida sulfuroasă, clorul şi derivații săi 
(hipocloritul de calciu sau de sodiu, dioxidul de clor, cloramina). Dezinfectarea localurilor se face ori 
de câte ori este nevoie, operaţiunea fiind impusă de natura activităţii desfăşurate. În localurile unde nu 
se lucrează continuu (sala maşinilor, hrube etc.) dezinfecția se face periodic, adică anual sau de două 
ori pe an la sfârşitul campaniilor sau începutul lor şi săptămânal sau lunar prin ardere de sulf (30g sulf 
la 100 m: spaţiu). Aici trebuie făcută precizarea că obiectele metalice neprotejate se vor coroda fapt 
pentru care trebuiesc luate măsuri în acest sens. În cazul localurilor unde se lucrează tot timpul anului 
(îmbuteliere), igienizarea completă a localurilor se face după terminarea remontului. Pentru 
menţinerea unei igiene perfecte în asemenea localuri, se fac zilnic controale microbiologice şi 
dezinfecții cu produse mai puțin corosive decât anhidrida sulfuroasă. Mai nou, aceste localuri se 


dezinfectează cu lămpi speciale cu ultrasunete. 


2.2. RECIPIENȚII PENTRU VINIFICAȚIE 


Recipienţii reprezintă echipamentul cel mai important pentru vinificaţie. Ei sunt necesari atât 
pentru producerea vinurilor cât şi pentru manipularea, păstrarea şi transportul lor până la consumator. 
Extinderea şi producerea diferitelor alimente lichide, în a căror categorie se înscrie şi vinul, 
nu ar fi fost posibila daca nu ar fi fost inventaţi recipienții. În prezent, recipientii utilizaţi în vinificaţie 
pot fi confecționaţi din materiale ca: beton, metal, mase plastice etc. şi au forme şi mărimi specifice 
scopului pentru care sunt utilizați, în diferite faze ale proceselor tehnologice. 
Recipientii se pot grupa după mai multe criterii: 
- după modul de utilizare (recipienţi pentru vinificare sau elaborare, pentru conservare sau 
păstrare); 
- după posibilitatea vinului de a avea contact cu aerul (recipienți deschişi, recipienţi închişi) 
- după felul materialului din care sunt confecționați (recipienţi din lemn, din beton, din metal, 
din material plastic etc.). 
Indiferent de aceste particularități, recipientii pentru vinificaţie trebuie sa îndeplinească câteva 
criterii de ordin general şi anume: sa fie neutri la contactul cu vinul şi sa reziste la coroziune, sa aibă 
rezistenta mecanica, sa fie uşor de igienizat, sa aibă durata mare de folosința, sa poată fi mutați, sa 


aibă preţ cat mai redus pe unitate de volum şi an de folosinţa etc. 

2.2.1. Recipienţii din lemn au apărut la popoarele din peninsula Iberica şi din Europa 
centrala. Cu toate progresele înregistrate în construcția recipienților oenologici, recipienții din lemn 
rămân încă de primă importanță, mai ales pentru anumite etape din viaţa vinului (maturarea) şi pentru 
anumite tipuri şi categorii de calitate. Cele mai utilizate sunt căzile şi butoaiele. 

Perioada maximă de utilizare a recipienților din lemn poate fi de câțiva zeci de ani (50 sau 
chiar mai mult) şi este determinată de modul cum sunt întreținute. Se folosesc numai acele vase care 
sunt confecționate din doage cu fibră netedă, densă, fără noduri sau urme de carii. Lemnul din care 
sunt confecționate, de regulă stejar, trebuie să nu aibă urme de putregai, de scoarța înfundată, 
crăpături sau alte asemenea traume care să-i micşoreze rezistența. Doagele mantalei trebuie să fie 
uniforme ca lăţime, să fie suficient de groase şi bine încheiate. În cazul vaselor mari (budane şi căzi 
de peste 5.000 1), fundurile sunt asigurate cu 1-2 traverse, care au rolul de a prelua presiunea mare pe 
care o exercită lichidul asupra doagelor de fund. Căzile care au diametrul deschiderii mai mare decât 
cel al bazei (fundului) sunt numite focifori şi sunt utilizate frecvent la deburbarea mustului şi la 
păstrarea tescovinei. Cele care au deschiderea mai mică decât fundul, se numesc zăcători şi servesc la 
macerarea-fermentarea mustuielii în cazul producerii vinurilor roşii sau aromate. Există cazuri când 
căzile, în mod special zăcătorile, se folosesc ca vase de cupajare, sau chiar la păstrarea vinului. 

Butoaiele sunt vase de lemn cu o capacitate de 200 -2.000 1, folosite în principal pentru 
maturarea vinului, cu perspective de îmbunătăţire a calității lui. Cele care au o capacitate mai mare de 
2.000 1 se numesc budane. 

Butoaiele mai mici sunt prevăzute cu două orificii, unul practicat pe mijlocul unei doage din 
manta, numit vrană, care serveşte la umplerea vasului şi altul practicat în partea de jos a doagei din 
mijlocul unuia din funduri, numit cep, prin care se face scurgerea vinului. La vasele de capacități 
mari, care în cramă au un loc fix pe podvale şi care nu se mişcă pentru a fi spălate, în locul cepului au 
o portiță, numită clapă. Aceasta, permite accesul în interiorul vasului pentru curățire. Adesea, la 
mijlocul clapei,în partea de jos, este amplasat cepul. Folosirea şi întreținerea recipienților din lemn 
prezintă o serie de particularități, de care tehnologul trebuie să ţină seama. 

Pregătirea vaselor. Pentru exploatare, vasele noi se pregătesc, parcurgând mai multe faze 
specifice: detanizarea, litrarea capacității, protejarea gardinei şi a cercurilor prin vopsire şi 
impermeabilizarea doagelor. 

Detanizarea se face cu scopul de a îndepărta excesul de compuşi fenolici astringenți din 
stratul de contact al doagelor. Detanizarea se poate face prin două procedee mai expeditive: 
tratamentul cu vapori şi tratamentul cu sodă caustică. Se recomandă ca vasele să nu fie utilizate de la 
început pentru maturarea vinurilor, ci mai întâi să se folosească în cramă pentru fermentarea mustului 


şi formarea vinurilor. 


12 


Litrarea vaselor este necesară deoarece ea permite gestionarea stocurilor de vin. Pentru 
unităţile economice operaţia este obligatorie. Litrarea este efectuată de persoane autorizate. 
Verificarea litrării se face la 2-3 ani sau de câte ori se fac reparații la vas. 

Vopsirea cercurilor şi a gardinei se face protejarea vaselor. Cercurile vopsite nu mai 
ruginesc şi nu mai sunt corodate de anhidrida sulfuroasă. În mod obişnuit cercurile se vopsesc cu 
negru. Gardina şi extremităţile doagelor de fund se vopsesc pentru a le proteja de atacul de mucegai şi 
a reduce procesul de evaporare, care este mai intens la capetele doagelor şi îmbinarea mantalei cu 
fundurile. 

Impermeabilizarea doagelor se practică numai la vasele de transport şi de stocare temporară. 
La butoaie şi butoiaşe, mai ales la cele care se folosesc pentru păstrarea şi transportul distilatelor, se 
acoperă pereţii interiori cu un strat subțire de parafină, de bună calitate, care să nu prezinte miros de 
petrol. În vasul bine zvântat se introduce parafină topită la 80-85*C, se astupă toate orificiile şi se 
rostogoleşte repede pe toate părțile. Excesul de parafină se scurge. Când butoiul este mai mare, se 
încălzesc pereții interiori cu o flacără oxiacetilenică şi apoi se pulverizează parafina topită. În cazul 
budanelor dar şi în cazul vaselor mai mici, izolarea la exterior se face cu lacuri neutre sau cel mai 
frecvent cu ulei de in. În acest caz, în timpul păstrării, are loc şi solubilizarea taninurilor din țesuturile 
lemnoase în lichidul cu care vine în contact. 

Întreţinerea vaselor. Vasele aflate în folosință, care s-au golit, se clădesc imediat cu apă 
rece, de câteva ori şi dacă nu prezintă mirosuri străine, se pun cu vrana în jos şi clapa (sau cepul) 
scoasă, la zvântat pe podvaluri într-un loc bine aerat, dar unde să nu bată soarele ca să nu le dogească. 
Pentru menținerea igienei se recomandă aşezarea butoaielor în poziție normală şi crearea unei 
atmosfere, în interiorul acestora, de SO» prin arderea unei cantități de 1-1,5 g sulf pentru fiecare 
hectolitru capacitate. Se va folosi în acest scop un dispozitiv special pentru a evita scurgerea sulfului 
topit în butoi. Se astupă orificiile şi operațiunea la un interval de 1-3 luni, când practic nu se mai simte 
în interiorul recipientului mirosul de ars. 

Pentru budanele şi butoaiele fixate în hrubă, spălarea se face pe loc, punând sub portiţă o dejă 
sau cadă pentru scurgerea resturilor de spălare., Deoarece zvântarea nu se poate face rapid, în acest 
caz dezinfectarea se face cu o soluție mai slabă de dioxid de sulf (0,5-1,0%). Când asemenea vase 
trebuie să rămână în conservare o perioadă de timp relativ scurtă (câteva luni) se recomandă ca ele să 
fie umplute cu apă uşor sulfitată (3-5 g/hl SO»). Pentru conservarea de lungă durată se va proceda ca 
mai sus, prin zvântare, dar cu atenție ca să nu mucegăiască în interior. Căzile, după spălare şi 
igienizare cu SO», se zvântă şi se aşează pe grinzi, în locuri bine aerate (şoproane, magazii) dar nu la 
soare. 


La igienizarea recipienţilor din lemn cu SO» se va avea în vedere următoarele reguli: 

-sulful nu se va arde niciodată în vasele umede ci numai în cele uscate, deoarece SO, se poate 
combina cu apa şi oxigenul din vas şi forma H>S0,, care pătrunde în doagele vasului. Acidul sulfuric 
rezultat, trece apoi din doage în vin şi atacă bitartratul de potasiu, pe care îl transformă în sulfat acid 
de potasiu şi acid tartric liber. Din această cauză vinul capătă un gust neplăcut de acru pronunțat; 

-vasele nu se afuma prea des şi nici cu cantităţi prea mari de sulf, chiar în cazul vaselor complet 
uscate, deoarece SO» se transformă în H>S0O,, din cauza umidității aerului din cramă sau pivniță; 

-vasele se vor sulfita periodic, la 4-6 săptămâni. Momentul cel mai indicat este acela când, după 
ridicarea dopului nu se mai simte miros de SO, în vas. Cantitatea necesară de sulf, ce trebuie arsă se 
stabileşte în funcţie de capacitatea vasului; 

-o bună sulfitare a vaselor se realizează atunci când după spălare se face o sulfitare uşoară, după 
care vasul se lasă să se usuce cu vrana în jos, timp de câteva zile. După uscare se face sulfitarea 
propriu-zisă, prin arderea sulfului, după care vasul se închide ermetic. 

Tratarea vaselor infectate sau care prezintă defecte de miros se realizează diferențiat. 

Butoaiele oţetite trebuie tratate pentru distrugerea bacteriilor sau a sporilor. Vasele se clătesc 
cu apă şi apoi se aburesc circa 30 de minute (întocmai ca şi vasele noi) sau se spală cu apă fierbinte şi 
sodă calcinată (300-400 g/hl vas cu 10 1 apă). O altă reţetă eficace este folosirea varului nestins (1 kg 
de var la 1 hl capacitate cu 10 1 de apă). Se introduce soluţia în butoi, apoi se bat cepurile şi se agită 
bine pe toate părțile. După 24 de ore vasul se clăteşte foarte bine cu apă. 

Butoaiele mucegăite se curăță mai greu. Atunci când sunt uşor mucegăite butoaiele se clătesc 
bine cu apă rece, dacă se poate se freacă cu o perie de spălat duşumele de-a lungul fibrei şi se clătesc 
din nou. După aceea se tratează timp de 30 minute cu o soluţie de sodă calcinată (10%) fierbinte. Se 
poate folosi şi soluţia (1%) de permanganat de potasiu. Dacă mucegăirea este mai profundă, se 
desface vasul, se arde cu flacără oxiacetilenică şi se curăţă prin răzuire, după care se montează la loc. 
În continuarea se aplică un tratament ca cel descris mai sus. 

2.2.2. Recipienţii din metal. Deşi preţul lor este mai ridicat, avantajele pe care le prezintă fac ca 
ele să fie alese, atât în unităţile mari de vinificaţie cât şi în cele mici. Principalele lor avantaje sunt: 

— durata de utilizare, teoretic nelimitata; 

— permit menținerea unei igiene perfecte prin simpla spălare cu apa rece; 

— nu necesita intervenții majore de întreținere pe parcursul anilor de exploatare; 

— pot fi utilizați pentru diferite produse, în funcţie de necesitate (pentru vin alb sau roşu, drojdie 
etc. ) 

Iniţial recipientii metalici au fost construiți din otel-carbon situație, ce a impus izolarea, cu 
diferite produse acido-rezistente, a fetei de contact a pereţilor cu vinul. În mod frecvent, protejarea s-a 
făcut cu diferite răşini (poliuretanice, poliesterice, alchidice,epoxilice etc.), aplicate cu pensula sau 


prin pulverizare. Literatura de specialitate menţionează că protejarea se poate face şi cu emailuri 

(email de sticla topita la temperaturi de 1000'C, emailuri cu cobalt etc.). Astăzi, recipientii pentru 
vinificație se construiesc din oţel inoxidabil de uz alimentar. Aceşti recipienți se pot clasifica în 
funcție de mărime şi de destinație. 

Clasificarea recipienţilor din metal 

Recipientii pentru fermentare se prezintă sub o mare diversitate, ei putând fi adaptaţi pentru 
aplicarea anumitor tratamente (administrarea de substanțe limpezitoare, enzime pectolitice etc.), 
pentru păstrarea mustului sau vinului la temperaturi constante, pentru menținerea presiunii create de 
CO;, format în timpul fermentării, pentru omogenizarea părții solide şi lichide la fermentarea - 
macerarea vinurilor roşii etc. 

Recipientii destinaţi pentru fermentarea vinurilor albe sunt echipați în toate cazurile cu 
instalații de termostatare. Asemenea vase, sunt prevăzute cu o serie de accesorii ce permit utilizarea 
lor rațională, au capacități cuprinse intre 30-300 hl şi sunt montate în poziţie verticala. La partea de 
sus ele sunt prevăzute cu o gura de vizitare centrala, cu diametru de circa 400mm, care în timpul 
utilizării se poate închide ermetic. Clapa de închidere este prevăzuta cu supapa de presiune. În treimea 
superioara a cisternei, acolo unde se ridica cel mai mult temperatura în timpul fermentației, se afla 
montată instalația de termostatare. Ea este alcătuită dintr-o serpentina exterioara, izolata de un strat 
de poliester şi protejată cu tabla inox. O asemenea instalație lucrează cu agent de răcire glicol, la o 
presiune de 3 bari şi este garantata 10 ani. La partea inferioara a recipientului se afla poarta de 
curăţire, care este prevăzută cu o clapa de etanşare. Lateral de aceasta se afla ştuţul de tragere de pe 
drojdie. Fundul conic al recipientului permite strângerea depozitului şi evacuarea sa eficienta, prin 
ştuţului central. Cisternele sunt prevăzute cu sistem de control (volumul lichidului, temperatura şi 
presiunea din interior) şi comanda computerizat. Având o asemenea dotare, aceste recipiente devin 
multifuncţionale. după terminarea fermentației, ele se pot utiliza pentru păstrarea vinurilor şi 
efectuarea unor tratamente de condiţionare şi stabilizare. 

Recipienţii pentru macerare-fermentare sunt utilizaţi mai ales pentru prepararea vinurilor 
roşii, dar şi pentru unele tipuri de vinuri albe (vinuri aromate). Aceste recipiente trebuie: 

-să asigure mecanizarea şi automatizarea operațiunilor aplicate la vinificația în roşu 
tradiționala; 

— sa corespunda pentru diferite procedee de vinificare în roşu (maceraţia la cald, maceraţia 
carbonica). 

Recipienţii pentru macerarea şi separarea boştinei sunt prevăzuţi cu un al doilea fund, 
ciuruit, demontabil. Acest fund se montează inclinat în aşa fel încât, după separarea părții lichide 
(mustul), partea solida rămasa (boştina) sa poată fii descărcata uşor. 

Pentru îmbunătăţirea desfăşurării procesului de macerare-fermentare, în interiorul cisternei se 
află nişte tuburi de aerare, care permit uniformizarea presiunii create în timpul lucrului. Tot în interior 

este montat şi un sistem de remontare, prevăzut cu duş, pentru spălarea căciulii formate din părțile 
solide ale mustuielii în fermentare. 

Recipienţi pentru macerare-fermentare cu căciulă scufundată sunt prevăzuţi cu un 
mecanism pentru submersia parților solide ale mustuielii. Ele sunt prevăzute cu sisteme de recirculare 
(prin pompare sau natural, prin recirculare) a mustului în fermentație. 

Recipienţi pentru fermentare-macerare, cu dispozitiv de evacuare mecanica a boştinei sunt 
prevăzuţi cu dispozitivul de recirculare a mustului şi cu un dispozitiv cu palete, pentru descărcarea 
boştinei scurse. După terminarea procesului de macerare-fermentare şi tragerea mustului în 
fermentație prin ştuţ, se deschide portița, plasată pe fundul cisternei şi se acționează, de la tabloul de 
comandă, dispozitivul cu palete. 

Întreținerea recipienţilor metalici este mult mai simplă decât cea a recipienţilor din lemn. În 
mod obişnuit spălarea se face cu apă, imediat după golirea recipientului. Pentru igienizare şi chiar 
pentru sterilizare se recomandă ca recipientul să se trateze cu soluții alcaline (pH 9 sau chiar mai 
ridicat), pe o perioadă scurtă de timp (câteva minute). Frecvent se utilizează soluţii de hipoclorit de 
sodiu, de fosfat, de carbonaţi etc. 

Tartrații care aderă la pereţii interiori ai recipienţilor metalici reprezintă un agent de 
coroziune activ, chiar şi pentru inox. Din acest motiv, se recomandă să se efectueze detartrizarea 
chimică după fiecare ciclu de exploatare, fără să se lase să se depună straturi groase de tirighie. 

2.2.3. Recipienţii din beton. 

Ca vase vinicole, recipienții din beton prezintă o serie de avantaje: 

— se construiesc pe loc în forma dorită; 

— folosesc cel mai economic spaţiul din complexele vinicole; ocupă circa 65% din spaţiul de 
construcție, față de 15-30% cât ocupă butoaiele; 

— cheltuielile de construcție sunt cele mai scăzute, faţa de toate recipientele; 

— sunt uşor de întreţinut şi se pot folosi atât pentru vinurile albe cât şi pentru cele roşii; 

— au o durată mare de folosinţă, echivalentă cu a construcției vinicole; 

— au pierderi mici de vin; 

În afară de avantajele menţionate mai sus recipienţii din beton prezintă şi unele neajunsuri: 

— nu se pretează pentru maturarea vinurilor; 

— nu se poate asigura neutralitatea față de vin decât printr-o izolare perfectă a pereţilor interiori; 

— pierd greu căldura şi de aceea sunt mai puțin potriviţi pentru fermentarea musturilor. 

După formă, recipienţii din beton pot fi cubici, prismatici şi cilindrici. Forma cilindrică a 
cisternelor asigură un schimb de căldură mai bun cu mediul înconjurător, putându-se folosi cu bune 


rezultate şi la fermentarea vinurilor. 

După modul de execuţie cisternele se pot construi după procedeul de turnare a cimentului cu 
elemente de construcție propriu-zisă sau se confecționează din elemente prefabricate, armate cu oţel şi 
tencuite, pereţii cisternelor servind drept elemente de structură. 

Capacitatea recipienților de beton este diferită în funcţie de destinație şi de mărimea unității. Ea 
variază de la câteva tone, în cazul cisternelor de fermentare, până la câteva vagoane în cazul 
cisternelor de stocare. 

Izolarea pereților interiori se poate realiza natural prin depunerea sărurilor insolubile rezultate 
în urma reacției dintre beton şi acizii vinului. Acest procedeu se recomandă în cazul recipienţilor 
folosiţi pentru stocarea subproduselor vinicole. 

C4HsOs + Ca(OH): = CaC4H40Os + H2O 
C4HsOs + CaCO; = CaC4H40Os + H20 + CO» 

Izolarea perfectă a pereţilor cisternelor este o problemă încă nerezolvată. Materialele care se 
folosesc la izolare nu trebuie să influenţeze vinul din punct de vedere organoleptic, să nu acţioneze ca 
dezacidifianţi să nu schimbe cationi, să nu rețină materialele de limpezire şi nici microorganismele 
patogene. 

Sclivisirea cimentului şi executarea mai multor badijonări cu o soluţie saturată de acid tartric 
(concentraţie 20-30%). Cristalele de bitartrat de calciu şi bitartrat de potasiu, care se formează, 
constituie un strat izolator care protejează un timp vinul. 

Izolarea prin parafinare. Se foloseşte parafină pură, fără miros. Realizarea stratului izolator 
se obține fie prin încălzirea pereților cisternei cu o lampă de spirt şi frecarea lor cu bucăţi de parafină, 
fie prin topirea parafinei şi pulverizarea ei pe pereţi cu un aparat special. Pentru a se putea pulveriza 
bine se amestecă parafina cu ulei de parafină în raport de 2:1. Acest strat izolator are o durată de 5 ani 
(Avedo, 1965). 

Căptuşirea cisternelor cu plăci de sticlă sau de faianță. Pentru căptuşire se întrebuinţează 
plăci de sticlă incasabilă sau plăci de faianță cu dimensiuni de 24/24 sau 30/30 şi grosimea de 4-6 
mm. Pentru o mai bună fixare a plăcilor, în prealabil pereții cisternei se udă cu o soluţie de apă cu 
sodă. Spațiile dintre plăci se umplu cu un mastic special acido-rezistent. 

Datorită coeficienţilor diferiţi de dilatare a sticlei (710%) şi a betonului (12x 10%) pot apare 
fisuri în urma contracţiei şi coroziunii la îmbinări. Prin aceste fisuri poate pătrunde vin, care constituie 
o sursă de infecție permanentă. 

Tratarea cisternelor cu silicat de sodiu sau de potasiu (sticlă solubilă) se face prin aplicarea, 
în straturi succesive, a soluției de 9%, 18% şi respectiv 25%. Prin acest tratament, silicatul 
reacționează cu calciul din ciment şi formează silicatul de calciu, care este un strat izolator pe 


suprafaţa cisternei. 

Fluorosilicatul de magneziu, în concentraţie de 4,8 şi respectiv 12, aplicat pe pereții cisternei, 
formează fluorura de calciu şi de magneziu insolubile. 

Izolarea pereților cu diferite produse pe bază de bitum şi de parafină. Produsele pe bază de 
bitum şi de parafină sunt cunoscute şi sub denumirea de materiale de acoperire termoplastice. Ele pot 
fi aplicate prin pulverizare sau întinse sub formă de pastă la cald. Aceste produse se dizolvă într-un 
solvent organic sau se amestecă cu apa pentru a forma emulsii. 

Pentru izolarea cisternelor, în ţara noastră s-au realizat şi experimentat o serie de produse ca 
enolacul bituminos (are în compoziţia sa bitum natural de la Derna-Tătăruş), epodur P (produs pe 
bază de răşină epoxidică). 

Izolarea cisternelor cu straturi de masă plastică. Materiile plastice sunt constituite dintr-o răşină 
de bază (clorura de polivinil), la care sunt adăugați diferiți stabilizatori. Se folosesc mase plastice 
formate din 2-3 componente, care se întăresc la rece şi care se aplică în mai multe straturi. Aderența, 
durata şi calitatea stratului izolator de masă plastică depinde de: 

— felul cum au fost aplicate straturile; 

— conţinutul de umiditate a cimentului; 

— umiditatea pivniţei; 

— umiditatea materialului izolant şi 

— temperatura recipientului. 

Tipurile de răşini folosite sunt cele vinilice, poliuretanice şi epoxidice. 

Se pot folosi şi căptuşeli realizate prin aplicarea de folii PVC, tablă de oţel inoxidabil, plăci 
ceramice smălțuite şi plăci de sticlă. Plăcile ceramice şi cele de sticlă sunt utilizate mai ales, acolo 
unde nu există oscilații prea mari de temperatură. 

Îngrijirea cisternelor din beton. Cisternele care au o bună izolare se întrețin foarte uşor, 
operaţia rezumându-se la spălarea lor, după golire,cu apă, zvântarea şi tratarea lor cu raze ultraviolete 
sau cu o soluţie slabă de anhidridă sulfuroasă de concentrație 1. Nu se recomandă afumarea 
interiorului cisternelor, mai ales a acelora cu izolare prin sclivisire, deoarece vaporii de anhidridă 
sulfuroasă dau sulfiți şi sulfați de calciu care influenţează gustul vinului. 

Dacă s-au păstrat vinuri bolnave, după golire şi spălare, cisternele se dezinfectează cu o soluţie 
de formol, care se prepară din 5 1 de formol şi 100 1 de apă. Această soluție se lasă în cisternă 2-3 zile, 
apoi se spală pereţii cu o soluţie de sodă calcinată (100 g/l) şi se clătesc cu multă apă până dispare 
mirosul. 

— Detartrarea cisternelor este o operație obligatorie, deoarece stratul gros de tirighie reţine unele 
mucegaiuri, care ulterior pot constitui focare de infectare a produselor. 

Dacă în cisterne s-a păstrat vin roşu, după golire, pereții lor se freacă cu perie de paie şi se spală 


cu apă fierbinte de 2-3 ori. Operația este obligatorie când după vin roşu se introduce vin alb. 

2.2.4. Recipienţii din material plastic. 

Din anul 1950 au început sa se folosească în industria vinicola, cu destul succes, recipienți din 
materiale plastice. Printre avantajele care au contribuit la extinderea lor în vinificație se numără: 

— preţul de cost mai redus pe unitatea de volum; 

— greutate mică (greutate specifică =0,9-1,7 faţă de 7,8 la oţel); 

— rezistenta bună la flexiune, la tracțiune şi coroziune; 

— întreţinere şi reparare uşoară; 

— siguranţă alimentară în timpul utilizării. 

Literatura de specialitate (Pomohaci şi col.1990) prezintă şi unele inconveniente şi anume: 

— transmiterea în vin a unor compuşi toxici pentru organismului uman la o păstrare de lungă 
durată; 

— utilizare numai la presiune normala (< 1-2 atm); 

— nu se pot termostata eficient. 

Constructorii oferă industriei vinicole asemenea recipienţi, mai ales pentru stocare de scurta 
durata, din materiale de buna calitate, recunoscute ca fiind proprii păstrării produselor alimentare 
(poliester armat cu fibra de sticla). 

Recipientii de stocare “mereu plini” au capacităţi cuprinse intre 60-30000 1. Ei sunt prevăzuţi cu 
un capac flotant, care permite o utilizare fiabilă şi practică. 

Recipientii pentru vinificare şi stocare cu fund inclinat. Astfel se permite eliminarea lejera a 
depozitelor. Capacităţile lor sunt cuprinse intre 2000 şi 30000 litri. 

Recipientii de stocaj şi transport sunt de capacități cuprinse între 300 şi 15000 de litrii şi de 
forme diferite. Ei sunt prevăzuţi cu mijloace de fixare şi pentru cei de mare capacitate cu pereți 
interiori despărțitori pentru limitarea balansului pe timpul transportului. 

2.2.5. Recipientii pentru păstrarea, transportul şi comercializarea vinurilor. 

În această categorie se pot încadra şi unele tipuri de recipientii prezentați mai sus. În afara de 
aceştia, considerăm ca prezintă importanță şi următoarele tipuri: recipienți cu sistem propriu de 
refrigerare, rezervoare rectangulare suprapuse, cisterne pentru transport, mini-cisterne cu capac mobil, 
mini-rezervoare suprapuse pentru comercializarea vinului vărsat. 

Recipientii cu sistem propriu de refrigerare au capacităţi de 20-30 hl. Datorita subsistemelor 
pe care le au, ei pot fi folosiți si pentru aplicarea tratamentelor de stabilizare la vinuri. 

Rezervoarele rectangulare suprapuse, au capacităţi ce variază de la 10 hl până la 100 hl. Ele 
permit stocarea sortimentelor de vin în spatii restrânse, precum şi efectuarea rapida a unor operațiuni 


de cupajare şi egalizare. 

Cisternele pentru transport au capacităţi diferite (1000-5000 1) şi sunt prevăzute cu soclu, care 
permite fixarea pe mijlocul de transport. Pentru a fi folosiți pentru capacități variabile, ele sunt 
prevăzute cu diferite accesorii (pereți interiori despărțitori, robineţi etc.). 

Mini-cisternele cu capac mobil au capacităţi ce variază intre 300 şi 1500 1. Ele sunt prevăzute 
cu sistem de etanşare pe capacul mobil, ceea ce permite modificarea capacităţii în funcție de cantitatea 
de vin stocată. 

Mini-rezervoarele suprapuse pentru comercializarea vinului vărsat au capacităţi oarecum 
standardizate, ceea ce permite paletizarea şi suprapunerea lor. Asemenea vase asigură, în timpul 
comercializării vinului vărsat, o igiena perfecta şi împiedica falsificarea vinului pe segmentul de la 
producător la consumator. Acest lucru, este posibil datorita faptului ca rezervorul este prevăzut cu un 


robinet care permite umplerea pe pernă de gaz inert. Închiderea şi sigilarea se face la producător. 


3. STRUGURII MATERIE PRIMĂ 
PENTRU VINIFICAȚIE 


În industria vinicolă, ca şi în oricare altă industrie, cunoaşterea materiei prime este absolut 
necesară, deoarece numai aşa ea poate fi folosită în modul cel mai avantajos. Ramura de ştiinţă care se 
ocupă cu studiul strugurelui se numeşte uvologie (uva = strugure şi logos = vorbire). În cadrul acestei 
ştiinţe, se studiază părțile componente ale strugurelui, raporturile cantitative şi numerice care există 
între acestea şi compoziţia lor chimică. Din acest punct de vedere, uvologia are o foarte mare 
importanţă, întrucât, cu ajutorul ei se poate stabili în mod ştiinţific, pentru fiecare soi, direcția de 


folosință cea mai adecvată (strugurii pentru masă, pentru stafide sau pentru vin). 


3.1. PĂRŢILE CONSTITUENTE ALE STRUGURELUI ŞI CORELAȚIA DINTRE ELE 

Sub aspect morfologic, strugurele păstrează aceeaşi alcătuire ca şi inflorescența din care 
provine (racem compus), fiind constituit din două părți distincte: ciorchinele şi boabele. 

Ciorchinele formează un schelet mai mult sau mai puţin lignificat, care susține boabele. El 
este alcătuit dintr-un peduncul, şi din rahis. Dimensiunile maxime le atinge la pârgă, iar la maturitate, 
masa lui reprezintă 4-6% din masa totală a strugurelui, în funcţie de soi, grad de coacere, stare 
fitosanitară etc. 

Boaba, sau fructul propriu-zis, este o bacă alcătuită din pieliță, miez (pulpă) şi seminţe. În 
raport cu masa totală a strugurelui, boabele reprezintă 94-96%. 

Pielița sau epicarpul reprezintă 6-12% din masa boabei şi este alcătuită din epidermă şi 


hipodermă. Epiderma este constituită dintr-un singur strat de celule cu pereţii externi îngroşaţi 

acoperiți cu cuticulă şi un strat de ceară, care constituie aşa numita pruină. Hipoderma este formată 
din 7-12 straturi de celule alungite, cu orientare tangențială, care închid în ele substanțe odorante, 
tanante şi colorante. Straturile exterioare au pereții celulari mai tari şi asigură pieliței o consistență, 
astfel încât aceasta poate fi desprinsă de miez. 

Miezul sau pulpa reprezintă partea cea mai importantă a strugurelui (82-91% din masa lui) şi 
este alcătuită din mezocarp şi endocarp. Mezocarpul este format din 11-16 straturi de celule pline 
aproape în totalitate cu suc vacuolar (must), bogat în zaharuri, acizi organici, săruri minerale etc. În 
vecinătatea seminţelor, celule sunt mai mici, alungite, dense, mai puţin bogate în zaharuri, dar cu o 
aciditate mai ridicată; ele alcătuiesc „inima” boabei sau endocarpul, care practic nu se distinge de 
restul pulpei. Distribuţia diferită a principalelor substanţe componente din sucul vacuolar are o 
influență mare asupra compoziției mustului, în funcție de modul de obținere a acestuia. Mustul ravac 
este mai bogat în zaharuri, pe când mustul de presă este mai sărac în zahăr dar mai bogat în aciditate, 
substanţe tanante şi minerale. 

Semințele reprezintă 2-5% din masa boabei şi sunt în număr maxim patru, cel mai adesea 2-3, 
funcţie de numărul de ovule fecundate. Absența totală a seminţelor este un caracter de soi (soiuri 
apirene) şi constituie un caracter limitativ pentru producerea stafidelor. 

Pe baza datelor obținute din analiza mecanică a strugurilor, se calculează o serie de indici 
uvologici cum sunt: indicele de structură al strugurelui, indicele boabei, indicele de compoziţie al 
boabei şi indicele de randament. 

Indicele de structură al strugurelui este dat de raportul masa boabelor/masa ciorchinelui şi 
prezintă valori cuprinse între 10 şi 50, valorile mici fiind caracteristice soiurilor de vin, iar cele mari 
sunt proprii strugurilor pentru masă. 

Indicele boabei reprezintă numărul de boabe la 100 g struguri şi este mai mic la soiurile de 
masă, unde poate să coboare până la 30 şi mai mare la soiurile de vin, unde poate depăşi 100. 

Indicele de compoziție al boabei, dat de raportul masa miezului/(masa pieliței+masa 
semințelor) are valori cuprinse între 10-15 la soiurile pentru masă şi între 5-8 la cele pentru vin. 

Indicele de randament, rezultă din raportul masa mustului/masa boştinei şi poate varia de la 
2,5 la 5, cu o valoare medie de 4. El este mai puţin caracteristic, pentru a fi luat drept criteriu de 
deosebire a soiurilor de vin de cele de masă. 

3.2. COMPOZIŢIA CHIMICĂ A STRUGURELUI 

Calitatea vinurilor este determinată şi de compoziţia chimică a strugurelui, de unde apare 
necesitatea cunoaşterii acesteia pe unități uvologice. 

Ciorchinele prezintă o compoziţie chimică apropiată de cea a frunzei, lăstarului şi a 
cârcelului. Apa se găseşte într-o proporție mai mare decât în pulpă, respectiv de 75-90% (în funcție de 


gradul de lgnificare), față de 70-76% cât este în medie în must. 

Substanțele minerale, din care aproximativ jumătate o constituie sărurile de potasiu, reprezintă 
6-10% din substanţa uscată a ciorchinelui. Compuşii fenolici din ciorchine sunt şi ei într-o cantitate 
apreciabilă, variind între 3-5% când este verde şi 1-3% când este uscat. Ciorchinele mai conţine 
celuloză până la 5%, amidon şi substanțe azotoase 1-2%, iar când este verde clorofilă. 

Dacă în timpul zdrobirii strugurilor, pompării sau presării, ciorchinele este zdrobit, mustul 
rezultat va conține o cantitate mare de burbă, iar în anii cu o maturare incompletă vinurile vor avea un 
pronunţat caracter erbaceu, de multe ori dezagreabil. 

Pieliţa are o compoziţie chimică destul de complexă. Faţă de ciorchine, la pieliță se 
semnalează mai bine stratul ceros, numit pruină, care imprimă boabei un aspect catifelat „bruma?” şi 
pe suprafaţa căruia sunt depuse, de vânt sau de insecte, levuri şi alte microorganisme. Prin prezenţa ei, 
pe suprafaţa pieliței, pruina diminuează evaporarea, face pielița neumectabilă şi favorizează 
alunecarea şi prelingerea picăturilor de apă de pe boabe. De asemenea, pruina conţine o serie de acizi 
graşi care au rol de a stimula activitatea bacteriilor lactice. 

Proporția de apă reprezintă 50-80% din masa pieliţei proaspete; restul de 20-50% constituie 
substanța uscată, care la unele soiuri şi în anii secetoşi poate să ajungă la 60%. Dintre glucide, în 
cantități mai mari, se găseşte celuloza, până la 4%. Conţinutul în substanţe azotoase oscilează între 
0,8-2%. Acizii, ca şi în ciorchini, se află mai mult în stare de săruri, decât în stare liberă, ceea ce face 
ca pH-ul să fie mai mare decât în sucul pulpei. 

În compoziţia pieliței este caracteristică prezența substanţelor aromate, tanante dar mai ales a 
celor colorante. 

Pulpa este unitatea uvologică cu cea mai mare importanță, întrucât din ea provin majoritatea 
constituenților principali ai mustului, ca de exemplu glucide, acizi, substanţe azotoase, substanţe 
minerale etc. Concentrația acestora diferă mult în interiorul boabelor. Sucul vacuolar este mai bogat în 
glucide în zona de mijloc a bobului (35% din totalul glucidelor) decât în zona exterioară (34%) sau 
cea centrală (31%). De asemenea, aciditatea creşte dinspre zona exterioară spre centru, fapt care 
explică de ce musturile extrase prin presare duc la formarea unor vinuri mai bogate în tartrat acid de 
potasiu. 

Sămânţa are o compoziţie chimică mult diferită de celelalte unităţi uvologice. Apa reprezintă 
25-45%, hidraţii de carbon 34-36%, uleiurile 10-20%, taninurile 4-6%, substanţele cu azot 4-6,5%, 
substanțele minerale 2-4%, acizii graşi 1% etc. Semințele conţin numeroase taninuri solubile în 
alcool. 

Conţinutul ridicat în substanţe tanate şi uleioase justifică practica separării semințelor din 


boştină şi folosirea lor ca materie primă în vederea obţinerii oenotaninului şi a uleiului. 

3.3. FAZELE MATURĂRII STRUGURILOR ȘI EVOLUȚIA COMPOZIȚIEI 
LOR 


Creşterea boabelor este o fază erbacee în care boabele rămân mici, tari şi verzi; zaharurile pe 
care planta le fabrică sunt utilizate doar pentru creştere. 

Pârga începe atunci când boabele îşi schimbă consistenţa şi culoarea. Concentrația în zaharuri 
creşte rapid şi aciditatea totală începe să se diminueze. Această perioadă corespunde cu o stagnare a 
creşterii plantei dar cu acumulare de substanţe de rezervă în părțile lemnoase ale butucului. 

Maturarea strugurilor este faza în care boabele îşi dublează volumul, funcție de condiţiile 
anului, de precipitaţii, iar compoziţia chimică este profund modificată. 

Supramaturarea este faza în care strugurele nu mai primeşte nimic de la plantă, ciorchinele 
se lignifică total, are loc o concentrare a sucului vacuolar, prin evaporare, dar, combustia respiratorie 
continuă. În anumite cazuri supramaturarea este accelerată de botritizare. 

3.3.1. Evoluţia compoziţiei 

Acumularea de zaharuri este cu atât mai mare cu cât durata şi intensitatea insolație este mai 
mare, deoarece elementul determinant este lumina şi nu temperatura. Un exces de căldură poate duce, 
din contra la o stagnare a asimilării zaharurilor 5 deci să împiedice evoluţia normală a maturării. 

Aciditatea va avea o curbă descendentă de la aproximativ 20 g/l la pârgă la circa 4-8 g/l la 
maturitatea deplină. Scăderea acidității este datorată mai multor factori: 

- diluţia dată de creşterea boabelor; 

- combustia respiratorie a acizilor; 

- salificarea datorată aportului de potasiu de către sevă (acid + bază sare + apă). 

Acidul malic este cel care se consumă primul prin respirație; acidul tartric este consumat 
numai când temperaturile sunt foarte ridicate. 

Coloraţia boabelor începe de la pârgă printr-o acumulare în pieliță a pigmenţilor (antociani şi 
flavone). Această acumulare este favorizată de lumină şi de adaptabilitatea soiurilor la diferite regiuni. 

Acumularea taninurilor este favorizată de verile călduroase. Cantitatea cea mai mare de 
taninuri se găseşte în seminţe de unde şi importanța cunoaşterii numărului şi a mărimii acestora. 

Formarea şi evoluția substanţelor aromate. În perioada de maturare are loc acumularea în 
pielițe de arome primare. Aceste arome (de frunze, de flori, de fructe) evoluează şi devin din ce în ce 
mai rafinate, mai variate şi mai expresive pe măsura apropierii de maturitatea deplină. 

Consistenţa boabelor se schimbă pe măsura maturării; din verzi şi opace, devin moi şi 
translucide, colorate diferit, funcție de soi. 

Lignificarea progresivă a ciorchinelui este diferită, funcție de soi, condiţiile anului, vârsta 


butucului. 

Evoluţia compuşilor cu azot. În timpul maturării conţinutul de azot total din boabe creşte. 
Azotul amoniacal scade pe măsura formării peptidelor şi proteinelor. Recoltele supramaturate sunt 


mai puţin bogate în azot asimilabil de către levuri. 

3.4. CULESUL STRUGURILOR 

Vechi inscripţii şi scrieri atestă cu prisosință că, din cele mai îndepărtate timpuri, culesul 
strugurilor a constituit un prilej de bucurie, dar şi de răspundere, pentru că, în funcție de momentul 
când se efectuează, de modul cum este pregătit şi se execută, depinde în bună măsură cantitatea şi 
calitatea vinului obținut. 

3.4.1. Stabilirea momentului optim de cules 

O previziune aproximativă a acestui moment poate fi făcută considerând că trebuiesc parcurse 
circa 100 zile de la înflorit şi până la maturitatea deplină. La alegerea judicioasă a acestui moment, 
trebuie luată în considerare, starea de maturitate a strugurilor, starea lor de sănătate, condițiile 
economice, modul de recoltare etc. 

3.4.2. Starea de maturitate a strugurilor 

Maturarea este un fenomen complex, care cuprinde numeroase procese, care duc la 
modificarea compoziţiei strugurelui, cum sunt cele de acumulare a glucidelor, evoluţia diferențiată a 
acizilor organici, evoluţia diferitelor forme de azot, a substanţelor minerale, a vitaminelor etc. 

Printre factorii care influențează începutul şi durata maturației boabelor, o importanță 
deosebită o prezintă condițiile de complex natural: poziţia geografică a podgoriei; altitudinea la care 
sunt situate plantațiile; formele de relief şi expunerea terenului faţă de punctele cardinale; climatul 
(continental, mediteranean, de silvostepă, de pădure etc.) şi tipul de sol. 

Condiţiile climatice ale anului, prin cei trei factori principali (căldură, lumină şi umiditate), au 
un rol atât de important, încât aceştia (îndeosebi în ţările viticole situate în zone mai reci), pot domina 
caracterul imprimat de podgorie, iar influenţa lor este atât de variată şi de caracteristică de la un an la 
altul, încât se creează posibilitatea categorisirii vinurilor după anii de recoltă. 

În aceleaşi condiţii de mediu, soiurile, prin natura lor biologică, nu ajung la maturitate în 
acelaşi timp ci la date diferite, epoca de coacere constituind, aşa după cum se ştie, unul din criteriile 
de clasificare a lor. 

Portaltoiul influenţează şi el, prin vigoarea pe care o imprimă butucului, începutul şi mersul 
coacerii şi în final starea lor de maturitate. Lucrările agrotehnice aplicate plantei şi solului, precum şi 
diferiții factori accidentali (boli criptogamice, grindină, îngheț) influenţează, de asemenea, coacerea 
strugurilor. 

Maturitatea fiziologică. Această noțiune se referă mai ales la semințe. Se consideră că 
strugurii au atins această stare de maturitate, în momentul când seminţele din boabe şi-au încetat 
creşterea şi au dobândit posibilitatea de a germina. 

Maturitatea deplină. Pentru definirea ei se recurge la determinarea variaţiei în timp a masei 


boabelor, variaţia conţinutului de glucide din must şi a acidității acestuia. 

Creşterea masei boabelor de la pârgă până la maturitatea deplină este continuă şi poate varia 
între 25 şi 80%, în funcţie de soi, podgorie, an etc. Cel mai mult se măreşte pulpa şi ceva mai puţin 
pielița, pe când masa seminţelor rămâne aproape constantă. Când masa boabelor a atins o valoare 
maximă, care rămâne constantă 3-5 zile, se consideră că strugurii au ajuns la maturitate deplină. 

Acumularea glucidelor în boabe, în perioada dintre pârgă şi maturitatea deplină, are loc rapid 
şi în cantități relativ mari. Creşterea este mai rapidă în primele 2-4 săptămâni după pârgă, pentru ca, 
ulterior, să fie ceva mai lentă, iar după o anumită perioadă să se înregistreze o stagnare timp de 3-5 
zile, la fel ca şi în cazul creşterii masei boabelor. 

Scăderea acidității are loc treptat, mai rapid în primele 2-3 săptămâni după pârgă şi ceva mai 
lent în continuare. Față de variația masei boabelor şi conţinutul acestora în glucide, aciditatea 
evoluează în sens invers. 

Din cele relatate reiese că evoluţia masei boabelor şi a concentraţiei în zaharuri constituie 
indicatorii principali pe baza cărora se poate stabili momentul maturității depline. 

Maturitatea tehnologică. Maturitatea tehnologică este cunoscută şi sub numele de maturitate 
industrială şi priveşte strugurii ca materie primă pentru vinificare. Se consideră că strugurii au atins 
maturitatea tehnologică atunci când compoziția lor este optimă pentru producerea unui anumit tip de 
vin, sau a unui alt produs. În general, şi în condiţiile ţării noastre, maturitatea tehnologică poate 
precede (vinuri pentru distilate), coincide (vinuri de masă şi superioare seci) sau să urmeze (vinuri 
demiseci, demidulci şi dulci naturale) maturității depline. 

Maturitatea comercială. La soiurile de viță de vie pentru struguri de masă, destinaţi 
consumului în stare proaspătă, termenul de maturitate tehnologică este înlocuit cu maturitatea de 
consum sau maturitatea comercială. Prin aceasta, se înțelege gradul optimal de dezvoltare al 
strugurelui care corespunde utilizării sale ca strugure pentru consum în stare proaspăta, adică un 
conținut mijlociu în glucide (130-180 g/l, rar mai mult) şi cu o aciditate suficientă (5-8 g/l acid 
tartric). 

Supramaturaţia strugurilor. Prin supramaturaţie, numită şi postmaturaţie, se înţelege o stare 
care urmează maturației depline, stare în care boabele strugurelui sunt mai mult sau mai puțin 
stafidite, iar sucul acestora este puternic concentrat. Procesul de supramaturare poate avea loc sub 
acțiunea căldurii solare sau artificiale, precum şi datorită unui proces de botritizare. La rândul ei, 
supramaturarea sub acţiunea căldurii solare, se poate desfăşura în condiţii naturale, când strugurii se 
află pe butuc, sau în condiţii artificiale, când strugurii sunt culeşi şi apoi expuşi la soare pe paie, 
rogojini sau grătare de lemn, concentraţia în zaharuri atingând 300-400g/1. 

Botritizarea strugurilor. Botritizarea strugurilor este un caz particular de supramaturare 
datorat infectării boabelor cu miceliul de Botryotinia fuckeliana de Bary. Contaminarea strugurilor 


poate avea loc imediat după înflorit, când miceliul ciupercii pătrunde în boabe direct, prin 

străpungerea cuticulei, prin leziunile provocate de grindină, viespi, larve de Eudemis şi Cochilis sau 
prin crăpăturile apărute în urma excesului de umiditate, atacului de făinare etc. Dacă în perioada 
ulterioară infecției, hidroscopicitatea aerului este relativ redusă, ciuperca rămâne în stadiul de miceliu. 
Sub această formă ciuperca are efect favorabil asupra îmbunătățirii calității strugurilor, motiv pentru 
care a fost denumită „putregai nobil”. Dacă în timpul maturării strugurilor există precipitații 
abundente şi multă ceaţă, iar umiditatea aerului se menţine ridicată, ciuperca produce la suprafața 
boabei fructificaţii asexuate sub formă de conidiofori cu conidii cu aspect de puf cenuşiu-brun, 
pulverulent, care poate cuprinde întreg ciorchinele mai ales la soiurile cu boabe dese. În acest stadiu, 
ciuperca cunoscută sub numele de „putregai cenușiu”, cauzează mari pierderi cantitative însoțite şi de 
o degradare a calităţii. Se menţionează că această formă conidiană, sub care a fost cunoscută prima 
dată ciuperca, poartă încă vechea denumire de Botrytis cinerea Persson. 

Miceliul ciupercii dezorganizează cuticula şi primele straturi de celule. Pieliţa devine poroasă 
şi se colorează în galben-brun, liliachiu până la roşu-violaceu, devenind penetrabilă pentru apă, care 
se pierde prin evaporare. Boaba începe să se stafidească şi, ca rezultat final, sucul se concentrează. 
Recolta poate să scadă până la jumătate sau chiar mai mult, însă pierderea de cantitate este 
compensată prin creşterea extraordinară a calităţii vinului obținut. 

Concentrarea conţinutului de acizi nu este asemănătoare cu cea a glucidelor, deoarece ciuperca 
consumă, pentru metabolismul ei, mai multă aciditate decât zahăr. Dacă pierderea absolută de 
zaharuri la botritizare este posibil să ajungă la 35-45% din cantitatea inițială, micşorarea cantității de 
acizi este mult mai mare, atingând uneori şi 65%. Această micşorare, datorită putregaiului nobil, este 
însă compensată de creşterea acidității, pe seama concentrării musturilor ca urmare a deshidratării 
boabei. 

Mustul şi vinul provenit din struguri botritizați conțin cantități mult mai mari de dextran 
(glucan) şi gume decât cel provenit din struguri sănătoşi. Prezenţa acestor substanţe face ca mustul şi 
respectiv vinul să fie mai vâscos şi să aibă un plus de onctuozitate. În schimb, limpezirea şi filtrarea 
lor se realizează mai dificil. 

Acţiunea putregaiului nobil asupra altor constituenți ai boabei este şi ea destul de importantă. 
Este evidentă în acest sens scăderea conţinutului de azot amoniacal, uneori chiar sub limita necesară 
pentru desfăşurarea normală a fermentaţiei mustului. 

Datorită metabolismului ciupercii apar noi componente care determină modificări esențiale în 
compoziția boabelor. O parte din zaharuri sunt transformate în cantități considerabile de glicerol şi 
acid gluconic. Din pectina strugurelui se formează acid mucic. De asemenea, mai pot apărea, în 
cantități variabile, acid citric, acetic etc. Modificarea aromei proprii strugurelui constituie o altă 
transformare importantă datorată acţiunii enzimatice a miceliului de putregai nobil. Vinurile obținute 


din struguri stafidiți prin botritizare au o aromă cu totul particulară, bine definită şi foarte plăcută. 

3.4.3. Starea de sănătate a strugurilor. Cel de-al doilea factor de care se ţine seama la 
stabilirea momentului optim de recoltare este starea de sănătate a strugurilor. Când starea de sănătate 
a strugurilor este bună, culesul se face la maturitatea tehnologică. Când starea de sănătate a strugurilor 
este precară, apare necesitatea de a începe culesul mai devreme. În astfel de situaţii, la stabilirea 
momentului de recoltare se va lua în considerare şi gradul de vătămare al strugurilor. 

Condiţiile economice. La stabilirea momentului optim pentru cules, mai trebuie luate în 
considerare şi condiţiile economice. Acestea se referă la distanţa parcelelor față de centrul de 
vinificare, reţeaua de drumuri şi starea lor de practicabilitate în funcţie de condiţiile meteo, mijloacele 
de transport, capacitatea de prelucrare a utilajelor, forţa de muncă necesară culesului, capacitatea 
zilnică de prelucrare, spaţiul de depozitare a produselor rezultate din vinificare etc. 

3.4.4. Organizarea şi efectuarea culesului. Culesul strugurilor destinați vinificării se face 
după un plan bine stabilit pe întreaga perioadă şi pentru fiecare zi, la întocmirea căruia se iau în 
considerare cantitatea de struguri care urmează a fi recoltată, vasele, uneltele şi utilajele necesare, 
durata perioadei de cules, modul de recoltare, condițiile climatice, tehnica aplicată şi forţa de muncă 
necesară. 

3.4.5. Evaluarea producţiei de struguri. Evaluarea cantitativă a recoltei de struguri se face 
cu scopul de a putea planifica din timp şi în cunoştinţă de cauză, cele necesare culesului şi vinificării. 
În mod obişnuit se recomandă ca evaluarea producţiei de struguri să se facă de două ori, la epoci 
diferite. 

Prima evaluare se efectuează după înflorit, în fenofaza creşterii boabelor şi anume când 
numărul celor rămase pe ciorchine (în urma căderilor repetate) s-a definitivat. De regulă, procesul de 
cădere fiziologică sistează după ce boabele ating 4-5 mm în diametru. Din acest moment, numărul de 
struguri pe butuc şi a boabelor pe strugure rămâne acelaşi, alte căderi nu se mai produc, decât în mod 
accidental. Pentru stabilirea cantității de struguri la unitate de suprafață trebuie să se cunoască 
numărul butucilor existenți în plantație (N) şi producția medie a unui butuc (p). Aceasta din urmă se 
stabileşte pe baza numărului mediu de struguri pe butuc (ns) şi a masei medii a unui strugure (ms). 

p=nsx ms 

Pentru determinarea numărului mediu de struguri pe butuc (ns), se numără strugurii de la 
minimum 50 de butuci, aleşi din 5 în 5 sau din 10 în 10, pe cele două diagonale ale parcelei, sau luaţi 
la întâmplare, dar în aşa fel ca să reprezinte media numărului de struguri pe butuc la întreaga 
suprafață; cifra obținută se împarte la numărul butucilor examinaţi. Pentru a determina masa medie a 
unui strugure (ms) ar trebui ca strugurii de la cei minimum 50 de butuci aleşi să fie recoltaţi, iar apoi 
masa lor, determinată prin cântărire, să fie împărțită la numărul total de struguri culeşi. Totuşi, la 
prima evaluare, în mod practic se determină numai numărul mediu de struguri pe butuc (ns), deoarece, 


spre deosebire de masa strugurelui, care până la cules se modifică considerabil, această valoare 

rămâne neschimbată. Masa medie a unui strugure, se consideră fie cea din anii precedenţi, fie cea 
indicată în lucrările ampelografice, fie se consideră egală cu 150-250 g, în funcție de soiul a cărui 
producţie se evaluează, de podgorie, condiţiile anului, agrotehnică etc. În continuare se poate trece la 
calcularea producţiei probabile de struguri la unitatea de suprafață (Pp). 

Pp=Nx p 

Urmează apoi calcularea producției de struguri pentru întreaga suprafață. Această primă 
evaluare, deşi are caracter orientativ (valoarea aproximației poate fi mai mare sau mai mică cu până la 
10-15%), ea se recomandă totuşi, întrucât oferă indicaţii, în timp util, cu privire la necesarul de brațe 
de muncă, vase de cules, mijloace de transport, utilaje de vinificație, spaţiu şi vase de fermentare etc. 

A doua evaluare se efectuează cu câteva zile înainte de cules. În acest caz, se determină în 
mod practic şi masa unui strugure. Spre deosebire de prima evaluare, care este probabilă, aceasta din 
urmă este certă sau efectivă. Ea exprimă în mod real producţia ce se va realiza. 

3.4.6. Programarea culesului. În funcţie de sortimentul plantaţiei şi de direcţiile de producţie 
şi fără a neglija condiţiile care asigură calitatea dorită, programarea culesului se va face astfel, încât să 
se elimine vârfurile şi depresiunile, realizându-se pe cât posibil un volum de lucru relativ uniform în 
toată perioada campaniei. 

În cazul cultivării soiurilor cu epoci de coacere diferită şi corespunzător cu cele arătate, culesul 
durează 20-30 zile, cu specificarea că toate soiurile să fie culese la maturitate deplină. Ori, există 
situații când strugurii se recoltează înainte sau după maturitatea deplină. 

Culesul timpuriu se aplică când strugurii au fost bătuţi de grindină, sunt atacați de oidium, sau 
în toamnele ploioase când atacul putregaiului cenuşiu şi al mucegaiurilor avansează rapid şi se pune 
problema de a salva recolta de la o pierdere totală. Uneori, se obişnuieşte, de a se avansa data 
recoltării, pentru a se obţine o aciditate mai ridicată a vinului. 

Culesul târziu se aplică strugurilor stafidiți, precum şi celor atinşi de putregaiul nobil. 

3.4.7. Culesul manual. Culesul manual al strugurilor se practică şi în prezent pe scară largă. 
În ultimul timp se folosesc cu rezultate foarte bune găleţile confecționate din materiale plastice. În 
locul găleților obişnuite cu capacitate de 10-12 litri este mai avantajos de folosit găleți din material 
plastic de 18-20 litri, în care intră 10-12 kg de struguri. Pentru detaşarea strugurilor, cel mai comod 
este folosirea foarfecilor speciali confecționaţi în acest scop, dar se pot folosi şi bricege, cuțite sau 
cosoare. 

În funcţie de modul cum se efectuează, culesul manual poate fi: pe soiuri sau laolaltă şi în 
etape sau integral (dintr-o dată). 


Culesul pe soiuri este generalizat, practicându-se chiar şi în plantațiile alcătuite din 2-3 soiuri. 

Culesul în amestec (laolaltă) se practică în plantațiile formate din sortimente tehnologice bine 
definite, unde, prin vinificare rezultă vinuri superioare celor care s-ar obţine în urma cupajării 
aceloraşi soiuri, dar vinificate separat. 

Culesul selecționat sau în etape (prin alegere) se aplică în plantațiile a căror struguri sunt 
destinaţi producerii vinurilor dulci naturale cu calități deosebite (Sauternes, Cotnari, Tokaj etc.). În 
acest caz culesul strugurilor se face eşalonat, în 2-4 etape, pe măsura stafidirii şi botritizării. 

Culesul integral sau dintr-odată se aplică, de obicei, în majoritatea plantațiilor. În acest caz, 
strugurii se culeg la rând, fără nici un fel de alegere. 

Culesul manual necesită multe braţe de muncă; norma zilnică este de 300-450 kg., iar pentru 
căratul strugurilor la mijloacele de transport 1500-2500 kg. 

3.4.8. Culesul mecanizat. Folosirea maşinilor de recoltat s-a impus mult în ultima vreme, atât 
datorită faptului că, în cazul culesului manual, acesta necesită un volum mare de muncă, cât şi ca 
urmare a dificultăţilor de a găsi culegători în perioada campaniei de recoltare. Totodată, un factor 
important l-a constituit şi gradul mare de adaptabilitate şi de diversitate al maşinilor de recoltat, care 
pot fi pregătite pentru cele mai diverse situaţii. Prin folosirea unor astfel de maşini se pot realiza 
productivități destul de ridicate, ajungând la 0,6 ha./oră, cu pierderi la recoltare reduse până la 5%. 

Pe lângă avantajele pe care le prezintă, recoltarea mecanizată are şi o serie de inconveniente. 
Astfel, datorită faptului că ciorchinele rămâne pe butuc, se poate ajunge la o întârziere a pornirii 
fermentației alcoolice şi/sau la o presare mai dificilă boştinei. De asemenea, acest lucru poate 
accentua riscul casării oxidazice la vinurile roşii provenite din recolte mucegăite, deoarece, în mod 
obişnuit, ciorchinele captează o parte din lacază în timpul procesului de maceraţie Ca dezavantaj, se 
mai menţionează şi faptul că în masa de struguri recoltaţi, pot fi prezente diferite corpuri străine 
(frunze, peţioluri, bucăţi de coarde, elemente de palisare etc.) care ar putea deteriora maşinile de 
vinificație sau ar modifica gustul vinului. Cel mai mare inconvenient este acela că recoltarea 


mecanizată duce la o strivire în proporție mare a boabelor, eliberând prea devreme mustul din ele. 


3.5. TRANSPORTUL STRUGURILOR 

Strugurii trebuie să ajungă la secția de prelucrare cu boabele întregi. De aceea, în afară de un 
cules atent, se recomandă ca numărul de transvazări să fie cât mai redus. Strugurii striviţi, mai ales 
atunci când transportul se face pe timp călduros şi la distanțe mai mari, sunt expuşi la diferite 
schimbări dăunătoare. 

În practică, se întâlnesc numeroase tipuri de vase utilizate la transportul strugurilor, ca de 
exemplu: lădiţe din lemn sau material plastic, ciubăre, saci din material plastic, vase paralelipipedice 
sau cilindrice de dimensiuni reduse confecționate din material plastic, bene (cărătoare) special 


construite, butoaie de lemn cu un singur fund şi chiar căzi de diferite capacităţi. În ultimul timp, au 

căpătat o largă răspândire benele metalice, protejate cu vopsea acido-rezistentă sau cu folie de 
material plastic, montate pe mijloacele de transport auto sau tractate, bene care se pot descărca prin 
basculare. 

În ultimul timp s-a generalizat transportul strugurilor cu ajutorul benelor. Acestea sunt nişte 
recipiente metalice, mai rar din material plastic armat cu fibre de sticlă, fixate pe platforma remorcilor 
monoax, cu două axe sau autobasculantelor. Capacitatea acestora variază în limite largi şi anume 2-12 


tone. 


3.6. RECEPȚIA STRUGURILOR ÎN VEDEREA PRELUCRĂRII 

La unitatea de prelucrare, strugurilor li se face recepţia calitativă şi cantitativă. La stabilirea 
calității, se fac observaţii asupra gradului de sănătate al strugurilor, cu privire la atacul de mucegai, 
oidium, mană etc., şi se verifică dacă recolta este curată, sau dacă printre struguri există resturi de 
frunze, pământ etc. Apoi, din recipientele sau bena de transport, se prelevează o probă medie de 2-3 
kg. struguri, la care, în laborator, se fac analizele sumare, adică conţinutul în glucide şi aciditatea. 
Preluarea probei se poate face şi din recolta zdrobită, în care caz, ea este mai reprezentativă, mai ales 
dacă mustuiala a putut fi în prealabil omogenizată. Cantitatea de struguri se stabileşte prin cântărirea 
acestora înainte sau după zdrobire. În primul caz, care este şi cel mai frecvent, se foloseşte cântarul 
zecimal (mai rar) sau cel mai comod, bascula-pod. 

Unele dintre uzinele şi complexele de vinificație mai noi, sunt înzestrate cu sisteme automată 
de recepție a recoltei. Un asemenea sistem de recepție cantitativă oferă posibilitatea efectuării în 
paralel şi a recepţiei calitative. În această situaţie, instalaţia este înzestrată cu dispozitive speciale de 


preluare a probelor medii, pe măsură ce strugurii sunt zdrobiţi, sau după omogenizarea mustuielii. 

3.7. DESCĂRCATUL STRUGURILOR 

În funcţie de vasele şi mijloacele de transport folosite, descărcatul strugurilor se poate face 
manual, cu ajutorul unor instalații care aparţin centrului de vinificație sau prin bascularea benei 
mijlocului de transport în buncăr. 

Buncărul confecţionat din tablă de oţel inoxidabil, care este cel mai generalizat în industria 
vinicolă, are forma unui jgheab în lungul căruia este montat un şnec. În partea de jos a jgheabului, 
aproape de grupul de antrenare a şnecului este practicată o deschidere cu secţiune dreptunghiulară, 


pentru trecerea strugurilor din buncăr în zdrobitor. 


4. TEHNOLOGIA PRELUCRĂRII STRUGURILOR 


Tehnologia prelucrării strugurilor, sau vinificația propriu-zisă cuprinde un ansamblu de 
operaţii, care asigură transformarea strugurilor în vin. În urma vinificării se obţin vinuri albe sau 
vinuri roşii, de unde şi existența a două mari linii tehnologice: linia de vinificaţie în alb şi linia de 
vinificație în roşu. 

În cazul producerii vinurilor albe, mustul se separă cât mai rapid de boştină şi se fermentează 
separat. La producerea vinurilor roşii separarea lichidului se efectuează după ce mustuiala a trecut 
printr-un proces de macerare-fermentare, proces ce trebuie luat în considerare şi la elaborarea 
vinurilor aromate şi a celor roze. 

4.1. ZDROBITUL STRUGURILOR 

Zdrobitul strugurilor constă în distrugerea integrității boabelor, în vederea eliberării sucului pe 
care-l conţin, fără a fărâmiţa pieliţele, seminţele şi ciorchinele. În urma acestei operaţii, microflora, 
respectiv levurile, existente pe suprafaţa pieliţei boabelor, sau a ciorchinilor este pusă în contact cu 
masa de mustuială. Aerarea care are loc în timpul zdrobirii, favorizează înmulțirea levurilor, 
permiţând o bună pornire în fermentație a mustului. După zdrobire, recolta poate fi sulfitată într-un 
mod omogen şi uşor vehiculată prin pompare. De asemenea, maceraţia, verigă importantă în 
producerea vinurilor aromate şi roşii, are loc în condiții optime, deoarece suprafața de contact dintre 
faza lichidă şi cea solidă este mult mărită. Un zdrobit complet permite să se obţină un bun randament 
la scurgerea mustului ravac şi la presarea rapidă a boştinei. 

În anumite procedee de vinificaţie, ca de exemplu în tehnologia producerii vinurilor roşii prin 
macerație carbonică şi la prepararea vinurilor materie primă pentru vinuri spumante, nu se efectuează 
operaţiunea de zdrobire. În asemenea situaţii zdrobirea boabelor se realizează fie în timp, datorită 
procesului de maceraţie şi a greutăţii proprii a strugurilor, fir direct prin presare, ca în tehnologia 


producerii vinurilor spumante. 

Zdrobitul se poate face manual, cu ajutorul unui mustuitor sau mecanic, folosind maşini de 
zdrobit, numite zdrobitoare. După organele care realizează zdrobirea se deosebesc: zdrobitoare cu 
valuri şi zdrobitoare cu arbore rotativ cu palete. 

Zdrobitorul cu valțuri are cea mai largă utilizare. Mecanismul de zdrobire este format din una 
sau mai multe perechi de valţuri care se rotesc în sens contrar. Valţurile au formă cilindrică sau conică 
şi sunt confecţionate din aliaje acidorezistente, mai rar din mase plastice. Cele cilindrice pot avea 
suprafața netedă, canelată sau profilată, în timp ce valţurile conice sunt de obicei canelate. Valţurile 
cilindrice sunt în general acoperite cu cauciuc. Canelurile pot fi paralele cu axa valțului sau înclinate 
sub un anumit unghi. 

Zdrobitorul cu arbore rotativ cu palete, cunoscut în practica vinicolă şi sub denumirea de 
zdrobitor centrifugal, are avantajul că lucrează cu un debit mult mai mare (20-45 tone/oră) față de 
zdrobitorul cu valțuri (6-20 tone/oră), dar prezintă inconvenientul că recolta este aerată prea puternic. 
În principiu, acest zdrobitor este format dintr-un arbore vertical cu palete, care se roteşte cu o viteză 
de 450-500 ture/min, în interiorul unui cilindru perforat. Datorită vitezei mari de rotație, strugurii sunt 
proiectaţi pe suprafaţa cilindrului perforat producând desprinderea şi zdrobirea boabelor. Ciorchinii 
sunt eliminați pe la partea superioară, iar mustuiala este preluată pe la partea inferioară. 

4.2. DESCIORCHINATUL STRUGURILOR. 

Desciorchinatul strugurilor, numit încă şi dezbrobonit, constă în detaşarea boabelor de 
ciorchine şi eliberarea separată a sucului şi boabelor pe de o parte şi a ciorchinilor şi resturilor 
vegetale, pe de altă parte. Oportunitatea executării acestei operații depinde de numeroşi factori, dintre 
care un rol principal îl joacă categoria şi respectiv tipul de vin proiectat a se produce. 

Pentru vinurile albe, desciorchinatul s-a dovedit mai puţin necesar întrucât influenţa pe care o 
exercită prezența ciorchinilor asupra calității vinului este nesemnificativă. Pe de altă parte, când 
recolta este nedesciorchinată, scurgerea mustului şi presarea boştinei se face cu mai multă uşurinţă, 
deoarece ciorchinii imprimă mustuielii un grad mai mare de elasticitate şi totodată joacă rolul unor căi 
de drenaj. Mustul obţinut are mai puţină burbă decât cel rezultat dintr-o mustuială desciorchinată. Se 
consideră că desciorchinatul este obligatoriu, atunci când recolta zdrobită stagnează pe parcursul 
fluxului tehnologic, sau când se prevede operaţiunea de macerare-fermentare pentru a ridica 
conţinutul vinului în extract. 

Pentru vinurile roşii şi aromate, desciorchinatul este o operațiune tehnologică indispensabilă, 
deoarece vinurile se îmbunătăţesc calitativ şi sunt mai armonice. În prezent există şi opinia, că în locul 
unui desciorchinat total să se practice unul parțial, când în mustuială mai rămân 20-40% din ciorchini. 

Desciorchinatul se poate face manual (sistem practicat în trecut) sau mecanic. Acesta din urmă 
este singurul generalizat în practica vinicolă şi se execută cu ajutorul maşinilor de desciorchinat, care 


pot fi orizontale sau verticale. 

În practică, zdrobitul şi desciorchinatul sunt de mai multe ori cuplate într-un agregat numit 
după caz: zdrobitor-desciorchinător sau desciorchinător-zdrobitor. Sistemul prezintă avantajul 
scurtării timpului efectiv de realizare a celor două operaţii, asigurând totodată şi o eficiență economică 
ridicată. 

Cu privire la ordinea operațiilor de prelucrare, se menționează că până nu demult, majoritatea 
agregatelor erau astfel construite încât executau mai întâi zdrobirea şi apoi desciorchinarea. Dar, s-a 
observat că la soiurile cu ciorchini ierbacei, sau cu coacere târzie, apare riscul ca, în urma zdrobirii 
energice, sucul erbaceu extras din ciorchini să modifice nefavorabil calitatea mustului. Datorită 


acestui fapt, în prezent se preferă folosirea desciorchinătorului-zdrobitor. 


4.3. VEHICULAREA MUSTUIELII, EVACUAREA CIORCHINILOR ŞI A BOŞTINEI 
PRESATE 

Mustuiala, ca produs rezultat din zdrobirea strugurilor cu sau fără ciorchini, este caracterizată 
prin densitate şi vâscozitate mare şi printr-un conținut ridicat în componente solide. Pentru 
vehicularea ei sunt necesare pompe, conducte şi furtunuri care să corespundă condiţiilor de lucru 
amintite. 

Pompele folosite în mod curent pentru vehicularea mustuielii aparţin la două mari tipuri: 
pompe cu piston şi pompe rotative. 

Stabilirea celor mai adecvate pompe trebuie făcută în corelație cu capacitatea de prelucrare a 
utilajelor pe care acestea le deservesc (zdrobitoare-desciorchinătoare, scurgătoare, prese etc.). De 
obicei, pompele sunt montate la utilajele pe care le deservesc, formând agregate complexe, care pot fi 
grupate în patru mari categorii: fulopompe (de la cuvântul franțuzesc /e fouloir = zdrobitor); 
egrapompe (/'egrappoir = desciorchinător); fuloegrapompe şi egrafulopompe. 

Furtunurile prin care se vehiculează mustuiala, pot fi confecţionate din cauciuc cu inserție de 
pânză sau din materiale plastice. Cele pentru absorbţie, se recomandă să fie rigidizate cu sârmă, sau 
spire de oțel. 

Conductele sunt confecționate din P.V.C. sau oțel inoxidabil, materiale neutre chimic şi 
organoleptic, față de mustuială şi rezistente la coroziune. 

Evacuarea ciorchinilor şi a boştinei presate de la maşinile de prelucrare, se face cu ajutorul 
unor mijloace de încărcare-descărcare cu flux de lucru continuu, numite transportoare. În funcție de 
organele de lucru, ele pot fi cu: melc, bandă, racleți, cupe etc. O categorie aparte o constituie 
transportoarele pneumatice, care realizează deplasarea materialelor în conducte sub influența unui 


curent de aer produs de un ventilator. 

Transportul boştinei presate şi a tescovinei la distanțe mari (distilerie, sector zootehnic etc.), se 
face cu ajutorul agregatelor tractor-remorcă sau cu mijloace auto. Pentru umplerea benei acestora, se 


pot folosi încărcătoare cu graifer sau încărcătoare frontale, montate pe tractor sau autopropulsate. 


4.4. TRATAMENTE APLICATE MUSTUIELII 

Mustuiala care rezultă din prelucrarea strugurilor trebuie protejată de acţiunea dăunătoare a 
aerului precum şi împotriva microorganismelor patogene. Protecţia se impune mai ales când recolta 
este atinsă de putregaiul cenuşiu sau invadată de alte diferite mucegaiuri, precum şi atunci când 
staționarea ei în stadiul de mustuială depăşeşte un anumit termen. 

Influenţa oxigenului din aer asupra mustuielii este foarte puternică, îndeosebi când aceasta 
provine din struguri albi, astfel încât, dacă nu se iau măsuri de protejare, aroma mustului se 
denaturează, fructuozitatea se distruge, iar culoarea devine din ce în ce mai închisă. În cazul 
strugurilor negri, oxidarea este mai puțin periculoasă deoarece mustuiala este parțial protejată de 
prezenţa substanţelor tanante care joacă rol antioxidant. 

Dintre tratamentele cu rol antioxidant, care se aplică mustuielii, cel mai eficace şi mai 
generalizat în producția vinicolă s-a dovedit sulfitarea. La dozele în care se utilizează (5-10 g/hl), 
dioxidul de sulf determină o inactivare a enzimelor care catalizează reacțiile de oxido-reducere. De 
asemenea, are loc şi o inactivare de scurtă durată a levurilor şi deci o întârziere a declanşării 
fermentației alcoolice, precum şi o distrugere parțială a bacteriilor, cărora se datorează apariția unor 
fermentaţii nedorite (acetică, manitică, lactică etc.). În schimb s-a constatat că SO, nu împiedică 
maceraţia, ci din contra, o favorizează, mai ales când gradul de sulfitare este ridicat. 

Oxidarea mustuielii se mai poate încetini şi cu ajutorul dioxidului de carbon. În acest sens, 
industria vinicolă a început folosirea unor maşini şi instalaţii astfel echipate încât operaţiile pe care le 
efectuează (zdrobire, presare etc.) să se desfăşoare în atmosferă de gaz carbonic, gaz care poate 
proveni dintr-o butelie, sau de la un vas cu must în fermentare. Totuşi, prelucrarea strugurilor în 
atmosferă de CO;, este privită încă cu anumite rezerve, deoarece vinul obținut are o mare sensibilitate 
față de oxigen. La primul contact cu aerul, el se oxidează mai rapid decât altul produs în atmosferă 
normală, capătă o culoare galbenă sau galben-brună, iar mirosul şi gustul se modifică nefavorabil. 

Alte tratamente care pot fi aplicare mustuielii, se referă la tratamentul cu gheață carbonică sau 
încălzirea mustuielii timp de 2-3 minute la 85-90“, tratamente care sunt însă prea costisitoare pentru 
a putea fi extinse la scară industrială. 

Pentru inactivarea microorganismelor în vederea evitării unei fermentaţii timpurii se mai poate 
folosi şi tratamentul cu frig. Pe lângă un consum mare de energie, acest tratament are şi 


inconvenientul că favorizează dizolvarea unor cantități mari de oxigen în masa de mustuială. 

În afara tratamentelor aplicate cu scopul de a diminua influența dăunătoare a oxigenului şi a 
diferitor microorganisme, mustuiala poate fi tratată şi cu diferite preparate enzimatice (pectolitice şi 
proteolitice), care ar favoriza o hidroliză mai rapidă a substanțelor pectice şi a celor proteice. 
Transformarea lor din macromolecule coloidale în substanţe cu molecule mai mici, determină o mai 
rapidă eliberare a sucului din celule, a substanțelor colorante şi aromate, o micşorare a vâscozității 
mustului şi în final o îmbunătăţire a calității, a gradului de scurgere şi a randamentului în must. 
Utilizarea preparatelor enzimatice în practica vinicolă este încă destul de limitată, datorită prețului 
ridicat al acestor produse. 

4.5. SEPARAREA MUSTULUI DE BOŞTINĂ 

În mod obişnuit, separarea mustului de boştină se efectuează în două etape care se succed cu 
sau fără întrerupere, în funcţie de instalaţiile cu ajutorul cărora se realizează. În prima etapă mustul se 
separă prin scurgere liberă, rezultând mustul ravac, iar în cea de-a doua, prin presarea boştinei, 
rezultând mustul de presă. 

4.5.1. Separarea mustului prin scurgere. Este operaţia care precede şi uşurează presarea 
boştinei. Ea poate avea loc în mod spontan, pe cale gravitaţională, sau poate fi provocată, cunoscută şi 
sub numele de scurgere intensificată. În ambele situaţii, operaţia se realizează cu ajutorul unor 
instalații numite scurgătoare, care pot fi statice (pasive) sau dinamice (active). Primele funcționează 
discontinuu, iar cele din a doua categorie, continuu. 

Scurgerea gravitaţională a mustului, reprezintă modul cel mai vechi de separare a mustului 
ravac şi se înfăptuieşte cu ajutorul scurgătoarelor statice, numite în mod curent linuri. Mustul ravac 
rezultat este mai puţin încărcat cu burbă deoarece mustuiala odată introdusă în lin nu se mai amestecă, 
iar boştina joacă un oarecare rol filtrant. 

Scurgerea intensificată a mustului se realizează cu ajutorul scurgătoarelor dinamice, care din 
punct de vedere constructiv pot fi de două tipuri: scurgător cu cilindru turnant, numit şi scurgător 
rotativ şi scurgător înclinat cu cilindru fix. 

Scurgătorul rotativ orizontal este format dintr-un tambur cilindric perforat, din alamă, lung de 
3-4 metri care este antrenat într-o mişcare de rotaţie (12-15 rot/min). Datorită rotației şi înclinării 
reglabile a tamburului, boştina, introdusă prin gura de alimentare, parcurge toată lungimea acestuia, 
asigurând scurgerea mustului în proporție de 60-65%. Datorită aerisirii puternice a mustului, acest 
scurgător nu se mai foloseşte în prezent. 

Scurgătorul înclinat cu cilindru fix este realizat în două variante: scurgătorul compresor Şi 
scurgătorul fără compresare. 

Scurgătorul compresor este format dintr-un cilindru perforat şi înclinat sub un unghi de 455, 
având în interior un melc transportor care preia boştina introdusă prin gura de alimentare şi o 


transportă spre gura de evacuare, executând concomitent şi o presare uşoară. Gradul de presare se 

poate modifica fie prin schimbarea turaţiei melcului transportor, fie cu ajutorul unui capac cu 
contragreutate, prevăzut la gura de evacuare. 

Scurgătorul fără compresare este asemănător cu precedentul, cu deosebirea că înclinația este 
mai mare, iar la gura de evacuare nu mai este prevăzut un capac cu greutăţi. 

4.5.2. Separarea mustului prin presare. Presarea este ultima operaţiune din procesul de 
prelucrare a strugurilor. Ea trebuie astfel condusă încât din boştină să se extragă numai sucul dulce din 
vacuolele celulelor pulpei şi nu cel din pieliţe, care imprimă un gust erbaceu, astringent şi amar. 

În cazul producerii vinurilor albe, presarea se face când boştina este proaspătă, în timp ce la 
producerea vinurilor roşii, presarea se efectuează după operația de macerare-fermentare. Din acest 
punct de vedere, între cele două moduri de presare există unele deosebiri. În primul caz, presarea se 
realizează mai greu; pornind de la aceeaşi cantitate de struguri, volumul de boştină care se presează 
este mai mare; scurgerea lichidului este mult mai anevoioasă din cauza conţinutului ridicat în zahăr şi 
în pectine încă nehidrolizate; boştina este mai bogată în mucilagii, iar când recolta a fost mucegăită ea 
formează o masă compactă, aproape impermeabilă. În plus, presarea prezintă un caracter de urgență, 
iar dacă se întârzie, influențează nefavorabil compoziția şi caracteristicile vinurilor, mai ales la cele 
superioare, unde durata contactului mustului cu părțile solide ale strugurelui se cere să fie cât mai 
redusă. În cazul când strugurii sunt alteraţi, urgenţa presării prezintă o importanţă şi mai mare. 

În cazul producerii vinurilor roşii, presarea se efectuează pe măsura terminării maceraţiei- 
fermentației şi tragerii vinului de pe boştină. Compoziţia şi caracteristicile vinului, sunt influențate de 
condiţiile şi durata procesului de maceraţie-fermentaţie şi mai puţin sau deloc de tipul şi modul cum s- 
a efectuat presarea. 

4.5.3. Factorii care influenţează presarea boştinei. Dintre factorii cu influență directă asupra 
procesului de presare se amintesc: consistenţa boştinei, mărimea suprafeţei de scurgere, numărul şi 
dimensiunile canalelor de scurgere din boştină, suprafaţa de presare şi presiunea exercitată asupra 
boştinei. 

4.5.4. Reguli de bază în tehnica presării boştinei. În timpul presării trebuie să se evite 
strivirea şi deci extracția sucului din părțile solide, în special din ciorchine, care imprimă vinului aşa 
numitul gust de ciorchine. 

Se vor evita presiunile brutale; o presiune exagerată la început face ca boştina să devină 
aproape impermeabilă. Se recomandă ca presarea să se efectueze încet şi cu intermitențe pentru a lăsa 
lichidul să se scurgă. 

La încărcarea presei, se va avea grijă ca boştina să fie distribuită uniform, pentru că numai aşa, 
presiunea exercitată poate fi constant repartizată. Afânarea repetată a boştinei în interiorul presei, are 


aproape aceeaşi importanţă ca şi presiunea. 

4.5.5. Presele vinicole. Presele vinicole sunt nişte dispozitive sau maşini cu ajutorul cărora se 
extrage mustul din struguri, fracțiunea de must rămasă în boştina proaspătă, sau cea de vin din boştina 
fermentată. 

Dintre condiţiile pe care trebuie să le îndeplinească presele vinicole, se amintesc: asigurarea 
unui grad ridicat de presare fără însă a prejudicia calitatea produsului; colectarea mustului pe categorii 
în funcție de gradul de presare; în must să ajungă cât mai puțin fier de pe părțile metalice ale preselor 
şi cantități cât mai mici de compuşi fenolici din părțile solide ale strugurelui; timpul total de presare să 
fie cât mai scurt pentru a evita aerarea puternică a lichidului; alimentarea şi golirea lor să se facă cu 
uşurinţă; să ocupe un spaţiu cât mai mic, să funcționeze cu consum redus de energie şi muncă 
manuală, iar urmărirea lor în lucru să fie uşor de realizat. 

Clasificarea preselor folosite în industria vinicolă se poate face după mai multe criterii, dar cea 
mai utilizată este cea după ritmul de funcționare: prese discontinui şi prese continui. 

4.5.5.1. Prese discontinui. Aceste prese au un ritm discontinuu (cu întreruperi) de funcţionare, 
datorită operațiilor de încărcare, presare şi descărcare. Umplerea şi golirea lor se efectuează prin 
aceeaşi deschidere. În funcţie de poziţia coşului, acestea pot fi: prese verticale şi prese orizontale. 

4.5.5.2. Presele continui. Vinificaţia de tip industrial, reclamă folosirea unor prese cu 
productivitate ridicată, la care încărcarea, presarea şi descărcarea să se efectueze în flux continuu. Este 
vorba despre presele continui, care în funcție de tipul organului de presare pot fi: prese cu melc, prese 
pneumatice, prese cu bandă şi prese centrifuge. Ultimele trei tipuri au o răspândire limitată, deoarece 
din punct de vedere funcțional, nu realizează indici de lucru care se pretind preselor cu acțiune 
continuă. 

Pe lângă avantajele folosirii lor, presele continui şi în special cele cu şnec, au şi unele 
inconveniente: măresc conținutul în compuşi fenolici ai vinului, încât acesta capătă un gust astringent, 
amărui, ierbos; cantitatea de drojdie este de 2-3 ori mai mare decât la vinurile obţinute cu ajutorul 
preselor discontinui; vinurile au un grad ridicat de tulbureală şi se limpezesc greu, ca urmare a strivirii 
parțiale a pielițelor şi ciorchinilor, însoţită de spargeri de seminţe datorită frecării intense produse de 
melc, îndeosebi când diametrul acestuia este mic şi turaţia ridicată. 

4.5.5.3. Randamentul strugurilor în must. 

Randamentul, respectiv procentul de must care rezultă din prelucrarea strugurilor variază în 
limite largi în funcție de: soi, gradul de maturitate şi starea de sănătate a strugurilor, tehnologia de 
prelucrare şi tipul maşinilor utilizate. 

Conform normativelor pe baza cărora se acordă scăzămintele la prelucrarea strugurilor, se 
consideră că din prelucrarea a 100 kg struguri trebuie să rezulte 76 3 kg must, când se lucrează cu 


prese hidraulice, mecano-hidraulice şi pneumatice şi 83,5% 3 kg, când presarea se face cu prese 
continui. Randamentele de 76%, respectiv 83,5% sunt valabile numai pentru anii normali de recoltă şi 

când strugurii sunt sănătoşi. În cazul anilor secetoşi sau când strugurii sunt avariaţi datorită grindinii, 
atacului de mucegai, mană, oidium etc., randamentul scade, fiind necesară o recalculare a lui în urma 
efectuării unor experimentări. 
În practica vinicolă, mustul rezultat se colectează de obicei separat pe trei categorii, a căror 

denumiri şi proporţii față de cantitatea totală de must (considerată 100%) sunt următoarele: 

a) must ravac - care reprezintă în medie 60% ; 

b) must de presă - care este în medie în proporţie de 30% şi înglobează mustul obţinut la 
presarea I-a şi a Il- a în cazul preselor discontinui şi de la ştuţul I şi II când se folosesc prese continui; 

c) mustul de la ultima presare, în proporție de 10%, care corespunde cu cel obținut la 
ştuțul III al preselor continui. Pe baza datelor de mai sus, coroborate cu valoarea densității sucului 
proaspăt extras, se poate calcula cantitatea de must, în litri, adică în unitatea de măsură cu care este 


gestionat, transportat, livrat, vândut. 


5. COMPOZIȚIA CHIMICĂ A MUSTULUI 


Mustul este lichidul rezultat din prelucrarea strugurilor, lichid care nu a suferit încă nici o 
fermentație. El are o culoare galben verzuie, când provine din soiuri albe, este uşor colorat la cele 
roşii şi de culoare roşie la soiurile tinctoriale. 

Compoziţia chimică a mustului este destul de complexă. Dintre componenți, în cea mai mare 
cantitate se găseşte apa (53-85%), mai frecvent 70-85%. Urmează glucidele, acizii, substanţele 
azotate, compuşii fenolici, substanțele odorante, substanţele minerale etc. 

5.1. GLUCIDELE. Numite şi zaharuri, zaharide sau hidraţi de carbon, sunt compuşi organici 
de origine vegetală, rezultate în urma procesului de fotosinteză. Formula generală a glucidelor este 


Ca(H20), de unde şi vechea denumire de hidraţi de carbon. Formal, sinteza se realizează astfel: 


3 CO2+6H20 Y> C6H1206 + 6 O2 

După numărul de atomi de carbon din molecula lor, glucidele se împart în oze (până la 8 atomi 
de carbon) şi ozide (peste 8 atomi de carbon). În must se găsesc reprezentanţi din toate grupele de 
glucide, dominante fiind ozele. 

Ozele. Numite curent monozaharide sau monoglucide, sunt polihidroxialdehide sau 
polihidroxicetone cu grupa carbonil în mare parte modificată prin formare de acetali interni. Ele nu 
pot fi scindate prin hidroliză. Datorită funcției lor aldehidice sau cetonice, monozaharidele şi unele 
dizaharide, reduc la cald, în soluţie alcalină, sărurile metalelor grele la metal, sau la oxizii lor inferiori. 
Ca urmare a acestui fapt, asemenea glucide mai sunt numite şi glucide reducătoare. Pe această 


proprietate se sprijină metodele de identificare şi dozare chimică a glucidelor din must şi vin. 

Dintre monoglucidele identificate în struguri şi vin, dominante sunt hexozele. În cantităţi mici 
se întâlnesc şi pentoze (mai ales dacă strugurii au fost mucegăiți), iar sub formă de urme heptoze şi 
octoze. Hexozele au ca principali reprezentanți glucoza şi fructoza. Acestea reprezintă peste 95% din 
totalul glucidelor şi aproape în întregime zaharurile reducătoare din must şi vin. 

Când strugurii sunt verzi, predomină glucoza, iar raportul G/F (glucoză/fructoză) are 
aproximativ valoarea 5. Pe măsură ce strugurii se maturează, alături de glucoză apare în cantitate mai 
mare şi fructoza. La pârgă raportul G/F ajunge la valoarea 2, pentru ca la maturitatea completă, cele 
două glucide să fie în cantități aproximativ egale, iar raportul G/F să fie de 1- 0,95. La supracoacere, 
datorită unui uşor consum de glucoză în procesul de respiraţie, fructoza devine dominantă iar valoarea 
raportului G/F scade. De asemenea, la strugurii botritizați raportul este schimbat tot în favoarea 
fructozei, datorită preferinței ciupercii de a metaboliza glucoza. O micşorare a raportului se 
înregistrează şi la fermentația alcoolică a mustului, datorită unui consum preferențial al levurilor față 
de glucoză. În cazul vinurilor seci, cantitățile mici de glucide care eventual mai există sunt 
reprezentate în special de fructoză. 

Conţinutul musturilor în zaharuri reducătoare, oscilează în limite foarte largi şi este influențat 
de o serie de factori dintre care se amintesc: soiul, podgoria, condițiile meteorologice ale anului, 
starea de maturitate şi de sănătate a strugurilor etc. Din această cauză nu se poate stabili o valoare 
medie. La musturile din podgoriile româneşti, conținutul în zaharuri variază de obicei între 150-250 
g/l. În cazul când mustul provine din struguri supramaturaţi sau atingi de putregaiul nobil, el poate 
conține 300 şi chiar 400 g/l. Mustul cu un conținut de zaharuri reducătoare mai mic de 136 g/l se 
consideră necorespunzător pentru producere de vinuri. 

Glucoza sau zahărul de struguri, este o aldohexoză numită şi dextroză, deoarece, în soluție 
apoasă, roteşte planul luminii polarizate spre dreapta. În struguri se întâlneşte mai mult în stare liberă 
şi mai puţin sub formă de poliozide (amidon, celuloză). Se întâlneşte, de asemenea, în zaharoză şi în 
heterozide. 

În timpul fermentaţiei alcoolice a mustului, glucoza este transformată în etanol, CO» şi alţi 
produşi secundari. Ea mai poate suferi şi alte fermentaţii, ca de exemplu fermentație lactică, butirică, 
citrică, manitică etc. Prin oxidare, o foarte mică parte din glucoză se transformă în acid diceto-2,5- 
gluconic. Procesul are loc mai ales la vinurile din recolte mucegăite. 

Fructoza, sau zahărul de fructe este o cetohexoză, numită şi levuloză, deoarece, în soluție 
apoasă, roteşte planul luminii polarizate spre stânga. La fel ca şi glucoza, în struguri se găseşte mai 
mult în stare liberă. Pragul de percepţie a fructozei într-o soluție apoasă (adică atunci când lasă 
impresia de gust dulce) este la o concentraţie de 1,3-1,5 g/l. În procesul fermentaţiei alcoolice sau a 


altor fermentaţii, fructoza suferă aceleaşi transformări ca şi glucoza. 

Pentozele se întâlnesc în cantitate mult mai mică decât hexozele. Ele nu sunt fermentescibile 
de către levuri. În mod obişnuit, vinurile albe conţin 0,3-0,5 g/l, iar cele roşii, în special cele rezultate 
de la ultima presare, pot conţine până la 2 g/l. Au fost identificate următoarele pentoze: arabinoza, 
xiloza, riboza şi ramnoza. Prin încălzire, pentozele se pot transforma în furfural. 

Ozidele. Ozidele se formează prin reacţii de esterificare între două sau mai multe molecule de 
oze (holozide) sau între oze şi alți compuşi care posedă grupări hidroxil (heterozide). Acestea din 
urmă, au ca principali reprezentanţi în must şi vin, substanţele tanante şi colorante (care vor fi 
prezentate la compuşii fenolici). 

Holozidele pot fi grupate în oligozide şi poliozide. 

Oligozidele sunt ozide formate dintr-un număr restrâns (2-4) molecule de oze identice sau 
diferite. În must ele se găsesc în cantităţi foarte mici, iar majoritatea lor sub formă de urme. 

Zaharoza, numită şi zahăr de sfeclă sau zahăr de trestie, este formată dintr-o moleculă de o 
D (+) glucopiranoză şi una de B D (-) fructofuranoză. 

Zaharoza este foarte solubilă în apă, mai ales la cald şi insolubilă în alcool. În amestec de 
alcool şi apă, cantitatea de zaharoză solvită este cu atât mai mică cu cât proporția de alcool este mai 
mare. Punctul de topire este la 185*C. La temperaturi şi mai ridicate, ca de exemplu la 190-200*C, se 
transformă, prin pierdere de apă, într-un amestec de produşi necristalizabili numit caramel, care nu 
mai este dulce şi are o culoare brună. Acesta se foloseşte în practica vinicolă la ameliorarea culorii 
unor vinuri speciale (vermut), sau la imprimarea unei nuanţe galben-aurie distilatelor noi. 

În prezenţa acizilor, la cald, sau a enzimei invertaza, zaharoza se hidrolizează formând un 
amestec echimolecular de glucoză şi fructoză. Acest amestec, roteşte planul luminii polarizate spre 
stânga, față de zaharoză, care roteşte spre dreapta. Explicaţia constă în faptul că unghiul de rotire al 
fructozei spre stânga este mai mare decât al glucozei spre dreapta. Deci, prin hidroliză, sensul rotației 
se inversează, din care cauză acest proces s-a numit invertire, iar produsul obţinut: zahăr invertit. 

În struguri, zaharoza se găseşte în cantitate foarte mică, până la 3 g/l. La soiurile americane şi 
la parte din hibrizii producători direcți, poate ajunge până la 7-9 g/l. Ea nu fermentează direct, ci, sub 
acțiunea invertazei sau a acizilor, este transformată în glucoză şi fructoză, care sunt fermentescibile. 

Dintre oligozidele care au mai fost identificate în must se amintesc maltoza, rafinoza şi 
melibioza. 

Poliozidele sunt ozide formate dintr-un număr mare sau foarte mare de oze. Când acestea sunt 
identice poliozidul este omogen, iar când sunt diferite este neomogen. 

a) Poliozidele omogene întâlnite în struguri sunt xilanii şi arabanii, care sunt pentoze şi 
glucanii şi fructanii care sunt hexoze. 


Glucanii întâlniți în struguri sunt: celuloza, amidonul şi dextranul, iar în vin, numai ultimul. 

Dextranul, aşa cum arată şi numele este un polimer al dextrozei (D-glucoză). El este secretat 
de Botryotinia fuckeliana, fiind prezent mai ales în musturile provenite din recolte atinse de putregaiul 
cenuşiu sau nobil, în cantitate de 20-30 mg/l, iar în cazuri excepționale, până la 80 mg/l. 

b) Poliozidele neomogene întâlnite în struguri şi vin sunt mai ales cele în compoziţia cărora 
intră acizi uronici: glucuronic, galacturonic şi mai rar manuronic. Dintre acestea, numite şi 
poliuronide, fac parte substanţele pectice, gumele şi substanţele mucilaginoase. 

5.2. SUBSTANȚELE PECTICE pektys (greceşte) = gel sunt foarte răspândite în plante, 
formând componenta principală a membranelor celulare din țesuturile tinere şi mai ales din fructe 
cărora le conferă soliditate. Ele au şi rolul de a regla permeabilitatea membranelor celulare față de 
diferite substanțe implicate în metabolismul plantelor. Conţinutul strugurilor în substanțe pectice 
oscilează între 1-3,5 g/kg struguri. 

Din punct de vedere chimic substanţele pectice au o constituţie neomogenă. În struguri se 
întâlnesc sub formă de acid pectic, pectină şi protopectină. 

Gumele vegetale sunt poliuronide, asemănătoare cu substanțele pectice, în compoziția cărora 
intră şi acid glucuronic, pentoze (arabinoză şi ramnoză), precum şi hexoze (galactoză, manoză). 

Substanțele mucilaginoase sunt înrudite cu pectinele şi gumele dar prezența lor este mai mare 
la strugurii mucegăiți şi putreziţi. Principala unitate structurală este acidul aldobiuronic. 

5.3. ACIZII. Acizii sunt alături de apă şi zaharuri cele trei componente principale ale 
mustului. În must şi vin se întâlnesc atât acizi minerali cât şi acizi organici. Dintre acizii minerali mai 
importanţi sunt acizii sulfuric, clorhidric şi fosforic , dar care sunt în cantități foarte mici, rareori 
depăşind 1 g/l şi aproape în întregime sub formă de săruri. Acizii organici se întâlnesc atât în stare 
liberă cât şi sub formă de săruri. Cei mai importanţi acizi organici identificați în must sunt acizii: 
tartric, malic, citric, oxalic, fumaric, ascorbic, galacturonic, gluconic, shikimic şi chinic. Dintre 
aceştia, primii trei au ponderea cea mai mare, de peste 95% din totalul acizilor. 

Aciditatea mustului constituie suma concentraţiilor funcțiilor acide de la acizii liberi şi de la 
acizii semilegați. Determinarea ei se face prin titrare cu o soluţie alcalină până ce mustul este adus la 
pH = 7. Se mai numeşte şi aciditate titrabilă şi este o mărime chimică care reflectă gradul de acreală 
al mustului. Exprimarea se face în g/l acid tartric, g/l acid sulfuric sau miliechivalenți la litru. 

Aciditatea titrabilă a musturilor româneşti oscilează în medie între 5-11,5 g/l acid tartric. 
Prezenţa acizilor face ca strugurii să aibă un gust plăcut răcoritor. 

Aminoacizii sunt substanțe organice bifuncționale care conţin în molecula lor grupări 
carboxilice -COOH şi aminice primare -NH;, legate de un radical hidrocarbonat. 

Amidele sunt o clasă de compuşi organici care conțin în molecula lor una sau mai multe 
grupări funcționale amidice R-CO-NH». În general, cantitatea de azot amidic din must şi vin este mică 


(1-7 mg/l) şi nu prezintă o semnificaţie practică importantă. 

Polipeptidele sau peptidele sunt substanţe organice rezultate prin unirea a doi sau mai mulți 
aminoacizi prin legături amidice, adică prin grupări -CO-NH- numite şi legături peptidice. 
Polipeptidele mai pot rezulta şi din hidroliza parțială a proteinelor. Polipetidele alcătuiesc o fracțiune 
importantă, reprezentând 60-90% din azotul total al vinului. Polpetidele formate dintr-un număr 
foarte mare de aminoacizi se numesc albumoze şi peptone. Ele înglobează toţi produşii de hidroliză 
situați între proteide şi peptide. 

Proteidele cunoscute şi sub denumirea de proteine, albumine sau albuminoide, sunt substanțe 
organice naturale, macromoleculare, cu proprietăți coloidale şi structură complexă, care, prin hidroliză 
totală, se transformă în aminoacizi. În vinuri, fracțiunea de azot proteic reprezintă 3-10% din azotul 
total. 

Pentru a favoriza şi a grăbi limpezirea, în practica vinicolă se recurge la operaţiunea de cleire, 
care constă în introducerea şi tratarea vinului cu diferite proteide (clei de peşte, gelatină, albuş de ou 
etc.) şi tanin în proporții bine definite. 

5.4. COMPUȘII FENOLICI. În categoria compuşilor fenolici din struguri şi vin intră acizii 
fenolici, substanţele tanante şi majoritatea substanţelor colorante. Acestea influenţează pe de o parte 
însuşirile gustative ale vinurilor, ca de exemplu astringenţa, duritatea şi savoarea, iar pe de altă parte 
sunt principalii responsabili pentru culoarea vinului. 

Acizii fenolici sunt compuşi organici care conţin în molecula lor grupe carboxil -COOH şi 
grupe hidroxil -OH, ultimele fiind legate de un nucleu aromatic. Acizii fenolici din struguri şi vin pot 
fi grupaţi în două categorii: acizi hidroxibenzoici şi acizi hidroxicinamici. 

Acizii hidroxibenzoici se găsesc în cantitate mai mică în vinurile albe (1-5 mg/l) decât în 
vinurile roşii (50-100 mg/l). Ei intră în diferite combinaţii care însă au fost mai puţin studiate). 

Acizii hidroxicinamici se găsesc cam în aceleaşi proporţii ca şi precedenţii. Ambii se pot găsi 
în vin şi în stare liberă. Dintre combinaţiile mai cunoscute ale acizilor hidroxicinamici sunt cele cu 
antocianii şi cu acidul tartric. 

Substanțele tanante, numite şi taninuri, cuprind o serie de compuşi organici, care deşi au 
proprietăți chimice asemănătoare nu reprezintă o clasă de substanțe unitare. Proprietățile comune se 
referă la solubilitatea în apă, formarea unor compuşi colorați cu diferite metale, capacitatea de a 
precipita proteinele. Substanțele tanante se găsesc în vinuri până la o concentraţie de 5 g/l, fiind cele 
care provoacă senzația de astringenţă a unor vinuri. Alături de alcooli şi acizi, substanţele tanante sunt 
apreciate ca un factor de conservare, deoarece unindu-se cu componenta proteică a enzimelor le 
inhibă activitatea. 

În funcţie de comportarea lor faţă de agenţii hidrolizanţi, taninurile naturale se împart în două 


grupe principale: hidrolizabile şi nehidrolizabile. 

Taninurile hidrolizabile sau pirogalolice sunt cele care prin hidroliză cu acizi minerali sau cu 
ajutorul unor enzime specifice dau o monoglucidă (de obicei glucoza) şi acizi fenolici (de exemplu 
acidul galic). Prin încălzire uscată, taninurile hidrolizabile dau pirogalol. 

Grupa taninurilor hidrolizabile se împarte în două subgrupe: ga/otaninuri (taninul chinezesc şi 
taninul turcesc) din hidroliza cărora rezultă o monoglucidă şi acizi galic şi digalic şi elagotaninuri, 
care prin hidroliză dau şi acid elagic. 

Taninurile nehidrolizabile numite şi catechinice sau taninuri condensate, nu conţin zaharuri 
şi nu pot fi transformați în produşi mai simpli decât prin topire alcalină. Prin încălzire uscată dau 
pirocatechină. 

Taninurile nehidrolizabile sunt constituite din derivați hidrolizați ai flavanului, cunoscuţi sub 
numele de flavanoli. 

Dintre flavanoli, în taninurile nehidrolizabile, au fost identificate două grupe: catechinele şi 
leucoantocianidinele. 

Conţinutul strugurilor în substanţe tanante depinde de soi, de condițiile de mediu, de gradul de 
coacere, de starea de sănătate. Conţinutul cel mai ridicat este în seminţe (2-8%); urmează apoi în 
ciorchine (3-5%), pieliță (0,6-4%) pentru ca în pulpă să se întâlnească doar urme. În must, conţinutul 
de tanin depinde de modul de prelucrare a strugurilor, iar în vin, în funcție de tehnologia aplicată. 
Limitele se situează între 0,2-0,4 g/l la vinurile albe şi 1,5-5 g/l la cele roşii. 

Substanțele colorante aparţin în principal la două grupe de compuşi fenolici: flavonele şi 
antocianii. Alături de acestea, la imprimarea culorii strugurilor, mai participă şi alte substanţe, cum 
sunt: clorofilele şi carotenoidele. În cazul vinurilor, culoarea este influențată şi de prezența 
substanţelor tanante. 

Clorofilele şi carotenoidele sunt în cantități mai mari la strugurii verzi şi din ce în ce mai mici 
pe măsură ce strugurii se coc, astfel încât la maturitatea deplină se întâlnesc numai sub formă de urme. 

Flavonele sunt substanțe colorate în galben sau galben-brun. Concentrația lor în vin este de 
30-60 mg/l. Aceşti pigmenţi galbeni sunt prezenţi în toţi strugurii (albi sau negri) şi sunt localizaţi în 
pieliță şi într-o cantitate mică şi în ciorchine. În strugurii negri, culoarea lor este mascată de antociani. 
Ele pot forma substanţe complexe cu glucidele şi sunt foarte sensibile la oxidare. Din punct de vedere 
chimic ele formează o grupă de substanţe care derivă de la flavonă, considerat ca cel mai simplu 
reprezentant. 

Antocianii sunt heterozide colorate în roşu sau albastru în funcție de pH-ul mediului. Prin 
hidroliză se obține un aglicon numit antocianidină, care este colorantul propriu-zis şi una sau două 
molecule de glucide. În molecula antocianidinei intră un nucleu cromanic şi unul benzenic. 

În funcţie de numărul grupărilor -OH substituite în nucleul benzenic, antocianidinele din 


struguri aparțin la două tipuri cunoscute sub numele de cianidină şi delfinidină. 

În struguri, must şi vin au fost identificaţi încă trei antocianidine, care sunt derivați metoxilaţi 
ai cianidinei şi delfinidinei şi anume: peonidina, petunidina şi malvidina (siringidina). Toate cele cinci 
antocianidine se găsesc sub formă de antociani, respectiv ca heterozide. 

Antocianii sunt localizaţi de obicei în pieliță, cu excepția soiurilor tinctoriale la care 20% din 
aceştia apar şi în pulpă. Conţinutul maxim de antociani este atins ceva mai târziu decât momentul 
maturității depline. Acest decalaj trebuie luat în considerare la stabilirea momentului optim pentru 
cules al strugurilor negri. Concentrația antocianilor în vin poate ajunge la 600 mg/l. 

În cursul formării, păstrării şi conservării vinului, antocianii suferă transformări ce modifică 
culoarea acestuia. Transformările pot fi reversibile sau ireversibile. 

5.5. SUBSTANŢELE ODORANTE. Prin substanţe odorante se înțelege ansamblul tuturor 
constituenților care excită simţul mirosului. Strugurii, ca şi vinul, conţin numeroase substanţe 
odorante, care deşi sunt prezente în cantități minime sunt capabile să comunice un miros tipic. Unele 
soiuri, la care se evidenţiază destul de intens substanţele mirositoare, conferindu-le un miros şi gust de 
tămâios, se numesc soiuri aromate. Majoritatea soiurilor sunt nearomate. Totuşi unele dintre acestea, 
ca de exemplu Cabernet Sauvignon, Chasselas, Traminer etc., au o aromă specifică, care îi 
particularizează față de celelalte soiuri nearomate. Viţele de vie americane şi unii hibrizi producători 
direcţi pot prezenta un miros şi gust de foxat (asemănător celor de ploşniţe, fragi, căpşuni). 

Acumularea substanţelor odorante are loc în cursul maturării strugurilor. Substanțele odorante 
din struguri aparţin la două mari tipuri. 

a) Substanțe odorante care au puterea de a excita simţul mirosului şi de a particulariza o 
anumită grupă de soiuri, indiferent dacă aprecierea se face asupra strugurelui sau asupra vinului 
rezultat. Lor li se datorează caracterul de „tămâios” al soiurilor aromate precum şi caracterul de 
„foxat” al unor hibrizi direct producători. 

b) Substanțe odorante care se evidenţiază numai în vin. De exemplu, strugurii soiurilor 
Riesling italian, Fetească albă, Pinot gris etc., nu au o aromă deosebită, dar în vinurile obţinute din ele 
se sesizează o aromă caracteristică, care particularizează soiul. 

Natura chimică a substanțelor odorante din struguri este foarte complexă. Aroma strugurilor, 
ca de altfel a tuturor fructelor, florilor etc., se datoreşte în principal uleiurilor esențiale, numite şi 
uleiuri eterice. Acestea sunt substanțe complexe şi foarte eterogene, în care ponderea principală o 
dețin hidrocarburile terpenice. 

Terpenele sunt compuşi organici naturali, de tipul hidrocarburilor, fiind principalii 
răspunzători ai aromei de „muscat”. Dintre derivații terpenici identificaţi în soiurile aromate se 
amintesc: geraniolul, nerolul, terpineolul, linaloolul, limonelul, citronelolul, citralul, farnesolul şi 


ionona. Conţinutul lor variază între 0,3 şi 3,5 mg/l în funcţie de soi. 

În afară de terpene, în aroma strugurilor au mai fost identificaţi şi alţi componenți volatili cum 
sunt: esterii acizilor antranilic, benzoic, salicilic şi cinamic. Mirosul şi gustul de foxat al strugurilor de 
Vitis labrusca şi al unor hibrizi direct producători se datorează prezenţei antranilatului de metil. 

Vanilina a tost identificată în învelişul seminţelor şi apare în vin mai ales la cele fermentate pe 
boştină. Ea poate proveni şi prin oxidarea ligninei din doage, în timpul păstrării vinului în butoaie sau 
budane de stejar. 

În vin, pe lângă substanţele odorante care provin din struguri (aroma primară), se mai întâlnesc 
şi altele, rezultate în procesul fermentaţiei alcoolice (aroma secundară) sau în timpul conservării 
vinului (buchet). La rândul lui, buchetul poate fi de maturare şi de învechire. Toate la un loc, 
formează aşa numita aromă-buchet. 

5.6. SUBSTANTELE MINERALE. Cantitatea de substanțe minerale conținută în must este 
legată direct de compoziţia solului Cele mai multe elemente minerale sunt conținute în pulpă. Prin 
deshidratarea vinului se obține extractul sec care, pentru vinurile albe este în jur de 18-20 g/l iar la 
cele roşii de 24-30 g/l. Prin calcinare (800°C) se poate determina cantitatea de substanțe minerale. Ele 
reprezintă cam 1/10 din extractul sec, ceea ce reprezintă 1-3 g/l. 

Anionii minerali sunt reprezentaţi de clor, sulfat, fosfat, iar cationii metalici de fier, cupru, 
potasiu, calciu, magneziu etc. 

În must şi vin se găsesc şi multe alte elemente minerale, dar în cantităţi mult mai mici. De 
exemplu: manganul, care favorizează metabolismul bacteriilor acetice; plumbul, cu origine mai mult 
tehnologică, sau arsenul, provenit în urma unor tratamente cu arsenit de plumb (azi nu se mai fac). 

5.7. BIOCATALIZATORII MUSTULUI ŞI VINULUI 

Biocatalizatorii, numiţi şi factori activi, sunt substanțe organice sintetizate şi răspândite în 
toate organismele, având rolul de a cataliza procesele chimice şi biochimice. O parte din 
biocatalizatorii mustului şi vinului provin din struguri, iar o altă parte din microflora existentă pe ei 
sau din levurile adăugate sub formă de maia. Biocatalizatorii se grupează în două mari clase: vitamine 
şi enzime. 

5.7.1. Vitaminele. Prezenţa vitaminelor în vin este un fapt pozitiv care concură şi el, la efectul 
benefic asupra organismului uman, în cazul unui consum moderat. Din punct de vedere nutritiv, 
vitaminele nu prezintă un interes suficient de mare, care ar putea contrabalansa efectele negative ale 
unui consum excesiv de vin. Dintre vitaminele existente în must, mai cunoscute sunt: vitaminele A, B, 
C, H, PP, acizii folici, colina şi mezoinozitolul. 

5.7.2. Enzimele. Enzimele, sau fermenţii, sunt o altă grupă de biocatalizatori, care spre 
deosebire de vitamine, au o structură protidică şi anume holo sau heteroproteidică. 

Producerea vinului este un proces biotehnologic, în care un rol foarte mare îl au enzimele. În 


acest context, vinul poate fi privit ca un produs al transformărilor enzimatice care au loc în mustul de 

struguri. Rolul enzimelor a fost pus în evidenţă în toate etapele vinificării, începând cu faza pre- 
fermentativă. 

Enzimele din musturi şi vinuri nu provin numai din struguri, ci şi din levuri sau alte 
microorganisme (fungi, bacterii). În prezent, vinificaţia modernă acordă o importanță foarte mare 
acestor enzime endogene şi în plus,m permite şi folosirea de enzime exogene din unele preparate 
enzimatice industriale. 

Enzimele implicate în vinificaţie pot fi împărțite în trei mari categorii: 

|. - enzime care provin din struguri; 
2. - enzime care sunt produse de microorganisme; 
3. - enzime care provin din preparate enzimatice industriale. 

Enzime care provin din struguri. Strugurii suferă o serie de transformări intrinsece şi 
extrinsece, cum ar fi maturarea, infectarea cu diferite microorganisme, transformări tehnologice etc. 
Cele mai importante enzime care iau parte la aceste transformări sunt: oxidoreductazele, pectinazele, 
proteazele, glicozidazele, lipoxigenazele şi catalazele. 

Oxidoreductaze. Sunt enzime care catalizează reacţiile de oxidoreducere. În urma zdrobirii şi 
presării, structura naturală a strugurelui este distrusă, iar mustul obținut este foarte susceptibil; la 
oxidare enzimatică. Enzimele implicate în oxidarea compuşilor fenolici, au fost cunoscute şi sub 
termenul de "polifenoloxidare". În prezent se cunosc două astfel de enzime: tironaza, prezentă în 
boabele sănătoase şi lacaza, în strugurii infectați cu Botrytis cinerea. 

Tirozinaza este enzima care catalizează oxidarea difenolilor sau monofenolilor în chinone. 
Această enzimă, care este parțial solubilă în must, se elimină în mare parte la deburbarea mustului. Ea 
este destul de sensibilă la prezența dioxidului de sulf şi poate fi îndepărtată printr-un tratament cu 
bentonită. 

Pectinaze. Enzimele pectolitice, aşa cum le arată şi numele, catalizează hidroliza substanţelor 
pectice, fiind implicate în limpezirea spontană a musturilor sau vinurilor în timpul vinificării. 

Proteaze catalizează hidroliza legăturilor peptidice din proteide şi peptide. În general ele sunt 
localizate în boabe şi anume mai mult în pulpă şi suc şi mai puţin în pieliţe şi semințe. Au un rol 
important în timpul termomacerării, deoarece la 45-55*C, activitatea lor este maximă. 

Glicozidaze hidrolizează legătura glicozidică dintre două monozaharide sau dintr-o 
monozaharidă şi un aglicon. 

Invertaza, numită şi zaharază, catalizează procesul de scindare hidrolitică a zaharozei în aD(+) 
glucopiranoză şi bD(-) fructofuranoză. Strugurii au un potenţial invertazic ridicat, dar la prelucrarea 
lor, numai 1/3 din invertază difuzează în must. Cea mai mare parte rămâne fixată pe componentele 


solide ale boştinei şi respectiv în burbă. 

În ultimul timp, dintre glicozidaze, au atras atenţia acele enzime care sunt capabile să 
hidrolizeze precursorii de arome, în special a terpenil-glicozidelor. 

Terpenele, în special geraniolul, pot fi puse în libertate din precursorii lor prin hidroliză 
enzimatică. În prezent, s-a ajuns la concluzia că enzimele glicozidice de origine endogenă sunt în 
mare măsură răspunzătoare de apariția aromelor specifice din timpul vinificării. 

Lipoxigenaza şi catalaza. Aceste enzime catalizează o serie de reacţii de scindare a acizilor 
graşi nesaturați, cu 18 atomi de carbon (acid linoleic), în timpul fazei prefermentative, prin care se 
formează aldehide şi alcooli, cu 6 atomi de carbon şi care au un rol important în definirea calității 
organoleptice a vinurilor. 

Enzime produse de microorganisme 

Enzimele produse de microorganisme întâlnite în must şi vin sunt grupate în trei categorii de 
tipul miroorganismelor: enzime produse de fungi, enzime produse de levuri şi enzime produse de 
bacterii. 

Enzime produse de fungi (ciuperci) 

Dintre ciupercile care pot infecta strugurii, cea mai importantă este Botrytis cinerea, care este 
responsabilă de apariția putregaiului cenuşiu şi a putregaiului nobil. Această ciupercă produce un 
complex enzimatic complex, care nu afectează numai compoziția strugurelui, dar are implicaţii în 
tehnologia de producere şi în final în calitatea vinului. 

Principalele enzime produse de B. cinerea sunt: lacaza, pectinaza, celulaza, fosforilaza, 
esteraza, acetilglucazaminaza şi proteaza. 

Lacaza produsă de Botrytis cinerea este o oxidoreductază şi aparţine aceleiaşi clase ca şi 
tirozinaza. Polifenolii din must şi vin şi îndeosebi antocianii şi taninurile, asupra cărora tirozinaza este 
inactivă, sunt foarte puternic oxidaţi de către lacază. Aceste oxidări constituie, de altfel, cauza 
principală a apariţiei casărilor oxidazice din musturi şi vinuri. Astfel se explică rezistenţa ridicată la 
casarea oxidazică a musturilor provenite din struguri sănătoşi, comparativ cu cele provenite din 
struguri mucegăiți. 

Enzime produse de levuri 

Louis Pasteur, în 1857, a demonstrat că fermentația alcoolică este un fenomen biologic datorat 
levurilor, fiind catalizat de aşa numiții fermenţi, care ulterior s-au numit enzime. Ulterior, s-a stabilit 
că multe enzime produse de levuri sunt responsabile de transformările metabolice care au loc în 
timpul fermentării mustului şi mai târziu, în timpul autolizei. 

Principalele enzime produse de levuri şi care interesează practica vinicolă sunt: proteazele, 


glucanazele şi glicozidazele. 

Proteazele produse de levuri pot avea origine intra sau extracelulară. Proteazele extracelulare 
joacă un rol important în procesul de autoliză, care are loc în vinurile ținute mult timp pe drojdie, ca 
de exemplu vinurile refermentate în butelii după metoda "champenoise". 

Datorită activităţii enzimelor proteolitice secretate de levuri, la sfârşitul fermentaţiei alcoolice 
se pot obține vinuri bogate în azot total, reprezentând, în principal, de produse rezultate de degradarea 
proteinelor, respectiv peptide şi aminoacizi. Aceşti compuşi, fiind foarte solubili, nu numai că nu 
afectează stabilitatea proteică a vinului, ci favorizează declanşarea şi desăvârşirea fermentației 
malolactice. 

Glucanazele pot fi produse de multe levuri, dar în vin preponderente cele secretate de 
Saccharomyces cerevisiae. Prezenţa lor în vin explică variațiile raportului manoză/glucoză în urma 
autolizei. 

Glicozidazele produse de levuri sunt reprezentate în principal de b glicozidază (oeninaza), care 
este o esterază şi catalizează scindarea hidrolitica a oeninei în malvidină şi glucoză. De asemenea, s-a 
demonstrat că punerea în libertate a terpenelor în timpul fermentaţiei alcoolice s-ar datora tot 
activităţii b-glucozidazei secretate de levuri. 

Enzime produse de bacterii 

În timpul fermentaţiei, un rol însemnat îl au şi bacteriile lactice. Este cunoscut faptul că ele pot 
produce o serie de enzime, care pot afecta calitatea vinului. În afara enzimelor care intră în diferitele 
etape ale fermentației malolactice, celelalte, au fost mai puțin studiate. Complexul de enzime implicat 
în fermentația malolactică a putut fi izolat din culturile de Oenococcus oeni. 

Enzime din preparate enzimatice industriale 

Cunoscându-se transformările provocate de enzime, s-a încercat dacă şi în practica vinicolă 
este sau nu oportun un adaos suplimentar de enzime exogene. 

În ziua de azi, în vinificaţie, principalele aplicaţii ale preparatelor enzimatice industriale 
privesc folosirea pectinazelor şi a glucanazelor. 

În general, folosirea preparatelor enzimatice industriale nu duc numai la îmbunătăţirea 
limpidităţiu şi filtrabilității, dar au un efect pozitiv şi asupra extractului şi a stabilității, atât în vinurile 
albe cât şi în cele roşii. 

Preparatele pectolitice industriale, care sunt acceptate de reglementările viti-vinicole 


internaţionale, sunt cele obţinute de pe culturi de Aspergillus, în special Aspergillus niger. 

6. TEHNOLOGIA PRELUCRĂRII MUSTULUI 


La calitatea viitorului vin, contribuie în mare măsură şi lucrările care se aplică mustului înainte 
de fermentare. Acestea se pot grupa în trei categorii: 

e lucrări sau operaţii tehnologice aplicate în mod curent, asamblarea, cupajarea, deburbarea; 
e tratamente cu bentonită, SO», cu căldură (termic), enzime (preparate enzimatice), cărbune; 
e  corecţii de compoziţie: corecţia conţinutului de zahăr, corecția acidității, corecția de tanin. 

6.1. ASAMBLAREA MUSTURILOR. Reunirea mustului ravac cu cel de presă şi eventual 
cu mustul de la ultima presare, poartă numele de asamblare. Operația se face diferențiat, în raport de 
particularitățile pe care le prezintă fiecare fracțiune de must, precum şi în funcție de tipul de vin care 
trebuie realizat. 

În cazul producerii vinurilor de calitate superioară, se preferă asamblarea mustului ravac, 
numai cu jumătate din fracțiunea b şi anume cu mustul rezultat de la prima presare. La producerea 
vinurilor de masă, asamblarea constă în amestecarea mustului ravac cu mustul de la prima şi a doua 
presare (în cazul preselor discontinui), sau cu mustul de la primul şi al doilea ştuţ (în cazul preselor 
continui). Mustul de la ultima presare se fermentează separat. Uneori calitatea acestei fracțiuni este 
atât de scăzută, încât după fermentare poate fi folosită numai la prepararea de oţet sau distilate. 

6.2. CUPAJAREA MUSTURILOR. Amestecarea unui must cu altul provenit de la un soi 
mai valoros, în vederea ridicării calității primului, poartă numele de cupajare. Operația nu constituie o 
verigă tehnologică necesară, ci din contra este chiar contraindicată, deoarece caracterul vinului 
rezultat este mai puțin definit. Uneori se adaugă totuşi în musturi cu gust şi miros neutral, 5-10% must 
provenit dintr-un soi mai puternic aromat. În acest fel, se poate obţine un vin tânăr mai plăcut decât 
cel care ar rezulta din combinarea partenerilor care au fermentat separat. 

6.3. DEBURBAREA MUSTULUI. Mustul obţinut din prelucrarea strugurilor conţine în 
suspensie impurități solide, care imprimă acestuia un anumit grad de tulbureală. Aceste impurități 
poartă numele de burbă, iar operaţia de limpezire a mustului şi de eliminare a burbei se numeşte 
deburbare. 

Necesitatea şi influența deburbării. Menţinută în must, burba poate ceda (mai ales în timpul 
fermentației alcoolice) diferiţi constituenți solubili, care imprimă vinului mirosuri şi gusturi străine. 
Dacă recolta a fost atacată de peronospora şi oidium, vinul capătă gust amar; când strugurii au fost 
murdari, vinul are gust de pământ; în cazul recoltelor mucegăite, el capătă gust şi miros de mucegai. 
În astfel de condiţii, operaţiunea de deburbare este obligatorie. 

6.3.1. Procedee de deburbare. Deburbarea mustului se poate face prin trei procedee 


principale: sedimentare-decantare, centrifugare şi filtrare. 


50 


Deburbarea mustului prin sedimentare-decantare se face, după cum arată şi denumirea, în 
două etape. Sedimentarea constă în depunerea prin cădere liberă (prin acțiunea gravitației) a 
impurităților solide dispersate în masa mustului, iar decantarea este operația de separare a lichidului 
limpede obţinut în urma sedimentării. 

Pentru ca deburbarea prin sedimentare gravitațională să decurgă în bune condiţii, se cere, în 
primul rând, ca orice activitate fermentativă să fie blocată minimum 12-24 ore de la obţinerea 
mustului, timp în care depunerea particulelor de tulbureală şi mai ales a celor mai mari de 0,2 mm este 
asigurată. Obişnuit, întârzierea pornirii mustului în fermentație, se realizează prin sulfitare. Pentru 
aceasta, imediat după obţinere, mustul se tratează cu SO» în cantitate de 8-10 g/hl. În toamnele 
călduroase, doza poate fi mărită până la 15-20 g/hl, pentru ca în cele răcoroase să fie micşorată până 
la 4-5 g/hl. 

Deburbarea prin centrifugare este mult mai rapidă decât prin sedimentare-decantare. 
Centrifugarea este operațiunea de separare, sub acțiunea forței centrifuge, a componenților cu 
densitate diferită dintr-un amestec heterogen (suspensie sau emulsie). Avantajul folosirii centrifugelor 
la deburbare rezidă şi din faptul că ele constituie un mijloc eficient de limpezire a musturilor cu 
început de fermentație, dar mai ales, prin aceea că, având o înaltă productivitate asigură continuitatea 
fluxului tehnologic de obţinere a vinului. 

Deburbarea prin filtrare este o operaţie care constă în separarea particulelor de tulbureală din 
must la trecerea acestuia printr-un mediu poros. Comparativ cu celelalte operațiuni de separare, 
filtrarea se caracterizează prin faptul că nu este condiționată de diferența dintre densităţile fazelor care 
se separă. Acest procedeu este însă extrem de puțin folosit, datorită mai multor inconveniente: 
vâscozitatea ridicată a mustului, volumul mare de burbă şi prezenţa unor cantități mari de substanțe 
care colmatează rapid stratul filtrant. Aceste substanțe creează mari neajunsuri filtrării, care devine 
aproape imposibil de realizat cu ajutorul filtrelor destinate limpezirii vinului. 

6.4. TRATAMENTE APLICATE MUSTULUI ÎNAINTE DE FERMENTARE 

Pentru prevenirea apariţiei la vin a unor caracteristici nedorite, sau pentru îndepărtarea unor 
defecte apărute accidental, este necesar uneori să se aplice mustului unele tratamente cum sunt: 
tratamentul cu bentonită, dioxid de sulf, diferite preparate enzimatice, cărbune sau tratamentul termic. 

6.4.1. Tratamentul cu bentonită. În ultimii ani, în tehnologia de producere a vinurilor albe şi 
roze, a apărut tendința de a se folosi bentonita, pentru a îndepărta excesul de substanţe proteice încă 
din faza de must. În vinurile bogate în substanţe proteice (prin natura soiului sau în anumiţi ani) se 
poate diminua conţinutul de substanțe proteice încă din faza de must. De asemenea, scade conținutul 
în polifenoloxidaze, realizând astfel şi o oarecare protecție împotriva oxidării, astfel încât, indirect se 
ajunge la folosirea unor doze mai mici de dioxid de sulf. Tratamentul cu bentonită nu duce numai la 


diminuarea conținutului de proteine din vin, ci şi la o precipitare a aminoacizilor, aminelor biogene 

(histamine) şi a substanţelor fenolice. Eliminarea depozitului de bentonită se poate face cu ocazia 
primului pritoc, când se separă vinul de pe drojdie, câştigând astfel atât timp cât şi forță de muncă. 
Prin aplicarea acestui tratament se asigură o mai bună deproteinizare, decât atunci când este aplicat la 
vin, deoarece procesul de fermentare, provoacă o repartizare mai uniformă a bentonitei în masa 
lichidă. Doza utilizată variază între 50-100 g/hl. 

6.4.2. Tratamentul cu SO2. Administrarea de SO, în must este considerată ca avantajoasă 
deoarece aceasta acționează mai energic asupra microorganismelor nocive, lăsând câmp liber levurilor 
utile şi care astfel realizează fermentații alcoolice destul de pure, fără vreun adaos de maia. Prin 
tratarea mustului cu SO, se evită oxidările, care sunt cu atât mai periculoase cu cât proporția 
strugurilor mucegăiți sau putreziți este mai mare şi cu cât operațiile de prelucrare a strugurilor şi de 
extragere a mustului sunt mai lente. 

Prin sulfitare se împiedică, de asemenea, mărirea acidității volatile, mai ales când fermentația 
durează mult. Totodată ea contribuie în mod destul de sensibil, atât la mărirea gradului alcoolic, cât şi 
la mărirea într-o anumită măsură a conţinutului în glicerol, componente importante în definirea 
calității unui vin. 

Dintre inconveniente se aminteşte faptul că SO; întârzie sau chiar împiedică fermentația 
malolactică, iar uneori imprimă vinului o anumită duritate, motiv pentru care mustul nu trebuie 
sulfitat în mod exagerat. Doza convenabilă variază între 5-10 g/hl. Se consideră că cele mai bune 
vinuri se obțin cu cantităţi moderate de SO; iniţial, decât fără SO,» sau cu adaosuri mai ridicate 
(Singleton, V.L. ş.a., 1980). La o recoltă sănătoasă şi cu o contaminare microbiană limitată, este 
suficient un adaos de circa 5 g/hl. 

6.4.3. Tratamentul termic. Acest procedeu constă în încălzirea mustului la temperatura de 
85-90%C timp de 2 minute, urmată de răcirea lui imediată la 15-16%C. În urma tratamentului microflora 
este distrusă, iar pentru declanşarea şi desăvârşirea fermentaţiei alcoolice, trebuie adăugată maia de 
levuri selecționate. 

Dezavantajul acestui tratament, constă în faptul că stabilizează o parte din coloizii vinului, din 
care cauză vinul se limpezeşte foarte greu şi modifică întrucâtva şi caracterul natural al vinului, 
imprimându-i un „gust de fiert”. 

6.4.4. Tratamentul mustului cu diferite preparate enzimatice. 

În ultimul timp, s-a experimentat tratamentul mustului cu diferite preparate enzimatice dintre 
care rețin atenția enzimele pectolitice şi enzimele proteolitice. Tratamentul mustului cu enzime 
pectolitice se face în primul rând cu scopul de a uşura operațiunea de deburbare. Vinul tânăr, provenit 
din must tratat cu enzime pectolitice se limpezeşte uşor, are o filtrabilitate ridicată, iar economia 


realizată în procesul de filtrare, acoperă costul enzimelor pectolitice folosite. 

6.4.5. Tratamentul mustului cu cărbune. În oenologie se recomandă folosirea cărbunelui 
animal purificat şi a cărbunelui vegetal activat. Tratamentul cu cărbune poate fi folosit la decolorarea 
musturilor şi vinurilor albe colorate în galben-brun sau pătate, în urma unui amestec accidental cu 
struguri negri, a folosirii vaselor în care s-a depozitat vin roşu, sau prin vinificarea în alb a strugurilor 
negri. De asemenea, cărbunele poate fi folosit ca dezodorizant, pentru îndepărtarea unor mirosuri 
datorate strugurilor alteraţi, mucegăiţi, sau a gustului şi mirosului de doagă, mucegai etc. 

6.5. CORECȚII DE COMPOZIȚIE APLICATE MUSTULUI. 

În lexiconul de termeni tehnici privind viţa de vie şi vinul, corecţia este definită prin 
„ansamblul adaosurilor de zahăr, acid etc., efectuate pentru ameliorarea musturilor deficitare în mod 
natural”. 

Limitele legale admise pentru fiecare corecție, variază de la o țară la alta. În general, corectiile 
trebuie făcute numai la musturile destinate producerii vinurilor de masă. Musturile utilizate la 
obținerea de vinuri superioare este bine să nu fie supuse la astfel de corecții, iar la cele cu denumire de 
origine, corecţiile sunt interzise, deoarece li se modifică atât naturaleţea cât şi autenticitatea. 

6.5.1. Corecţia conținutului de zaharuri din must. Această corecție priveşte două aspecte: 
diminuarea conţinutului de zaharuri din must şi mărirea conţinutului de zaharuri. 

Diminuarea conținutului de zaharuri se aplică foarte rar, fiind oportună doar în ţările cu climă 
constant caldă şi numai la musturile provenite din struguri recoltaţi la supramaturare. Din cauza 
concentrației ridicate în zaharuri, asemenea musturi nu fermentează sau fermentează foarte greu. 
Pentru diminuarea conţinutului în zahăr, există un singur mijloc legal şi anume, amestecarea cu 
musturi mai puţin dulci, ceea ce, în practică, nu este întotdeauna posibil. 

Mărirea conţinutului de zaharuri este oportună în zonele şi anii când, datorită condițiilor 
climatice nefavorabile, musturile au un conţinut scăzut în zahăr. Legislaţiile viti-vinicole din 
majoritatea țărilor viticole, admit următoarele procedee: amestecarea cu musturi mai bogate în zahăr, 
adaosul de must concentrat, zahăr sau alcool şi concentrarea parțială a mustului de corectat. 

Amestecarea cu musturi foarte bogate în zahăr este un procedeu simplu şi avantajos 
deoarece înlesneşte şi corecția acidității care, în general, este scăzută la musturile bogate în zahăr şi 
ridicată la cele sărace în zahăr. Metoda se aplică însă destul de rar, deoarece este dificil, ca în cadrul 
aceleiaşi zone să existe, concomitent şi musturi bogate în zahăr, cu ajutorul cărora să se poată corecta 
cele deficitare. 

Stabilirea cantităților de must care trebuie amestecate pentru a ajunge la concentrația de zahăr 


dorită, se face cu ajutorul steluţei amestecului (cupajului): 


136 90 - părţi din mustul de 136g/1 zahăr; 


246 20 - părți din mustul de 246 g/l zahăr. 


În aceasta, diferenţa dintre 246 şi 156 reprezintă proporţia în volume a mustului care trebuie 
corectat, iar diferența dintre 156 şi 136 pe cea a mustului bogat în zahăr. Aceasta înseamnă că pentru 
realizarea unui must cu 156 g/l zahăr, se iau 90 părți din mustul cu 136 g/l şi 20 părți din cel cu 246 
g/l zahăr. 

Adaosul de must concentrat este o metodă destul de răspândită. Mustul concentrat se obține 
prin eliminarea parţială a apei din mustul proaspăt sau tăiat, astfel încât conținutul de zaharuri să fie 
de minimum 650 g/l. Odată cu zaharurile se concentrează şi celelalte componente organice: acizii, 
compuşii fenolici etc., precum şi elementele minerale: sulfaţii, potasiul, calciul etc. 

Utilizarea mustului concentrat la foc direct (becmes) este mai puţin recomandată, deoarece are 
o culoare prea închisă, un gust pronunţat de fiert, de maderizat şi un conţinut ridicat în 
hidroximetilfurfural. 

Cantitatea de must concentrat care trebuie adăugată pentru a ridica conţinutul în zahăr al 
mustului, se poate stabili cu ajutorul steluţei amestecului, sau folosind formula: 

_C„-C, E 


= 4 
C. -Cun 


v 


v -volumul mustului concentrat care trebuie adăugat; 

V - volumul mustului care urmează a fi corectat; 

Cnm - concentrația de zahăr (g/l) a mustului după corecție; 

Ci - concentrația de zahăr (g/l) a mustului înainte de corecție; 
C. - concentraţia de zahăr (g/l) a mustului concentrat. 

Adaosul de concentrat se face înaintea pornirii în fermentație sau în cursul desfăşurării 
acesteia. Rezultate bune se obțin atunci când volumul determinat de concentrat se diluează iniţial cu o 
cantitate mică de must, după care totul se introduce în vasul unde se află masa principală de must. 

Adaosul zahăr din struguri pare a fi una din modalităţile de viitor în privința ameliorării 
musturilor sau vinurilor. Denumirea de zahăr din struguri este o denumire comercială. De fapt este 
vorba de un must concentrat rectificat (MCR), obținut din must de struguri, dar care a fost tratat 
pentru a elimina toate componentele "nedulci”, astfel încât să se obțină un zahăr "pur", numai din 
glucoză şi fructoză. Concentrația lui este de circa 67° Brix, adică 890 g zahăr la litru, exprimat în 
zaharoză sau 915,9 g exprimat în zahăr invertit. Datorită concentraţiei mari este asigurată conservarea 
în timp, nefiind pericolul unei fermentări. Aciditatea totală este aproape de zero, nu conţine SO» şi 


nici alte substanţe din must, cum sunt taninurile, substanţe colorante, fier, cupru etc. 

Adaosul de zahăr alimentar (şaptalizarea). Se utilizează zahăr de trestie de zahăr sau de 
sfeclă de zahăr, între care, practic, nu există diferențe calitative datorită progreselor atinse în 
tehnologia purificării (rafinării) lor. 

Întrucât zahărul de trestie sau sfeclă nu poate fi fermentat direct de către levuri, se cere ca, în 
prealabil, el să fie invertit, adică transformat în glucoză şi fructoză, care sunt fermentescibile. 

În mod excepţional, în anii nefavorabili, se poate autoriza adăugarea a cel mult 34 g zahăr la 
litru de must. Se recomandă ca şaptalizarea să se facă în etapa prefermentativă sau spre sfârşitul 
fermentației tumultoase, pentru a evita ridicarea peste limitele admise a temperaturii mustului. 

Concentrarea parţială a mustului se poate face prin mai multe procedee: încălzirea mustului 
sub vid, congelarea parţială a acestuia cu eliminarea gheții şi osmoza inversă. În general, la o astfel de 
corecție se cere ca reducerea volumului mustului să nu fie mai mare de 20% din volumul inițial, iar 
concentraţia în zaharuri să nu se mărească cu mai mult de 30-35 g/l. 

6.5.2. Corecţia acidității mustului. Aciditatea mustului, ca şi în cazul zahărului, poate 
prezenta şi abateri. Semnificativ este că, la un conţinut scăzut în zaharuri, corespunde o aciditate 
excesivă şi invers. În asemenea situaţii, apare uneori şi necesitatea corectării acidității mustului, 
corecție care vizează mărirea sau micşorarea ei. 

Mărirea acidității. Mărirea acidității, cunoscută şi sub numele de acidificare, se aplică mai des 
în podgoriile sudice, la soiurile care prin natura lor biologică dau musturi cu aciditate mai scăzută. 
Această mărire se justifică la musturile a căror aciditate este mai mică de 4 g/l HSO; sau, mai bine, 
când pH are o valoare mai mare de 3,6. 

Amestecarea cu musturi foarte acide este o metodă rațională, pentru că ea nu afectează 
naturaleţea vinului şi se poate aplica acolo unde sortimentul cuprinde şi soiuri cu aciditate mai 
ridicată. În acest scop se mai pot utiliza fie struguri verzi din a doua recoltă, a căror conținut în acizi 
organici liberi poate să ajungă la 30 g/l, fie struguri recoltaţi timpuriu. 

Adăugarea de acizi organici se face mai frecvent utilizând acidul tartric şi acidul citric. 
Sporadic a început şi folosirea acidului lactic şi ascorbic. 

Insolubilizarea parțială a acidului tartric adăugat, face ca aciditatea să nu crească în mărime 
egală cu cantitatea de acid introdusă. În general, se apreciază că, prin introducerea în must sau vin a 2 
g/l acid tartric, aciditatea acestuia creşte cu circa 1 g/l. 

Adaosul de acid citric este indicat numai la vinuri. Adăugarea în vinuri se poate face şi cu 
scopul prevenirii şi chiar combaterii casării ferice. Spre deosebire de acidul tartric, acidul citric 
introdus în vin nu formează săruri insolubile cu potasiul, ci rămâne dizolvat în întregime. Din acest 


motiv, creşterea acidității de titrare este egală cu cantitatea de acid introdusă. 

Adaosul de acid lactic se pare că va avea perspective din următoarele motive: nu afectează 
naturaleţea vinului; nu se degradează în timpul păstrării vinului; nu formează precipitate cu 
componentele vinului; are gust agreabil şi nu este dăunător sănătăţii. 

Folosirea schimbătorilor de ioni în industria vinicolă este de dată mai recentă şi pare a fi de 
perspectivă. Schimbătorii de ioni, sunt produse naturale sau sintetice, insolubile, de natură organică 
sau anorganică, cu structură microporoasă, care se pot inhiba cu apă şi cu soluţii de electroliți, capabili 
să realizeze schimbul între ionii din diferite soluţii, cu ionii din structura lor chimică. După natura 
ionilor pe care îi schimbă, cationi sau anioni, schimbătorii de ioni pot fi cationiți sau anioniţi. La 
mărirea acidității sunt folosiţi cationiții, care conţin ioni de hidrogen (notați HR sau H-cationiţi). 
Tratând vinul cu H-cationit, acesta eliberează în vin ionii de hidrogen şi se încarcă, de exemplu, cu 
ionii de potasiu, cedaţi de tartratul acid de potasiu sau de alte săruri ionizate, existente în vin. În urma 
schimbului, tartratul acid de potasiu se transformă în acid tartric, conducând în final la mărirea 
acidității vinului. 

Micşorarea acidității. Micşorarea acidității mustului sau vinului pe cale naturală sau 
provocată, cunoscută şi sub numele de dezacidificare, este o corecție utilă care se aplică mai des în 
podgoriile cu climat rece. Procedeele care se pot folosi la micşorarea acidității sunt următoarele: 
amestecarea cu musturi sărace în aciditate, degradarea biologică a acidului malic, refrigerarea, tratarea 
cu carbonat de calciu, galizarea şi utilizarea răşinilor schimbătoare de ioni. 

Amestecarea cu musturi sărace în aciditate este procedeul cel mai bun, dar care are o 
aplicabilitate restrânsă, deoarece în aceeaşi podgorie, rar se găsesc musturi cu aciditate scăzută alături 
de cele cu aciditate excesivă. 

Degradarea biologică a acidului malic se poate realiza în două moduri: cu ajutorul levurilor 
(fermentație maloalcoolică) şi cu ajutorul bacteriilor (fermentație malolactică). 

Degradarea acidului malic cu ajutorul levurilor are loc în timpul fermentației alcoolice, când 
acidul malic este transformat în proporție de 10-25% în alcool etilic şi dioxid de carbon. Procesul este 
mult mai intens, când fermentația alcoolică a mustului se produce sub acțiunea levurilor din genul 
Schizosaccharomyces, care pot metaboliza până la 90% din acidul malic al mustului. 

Degradarea acidului malic sub influenţa bacteriilor poate avea loc în timpul sau ulterior 
fermentaţiei alcoolice. În urma acestei degradări, aciditatea scade cu jumătate din aciditatea imprimată 
de acidul malic. Principalul inconvenient al acestui procedeu, îl constituie dificultatea de a declanşa 
degradarea malolactică în vinuri foarte acide. 

Refrigerarea are o importanţă redusă ca mijloc de dezacidificare, deoarece este un procedeu 
scump şi mare consumator de energie, iar scăderea de aciditate rareori depăşeşte 1,5 g/l acid tartric. 


Metoda se bazează pe precipitarea, sub influenţa temperaturilor scăzute, a tartratului acid de potasiu. 

Tratarea cu carbonat de calciu, procedeu cunoscut şi sub denumirea de dezacidificare 
chimică, constă în introducerea în must sau vin a unei cantități determinate de carbonat de calciu. 

Administrat în must sau vin, carbonatul de calciu reacționează cu acizii existenți, dioxidul de 
carbon rezultat se degajă, iar ionul de Ca? poate forma diferite săruri. În funcţie de sarea formată, se 
disting două procedee de dezacidifiere şi anume: dezacidifierea cu precipitarea tartratului neutru de 
calciu şi dezacidifierea cu precipitarea sării duble malat-tartrat de calciu. 

Dezacidifierea cu formarea şi separarea tartratului de calciu, constă în introducerea de 
carbonat de calciu în must sau vin, sub agitare energică. În urma acestei reacţii rezultă că prin 
administrarea unui gram de carbonat de calciu într-un litru de must sau vin, aciditatea acestuia se va 
micşora cu 1,5 g/l acid tartric (150/100 = 1,5), respectiv 1 g/l H>S0O4 (98/100 = 1). 

Dezacidifierea cu formarea şi separarea malat-tartratului de calciu, sau dezacidifierea cu 
formarea de sare dublă, mai este cunoscută şi sub numele de procedeul acidex (excluderea acizilor). 
Procedeul, propus de Kielhăfer E. şi Würdig G. (1963), se bazează tot pe utilizarea carbonatului de 
calciu, cu specificarea că la dezacidifiere se elimină pe lângă acidul tartric şi o parte din acidul malic. 
Eliminarea are loc sub formă de sare dublă de calciu a acizilor D-tartric şi L-malic. 

Acizii intră în componenţa sării în raport molar de 1/1. Cu alte cuvinte, pentru fiecare gram de 
acid malic care se elimină, trebuie ca în mediu să existe cel puţin 1,12 g acid tartric. Această cantitate 
rezultă din raportul greutății moleculare ale celor doi acizi (150:134 = 1,12). 

De asemenea, dacă precipitarea tartratului de calciu poate avea loc la pH-ul natural al mustului 
sau vinului (2,8-3,8), sarea dublă malat-tartrat de calciu precipită numai la pH de 4,5-5. Datorită 
acestui fapt, tehnica tratării este diferită. În primul rând, carbonatul de calciu necesar nu se introduce 
în toată cantitatea de must sau vin ce urmează a fi dezacidificată, ci numai într-o anumită fracțiune 
stabilită prin calcul. Această fracțiune se dezacidifică complet sau până la 1,5 g/l C4H6O6 şi apoi se 
amestecă cu cealaltă fracțiune nedezacidifiată. În al doilea rând, nu se introduce carbonatul de calciu 
în must sau vin, căci la pH-ul acestora (2,8-3,8), ar precipita tartratul de calciu, ci, se toarnă mustul 
sau vinul peste carbonat, deoarece numai aşa se realizează încă de începutul tratamentului, un pH de 
4,5-5, favorabil precipitării malat-tartratului de calciu. Pentru accelerarea precipitării sării duble este 
necesară prezența unor germeni de cristalizare. În acest scop, odată cu carbonatul de calciu, se adaugă 
şi o mică cantitate (1%) de pudră de malat-tartrat de calciu. În absenţa acesteia precipitarea durează 
foarte mult timp. 

O variantă perfecționată a procedeului acidex, o constituie metoda de dezacidifiere malitex, 
care constă în mărirea conținutului de acid tartric din must, înainte de adăugarea carbonatului de 
calciu, în scopul eliminării unei cantități şi mai mari de acid malic. 

Folosirea schimbătorilor de ioni la micşorarea acidității se bazează pe proprietățile răşinilor 
anionitice, notate ROH sau OH-anionit. Prin schimbul ionic, răşina cedează mustului sau vinului ioni 

OH- şi se încarcă cu anionii tartrat, malat, fosfat etc., ceea ce determină o scădere a acidității de titrare 
şi o creştere a pH-ului. În prezent, procedeul nu este admis. 

6.5.3. Corecţia conţinutului de tanin. Adăugarea de tanin, cunoscută şi sub numele de 
tanizare, este o metodă care se foloseşte, obişnuit, numai la vinul deja realizat, în scopul restituirii 


taninului îndepărtat prin cleire sau pentru a uşura însăşi limpezirea prin cleire. 


6.6. ANTISEPTICI ȘI ANTIOXIDANȚI FOLOSIŢI ÎN INDUSTRIA 
VINICOLĂ 


În această grupă intră acele produse care distrug microorganismele sau le împiedică 
dezvoltarea, protejând totodată mustul şi vinul împotriva oxidării. 

6.6.1. Dioxidul de sulf (SO2). Acesta constituie principala substanță cu rol antiseptic şi 
antioxidant, admisă de legislaţiile viti-vinicole şi de reglementările internaţionale. Întrebuinţarea SO» 
în vinificaţie (sulfitarea), este cunoscută în practica vinicolă din timpuri destul de vechi. Iniţial, el s-a 
folosit la dezinfectarea vaselor, ulterior la tratarea vinurilor bolnave şi la conservarea lor, iar mult mai 
târziu în tehnologia de prelucrare a strugurilor şi mustului. Generalizarea lui în vinificaţie s-a făcut în 
momentul în care s-a constatat că prin sulfitare calitatea vinurilor, mai ales a celor provenite din 

SO, este un gaz incolor, cu miros înecăcios caracteristic. În concentraţie ridicată este sufocant 
şi toxic, fiind considerat unul dintre poluanții cei mai nocivi ai aerului. Se lichefiază uşor prin simpla 
răcire şi comprimare; la temperatura camerei (18-20%C) lichefierea se realizează la o presiune de 3 
atmosfere, iar la -15“C, la presiune normală. Solubilitatea lui în apă scade la creşterea temperaturii: la 
20<C soluţia conţine 10%, pentru ca la 30% să se reducă la 7,8%. În soluţie apoasă, o parte din SO» 
este dizolvat fizic sub formă de molecule de SO, , iar cealaltă parte reacționează cu apa, formând 
acidul sulfuros. 

SO HO H2 SO; 

Fiind un acid diprotic, în soluție apoasă, el are două trepte de ionizare, formând două serii de 
săruri şi anume: sulfiți acizi şi sulfiți normali. 

6.6.1.1. Stările şi modificările SO; în vinuri. Introdus în must sau vin, o mică parte din SO» 
este solvit fizic, dar cea mai mare parte formează cu apa din must şi vin H-SO;. La rândul lui, acesta 
se poate afla în stare nedisociată (H2SO0; molecular), sau sub formă disociată, respectiv ca ioni (HSO3 
şi SO;%). În anumite condiţii pot să apară şi ioni de pirosulfit. 

Toate aceste forme, la care se mai adaugă şi SO» solvit fizic, sunt cunoscute ca SO, liber. 


Acidul sulfuros disociat şi îndeosebi ionii de bisulfit (HSO»),reacționează cu diferite substanțe din 

vin, formând aşa numitul SO» combinat sau legat. Considerate la un loc, H>SO; liber plus H2SO0; legat 
sunt cunoscute sub denumirea de HSO; total. 

Raportul dintre acidul sulfuros liber şi cel combinat depinde în principal de: concentrația 
vinului în SO» total, existenţa şi proporția substanţelor capabile de a reacționa cu HSO; , temperatură 
şi pH. În vin şi must există un anumit echilibru relativ şi reversibil între cele două forme de acid 
sulfuros liber şi combinat. O creştere, prin adăugare sau o scădere, prin oxidare, a H2SO0; liber, 
modifică în acelaşi sens şi conținutul în H-SO; combinat. Acest echilibru este influenţat de 
temperatura şi gradul de aerare a vinului. Cu creşterea temperaturii, creşte şi H>SO; liber, în timp ce 


concentrația H>SO; liber şi combinat rămâne constantă. De exemplu (Sudraud P.,1963): 


la 15% HSO; liber = 25 mg/l 
50 = 56 mg/l 
55% = 64 mg/l 
60 = 70 mg/l 


Pe această particularitate se bazează şi eficiența sporită a tratamentului termic al vinului asupra 
microorganismelor. 

6.6.1.2. Acţiunile SO; în must şi vin 

Prin introducerea SO» în must sau vin, acesta, în special prin forma sa liberă, are o serie 
întreagă de acțiuni, dintre care mai importante sunt: 

- acțiunea biologică; 

- acțiunea de limpezire; 

- acţiunea de inactivare a enzimelor; 
- acţiunea reducătoare în must şi vin 

6.6.1.3. Avantajele şi dezavantajele folosirii SO, în vinificaţie. Sulfitarea are o serie de 
efecte favorabile asupra constituenților vinului şi asupra caracteristicilor organoleptice. În urma 
tratamentului mustului cu SO» , gradul alcoolic al vinului este mai mare cu câteva zecimi de grad, 
datorită acțiunii selective asupra microorganismelor din flora spontană. De asemenea, dioxidul de sulf 
favorizează o bună conservare a acizilor organici, o colorație mai intensă a vinurilor roşii, şi evită 
creşterea peste limitele admisibile a acidității volatile. 

Un rol deosebit de important îl joacă SO» în definirea caracterului organoleptic al vinului. De 
exemplu, SO» reacționează cu aldehida acetică formând acidul aldehidosulfuros. Sub această formă, 
aldehida acetică nu mai poate reacționa cu oxigenul şi ca atare nu se mai transformă în acid acetic, 
care imprimă vinului acel miros şi gust de oţetit. Prin inactivarea aldehidei acetice, vinul devine şi el 
mai puţin predispus la oxidare, fapt care dovedeşte, odată în plus, acţiunea reducătoare a SO». 

După cum s-a mai menţionat, acetaldehida poate lega până la aproximativ 80% din cantitatea 


totală de SO». Din acest motiv, este foarte important ca vinurile să fie astfel elaborate încât conţinutul 

lor în acetaldehidă să fie cât mai mic. Formarea şi maturarea unui vin depinde şi de existența unui 
conţinut moderat în SO» liber, care trebuie să se situeze aproximativ în intervalul 25-35 mg/l. 

Vinurile suprasulfitate, cu un conţinut de 50-70 mg/l SO; liber, evoluează mai greu şi în 
general într-un sens nedorit. Maturarea lor este stânţenită, ele rămân „crude”, iar culoarea lor este 
estompată. Cu timpul, vinul pierde şi mai mult din calități, devine dur şi neatrăgător. 

În afară de rolul pe care îl are în must şi vin, SO» are şi alte atribuţii în vinificaţie. Acestea se 
referă la folosirea lui în tratarea şi dezinfectarea vaselor a utilajelor, la conservarea vaselor din lemn, 
la îmbutelierea sterilă etc. 

Cu toate avantajele care l-au îndreptăţit să ocupe primul loc în lista antisepticilor folosiţi în 
industria vinicolă, dioxidul de sulf prezintă şi o serie întreagă de inconveniente: repartiție neuniformă 
în masa lichidului; formare de mirosuri sulfhidrice; influență vătămătoare asupra organismului; 
acțiune dizolvantă asupra metalelor; modificare a însuşirilor organoleptice ale vinurilor, atunci când 
se găseşte în concentrații ridicate. 

Repartiția neuniformă se datoreşte stratificării SO» pe înălțimea lichidului, precum şi oxidării. 

Formarea de mirosuri Sulfhidrice are loc, de obicei, între sfârşitul fermentației alcoolice şi 
primul pritoc. Frecvența lor este mai mare în cazul unui contact îndelungat al vinului cu drojdia. 
Mirosurile formate sunt asemănătoare cu cele de ouă clocite şi chiar de usturoi şi se datoresc prezenţei 
hidrogenului sulfurat, mercaptanilor şi disulfurilor alchilice. 

Îndepărtarea mirosurilor sulfhidrice este o operaţie dificilă, astfel încât, cel mai bine este să 
se prevină apariția lor, prin folosirea corectă a SO;, la timp şi în doze moderate. Vinurile tinere trebuie 
controlate săptămânal şi în cazul în care la o probă, prelevată de la fundul vasului, se percep mirosuri 
sulfhidrice, ele se vor trage obligatoriu de pe drojdie. 

Pentru eliminarea acestor mirosuri sulfhidrice există mai multe procedee: 

- aerarea vinurilor 

2 H25+0% —> 2 S+2 HO 

- tratamentul cu apă oxigenată 

HS + HO ———> S +2 H,O 

- resulfitarea vinului (cele mai bune rezultate) 

2 H:S + SO: ————> 3 S +2 HO 

În toate cazurile, sulful elementar format în urma reacțiilor, se depune la fundul vasului, iar 
îndepărtarea lui se face prin tragerea vinului de pe depozit la câteva zile de la tratament. 

Toxicitatea SO-, la concentrațiile normale din mediul ambiant şi din vin, este foarte redusă, 
practic nulă. Inhalarea sau ingerarea unor cantități mai ridicate de SO, poate însă provoca dureri de 
cap, grețuri, stare de vomă şi tulburări digestive. Din aceste motive este necesar ca dozele de SO» în 


vinuri să fie menținute, pe cât posibil, la un nivel scăzut. 

Formarea de SO, în vinuri. În practică, apar situaţii în care, într-un vin nou, cantitatea de 
SO» total este mai mare decât cea administrată mustului din care a provenit. Această constatare 
reliefează faptul că, în afară de sulfitare, există şi alte surse responsabile de prezenţa SO» în vinuri. 
Una din surse o poate constitui rezidurile de pesticide pe bază de sulf, care rămân pe suprafața 
boabelor şi a ciorchinelui în urma diferitelor tratamente contra bolilor şi dăunătorilor. Principala sursă 
s-a dovedit însă a fi prezenţa unor levuri, care sunt capabile să reducă sulfaţii în sulfiți, contribuind 
astfel la mărirea concentrației în SO» 

6.6.1.4. Formele sub care se utilizează SO;. Proprietățile fizico-chimice ale SO2, permit 
utilizarea sa sub formă gazoasă, lichefiată, soluţie apoasă şi în stare solidă, ca săruri. 

Dioxidul de sulf sub formă gazoasă. Arderea sulfului este o operaţie tradițională, practicată 
de multă vreme la dezinfectarea localurilor vinicole, la dezinfectarea şi conservarea butoaielor de 
lemn şi indirect la sulfitarea mustului şi vinului. Teoretic, din arderea unei anumite cantităţi de sulf, 


trebuie să rezulte o cantitate dublă de SO;, conform reacției: 
S + 02—> SO0> 


329 (2 x 16)g 64g 


În practică, numai 2/3 până la 3/4 din sulf se transformă în SO», restul reprezintă pierderi 
datorate impurităților, formării de SO; şi arderilor incomplete. 

Dioxidul de sulf sub formă lichefiată. Acesta se obține prin presarea SO; gazos în tuburi de 
oțel, la o presiune de cel puțin 2 atmosfere. Un litru de SO» lichefiat degajă circa 500 1 gaz la presiune 
normală. Sub această formă, SO- are o puritate ridicată, este economic şi permite totodată cunoaşterea 
exactă a dozelor încorporate. Administrarea SO» în vin se poate face cu ajutorul unor dozatoare, 
numite sulfitometre, care sunt de diferite tipuri constructive, sau direct din butelii. 

În acest ultim caz, buteliile, care conțin în mod obişnuit 50-75 kg SO; lichid, sunt aşezate pe 
un cântar, cu ajutorul căruia se poate doza destul de exact cantitatea de SO; administrată. De exemplu, 
pentru a sulfita o cisternă de 20.000 1 vin cu 30 mg/l SO», este nevoie de 600 g SO; , cantitate care 
poate fi uşor măsurată cu ajutorul unui cântar. 

20.000 litri x 30 mg/l = 600.000 mg = 600 g SO; 

Dioxidul de sulf sub formă de soluţie. Soluţia apoasă de SO; se prepară din SO» lichefiat. 
Concentrația depinde de temperatură. La o temperatură obişnuită poate ajunge până la 8-10%, dar 
pentru ca soluţia să fie cât mai stabilă, în practică se optează pentru 6%. Dizolvarea gazului în apă 
trebuie făcută lent, în mod normal fiind nevoie de peste 10 ore. Păstrarea soluţiei se face în damigene 
bine astupate, la întuneric şi la rece. Metoda cea mai expeditivă este cea densimetrică, mai ales că, în 


acest scop se poate folosi mustimetrul. De exemplu, o soluţie de SO» 5% are densitatea de 1027,5. 

Folosirea SO» sub formă de soluţie, este comodă şi precisă. Are însă şi unele dezavantaje în 
sensul că produce o oarecare diluare a mustului sau vinului, iar cu ocazia operaţiilor de manipulare şi 
sulfitare, atmosfera devine poluantă. Soluţia apoasă de SO; nu se foloseşte în practică numai la 
tratarea mustului şi vinului ci mai are şi o serie întreagă de întrebuințări în industria vinicolă: 

1. pentru clătirea buteliilor (soluţie de 2%) în cazul îmbutelierii sterile a vinului; 

2. pentru păstrarea sterilă a filtrelor, în care caz, în racordurile filtrului se introduce vată îmbibată 
cu o soluţie de SO» 2% ; 

3. în cazul unor întreruperi de scurtă durată pe fluxul tehnologic al filtrării, când se preferă ca 
filtrele să fie protejate cu o soluţie de 1% SO» pentru a preîntâmpina apariţia mucegaiurilor sau 
proliferării bacteriilor acetice; 

4. la clătirea furtunurilor, în cazul că nu se dispune de alte mijloace de sterilizare; 

5. pentru conservarea vaselor de lemn goale, caz în care ele sunt umplute cu apă în care se 
adaugă 30-50 g SO; la hectolitru. 

Dioxidul de sulf sub formă de săruri. Dintre sărurile H-SO; mai des folosit este pirosulfitul 
de potasiu (K2S205) cunoscut şi sub numele de metabisulfit. Introdus în must sau vin, el reacționează 
cu acizii şi se descompune în SO» şi K-S0O;. 

KoS»05 XP SO: + K-S0; 

Teoretic, din cantitatea de metabisulfit introdusă în vin, ar trebui să rezulte 57% SO» . În 
practică, se admite că 100g metabisulfit pune în libertate numai 50 g SO». Mai uşor de folosit, este 
atunci când se prepară o soluţie apoasă de 10% metabisulfit, care practic echivalează cu o soluţie de 
5% SO». 

6.6.1.5. Momentul sulfitării şi dozele de administrare a SO». În procesul de vinificaţie, 
pentru ca sulfitarea să fie eficientă, este bine ca ea să înceapă înainte de intrarea în fermentație, sau 
chiar de la struguri. De obicei se administrează 25-30 g/m*, doză care poate creşte până la 35-70 g/m? 
în cazul recoltelor mucegăite. Ca formă de administrare se preferă soluţia apoasă de SO» şi mai rar de 
metabisulfit. Dacă recoltele sunt sănătoase şi prelucrarea strugurilor se face rapid, este de preferat ca 
sulfitarea să se facă după ce recolta a trecut prin zdrobitor, desciorchinător etc., pentru a evita trecerea 
excesivă a ionilor metalici în masa de mustuială. 

Pentru sulfitarea mustuielii se preferă tot soluţia apoasă de SO;, care se administrează în linuri 
şi în alte vase şi instalații de separare a mustului, iar la vinificarea în roşu în vasele de macerare- 
fermentare. 

Mustul se sulfitează imediat după obţinere, tot cu soluție de SO; sau cu SO» lichefiat, până ce 
nivelul concentrației a atins minimum 15-25 mg/l SO» liber. 

Pe perioada conservării vinurilor, acestea trebuie să fie protejate permanent prin menţinerea 


unor doze de SO; liber, doze care nu trebuie să fie nici prea mari, pentru că ar influența profund 

caracteristicile organoleptice, dar nici prea mici, pentru a nu fi ineficiente. În practică sulfitării se 
aplică odată cu pritocurile, ţinând cont, ca în cazul vinurilor roşii, concentrația de SO» liber să nu 
scadă până la zero, iar la vinurile albe seci, sub 15 mg/l şi respectiv 40 mg/l la vinurile cu rest de 
zahăr. Concentrația vinurilor în SO, liber se modifică pe parcursul păstrării vinului, din care cauză, 
periodic se fac analize de laborator, iar atunci când este cazul, se readuce concentraţia în parametri 
optimi. 

Limitele maxime de SO, admise în vinuri. Cantităţile maxime de SO» pe care trebuie să le 
conţină vinurile sunt reglementate în legislaţiile vinicole ale ţărilor. În prezent există tendinţa de a 
diminua cât mai mult dozele de SO, din vinuri, deşi nu există o dovadă certă a toxicității lui asupra 
organismului uman. Ceea ce este cert, este faptul că indivizii reacționează diferit la o aceeaşi 
concentraţie de SO» 

Din motive ce ţin de sănătatea omului pe de o parte, ca şi datorită problemelor care le ridică în 
prezent protecția mediului, folosirea SO; în vinificaţie este acceptată doar ca un rău necesar şi în 
anumite limite bine stabilite. Aceste limite se referă numai la vinurile îmbuteliate care sunt destinate 
consumului. 

Conform Organizaţiei Mondiale a Sănătăţii (OMS), doza de dioxid de sulf zilnică admisibilă 
este de 0,7 mg/Kg corp. În acest sens Uniunea Europeană (UE) a propus următoarele limite maxime 
de SO» total în vin, limite care au fost preluate: 

e 160 mg/l pentru vinuri roşii cu maximum 4g/l substanţe reducătoare; 

e 210 mg/l pentru vinuri albe şi roze cu maximum 4g/l substanţe reducătoare; 

e 300 mg/l pentru roşii, roze şi albe cu mai mult de 4g/l substanţe reducătoare; 

e 400 mg/l pentru anumite vinuri albe dulci speciale. 

În țara noastră limitele maxime pentru dioxidul de sulf total sunt: 

e 160 mg/l pentru vinuri roşii seci; 

e 210 mg/l pentru vinuri albe şi roze seci; 

e 210 mg/l pentru vinuri roşii demiseci; 

e 260 mg/l pentru vinuri albe şi roze demiseci; 

e 300 mg/l pentru vinuri demidulci şi dulci; 

e 350 mg/l pentru vinuri provenite din struguri culeşi la supramaturare, bogate în zaharuri şi 
enzime oxidazice (Cotnari, Murfatlar, Târnave, Pietroasa). 

6.6.2. Alte substanţe conservante folosite în producţia vinicolă. 

Până în prezent nu s-a descoperit nici un produs care, introdus în must sau vin, să poată înlocui 
SO,» . În schimb, există substanţe care pot prelua parte din acţiunile SO» , încât acesta să poată fi 


utilizat în doze mai reduse. 

6.6.2.1. Acidul sorbic. ( H-C-CH=CH-CH=CH-COOH) se găseşte în mod natural în fructele 
de scoruş (Sorbus aucuparia). El se comercializează sub formă de cristale albe, având un miros 
caracteristic, asemănător untului. Se păstrează la un loc uscat şi la întuneric, întrucât lumina şi 
umiditatea îl pot degrada. Cel mai corespunzător pentru practica vinicolă s-a dovedit a fi sorbatul de 
potasiu, care conţine 75% acid sorbic. Nu are acțiune toxică în organism, deoarece se oxidează în 
substanţe inofensive pentru sănătatea omului(CO» şi apă). 

El se utilizează numai pentru stabilizarea biologică a vinurilor dulci, nu şi la musturi, care ar 
necesita doze mult mai mari decât concentrația maximă admisă (200 mg/l). La vinuri, doza de acid 
sorbic variază de la 80 până la 200 mg/l, în funcție de pH, încărcătura levuriană, gradul alcoolic şi 
prezența SO2. El poate imprima vinului un miros particular de unt rânced, iar în cazuri mai grave 
apare gustul de „„muşcată” (geranium), gust care odată apărut, nu mai poate fi înlăturat cu niciunul din 
produsele autorizate. 

6.6.2.2. Acidul ascorbic. Acidul ascorbic (vitamina C) este folosit ca substanţă de conservare 
datorită proprietăţilor lui reducătoare. În mod natural, el este prezent în struguri şi musturi până la 50 
mg/l, dar lipseşte din vinuri, întrucât este distrus în timpul fermentaţiei alcoolice. Datorită capacității 
lui de a reacționa direct cu oxigenul, el protejează vinurile împotriva oxidării. Tratamentul este 
eficient numai la vinurile care ulterior nu mai suportă noi aeraţii, respectiv pentru cele care urmează a 
fi îmbuteliate. În acest caz se aplică şi o sulfitare, deoarece acidul ascorbic nu poate prelua şi celelalte 
acțiuni ale SO;. 

Tratamentul cu acid ascorbic este autorizat în majoritatea țărilor vitivinicole, doza maximă 
legală admisă fiind de 100 mg/l. Doza recomandabilă este de 30-50 mg/l, în asociere cu 20-30 mg/l 
SO» liber. 

6.6.2.3. Pirocarbonaţii dialchilici. Dintre pirocarbonaţii dialchilici, pentru producția vinicolă, 
prezintă interes dietilpirocarbonatul (DEP) şi dimetilpirocarbonatul (DMP). Ele au acțiune fungicidă 
şi bactericidă, astfel încât pot împiedica eventualele refermentări ale vinurilor cu rest de zahăr. 
Introduse în vin, ele se hidrolizează rapid în CO» şi alcoolii corespunzători. 

DEP este cunoscut şi sub denumirea comercială de Baycovin. El este un lichid incolor, cu 
miros puternic eterat şi iritant. Folosirea lui se bazează pe acțiunea sa puternic antiseptică față de 
levuri şi chiar față de bacteriile lactice. 

Hidroliza lui în alcool etilic şi apă este foarte rapidă. În patru ore, la 20“C, se hidrolizează 80% 
din cantitatea introdusă. Pentru a asigura eficiența acestui tratament, el trebuie aplicat cu cel mult 30 
minute înainte de îmbuteliere. O mică parte reacționează cu diferite substanţe din vin, ca de exemplu, 
acizi organici, compuşi fenolici, substanțe azotate, formând etiluretanul, care este considerat toxic, 


cancerigen. Din această cauză, folosirea lui a fost chiar interzisă. 

DMP (dimetilpirocarbonatul) este un înlocuitor al DEP. Este produs de firma Bayer 
(Germania) sub denumirea comercială de Velcorin. Cantitatea de metanol care rezultă în urma 
descompunerii lui este mică şi nu prezintă pericol pentru consumatori. Prin unirea sa cu alte substanţe 
se formează metiluretanul, care în urma cercetărilor s-a constatat că nu are acţiune toxică. 

Au mai fost testate şi alte substanţe de conservare ca: izotiocianatul de alil şi unele antibiotice, 


dar care din anumite motive nu au fost admise de legislaţiile vinicole a diferitelor țări. 


7. MECANISMUL BIOCHIMIC AL FERMENTAȚIEI ALCOOLICE 
A MUSTULUI 


Simplificând într-o oarecare măsură lucrurile, este ştiut că atunci când mustul şi ceilalți factori 
ambientali întrunesc condițiile metabolice cerute de organismul levurilor, acestea încep să trăiască 
intens, producând energie calorică prin reacții de degradare (catabolism), mai ales a glucidelor, dar şi 
reacții de sinteză (anabolism) a compuşilor necesari creşterii. Desigur, în funcție de factorii biotici şi 
abiotici, transformările metabolice sunt mai mult sau mai puțin intense, cu modificări chimice de mai 
mare sau mai mică anvergură, practic din must născându-se astfel vinul. 

Se poate vorbi de metabolizarea glucidelor, metabolizarea compuşilor cu azot, dar şi de 
procesul de descompunere a celulelor moarte, cunoscut sub numele de autoliză. 

Metabolizarea glucidelor 

Mecanismul biochimic de degradare a glucidelor de către levurile alcooligene este cunoscut, 
adesea, sub numele de fermentație alcoolică. în funcţie de concentraţia de oxigen din mediu, 
degradarea metabolică a glucidelor poate urma două căi: cea de oxidare (aerobă), cu formare de 
energie calorică CO2 şi H2O şi cea a fermentaţiei alcoolice (anaerobă), cu formare de alcool, CO2, 
energie calorică şi o serie de compuşi secundari. Aceste două căi de metabolizare au efect energetic 
diferit, dar şi efect diferit în ceea ce priveşte creşterea biomasei celulare. 

Metabolismul aerob: 

- efect energetic C;H Os — 6CO0-+6H»0+674 calorii; 
- creştere biomasă 4 g — 1 g celule (substanță uscată); 

Metabolismul anaerob: 

- efect energetic C6H1206 —> 2CH;-CH2-OH+:CO2+33 calorii; 
- creştere biomasă 100 g —1l g celule (substanță uscată). 

În procesul de transformare a mustului în vin are loc mai întâi creşterea considerabilă a 

biomasei (creşterea este exponențială) prin metabolismul aerob, când este degradată circa 2% din 


cantitatea totală de zaharuri. Apoi, datorită lipsei de oxigen, începe metabolizarea anaerobă, 

fermentația alcoolică propriu-zisă, când sunt degradate până la etanol circa 80% din cantitatea inițială 
de glucide. 

În ultima etapă de degradare a glucidelor de către levuri, cunoscută şi sub numele impropriu 
de "fermentație secundară", intensitatea procesului scade precum şi numărul celulelor vii. De obicei, 
această etapă începe când în mediu mai sunt 2-3% glucide. 

Metabolizarea se desfăşoară prin numeroase reacţii biochimice de transformare, care pot fi 
grupate în etape. Prima dintre aceste etape este glicoliza, care este comună ambelor căi de 


metabolizare. Metabolizarea anaerobă a glucidelor cuprinde trei etape principale de degradare: 


Glucoză Fructoză 
l. Glicoliza; 
Esterificare „20 ER se E 3 
ifi ATP —> fructoză - 1,6 difosfat 2, Fermentația 
—/ Scindarea esterului Icoolică: 
GLICOLIZĂ |_pfructoză - 1,6 difosfat CH:OP-CHOH-CHO CH,OP-CO-CH,OH alcoolica, 
Glicerinaldehid-3-P Dihidroxiaceton-P . 
3 Fermentația 
Oxidarea 
Glicerinaldehid-3-P 2ADP gliceropiruvică. 


2ATP 


FERMEN-| Glicoliza reprezintă 
TAŢIA 


1,3-difosfoglicerat CH2OH-CHOH-CHzOH GLICO- | primul act chimic al 


| Glicerol 


CH3-CO-COOH 
Acid piruvic 


fermentației 


——— p Produşi secundari alcoolice. Se mai 


numeşte şi calea 


Decarboxilare CO, 


NADH.H NAD” Emden-Mayerhof şi 


oii CH-CHO À jJ  CH-CH-OH 

de reacții care 

permite celulelor vii să transforme hexozele (glucoza şi fructoza) în acid piruvic (piruvat). Glicoliza 
parcurge mai multe etape şi se face cu consum şi refacere de ATP, eliberare de energie. 

Esterificarea (Fosforilarea hexozelor) este un fenomen general, prin care se formează esterii 
fosforici ai glucozei sau fructozei. Interpretarea acestei reacţii se face din punct de vedere energetic, 
deoarece moleculele de fosfat pot forma cu anumiţi radicali organici molecule bogate în energie. 
Conform unei convenţii clasice, moleculele fosfatului se simbolizează cu litera (P). 

Fosforilarea hexozelor se face cu un consum de energie, din care cauză această reacţie 
reprezintă o fază de activizare a glicolizei. Acidul fosforic este cedat de către adenozin trifosfat 
(ATP), care se transformă în adenozin difosfat (ADP). Pentru fosforilarea unei molecule de hexoză 
sunt necesare două molecule de ATP. S-a constatat că prezenţa în must a unor reziduuri de fungicide 
(N.T.T.), rezultate în urma aplicării unor tratamente în vie, inhibă puternic activitatea levurilor, 


datorită inactivării enzimelor care participă la fosforilarea hexozelor (Dobnica L. şi col. 1980). 

Scindarea esterului fructoză-l, 6-difosfat. Această scindare se realizează la nivelul moleculei de 
fructoză-l,6-difosfat, datorită structurii acestui compus (ciclu furanic), care îi conferă o stabilitate 
redusă. în acest fel, se formează două molecule izomere de triozofosfat. Cele două forme se găsesc în 
proporții diferite şi anume, dihidroxi-aceton-l-fosfat, în proporție de 96,5%, şi glicerinaldehid-3- 
fosfat, în proporție de 3,5%. Dintre cele două trioze, numai glicerinaldehid-3-fosfatul participă în 
continuare la reacții, astfel că pe măsură ce el produce acest compus, se consumă din nou fie prin 
scindarea fructozei-1,6-difosfat fie prin izomerizarea dihidroxiaceton- 1 -fosfat. 

Oxidarea glicerinaldehidei-3-fosfat se realizează prin intermediul NAD+, care acceptă 
electroni de la gruparea aldehidică a GAP şi care trece din forma sa redusă în forma oxidată NADH”. 
O dată cu oxidarea, glicerinaldehid-3P se şi fosforilează, în prezența HsPO,, formând acidul 1,3 
difosfogliceric. Ulterior, acest acid transferă o grupare P moleculei de ADP, care se transformă în 
ATP, iar acidul 3 fosfogliceric astfel rezultat se izomerizează, formând acid 2 fosfogliceric. în 
prezența enolazei, din acidul 2P gliceric se elimină o moleculă de apă, rezultând acidul fosfoenol 
piruvic, care-şi va transfera gruparea fosfat la ADP, formând astfel acid piruvic şi o nouă moleculă de 
ATP. 

ATP-ul este un compus macroergic (adică bogat în energie) şi care, prin hidroliză, cedează 
energia stocată în molecula sa, pentru a putea fi folosită la realizarea altor reacții. Pentru 
transformarea unor molecule de hexoză trebuie introduse 2 molecule de ATP, care vor ceda energia 
necesară procesului de glicoliză, proces din care vor rezulta, în final, 4 molecule de ATP, randamentul 
succesiunii de reacții fiind de 2 molecule de ATP pentru fiecare moleculă de hexoză metabolizată. 

Fermentaţia alcoolică este acea parte a transformărilor biochimice anaerobe prin care 
piruvatul format prin glicoliză este transformat în cea mai mare parte în etanol, într-un mod ce permite 
regenerarea cofactorului NAD', consumat la nivelul gliceroaldehidei 3P (Salmon 1998) conform 
reacției: 

1] piruvat + NADH, + H Etanol + CO» NAD" 

După Ribereau-Gayon ş.a. (1998), procesul cuprinde două reacţii enzimatice: una de 
decarboxilare şi alta de reducere: 

Decarboxilarea acidului piruvic - catalizată de piruvat-decarboxilază, al cărui cofactor este 
tiamin-pirofosfat (TPP); 

Reducerea acetaldehidei - în alcool prin NADH, este catalizată de alcool dehidrogenază. 
Bilanţul global al fermentației alcoolice poate fi prezentat astfel: 

„ hexoză + „ADP + » fosfat —> „etanol + CO, + „ATP 

Sub aspect energetic, prin transformarea unui mol de glucoza în etanol şi CO» rezultă 40 Kcal, 

din care 14,6 Kcal sunt utilizate în procesul fermentaţiei, iar 25,4 Kcal se degajă în must, încălzindu- 

Fermentaţia glicero-piruvică este o altă cale anaerobă de degradare a glucidelor până la 
formare de glicerol şi alți compuşi cunoscuţi în general ca produşi secundari ai fermentației alcoolice. 
Cercetările întreprinse în acest domeniu au permis emiterea de ipoteze privind atât mecanismul 
biochimic al acestor transformări, cât şi cauza desfăşurării lor. înainte de a le prezenta şi discuta, 
trebuie făcută precizarea că, indiferent de condițiile în care se produce fermentația alcoolică a 
glucidelor, întotdeauna se formează glicerol şi alte produse secundare. Se apreciază că în condițiile 
obişnuite ale fermentației alcoolice din vinificaţie, care se desfăşoară prin metabolismul celulelor de 
Sacch. cerevisiae se formează 5-11 grame glicerol în fiecare litru de vin. Aceasta înseamnă că din 
cantitatea de glucide, aflată inițial în must, circa 92% se transformă în alcool etilic şi circa 8% în 
glicerol şi alți compuşi. 

Fermentaţia gliceropiruvică reprezintă o altă cale ce permite consumarea NADFT'şi prin 
urmare regenerarea NAD", prin formare de glicerol. La începutul fermentaţiei alcoolice, în must nu 
există acetaldehidă pentru a regenera NAD", dar există dihidroxiaceton-fosfatul, care permite această 
regenerare. Dihidroxiaceton-fosfatul leagă hidrogenul şi se transformă în glicerol-fosfat şi apoi în 
glicerol. Fosfatul eliberat este legat de către ADP. 

CH->OH - CO - CH2OP + NADH, — H' CH2OH - CHOH - CH-OP + NAD! 
CHOH - CHOH - CHOP + ADP — CHOH - CHOH - CHOH + ATP 

În aceste condiții, producția de glicerol este singurul mecanism care permite regenerarea lui 
NAD}. Pe măsură ce fermentația alcoolică devine dominantă, fermentația gliceropiruvică se 
atenuează, dar nu se opreşte complet. 

Acum, factorul determinant al producției de glicerol este menținerea unei balanțe oxido- 
reducătoare echilibrată. 

Producerea glicerolului serveşte, de asemenea, celulelor Sacch. cerevisiae, în rezistența lor la 
presiuni osmotice ridicate. Se ştie că în mod obişnuit glicerolul format este îndepărtat din celulă prin 
difuzie pasivă. Relativ recent s+a constatat că în acest mecanism de difuzie pasivă intervine o proteină 
specifică. în cazul presiunii osmotice ridicate s-a remarcat un surplus de glicerol în citoplasmă 
celulelor şi lipsa proteinei specifice. în asemenea conditii, îndepărtarea excesului de glicerol din celulă 
se realizează prin difuzie simplă. 

Formarea glicerolului în celulă conduce la un consum de ATP. în consecinţă, subproductția de 
glicerol va conduce la acumularea unui alt subprodus al fermentaţiei sau la destabilizarea echilibrului 
energetic celular. Formarea glicerolului în celulă conduce la un consum de ATP. în consecință, 
subproducția de glicerol va conduce la acumularea unui alt subprodus al fermentaţiei sau la 


destabilizarea echilibrului energetic celular. 

Metabolizarea aerobă a glucidelor este asociată procesului de respirație; ea se desfăşoară în 
interiorul mitocondriilor şi pune la dispoziția celulei de 18-19 ori mai multă energie biologic 
utilizabilă decât fermentația alcoolică. 

Metabolizarea aerobă a glucidelor parcurge şi ea un lanţ de reacții ce poate fi structurat în mai 
multe etape: glicoliză, decarboxilarea oxidativă a piruvatului; oxidarea acetil-CoA prin fosforilare 
oxidativă. Cu excepția glicolizei, celelalte etape se desfăşoară în mitocondrii. 

Glicoliză - are loc în acelaşi mod ca şi în cazul metabolizării anaerobe a glucidelor, rezultând 
piruvat (acid piruvic). 

Decarboxilarea oxidativă a piruvatului se produce în prezenţa coenzimei A (CoA) şi a NAD" 
conform reacției: 

piruvat + CoA + NAD —acetil CoA + CO: + NADH,H'. 

Oxidarea acetil CoA are loc tot în mitocondrii până la formarea de CO, prin intermediul 
ciclului Krebs. La fiecare tur al ciclului sunt produse: 2 molecule de CO;, 3 perechi de protoni H” 
transferați la 3 molecule de NAD" şi o pereche de atomi de hidrogen transferați la o moleculă FAD. 

Transferul de electroni către oxigen are loc prin fosforilare oxidativă în organite specializate 
(cu citocromi) însoțit de formare de ATP. 

Randamentul fosforilării oxidative este de 3 molecule ATP pentru o pereche de electroni 
transportaţi între NADH şi oxigen, sau 2ATP şi FADH2. în cursul ciclului Krebs se formează în mod 
egal o moleculă ATP prin fosforilare la nivelul substratului, cu ocazia transformării succinil CoA în 


succinat. 


8. MECANISMUL BIOCHIMIC AL FORMĂRII UNOR PRODUȘI 
SECUNDARI Al FERMENTAȚIEI ALCOOLICE 


Complexitatea proceselor metabolice desfăşurate de levuri în must conduc la transformări 
biochimice importante, din care alături de alcool şi dioxid de carbon, consideraţi produşi principali ai 
acestor procese, rezultă şi alți compuşi (în cantități mult mai mici), cunoscuţi ca produşi secundari, cu 
rol în formarea însuşirilor organoleptice ale vinurilor şi care provin mai des din metabolismul 
glucidelor şi al compuşilor cu azot. 

Degradarea metabolică a glucidelor prin fermentație gliceropiruvică conduce, mai ales, la 
formarea de glicerol, dar şi a altor compuşi. Acidul piruvic format aici evoluează diferit, în funcție de 
factorii intrinseci şi extrinseci existenți. El devine o adevărată placă turnantă ce conduce la formarea 
unor compuşi ce intervin la nuanțarea gustului vinului. Astfel, formarea acidului formic nuanţează 
gustul vinului spre picant; acidul fumărie dă nuanță de afumat; acidul propionic, nuanţă de varză 


murată; diacetilul, de nuci; acetoina, de migdale. 

Prin metabolismul compuşilor cu azot se pot forma o serie de alcooli superiori şi esteri. 
Procesul biochimic de descompunere a aminoacizilor prin dezaminare poate fi urmat de alte reacții 
(decarboxilare, reducere) ce se produc în celulele levurilor. 

Datorită reacțiilor enzimatice paralele, levura formează esteri, care reacționează cu acetalii 
alcoolilor superiori, din care cei mai importanți sunt acetatul de izoamil (miros de banane) şi acetatul 
de feniletil (miros de roze). Esterii etilici ai acizilor graşi, deşi nu sunt legați de metabolismul 
azotului, se formează prin condensarea acetil-coenzimei A şi sunt mai interesanți în plan aromatic 
(hexa-natul - miros de mere verzi). Aceşti compuşi intervin în aroma de fermentare a vinului tânăr, 
dar suferă o hidroliză rapidă în cursul primului an de conservare la sticlă şi nu influențează 
durabilitatea caracterului aromatic. 

Până în prezent, nu se cunoaşte cu exactitate funcția fiziologică a tuturor acestor transformări 
biochimice, dar sigur nu se poate afirma că se produce doar o simplă risipă de glucide, un proces de 
detoxificare a mediului intracelular sau o reglare moderată a metabolismului aminoacizilor. Un lucru 
este sigur şi anume că absenţa ionilor de amoniu din must şi chiar a aminoacizilor conduce la 
creşterea cantității de alcooli superiori, probabil prin transformarea azotului. 

Natura levurilor (specia, suşa) influențează producerea alcoolilor superiori în timpul 
fermentației. Unele specii, ca Hansenula anomala, formează cantități importante, dar rolul acestor 
levuri în vinificaţie este limitat. Producția alcoolilor superiori la Sacch. cerevisiae depinde de tulpină 


şi constituie un criteriu de selecţie a lor. 


9. TEHNOLOGIA FERMENTĂRII MUSTULUI 


Fermentația alcoolică a mustului reprezintă o verigă decisivă, deoarece este etapa de „naştere” 
a vinului. De modul cum este parcursă această etapă depinde în mare măsură nivelul calitativ al 
vinului. 

Pentru ca fermentarea mustului să se declanşeze şi să decurgă cât mai bine, este necesar ca, în 
primul rând, să se asigure levurilor un mediu optim de dezvoltare. Substratul nutritiv este asigurat de 
către must, iar dintre condițiile de mediu se amintesc aeraţia şi temperatura. Pentru a stimula şi 
accelera fermentația, în unele țări se administrează câteodată fosfat de amoniu, în doză de 5-10 g/hl. 
Uneori se folosesc şi factori de creştere, ca tiamina şi acidul pantotenic, în doze de 0,5 g/hl. Aerația, 
atât cât este nevoie, se realizează în procesul de prelucrare a strugurilor. Deoarece reacția de 
degradare a glucidelor este însoțită şi de o degajare de căldură, va trebui ca soluțiile tehnice adoptate 
să asigure şi eliminarea excesului de căldură. 


9.1. UMPLEREA VASELOR DE FERMENTARE CU MUST ȘI ECHIPAREA LOR 

După obţinere, asamblare şi eventuale tratamente (sulfitare, bentonizare, tratament termic, 
enzimatic etc.), mustul este dirijat în vasele de fermentare. Acestea nu se umplu complet, ci li se lasă 
un aşa numit „gol de fermentare”, de aproximativ 10% din capacitatea butoiului. În cazul musturilor 
deburbate, golul de fermentare poate fi redus la 5%. Dacă se prevede o fermentare turbulentă, aşa cum 
este cazul la musturile provenite din struguri incomplet copţi, pentru a se evita pericolul debordării, 
spațiul de rezervă poate să crească până la 15%. 

La fermentarea mustului după procedeul clasic, vasele vor fi echipate cu pâlnii de fermentare 
sau cu instalații de captare, dirijare şi eventual colectare a CO». Utilizarea unor metode moderne de 
fermentare, impune echiparea vaselor cu diferite dispozitive de reglare a unor parametri, cum ar fi 
presiunea şi temperatura. 

9.2. FAZELE DE DESFĂŞURARE ALE FERMENTAȚIEI ALCOOLICE 

Fermentația mustului nu decurge uniform în timp, ci în trei faze: prefermentativă, de 
fermentare tumultoasă şi postfermentativă. 

Faza prefermentativă, numită şi fază inițială, se desfăşoară de la introducerea mustului în 
vasul de fermentare până la degajarea evidentă a gazului carbonic din toată masa de lichid. În cursul 
acestei faze, mustul începe să se tulbure iar temperatura urcă lent cu 1-3“. Cu toate că se formează 
CO;, degajarea acestuia nu se observă încă, deoarece el se dizolvă în lichid. Treptat însă, CO» începe 
să se degaje, iar la suprafața lichidului se formează spumă, ceea ce impune prezenţa unui anumit 
spațiu de rezervă numit „gol de fermentare”. Durata acestei faze iniţiale este de 1-3 zile, fiind 
condiționată de: temperatura inițială a mustului, temperatura ambiantă din secția de fermentare, 
concentraţia în zaharuri a mustului, dozele de SO» utilizate, mărimea vaselor, modul de declanşare a 
fermentației (spontan sau provocat), specia şi respectiv suşa de levuri utilizată etc. Din punct de 
vedere microscopic în această fază se observă un proces de înmugurire (de înmulţire) a levurilor. 

Faza de fermentare tumultoasă (zgomotoasă) se desfăşoară de la terminarea fazei 
prefermentative până la scăderea evidentă a degaţării de CO2. Levurile se înmulţesc rapid şi au o 
activitate foarte intensă, drept pentru care, temperatura lichidului creşte foarte repede ajungând şi 
chiar depăşind 25-30“C. Scade conţinutul în zaharuri, atrăgând în schimb creşterea gradului alcoolic şi 
formarea unor cantități mari de gaz carbonic. La trecerea gazului prin pâlnia de fermentare, apa din ea 
începe să bolborosească, sau cum se spune impropriu „să fiarbă”. Fermentaţia tumultoasă poate dura 
până la 8-14 zile, uneori chiar trei săptămâni. Cu cât această fază se desfăşoară un timp mai lung, cu 
atât vinurile vor fi mai aromate. De obicei musturile bogate în zahăr fermentează mai lent, iar cele 
sărace mai rapid şi mai zgomotos. 

Faza post fermentativă este numită şi fază de fermentare liniştită. Datorită alcoolului format, 
puterea de fermentare a levurilor este mult scăzută, iar degajarea gazului carbonic încetinită, devenind 
aproape imperceptibilă. Tulbureala se depune fără a mai reveni în masa lichidului, iar odată cu ea 

încep să se depună şi levurile. Temperatura vinului scade treptat până la nivelul celei din sala de 
fermentare, iar dacă timpul este friguros are loc şi depunerea tartraților. Drept urmare, vinul începe să 
se limpezească şi să capete însuşirile lui specifice. 

Tot în această perioadă poate avea loc şi fermentația malolactică care duce la scăderea 
acidității titrabile a vinurilor bogate în acid malic. 

Pentru producerea vinurilor demiseci, demidulci şi dulci, faza postfermentativă trebuie 
întreruptă la un stadiu care asigură concentrația de zahăr corespunzătoare cu categoria de vin care se 
doreşte a fi produsă. 

9.3. PRINCIPALELE VARIANTE TEHNOLOGICE DE FERMENIARE A 
MUSTULUI 

În funcţie de cauzele care declanşează fermentația alcoolică, aceasta poate fi spontană sau 
provocată. După modul cum este influenţată fermentația alcoolică a mustului, ea poate fi nedirijată 
sau dirijată (controlată). 

Fermentaţia spontană. Această fermentație se produce de la sine, fără nici o intervenție 
exterioară aparentă. Transformarea zahărului în alcool şi CO» se face sub influenţa levurilor provenite 
în mod natural de pe strugure. 

Inițial fermentația spontană este declanşată de levurile apiculate în special cele din genul 
Klockera (K. apiculata), care, în scurt timp, ajung să reprezinte 70-80% din totalul levurilor. Ele 
produc fermentația glucidelor până când gradul alcoolic ajunge la 3-4% vol., după care numărul lor 
scade, astfel încât, spre mijlocul perioadei de fermentare să se mai găsească doar în proporţie de 15- 
20%, după care scad şi mai mult. 

După declanşarea fermentaţiei, în locul levurilor apiculate, devin predominante levurile 
eliptice, adică cele care aparţin speciei Saccharomyces ellipsoideus. În plină fermentație, proporţia lor 
atinge 90%. Puterea alcooligenă a levurilor eliptice poate ajunge până la 16% vol. alcool, dar de 
regulă, proporţia lor începe să scadă după ce concentraţia alcoolică din mediu atinge 10-11 % vol. 

Fermentația spontană este apoi continuată de levurile din specia Saccharomyces oviformis care 
pot fermenta până la 18% vol. alcool sau chiar 20% vol. alcool. Aceste levuri se mai numesc şi „levuri 
de finisare” şi sunt utile la producerea vinurilor seci, cu grad alcoolic ridicat. În schimb, sunt puţin 
dorite la obținerea vinurilor cu rest de zahăr, deoarece pot determina refermentarea acestora. 

Fermentația spontană poate fi luată în considerare doar în cazul recoltelor sănătoase şi mai 
puţin, sau deloc în cazul strugurilor avariați. Un avantaj al fermentaţiei spontane ar fi faptul că 
vinurile particularizează într-un grad înalt specificitatea soiului şi a podgoriei din care provin. 

Fermentaţia provocată. Se face sub influența omului, printr-un adaos de levuri. În acest caz, 
succesiunea levurilor nu mai are loc. Levurile adăugate pun stăpânire pe mediu şi devin de la început 


până la sfârşit principalii realizatori ai fermentației alcoolice. 

Fermentaţia provocată este necesară, mai ales, la recoltele insuficient de bogate în microfloră 
naturală, la cele cu microflora modificată, precum şi în cazul când se doreşte ca fermentația să se 
realizeze cu levuri dintr-o anumită specie.  Adaosul de levuri se poate face cu levuri indigene sau cu 
levuri selecționate dintre care, în prezent, o largă extindere o au levurile lofilizate. 

Doza de levuri lofilizate folosită pentru declanşarea fermentației este de 10-20 g/hl. Cele mai 
des folosite sunt cele din specia Saccharomyces ellipsoideus. 

Se mai poate interveni cu un adaos de levuri şi când fermentația s-a întrerupt, sau atunci când 
se doreşte ca fermentația să fie „pură”, adică realizată numai sub influența anumitor levuri. 

Fermentaţia nedirijată. Aceasta are loc fără nici un fel de intervenţii şi depinde mult de 
hazard, fapt pentru care, nici calitatea vinului nu poate fi garantată. În prezent se întâlneşte doar 
sporadic, în vinificaţia casnică. 

Fermentarea mustului se face de obicei în butoaie de lemn cu o capacitate care rareori 
depăşeşte 1000 litri. În astfel de vase nu există pericolul ca temperatura mustului, în faza fermentaţiei 
tumultoase, să crească aşa de mult încât activitatea levurilor să fie paralizată, iar în locul fermentației 
alcoolice să apară alte fermentaţii. Uneori, în toamnele reci, fermentația este înceată, iar uneori 
incompletă. 

Fermentaţia dirijată (controlată). Ea are loc sub supravegherea permanentă sau periodică a 
oenologului, care, urmărindu-i mersul, poate lua măsuri de dirijare a ei. Dintr-o astfel de fermentație 
alcoolică trebuie să rezulte întotdeauna un vin bun. 

În funcţie de dotarea cu echipament şi de posibilităţile tehnice de care se dispune, fermentația 
dirijată poate fi efectuată într-o gamă variată de forme. Aceste forme se deosebesc între ele după cum 
fermentarea musturilor se face după metoda clasică, adică în vase fără presiune sau după metode 
moderne, în vase de presiune. 

Fermentaţia sub presiune de CO, . Este o metodă care s-a preconizat în ultimul timp şi care 
se bazează pe efectul toxic al CO, asupra levurilor, a căror activitate este mult frânată sau chiar 
inhibată. 

La presiune obişnuită, după fermentare, în vin se găsesc 0,2-0,5 g/l CO», care corespunde unei 
presiuni de 7-8 atm. (funcţie de temperatură), procesul de înmulțire a levurilor, a căror activitate este 
mult frânată sau chiar inhibată. La presiune obişnuită, după fermentare, în vin se găsesc 0,2-0,5 g/l 
CO», cantitate care nu atrage inhibarea levurilor. În schimb, la un conţinut de 15 g/l CO», care 
corespunde unei presiuni de 7-8 atm. (funcţie de temperatură), procesul de înmulţire a levurilor este 
practic oprit. Totuşi, fermentația continuă, deoarece aceasta se poate încă desfăşura sub influența 
complexului de enzime existent în masa lichidului. 

Efectuarea fermentaţiei alcoolice a mustului după această metodă, necesită o cisternă din oțel 


inoxidabil, capabilă să suporte o presiune de 8-10 atm., echipată cu un manometru şi o vană care 

permite evacuarea CO2. După introducerea mustului, cisterna se închide ermetic. Ca urmare a 
fermentării se formează CO;, care determină o creştere treptată a presiunii. 

Presiunea se menţine la 5-8 atm., prin deschiderea manuală sau automată a vanei. La 
deschiderea vanei se produce o detentă care determină degajarea puternică a gazului carbonic din 
întreaga masă de lichid. Se produce în acest fel o agitare puternică a întregului volum de lichid şi 
implicit o amestecare a levurilor. 

Numărul şi frecvenţa detentelor depind de categoria şi tipul de vin ce urmează a fi obținut. La 
prepararea vinurilor seci, numărul de detente va fi mai mare şi vor avea loc aproape zilnic. La vinurile 
cu rest de zahăr, numărul de detente se reduce la trei sau chiar două, care se efectuează în primele zile 
după începerea fermentaţiei. 

Pentru oprirea completă a fermentaţiei, pe lângă presiune, este necesar să se folosească şi alte 
mijloace, cum ar fi sulfitarea, refrigerarea etc. 

Fermentaţia „Ssupra-patru ”. Acest procedeu constă în introducerea de vin nou în mustul supus 
fermentării, astfel ca amestecul realizat să aibă o tărie de minimum 4% vol. alcool. Într-un asemenea 
mediu activitatea levurilor apiculate este paralizată. Aceasta face ca vinul să fie ceva mai alcoolic şi 
fără abateri în cea ce priveşte mirosul şi gustul. Levurile eliptice produc 1 ml de alcool din 1,7 g 
zaharuri, iar levurile apiculate din 2,1 g. În plus, cantitățile de acizi volatili, aldehide, alcooli superiori 
şi esteri volatili sunt mai mici în cazul fermentării cu levuri eliptice. Acest procedeu are o importanță 
deosebită la fermentarea mustului în flux continuu, unde constituie de fapt principiul de bază, şi care a 
stat la originea acestui procedeu. 

Procedee de încălzire a mustului în vederea fermentării. În general, se apreciază că pentru 
declanşarea procesului de fermentație este necesar ca temperatura mustului să fie în jur de 15°C. 
Temperaturi mai scăzute apar întârzieri în pornirea fermentaţiei care favorizează uneori dezvoltarea 
mucegaiurilor la suprafața mustului. 

Dintre procedeele de ridicare a temperaturii se amintesc: încălzirea mediului ambiant, 
încălzirea unei părți din must, introducerea de vapori, adaos de must în plină fermentație, folosirea 
schimbătoarelor de căldură. 

Procedee de răcire a mustului în timpul fermentării. În majoritatea situaţiilor, răcirea 
mustului în timpul fermentării devine obligatorie. Recomandabil este ca această operaţie să se facă 
înainte ca temperatura să depăşească 20°C. Procedee de răcire sunt numeroase. De asemenea, unele 
procedee duc la răcirea mediului ambiant, în timp ce altele pot răci direct mustul. 

Răcirea mediului ambiant se poate face prin deschiderea uşilor şi ferestrelor, mai ales în 
timpul nopţii, prin folosirea unor ventilatoare, prin stropirea pardoselii şi a vaselor cu apă sau prin 


folosirea unor agregate de răcire. 

Un alt mijloc prin care se poate scădea temperatura de fermentare constă în introducerea unei 
anumite proporţii de vin nou. 

Folosirea directă a gheții nu este admisă deoarece, prin topire, diluează mustul. Totuşi, gheața 
dă rezultate bune, dacă este introdusă în saci din material plastic şi apoi introdusă în vasele de 
fermentare. Cisternele metalice pot fi răcite prin stropire cu apă rece sau pot fi echipate cu o manta în 
care circulă agentul de răcire. O altă metodă constă în trecerea mustului sau numai a unei părți din el 


printr-un schimbător de căldură. 


94.  ACTIVIZAREA,  FRÂNAREA ŞI ÎNTRERUPEREA  FERMENTAȚIEI 
ALCOOLICE 

Activizarea fermentaţiei alcoolice. Există situaţii când fermentarea mustului începe prea 
târziu, se desfăşoară încet sau se opreşte înainte de atingerea gradului alcoolic dorit. Pentru activizarea 
fermentației există mai multe procedee, care se aplică diversificat în funcție de cauzele care generează 
aceste neajunsuri: 

- adăugarea unei cantităţi suplimentare de maia, a unor cantităţi de vin în fermentare, sau chiar 
de drojdie dintr-un vas în care fermentația s-a terminat; 

- agitarea depozitului de drojdie; 

- aerisirea uşoară (prezenţa oxigenului, mai ales în primele zile, stimulează multiplicarea şi 
activitatea levurilor); 

- administrarea de substanţe nutritive (azot amoniacal); 

- adaos de vitamine (tiamina şi acidul pantotenic); 

- încălzirea sau răcirea mustului. 

Indiferent de mijloacele utilizate, este de preferat ca reluarea fermentaţiei să se facă pe cât 
posibil imediat şi nu după ce a trecut campania de vinificație. De asemenea procesul trebuie 
supravegheat îndeaproape, iar un control riguros al acidității volatile devine obligatoriu. 

Frânarea fermentaţiei alcoolice. La musturile calde, la cele slab acide sau cu un conţinut 
scăzut în zahăr, fermentația alcoolică este uneori prea turbulentă. Acest fapt atrage pierderea unor 
cantități de alcool, care pot atinge 0,5 % vol. şi a unor cantități importante de substanţe aromate. 

Măsurile de frânare a fermentaţiei sunt în general contrare celor care se aplică în vederea 
activizării. Este de preferat să se ajungă în situația de a frâna o fermentație prea turbulentă . 

Un procedeu eficace şi nu prea greu de îndeplinit constă în obținerea unui must mai puţin 
bogat în oxigen. Acest lucru se poate realiza printr-o prelucrare cât mai rapidă a strugurilor, dublată 


de o protecţie corespunzătoare cu SO» . 

Prin deburbarea mustului se poate întârzia intrarea în fermentație cu 3-5 zile şi prelungi durata 
procesului cu 2-3 zile. Temperatura maximă atinsă în timpul fermentării este mai mică cu 2-4*C decât 
cea înregistrată la un must care n-a fost limpezit. 

Din punct de vedere tehnologic se preferă răcirea mustului în faza fermentării tumultoase şi 
menținerea temperaturii sub 20°C. 

Întreruperea fermentaţiei alcoolice. În tehnologia obţinerii vinurilor seci, problema 
principală este ca procesul de fermentație să se continue până la transformarea completă a zaharurilor, 
admiţându-se maximum 4 g/l zahăr nefermentat. La prepararea vinurilor cu rest de zahăr este necesar 
ca fermentația să fie întreruptă, înainte ca aceasta să fie în totalitate fermentat. Alegerea momentului 
de întrerupere a fermentaţiei este condiționată de tipul de vin ce trebuie realizat, (demisec, demidulce 
sau dulce), dependent la rândul său de concentrația inițială a mustului în zahăr. 

Sistarea fermentaţiei alcoolice trebuie făcută la o tărie alcoolică mai mică cu 0,5-1% vol. decât 
tăria alcoolică proiectată. 

Procedeele de întrerupere a fermentaţiei sunt numeroase: 

- coborârea temperaturii mustului sub 10°C, asociată de asemenea cu o sulfitare; 

- epuizarea mustului în azot asimilabil; 

- tratarea mustului cu SO». 

Fermentaţia mustului în flux continuu. Acest tip de fermentație a început să fie practicat în 
ultimul timp şi constă în introducerea continuă a mustului într-un mediu aflat în faza fermentării 
tumultoase, cu o mare densitate levuriană şi evacuarea concomitentă a vinului fermentat pe la partea 
opusă intrării mustului în instalație. 

În acest caz, faza prefermentativă lipseşte, ceea ce determină o scurtare a perioadei de 
fermentare. Mustul este introdus de la început într-un mediu în plină fermentare, în care levurile sunt 
menținute permanent în stare activă datorită aportului neîntrerupt în elemente nutritive, factori de 
creştere şi oxigen. 

Instalaţiile industriale pot fi formate din mai multe vase de fermentare sau dintr-un singur vas 
sub formă de coloană. Mustul parțial fermentat, care are densitate mai mică şi se află în partea 
superioară a vasului de fermentare, trece prin curgere liberă în partea inferioară a vasului următor 
unde-şi continuă fermentarea. Fenomenul se repetă în mod succesiv, încât mustul în fermentație, 
trecând din vas în vas, ajunge în ultimul sub formă de vin. 

Avantajele fermentaţiei mustului în flux continuu: 

e permite centralizarea operaţiilor şi a controlului; 
e prezintă rapiditate şi regularitate în desfăşurarea procesului de fermentare; 


e creează posibilitatea de a fermenta cantități mari de must în vederea producerii unui volum 


mare de vin de aceeaşi calitate; 

e gradul alcoolic al vinului este cu 0,1-0,2% vol. mai mare, deoarece aeraţia fiind mai redusă, 
este limitată multiplicarea levurilor şi în consecință se consumă mai puţin zahăr pentru 
creşterea biomasei levuriene. 

Cu toate avantajele arătate, procedeul nu s-a introdus pe scară largă în industria vinicolă, 
datorită faptului că, prin tratarea în acelaşi mod a întregii recolte, nu se favorizează producerea mai 


multor categorii şi tipuri de vin. 


9.5. MACERAȚIA ÎN TEHNOLOGIA OBȚINERII VINURILOR 

Maceraţia este o operațiune tehnologică prin care boştina este menţinută un timp oarecare în 
contact cu mustul în vederea extracției anumitor componente din părțile solide ale strugurelui. 
Această operație este considerată veriga cea mai delicată din fluxul tehnologic al vinificaţiei în roşu, 
deoarece de ea depinde extracția compuşilor fenolici, care are o influenţă decisivă asupra culorii, 
caracterelor gusto-olfactive şi stabilității vinului. Aceeaşi incidență pozitivă o are maceraţia şi în 
tehnologia obţinerii vinurilor aromate. 

În mecanismul de desfăşurare al maceraţiei se disting, în principal, patru procese de natură 
predominant fizico-chimică, care constituie de fapt tot atâtea etape caracteristice macerației. Aceste 
etape sunt: 

l. - extracția diferiților constituenți din părțile solide ale strugurelui; 

2. - difuzia acestora în masa lichidului; 

3. - refixarea parţială a lor de către boştină şi alte ingrediente solide existente în lichid; 

4. - modificarea sau chiar distrugerea unor constituenți extraşi. 

Dintre aceste patru procese, primele două conduc la mărirea concentrației vinului în 
constituenți proveniți din părţile solide ale strugurelui, iar celelalte două, din contra, diminuează 
concentraţia acestora. 

9.5.1. Maceraţia la vinificaţia în alb. Este o operație facultativă, aplicabilă numai în anumite 
împrejurări şi în condiții determinate. Ea poate duce la ameliorarea caracterelor organoleptice ale 
vinului, atunci când se respectă anumiţi parametri. Temperatura optimă se situează în jur de 5°C, 
temperatură la care enzimele oxidazice sunt rapid inactivate. Macerarea la temperaturi mai ridicate de 
10*C, conduce la micşorarea stabilităţii vinului la oxidare. 

9.5.2. Maceraţia la vinificaţia în roşu. În tehnologia producerii vinurilor roşii, maceraţia se 
face cu scopul de a extrage compuşi fenolici, iar dintre aceştia, în mod deosebit, compuşii fenolici 
colorați. 

În timpul maceraţiei, pe lângă substanţele colorante, boştina mai cedează vinului şi alte 
substanţe cum sunt cele tanante, aromate, azotate, pectice, minerale etc. Prezenţa lor, face ca vinurile 


roşii să se diferenţieze de cele albe nu numai sub aspectul culorii ci şi din punct de vedere al 

astringenței, aromei, extractului etc. Când însă concentrația lor depăşeşte anumite limite, ele pot fi 
însoţite şi de alte substanţe care imprimă vinurilor un gust neplăcut, erbaceu, amar, de verdeață. 

Soiurile valoroase, cultivate în podgorii consacrate necesită o maceraţie de lungă durată, 
întrucât numai aşa vinurile rezultate reflectă fidel particularităţile soiului şi podgoriei din care provin. 
Trecerea antocianilor din pieliță în must este mai rapidă decât cea a taninurilor. Aceasta dă 
posibilitatea ca prin maceraţii scurte să se obțină vinuri intens colorate. Asemenea vinuri sunt mai 
puţin astringente, dar la o păstrare a antocianilor liberi dispare prin oxidare, policondensare sau prin 
combinare cu diferiți constituenți azotaţi. 

Procedeele de executare tehnică a operaţiei de macerare se pot grupa în două mari categorii: 

- procedee tehnologice unde macerația se desfăşoară simultan cu fermentația; 

- procedee tehnologice unde macerația urmează sau precede fermentația. 

9.5.3. Maceraţia şi fermentația în tehnologia producerii vinurilor roşii. La majoritatea 
procedeelor de obţinere a vinurilor roşii şi îndeosebi la cele tradiționale, maceraţia boştinei se 
desfăşoară în acelaşi timp cu fermentația mustului în care se găseşte. În limbajul oenologic obişnuit, 
aceasta se numeşte "fermentare pe boştină”. 

Deoarece cele două procese, de macerare şi fermentare au loc simultan, înseamnă că ele se 
influenţează reciproc. De exemplu, din cauza creşterii temperaturii şi formării alcoolului, ca urmare a 
fermentaţiei, procesul de macerație este mai rapid şi mai complet decât dacă boştina ar sta în contact 
cu un must care nu fermentează. 

Vinurile fermentate pe boştină au un grad alcoolic mai mic. Fermentaţia alcoolică se 
desfăşoară mai activ datorită aportului mare de levuri care se găsesc pe pielițele boabelor. Aceasta 
face ca şi pierderile de alcool prin volatilizare să fie mai mari. 

La supravegherea şi dirijarea fermentaţiei pe boştină trebuie să se țină seama de anumite 
particularități. Pot apărea erori la relația dintre densitatea mustului şi concentraţia lui în zahăr. 

Se preferă ca temperatura de fermentare să fie mai ridicată, de obicei 28-30%C, pentru ca 
extracția compuşilor fenolici să decurgă cât mai bine. Fermentarea la temperaturi mai ridicate de 30° 
C conduce la creşterea conţinutului de taninuri fără ca intensitatea colorantă să se mărească, mai ales 
cât vinul este tânăr. 

Trecerea compuşilor fenolici şi a celorlalte substanţe din pieliţe şi must mai este influențată şi 
de prezenţa alcoolului, acțiunea SO;, durata de macerare etc. Durata de contact a mustului cu boştina 
influenţează esenţial calitatea vinurilor roşii şi ea depinde de numeroşi factori: tipul de vin proiectat a 
se realiza, soiul sau sortimentul de soiuri, gradul de maturitate al strugurilor şi starea lor de sănătate, 
mărimea recoltei etc. 

Pentru ca efectele fermentării pe boştină să fie cât mai bune se cere ca cele două faze, cea 


solidă (boştina) şi cea lichidă (mustul) să se găsească pe cât posibil într-un amestec omogen. Întrucât 

în timpul fermentării acestea tind să se separe, este necesar ca din când în când să fie amestecate în 
vederea omogenizării. Când vasele de macerare-fermentare nu permit efectuarea operaţiunii de 
amestecare atunci se recurge la spălarea boştinei prin remontarea mustului. 

9.5.4. Principalele variante tehnologice de macerare-fermentare. Variantele tehnologice de 
macerare-fermentare, desemnate în vinificaţia tradițională sub numele de "fermentare pe boştină" sunt 
numeroase, iar clasificarea lor se face după mai multe criterii. După modul de desfăşurare a operației, 
respectiv cu sau fără întreruperi, se disting procedee discontinui şi procedee continui. La primele, 
încărcarea vaselor cu mustuială şi evacuarea boştinei din vase se face cu întreruperi, în timp ce la 
procedeele din a doua categorie, au loc neîntrerupt. 

În cadrul procedeului discontinuu, macerarea- fermentarea poate avea loc în vase statice sau în 
vase dinamice (cisterne rotative). 

În vasele statice, procesul poate avea loc la presiune obişnuită (În vase deschise sau închise), 
sub presiune de CO; sau cu remontarea automată a mustului în cisterne. 

Macerarea-fermentarea în vase deschise cu "căciulă" la suprafaţă. Este procedeul cel mai 
vechi. În prezent se practică în special în vinificaţia casnică. Se folosesc căzi de lemn cu o capacitate 
de până la 3000-4000 1. În lipsa lor pot fi utilizate tocitori, budane la care s-a scos unul din funduri, iar 
uneori chiar bazine din beton armat. La umplere se va avea în vedere ca golul de fermentare să fie 
lăsat ceva mai mare, pentru ca CO» care se formează la suprafaţă, să fie într-un strat suficient de gros 
încât să protejeze mustuiala împotriva oxidărilor, acetificării etc. După declanşarea fermentaţiei, 
datorită CO, care se degajă, boştina se ridică la suprafaţă sub forma unei căciuli plutitoare, iar masa 
mustului se stratifică. Se recomandă ca boştina să fie scufundată periodic şi amestecată cu mustul, sau 
mustul să fie recirculat, prin aşa-zisa operaţiune de remontare. 

Scufundarea căciulii se execută de trei ori pe zi, de obicei dimineaţa, la prânz şi seara. 
Operaţiunea este destul de greoaie şi se poate realiza manual cu ajutorul unui mustuitor sau bătător 
din lemn sau cu agitatoare mecanice sau cu ajutorul unor instalaţii care folosesc aer comprimat. 

Remontarea mustului constă în extragerea lichidului din partea inferioară şi reducerea lui, cu 
ajutorul unei pompe la partea superioară a vasului, unde, printr-un sistem oarecare este împrăştiat 
deasupra căciulii sub formă de jeturi de picături. Pe întreaga perioadă de macerare-fermentare se 
aplică trei sau patru remontări, recirculându-se de fiecare dată 30-50% din cantitatea de lichid. 

Macerarea-fermentarea în vase deschise cu căciula scufundată. La acest procedeu se 
foloseşte un grătar de lemn, fixat la 6-7 cm mai jos de marginea superioară a vasului. În acest fel 
boştina rămâne scufundată în lichid şi nu mai vine în contact direct cu aerul. Unul din dezavantaje îl 
constituie faptul că boştina se tasează sub grătar, îngreunând extracția substanţelor colorante şi 


încetinind difuzia. Din acest motiv este necesară recircularea zilnică a mustului. Durata de macerare 

fermentare este tot de 6-7 zile ca şi la procedeul cu căciulă la suprafață. Pentru a mări suprafața de 
contact între boştină şi must se pot folosi mai multe grătare, cu diferite sisteme de dispunere a lor. 

Macerarea fermentare în vase închise cu căciula la suprafață sau scufundată. La ambele 
variante, căzile folosite sunt închise la partea superioară. Umplerea cu mustuială se face pe la partea 
superioară printr-o trapă aşezată orizontal. Această trapă, care poate închide ermetic vasul, prezintă un 
orificiu prin care se montează pâlnia de fermentație. În această variantă însă, scufundarea şi 
amestecarea boştinei devine foarte incomodă. Prezintă, în schimb, o mai mare securitate, datorită pe 
de o parte a existenţei stratului de gaz carbonic cât şi datorită împiedicării pătrunderii aerului prin 
capac. Procedeul este preferabil în zonele şi toamnele friguroase, deoarece vasele închise păstrează 
mai bine căldura. 

Macerarea fermentare sub presiune de CO2. În acest caz, mustuiala este introdusă în vase 
din oțel inoxidabil rezistente la presiune, iar macerarea-fermentarea se efectuează sub presiune de 
CO». Scufundarea şi amestecarea căciulii de boştină se realizează prin detentă atunci când se 
evacuează suprapresiunea de CO». 

Macerarea-fermentarea cu remontarea automată a mustului. Pentru aceasta se folosesc 
vase special construite, de obicei cisterne din beton. Ele sunt astfel realizate şi echipate, încât o parte 
din lichid recirculă periodic sub influenţa degajării CO, şi a unei uşoare suprapresiuni care ia naştere 
în interiorul lor. 

Macerarea fermentarea în cisterne rotative. Acest procedeu a căpătat o extindere mare în 
ultima vreme, datorită faptului că se pot obține vinuri roşii cu parametri oenologici proprii celor mai 
bune vinuri. Eficienţa exploatării lor creşte ca urmare a gradului mai înalt de mecanizare, a 
productivităţii lor ridicate, a duratei mai mari de folosință, a cheltuielilor de întreținere mai reduse etc. 
În acest caz, durata de macerare-fermentare poate fi redusă de la 6-7 zile, cât reclamă celelalte 
procedee, la 1-2 zile. 

Din punct de vedere constructiv, cisterna rotativă este confecționată din tablă de oţel 
inoxidabil şi este prevăzută la interior cu doi pereţi laterali perforați şi un jgheab de asemenea perforat 
prin care se separă vinul ravac. 

La umplere, cisterna se aduce cu gura de alimentare în sus, se demontează capacul şi se 
introduce mustuiala, lăsând un gol de fermentare de 1-15 % din capacitatea ei. Se montează apoi 
capacul etanş, folosind o garnitură de cauciuc. La terminarea macerării-fermentării, vinul se 
evacuează prin intermediul unui robinet de golire, iar boştina prin gura de alimentare. 

Macerarea-fermentarea în flux continuu. Se realizează în vase de mare capacitate (de 
ordinul miilor de hl), numite autovinificatoare. Vasele sunt confecţionate din oţel inoxidabil, iar în 
dotarea lor intră un bogat şi complex echipament tehnologic, ce permite ca toate operațiunile legate de 


macerare-fermentare să decurgă în flux continuu şi automat. 

Boştina este spălată periodic cu lichid prin recirculare cu pompa, iar evacuarea ei se face prin 
partea superioară cu ajutorul unui şnec, bandă cu racleți etc. Vinul fermentat este preluat de la o 
anumită înălțime de boştină. La fundul rezervorului se adună seminţele de unde sunt evacuate 
periodic. Procedeul este folosit de preferință la prepararea vinurilor roşii de masă (Franţa, SUA, 
Italia). 

Maceraţia carbonică. A fost semnalată de către Pasteur în anul 1872 şi preconizată ca 
procedeu de vinificare din 1935 de către Flanzy. Mai poartă numele de vinificație în roşu fără 
zdrobire. Procedeul se bazează într-o primă etapă pe un proces de fermentare intracelulară, datorat 
sistemului enzimatic existent în boaba strugurelui, sistem care activează numai în atmosferă de CO», 
iar în cea de a doua etapă pe un proces de fermentare cauzat de levuri. 

Strugurii păstraţi în atmosferă de CO, suferă modificări de compoziție total diferite de cele 
care survin în timpul conservării lor în prezența aerului. Gustul şi chiar culoarea acestora se schimbă 
foarte mult. Astfel de modificări apar şi la strugurii sau la boabele care eventual nu au fost zdrobite şi 
au rămas în mustuială pe parcursul macerării-fermentării. 

Tehnologia de obţinere a vinurilor roşii prin maceraţie carbonică, impune introducerea 
strugurilor negri, întregi şi sănătoşi într-un recipient, ce se poate închide ermetic şi care în prealabil a 
fost încărcat cu CO». 

În lipsa oxigenului şi în atmosferă de CO» are loc pătrunderea gazului carbonic în boabe. Din 
această cauză celulele sunt asfixiate, iar în loc de respirație se produce o fermentație intracelulară, în 
urma căreia rezultă CO», care degajându-se, compensează întrucâtva pe cel absorbit. De asemenea, 
rezultă alcool etilic (1,5-2,5% vol.) care alături de acizi formează dizolvarea unor componente din 
pieliţe şi semințe, producând adevărata macerație. Pe lângă acestea se mai formează în cantităţi reduse 
glicerol, acetaldehidă, acid succinic, acid acetic şi alți produşi secundari, la fel ca la fermentația 
alcoolică a mustului produsă de levuri. 

Alături de degradarea glucidelor, are loc şi degradarea parțială a acidului malic (15-40% din 
acidul malic iniţial) şi care atrage o micşorare a acidității. Dintre procesele care mai au loc se pot 
aminti: scăderea acidului ascorbic; creşterea azotului total şi a majorităţii aminoacizilor; hidroliza 
pectinelor în urma căreia se modifică consistenţa pulpei, iar în suc apare puţin alcool metilic. 

În urma acestor transformări, culoarea boabelor este mai ştearsă dar se măreşte în schimb 
intensitatea colorantă a sucului din interiorul lor; aroma este ceva mai slabă şi puţin modificată, 
asemănându-se cu cea de boştină fermentată sau amintind pe cea de foxat apare frecvent mirosul 
erbaceu imprimat de ciorchini; gustul este pişcător, datorită CO, reţinut în pulpă; sucul este bogat în 
extract, compuşi fenolici şi substanţe minerale. 

Vasele folosite la maceraţia carbonică sunt de preferinţă metalice sau din beton armat pentru a 


se putea asigura a închidere ermetică. In interior ele sunt prevăzute cu un grătar aşezat la 20 cm de 

fundul cisternei. Gazul carbonic, provenit de la o butelie sau de la alte vase în fermentare, se introduce 
prin partea de jos a cisternei. 

Vinurile obținute prin maceraţie carbonică prezintă o notă aparte, o anumită aromă comună 
numai lor, dar care maschează mai mult sau mai puțin, pe cea specifică soiului. 

Macerarea la cald. Maceraţia la cald, sau termomacerația, numită impropriu şi 
termomaceraţie, este un procedeu tehnologic care se bazează pe încălzirea strugurilor sau mustuielii în 
vederea extracției culorii din pielita boabelor. Comparativ cu procedeele clasice, unde macerarea 
decurge simultan cu fermentarea, în acest caz cele două verigi tehnologice sunt separate. Faza 
maceraţiei are loc înaintea fermentării alcoolice şi independent de aceasta. 

Variante tehnologice de realizare a termomacerării. Termomaceraţia poate fi aplicată fie la 
strugurii întregi (mai rar), fie la mustuială. 

Temperatura de încălzire a mustuielii este în jurul valorii de 70°C, timp de 15-30 minute. 
Atingerea acestei temperaturi trebuie să se facă rapid, deoarece enzimele oxidazice au activitatea 
maximă în intervalul 45-50*C. 

Instalaţii pentru termomacerarea mustuielii. După modul de funcţionare ele se pot grupa în 
instalații cu funcționare discontinuă sau continuă. 

Dintre instalaţiile cu funcționare discontinuă cea mai simplă se compune dintr-un recipient 
cilindric, confecționat din oţel inoxidabil, în interiorul căruia există un agitator cu palete. El este 
echipat la exterior cu o manta metalică pentru încălzire (vapori sau apă caldă). 

Instalaţiile cu funcționare continuă, cele mai utilizate sunt formate dintr-un schimbător de 
căldură şi un recipient pentru stocarea mustuielii în vederea termomacerării. Dintre schimbătoarele de 


căldură se amintesc pe cel de tip ţeavă în ţeavă şi instalaţia cu doi cilindri coaxiali tip Gasquet: 


9.6. FERMENTAȚIA MALOLACTICĂ 

Fermentația malolactică, sau mai bine spus degradarea malolactică, este un fenomen biochimic 
prin care acidul malic este decarboxilat la acid lactic cu ajutorul unor bacterii. Micşorarea acidității, 
atât în timpul transformării mustului în vin, cât şi, ulterior, în timpul evoluţiei lui a fost sesizată din 
vremuri îndepărtate, dar explicaţiile cu privire la cauzele ce determină acest fenomen au apărut mai 
târziu. Pasteur este acela care a bănuit că acidul malic este un acid instabil şi că dispariţia sa totală sau 
parțială din vin este datorată unor transformări produse de bacteriile lactice. 

În săptămânile care urmează fermentaţiei alcoolice, în anumite vinuri, care în loc să se 
autolimpezească, apare o uşoară tulburare. Acest fenomen este urmat de o saturare a vinului în CO» şi 
o degajare a acestui gaz, care poate duce la creşterea presiunii din vasul de stocare sau chiar la 


debordarea vinului. Fenomenul este însoțit de o diminuare a intensității colorante a vinurilor, de o 

creştere a pH-ului, de o creştere a acidității volatile, dar şi de o ameliorare a calităţilor gustative 
datorită prezenţei acidului lactic. Un examen microscopic făcut în acest moment arată că în masa 
vinului există numeroase bacterii lactice. 

O consecinţă directă fermentaţiei malolactice o reprezintă scădere acidității vinului, scădere 
echivalentă cu jumătate din aciditatea imprimată de acidul malic. Acidul malic este un acid diprotic, 
care prin decarboxilare, respectiv prin dispariția unei funcţii acide, trece într-un acid monocarboxilic, 
acid lactic. Câştigul în calitate este cu atât mai evident cu cât dezacidifierea a fost mai puternică şi nu 
este exagerată afirmaţia, precum că, fără fermentație malolactică nu se pot obţine vinuri roşii de 
calitate. 

În timpul fermentaţiei malolactice mai au loc şi alte procese biochimice cum sunt degradarea 
acidului citric şi degradarea monoglucidelor, care duc, în principal, la creşterea acidității volatile, 
frecvent cu 0,1-0,2 g/l H>SO,. Creşte concentraţia în acid acetic a vinului, dar şi a altor compuşi cum 
sunt acetoina, 2,3-butandiolul, glicerolul, etanolul etc. 

9.6.1. Factorii de care depinde fermentația malolactică. Pentru declanşarea şi desăvârşirea 
fermentației malolactice sunt necesare anumite condiții dintre care o mare importanță prezintă 
temperatura, gradul de aerare, pH-ul, aciditatea, concentrația în anhidridă sulfuroasă, în alcool, 
prezenţa taninurilor etc. 

Influența temperaturii. Temperatura optimă de desfăşurare a fermentației malolactice este de 
20 - 25°C. La temperaturi mai mici fermentația decurge lent şi durează un timp mai îndelungat. În 
schimb, odată declanşată, fermentația malolactică poate continua şi în jurul valorii de 10°C. La 
temperaturi mai mari de 25*C şi mai ales când vinurile conțin resturi de zahăr, există pericolul ca 
bacteriile lactice să producă alte fermentaţii ca de exemplu cea manitică când fructoza este 
transformată în manitol. 

Influenţa aeraţiei. La sfârşitul fermentaţiei alcoolice în vin mediul este puternic reducător ceea 
ce poate frâna metabolismul majorităţii bacteriilor lactice. Tragerea vinului de pe depozit duce la o 
aerare uşoară, care favorizează declanşarea şi desăvârşirea mai rapidă a fermentaţiei malolactice. În 
practică, s-a observat totuşi că în urma pritocului, este inhibată fermentația malolactică, dar această 
inhibare este cauzată de sulfitarea care se practică cu acest prilej şi nu de aerarea vinului. 

Influenţa pH-ului şi a acidității. Valorile absolute ale acidității titrabile nu au un rol esenţial, 
deoarece fermentația malolactică este influențată mai mult de pH-ul vinului. La vinurile care au pH-ul 
mai mic de 3 bacteriile lactice sunt inhibate total. Până la valori de pH de 3,2 sau 3,3 fermentația 
malolactică este incertă, dar se poate declanşa dacă ceilalți factori de mediu sunt favorabili. Când pH- 
ul este cuprins între 3,50 şi 3,90 activitatea bacteriilor lactice este cea mai intensă, dar când pH-ul 
trece de 4 apare riscul altor fermentaţii nefavorabile. Cu alte cuvinte, fermentația malolactică se 


realizează dificil sau deloc tocmai acolo unde este mai necesară. In schimb la valori de pH scăzute 

bacteriile lactice metabolizează de preferință numai acidul malic şi mai puţin sau deloc alți 
constituenți ai vinului. De asemenea, trebuie semnalat şi faptul că suşele bacteriilor care produc 
fermentația malolactică diferă şi ele în funcție de pH. Astfel, când pH-ul este mai mare de 3,40-3,50 
predomină bacteriile din genul Lactobacillus, iar când pH-ul este mai mic, cele din genul 
Leuconostoc. În timpul desfăşurării fermentaţiei malolactice, prin transformările care se produc, are 
loc o creştere progresivă a pH-ului care favorizează procesul deja început constatându-se o 
autoaccelerare a acestei fermentații. 

Influenţa anhidridei sulfuroase. Dioxidul de sulf are un rol mult mai inhibitor asupra 
bacteriilor decât asupra levurilor. Inhibiţia este dependentă de pH în sensul că ea creşte pe măsură ce 
pH-ul scade. O sulfitare înainte de fermentația alcoolică cu 5 g/hl nu influențează fermentația 
malolactică deoarece SO, este în cantitate mică şi mai mult sub formă combinată. O doză de 10 g/hl 
poate întârzia fenomenul cu câteva săptămâni sau chiar până în primăvara următoare. De la 15 g/hl 
practic fermentația malolactică nu mai are loc. 

Influenţa alcoolului. Bacteriile lactice, sunt mai puţin sensibile decât levurile, la concentraţia 
gradului alcoolic al vinului. 

Influența taninurilor. La prima vedere s-ar părea că prezenţa taninurilor în concentrație mai 
mare ar inhiba declanşarea fermentației malolactice. Totuşi, experienţa a arătat că, odată pornită, ea se 
desfăşoară cu o viteză mare, ca şi cum prezenţa taninurilor ar accelera acest proces. 

Influenţa duratei de fermentare pe boştină. Bacteriile lactice se dezvoltă mai bine în boştină 
decât în lichid. Separarea prea timpurie a vinului, duce la întârzierea declanşării  fermentației 
malolactice, deoarece, cea mai mare parte din bacterii rămâne în boştină. 

9.6.2. Desfăşurarea fermentaţiei malolactice. Până în prezent nu a fost posibilă o conducere 
pe deplin dirijată a fermentaţiei malolactice, aşa cum poate fi ea făcută la fermentația alcoolică. Dintre 
motive, putem menţiona influenţa limitativă a pH-ului şi mai ales imposibilitatea de ai modifica 
valoarea atunci când este prea coborâtă, rezistența slabă a bacteriilor în cazul transvazării vinului, 
lipsa elementelor nutritive din vin la sfârşitul fermentaţiei alcoolice, necesitatea reglării temperaturii. 

În cazul în care, condiţiile sunt favorabile, fermentația malolactică are loc imediat după 
terminarea fermentației alcoolice şi decurge fără întrerupere. După 6-8 săptămâni acidul malic este 
metabolizat complet. Există cazuri când fermentația malolactică se face în mai multe faze: fermentația 
porneşte în noiembrie-decembrie, se opreşte din ianuarie până în martie şi se reia primăvara sau, 
câteodată, chiar toamna. Cauzele acestor periodicităţi ale fermentaţiei nu sunt pe deplin cunoscute dar 
se presupune că ele sunt legate de temperatură şi de pH. 

După terminarea fermentaţiei malolactice, vinul trebuie tras de pe depozit printr-un pritoc 
deschis şi sulfitat cu aproximativ 2,5-3 g/hl SO». Nu se recomandă lăsarea vinului în contact cu 


depozitul de levuri şi bacterii, deoarece mediul este favorabil dezvoltării bacteriilor care produc 

modificări nedorite, în special al bacteriilor acetice (oţetirea vinului) şi a celor mucilaginoase 
(băloşirea vinului). 

În timpul fermentaţiei malolactice pot avea loc şi o serie de transformări nedorite. Una din 
cauze o constituie prezenţa zahărului rezidual fermentescibil care poate fi metabolizat de bacterii 
determinând apariția înăcririi lactice. 

În cazul în care vinul nu are zahăr rezidual sau este în cantitate redusă Şi, de asemenea, factorii 
nutritivi din mediu sunt epuizați iar temperatura este scăzută, aciditatea volatilă care se formează este 
în cantitate redusă. Dintre toți factorii susamintiți, cel mai important este nivelul temperaturii. De 
exemplu, un vin care are 4-5 g/l zahăr rezidual şi care fermentează malolactic la 15-18*C va avea, în 
final, o aciditate volatilă de 0,10-0,20 g/l (ac. acetic). Dacă fermentarea malolactică se face la 20-22*C 
aciditatea volatilă creşte la 0,50 g/l. 

Un alt rol important în creşterea acidității volatile, îl are pH-ul, atunci când valorile lui sunt 
ridicate. De asemenea, în anumiți ani când apare fenomenul de botritizare, care este însoţit de o 
creştere a concentrației acidului citric, acesta din urmă este metabolizat de bacteriile lactice până la 
CO; şi acid acetic. 

În concluzie, pentru a evita eventualele accidente sau devieri ale fermentaţiei malolactice este 
bine ca vinul, care are încă zahăr rezidual, să fie păstrat la temperatură redusă, de maximum 15*C. De 
asemenea, trebuie evitată, pe cât posibil, corectarea acidității prin adaus de acid citric pe toată durata 


conservării vinului. 
10. COMPOZIȚIA CHIMICĂ A VINULUI 


Vinificaţia primară aduce modificări importante în mediul de fermentație, determinate de 
fermentația alcoolică, de fermentația malolactică şi de reacțiile biochimice secundare. Vinul are o 
compoziție chimică mult mai complexă decât mustul din care provine. Progresele înregistrate în 
tehnica analitica au permis o mai bună cunoaştere a constituenţilor biochimici ai vinului, ajungându- 
se în prezent , să se identifice 1000 de componente din care 350 au fost dozate. 

Cunoaşterea compoziției fizico-chimice a vinului permite tipizarea vinurilor, certificarea 
autenticităţii lor şi depistarea fraudelor. Analiza fizico-chimică a vinului stă la baza controlului şi 
dirijării fluxului tehnologic de producere a vinului. Ea este însoţită de analiza senzorială a vinului. 
Vinul este o soluție hidroalcoolică, în care se găsesc foarte multe substanțe, variate din punct de 


vedere chimic dar bine definite ca valoare calitativă şi alimentară. 


10.1. ALCOOLUL 

Alcoolul etilic, (C-Hs-OH) numit şi etanol este produsul principal al fermentației alcoolice. 
După apă el este componentul cu cea mai mare pondere în vin, reprezentând între 8,5 şi 18 % din 
volumul vinului. Concentrația alcoolică se exprimă în grade alcool. Gradul alcoolic reprezintă 
mililitrii alcool pur conţinuţi în 100 ml vin., ambele volume fiind măsurate la 20°C. În general, 
concentraţia alcoolica se exprima prin titrul alcoolic volumetric (TAV), care corespunde la numărul 
de volume de alcool pur la temperatura de 20*C, conţinute în 100 volume produs, considerate la 
aceeaşi temperatura. În legislaţia viti-vinicolă românească gradul alcoolic este similar cu tăria 
alcoolică dobândită sau efectivă. Pe lângă aceasta mai sunt menţionate tăria alcoolică potenţială, totală 
şi naturală. Tăria alcoolică potențială reprezintă numărul de volume de alcool ce poate fi realizat prin 
fermentarea totala a zaharurilor conţinute în 100 volume din produsul considerat. Tăria alcoolica 
totala este suma tăriei alcoolice efective şi potenţiale iar tăria alcoolica naturala reprezintă tăria 
alcoolica totala a produsului considerat, înaintea oricărei îmbogăţiri cu fortifianți. 

Proporția de alcool din vin se exprima în grade alcoolice şi reprezintă criteriul de bază 
pentru clasificarea vinurilor pe categorii de calitate. Gradul alcoolic are şi valoare comerciala pentru 
ca el este parametru pe baza căruia se fac tranzacțiile vinurilor ordinare. Din punct de vedere calitativ 
alcoolul are un rol important pentru conservabilitatea vinurilor. Vinurile slab alcoolice sunt mai 
sensibile la atacurile microbiene. 

Alcoolul aduce vinului putere, căldura şi dulceața, deoarece soluţiile alcoolice la concentrații 
slabe au o savoare dulce iar la concentraţii ridicate sunt arzătoare. Un vin dulce este cu atât mai 
armonios cu cât este mai acid şi mai bogat în alcool. Atât în timpul păstrarea vinului, cât şi cu ocazia 
anumitor tratamente (cleire, pasteurizare) conţinutul de alcool scade puţin, ca urmare a oxidării, 
esterificării sau evaporării lui. Scăderea este de până la 0.2%. 

Alcoolul metilic (CHs-OH) numit şi metano sau carbinol rezultă în principal din hidroliza 
enzimatică a pectinei, prin demetoxilarea acizilor galacturonici. Pentru om doza toxica este de 10-15 
ml, iar doza letala este de 50 ml. S-a stabilit că toxicitatea se datoreşte metaboliților săi (formaldehida 
şi acid formic). Toxicitatea metanolului este amplificată şi de faptul că organismul uman 
metabolizează acest compus foarte încet. În intoxicaţiile cu metanol se foloseşte ca antidot alcoolul 
etilic. 

În vinurile roşii metanolul se găseşte în cantităţi mai mari (0,2 g/l) decât în vinurile albe 
(0,035-0,1 g/l) datorita procesului de macerare-fermentare care aduce acest spor cantitativ. Conţinutul 
de metanol al vinurilor este influenţat şi de starea de maturare şi tehnologia de obținere. 

10.2. ACIZII ORGANICI. Dintre toate băuturile fermentate, vinul este cel mai bogat în 
alcool şi cel mai acid. Acizii din vin provin din struguri, din fermentația alcoolică ca produşi 
secundari, sau din tratamentele şi operațiile de îngrijire şi condiţionare a vinurilor. Ponderea cea mai 


mare o au acizii care provin din struguri (acidul tartric, acidul malic). Aciditatea vinului reprezintă 

circa 3/4 din aciditatea mustului din care a provenit. Dintre acizii proprii vinului, rezultați ca produşi 
secundari în timpul fermentației alcoolice a mustului, mai importanţi sunt: acidul succinic, lactic, 
citramalic, dimetilgliceric, formic, acetic, propionic, butiric, izobutiric, valerianic, izovalerianic, 
capronic, caprinic etc. În vinurile normale, sănătoase, acizii succinic şi lactic se găsesc în cantităţi mai 
mari, de 0.5-1.5 respectiv 0.5-5 g/l, iar ceilalți numai sub formă de urme. În vinurile bolnave, 
conţinutul de acid formic şi propionic poate avea o pondere de până la 30-50% din aciditatea volatilă. 

Acizii vinului se găsesc în sub forma libera sau sub forma de săruri acide sau neutre. Suma 
funcțiunilor acide libere reprezintă aciditatea totala a vinurilor. Se mai numeşte aciditate titrabila 
deoarece ea se determina prin titrimetrie, cu ajutorul unei soluții de NaOH N/10. Aciditatea totala se 
exprima în mval/l, g/l H>SO+ sau g/l C4HsOc. 

Aciditatea totală are o influentă esenţială asupra calității vinului. Ea asigura conservabilitatea 
vinului, inhibând dezvoltarea microorganismelor patogene. Legea prevede un minim necesar pentru 
vinuri, care corespunde valorii de 3 g/l H»SO, pentru vinurile albe, roze şi roşii de masă, de 4 g/l 
H>SO, pentru vinurile albe de calitate superioară şi cuprinsă între 3 şi 4-5 g/l H2SO0; pentru vinurile 
roşii de calitate superioară. 

Aciditatea influenţează însuşirile organoleptice ale vinurilor. Ea este responsabila de 
prospeţimea vinurilor (vinul cu aciditate redusa va fi plat iar vinul cu aciditate ridicata va fi dur), 
accentuează astringenta taninurilor la degustare şi influențează nuanţa şi stabilitatea culorii. În general 
vinurile albe sunt mai plăcute când au o aciditate mai ridicată în schimb cele roşii sunt mai apreciate 
când sunt mai puțin acide. 

Aciditatea volatilă este dată de suma acizilor aparţinând seriei alifatice, aflați în vin în stare 
liberă cât şi sub formă de săruri şi care pot fi separați din vin prin antrenare de vapori. Ea se exprima 
în mval/l, în g/l HSO; sau g/l CHCOOH. Principalul constituent al acidității volatile este acidul 
acetic, însoţit de cantități mai mici sau mai mari de acizii formic, propionic şi butiric în vinurile 
alterate. Acidul acetic se formează în timpul fermentaţiei alcoolice şi a fermentației malolactice, 
ultima realizând 0,2-0,3 g/l H:SO;. Acidul acetic se formează mai ales în timpul conservării vinurilor, 
prin oxidarea alcoolului etilic, mai ales sub acţiunea unor microorganisme patogene (bacterii acetice 
sau lactice). Aciditatea volatila este un indicator al sănătății vinurilor. 

În legislaţia tării noastre se prevede că vinurile albe pot să aibă o aciditate volatilă de maxim 
19 mval/l iar vinurile roşii de 24 mval/l. 

Aciditatea fixă este dată de totalitatea acizilor care nu pot fi separați prin distilare. Ea nu se 
determină, valoarea ei reprezintă diferenţa dintre aciditatea totală şi aciditatea volatilă a vinului. 
Principalii acizi organici care formează aciditatea fixa sunt: acizii care provin din struguri, acizi care 


provin din fermentaţii (acidul succinic, acidul lactic, acidul citramalic şi acidul dimetilgliceric) şi 

acizii care pot proveni atât din struguri cât şi din fermentaţii (acidul gliceric, acidul glioxilic, acidul 
piruvic şi acidul oxalilacetic). 

Aciditatea reală, cunoscută şi ca pH-ul vinului sau aciditate ionică reprezintă logaritmul cu 
semn schimbat al concentraţiei ionilor de hidrogen. Între aciditatea totală şi pH-ul vinului nu există o 
proporționalitate directă, astfel ca două vinuri pot avea la aceeaşi valoare a acidității pH-uri diferite şi 
invers. În vinurile naturale pH-ul variază între 3,2 şi 3,9. pH-ul influenţează direct procesele 
biochimice şi fizico-chimice din vin precum şi însuşirile lor organoleptice. 

10.3. GLUCIDELE. Joacă un rol foarte important pentru gustul vinurilor. În vinurile seci 2-3 
g/l de zahăr sunt uşor sesizate prin degustare. Felul glucidelor modifică impresia gustativă a vinului. 
Dacă se consideră unitatea savoarea dulce a zaharozei, atunci fructoza are valoarea de 1,73, glucoza 
0,74 iar pentozele 0,40. În consecinţă acelaşi conţinut de zaharuri reducătoare savoarea unui vin dulce 
depinde de raportul G/F. 

Glucoza şi fructoza pot fi fermentate de către bacteriile lactice heterofermentative, cu formare 
de acid lactic şi acid acetic; fructoza formează manitol. Atunci când bacteriile se dezvoltă în cursul 
fermentației alcoolice acidul lactic şi acidul acetic se găsesc în cantitate mare iar vinurile fiind 
considerate afectate de boala acrire lactică. În mod normal vinurile, fermentate malolactic conţin 
cantități mai mici de zaharuri reducătoare. 

Vinurile, din punct de vedere comercial sunt clasificate în vinuri seci, demiseci, demidulci şi 
dulci. Vinurile seci au un conținut de zahăr de până la 4 g/l, vinurile demiseci au 4,1 şi 12 g/l zahăr, 
vinurile demidulci au 12,1-50 g/l zahăr iar vinurile dulci au mai mult de 50 de g/l. 

Polizaharidele se prezintă în vin în stare coloidală. Coloizii glucidici din vin pot proveni din 
coloizii mustului, din coloizii de origine levuriană sau bacteriană, sau pot fi şi coloizi formaţi în 
timpul evoluţiei vinului. Ponderea cea mai mare în vin o au coloizii de origine levuriană. 

Alcoolii polihidroxilici. Din această grupă fac parte alcoolii care au în molecula lor mai 
multe grupări hidroxil. Au gust dulce însă nu prezintă miros caracteristic. Dintre alcoolii 
polihidroxilici mai importanţi sunt glicerolul şi butandiolul-2,3. 

Glicerolul este un alcool trihidroxilic, care rezultă ca produs secundar la fermentația 
alcoolica a zaharurilor. Este un lichid siropos, dulce, care catifelează vinurile, atenuează duritatea 
dată de acizi şi contribuie la reținerea şi conservarea aromelor. Glicerolul se descompune cu formare 
de acroleină (CO-=CH-CHO) care este o substanţa cu gust amar. 

Conţinutul de glicerol al vinurilor variază, în general, între 5 şi 15 g/l putând ajunge până la 
20 g/l, la vinurile provenite din struguri stafidiți. Glicerolul reprezintă 6,5 până la 10% din greutatea 
alcoolului etilic. 

Butandiolul-2,3 numit şi 2,3-butilen glicol, în timpul fermentării glucidelor. Conţinutul 


vinurilor în butandiol-2,3 variază între 0,2 şi 1,3 g/l. In cantităţi mai mari se află în vinurile provenite 

din recolte atacate de Botrytis. Vinurile roşii conțin cu 10-20% mai mult butandiol-2,3 decât vinurile 
albe. Acest compus este substanţa test prin care se verifica naturaleţea vinurilor. 

În vinurile bolnave se găseşte şi manitol (25-30 g/l) care este un hexitol rezultat din 
descompunerea fructozei de către bacteriile patogene, când temperatura de fermentație depăşeşte 30- 
35°C. 

10.4. SUBSTANȚELE AZOTATE din vin provin din struguri. În cursul fermentației 
alcoolice, compoziția azotată a mustului este modificată profund de activitatea fiziologică a levurilor. 
O proporție de 60-70% din azotul mustului este asimilată de către levuri. Cationul amoniu dispare 
complet iar azotul total se reduce sensibil. 

În general, vinurile roşii au conținuturi duble de azot, față de vinurile albe, datorită procesului 
specific vinificării în roşu, acela de macerare-fermentare. Macerarea-fermentarea favorizează 
dizolvarea substanţelor azotate din pielițe şi din seminţe, realizând o adevărată digestie a boabelor de 
struguri. Substanțele azotate reprezintă până la 20 din extractul sec al vinurilor. 

10.5. COMPUȘII FENOLICI. Importanţa compuşilor fenolici pentru calitatea vinurilor este 
bine cunoscută. Aceşti compuşi contribuie la definirea caracterelor organoleptice, a valorii igienico- 
alimentară şi mai ales la tipicitatea vinurilor. Cantitatea şi structura compuşilor fenolici din vin 
depinde de soiul din care provine şi de tehnicile de elaborare şi conservare. 

Acizii fenolici se găsesc în cantități importante în vin, fiecare acid găsindu-se în cantitate de 
0,1-30 mg/l. Aceşti compuşi se află în struguri sub formă de esteri. În timpul elaborării şi păstrării 
vinurilor are loc o hidroliză lentă a acestor compuşi, aceasta determinând ca acizii fenolici să se 
prezinte în vin sub formă liberă şi combinată. Acizii cinamici se află în vin sub formă de combinaţii 
cu antocianii şi cu acidul tartric (acid p-cumariltartric, cafeiltartric şi feruliltartric). Ei au proprietăți 
antiseptice. 

Heterozidele flavonice din struguri sunt hidrolizate în timpul vinificării, astfel că în vinurile 
roşii se găsesc trei agliconi sub formă liberă. Concentrația lor este de câteva zeci de mg. În vinurile 
albe, pigmenţii din aceasta grupă se găsesc numai sub formă de urme. 

Antocianii sunt pigmenții specifici vinurilor roşii şi roze. Ei se găsesc în cantitate de 200-500 
mg/l în vinurile roşii şi se reduc la jumătate în timpul primului an de păstrare şi se stabilizează la 
conţinuturi de 20 mg/l. Mecanismele care determină reducerea lor cantitativă sunt hidroliza 
enzimatică a antocianilor, cu formare de antocianidine instabile şi reacţiile de condensare. Oricum 
conținuturile reduse de antociani din vinurile vechi arată că aceşti compuşi participă numai în mică 
măsură la culoare. 

Antocianii prezintă proprietăți fizico-chimice caracteristice care determină o evoluţie 


specifică a vinurilor. Aceste proprietăți sunt următoarele: 

1. în mediu slab acid forma roşie a antocianilor se găseşte în echilibru reversibil cu forma 
incoloră; poziţia echilibrului depinde de pH; 

2. ionii bisulfit se condensează cu antocianii. Această reacţie este mai puţin importantă în 
vinurile acide deoarece, în aceste condiţii, forma bisulfit trece sub formă de acid liber. Această 
proprietate explică decolorarea vinurilor după sulfitare. Reversibilitatea reacției face ca intensitatea 
colorantă a vinurilor să crească progresiv pe măsură ce scade SO» liber; 

3. prin reducere antocianii se decolorează, reacţia fiind reversibilă. Acest fapt explică 
slaba coloraţie a vinurilor roşii la sfârşitul fermentației alcoolice, care este un proces reducător. Prin 
oxidarea progresivă (fenomen foarte rapid în butoi de 225 1) a antocianilor intensitatea colorantă a 
vinurilor creşteş 

4. antocianii care au două grupe hidroxil în poziţia orto pe ciclul benzenic lateral 
(petunidina, delfinidina, cianidina) formează complecşi cu metalele grele (fier şi aluminiu) care au o 
coloraţie albastră. Această proprietate se manifestă în cazul casării ferice a vinurilor roşii, când se 
formează complecşi insolubili ai fierului cu materia colorantă şi cu taninurile. Oxidarea progresivă a 
fierului feros la fier feric aduce după sine formarea acestor complecşi. 

Taninurile din vin sunt taninuri condensate. La sfârşitul macerării-fermentării raportul între 
moleculele cu grade diferite de condensare variază în funcție de soi şi de condiţiile de vinificare. 

10.6. SUBSTANȚELE MINERALE. Alături de compuşi organici vinul conţine şi substanțe 
minerale, care se pot determina prin calcinarea extractului vâscos al vinului. Rezidiul rămas după 
arderea compuşilor organici poartă numele de cenuşă. În alcătuirea cenușii intră substanţele minerale 
sub formă de anioni şi cationi. Originea substanţelor minerale din vin este de natură diferită, cea mai 
mare parte provenind din struguri. Substanțele minerale mai provin de la maşinile şi utilajele folosite 
la prelucrarea strugurilor, de la vasele şi instalaţiile folosite pentru păstrarea, condiționarea şi 
stabilizarea vinurilor. O altă sursă o pot reprezenta materialele oenologice folosite la limpezirea şi 
stabilizarea vinurilor. 

Conţinutul vinurilor în substanțe minerale variază în funcție de soiul de struguri din care 
provine, de arealul de producere, de tehnologia de prelucrare a strugurilor şi de tratamentele aplicate 
mustului şi vinului. 

Dintre anioni mai importanţi sunt anionii sulfat, clorură, fluorură, bromură şi iodură, iar 
dintre cationi potasiu, sodiu, calciu, magneziu, fer, cupru, aluminiu, mangan, arsen, plumb şi zinc. 

Cenuşa este caracteristica fizico-chimică a vinului care ne dă o imagine globală despre 
cantitatea de substanţe minerale din vin. Cenuşa vinului reprezintă rezidiul obținut la calcinarea 
extractului sec, debarasat complet de toate urmele de carbon. Ea variază între 1.5 şi 3 g/l, în vinurile 
ordinare şi reprezintă 1/10 din masa extractului sec. Valoarea extractului sec ne poate da indicaţii în 


legătură cu naturaleţea vinului. 

10.7. SUBSTANȚELE ODORANTE 

Aroma vinurilor rezultă dintr-un amestec armonios de multe substanţe chimice de origine şi 
structură diferită. Se disting aromele primare sau varietale care provin din struguri, aromele secundare 
sau fermentare şi aromele terțiare care se dobândesc în timpul evoluţiei vinului. De asemenea, se face 
distincție între buchetul de maturare (dobândit în timpul maturării) şi buchetul de învechire dobândit 
în timpul învechirii). 

10.8. ALDEHIDELE sunt compuşi organici care conțin în molecula lor una sau mai multe 
grupări carbonil, legate de un radical hidrocarbonat şi de un atom de hidrogen. În must şi vin au fost 
identificate mai multe aldehide dintre care mai importante sunt: aldehida acetică, aldehida formică, 
aldehidele superioare, aldehidele aromatice şi aldehide din seria furanozelor. Conţinutul total de 
aldehide din vin variază între 15 şi 200 mg/l, iar aldehida acetica are ponderea cea mai nare (90%). 

Aldehida acetică (CH:-CHO) se găseşte în vin în cantitate de 20-30 mg/l şi se prezintă sub 
forma liberă şi combinată. Acetaldehida sau etanalul provine din fermentația alcoolică sau din 
oxidarea alcoolului etilic, care poate fi o transformare normală în timpul păstrării vinurilor sau 
patologică în cazul vinurilor oţetite. În cantităţi mai mari acetaldehida se acumulează în vinurile 
demiseci şi dulci, sulfitate în mai multe reprize. O cantitate şi mai mare de acetaldehidă (până la 600 
mg/l) se poate acumula în vinurile de tip oxidativ (Madera, Jeres, Porto). 

Reactivitatea chimica a acetaldehidei determina în vin o serie de reacții specifice. 
Caracteristică este reacţia ei cu acidul sulfuros cu formare de acid aldehidosulfuros. În timpul 
fermentării şi păstrării vinurilor, o parte din acetaldehida se combină cu compuşii fenolici, îndeosebi 
cu antociani, formând compuşi care atunci când ating mase moleculare mari se depun pe pereţii 
sticlei, formând aşa numita "cămaşă" a vinului. Aldehidele pot reacţiona cu substanţele azotoase, 
formând compuşi macromoleculari numiţi melanoidine. În stare liberă, aldehida acetică din vin 
reacționează cu alcoolii, formând acetali care participă la formarea buchetului vinului. 

Aldehidele superioare sunt aldehidele care au în molecula lor mai mult de doi atomi de 
carbon. Acestea intră în alcătuirea aromei şi buchetului vinurilor. Cele cu un număr de atomi de 
carbon cuprins intre 2 şi 5 au un miros cu nuanțe de condiment, iar cele cu 7-12 atomi de carbon au 
miros plăcut de flori. Cel mai intens miros îl are aldehida izovalerianică (1-4 mg/l) şi enantică (0,1-0,5 
mg/l), care au pragul olfactiv la concentrația de 0,1 mg/l. 

Aldehidele aromatice includ aldehide la care gruparea carbonil este legată de o catenă de 
carbon aromatică şi se găsesc în vin în cantități foarte mici (<1 mg/l). Mai importante sunt: aldehida 
benzoică, aldehida vinilică şi aldehida cinamică. Ele au un miros foarte puternic de fructe care se 
percepe şi la concentraţii foarte mici. Mirosul specific de vanilie se simte chiar la concentrații de 0,01 
mg/l. În struguri seminţele conţin cantităţi mai mari de aldehide aromatice iar prin macerarea pe 


boştină conținutul lor în vinuri poate ajunge până la 2 mg/l. La păstrarea vinurilor. tari şi de desert în 

vase de stejar are loc o creştere cantitativa de aldehide aromatice, datorita procesului de degradare a 
ligninei. În acest caz se pot acumula în vin până la 3,6 mg/l aldehide aromate. 

Aldehidele din seria furanozelor. Dintre acestea mai importante sunt: furfuralul şi 
hidroximetilfurfuralul. Sursa principală de formare a aldehidelor furanozice este reacția de 
deshidratare a pentozelor şi hexozelor. Conţinutul de aldehide furanozice în vinurile albe seci este de 
până la 5 mg/l iar în vinurile de desert circa 35 mg/l. Vinurile în care se adaugă must concentrat şi 
cele tratate termic se îmbogăţesc în hidroximetilfurfural (50 mg/l ). 

10.9. ACETALII sunt compuşi organici rezultați din reacția alcoolilor cu aldehidele. Dintre 
acetalii din vin cel mai important este dietilacetalul CH:-CH(C>H:O). În concentraţie de 10-100 mg/l 
el are o aromă plăcută de fructe contribuind, în largă măsură, la îmbunătățirea însuşirilor 
organoleptice a vinurilor. 

10.10. ESTERII rezultă în urma reacției dintre alcooli şi acizii organici. Reacţia poartă 
numele de esterificare. Esterii se formează în procesul fermentației mustului, prin  esterificare 
biologica, şi în procesul maturării şi învechirii vinului, prin esterificare chimică. La fermentația 
mustului se formează o cantitate mare de esteri. Formarea lor depinde de condiţiile de fermentație şi 
de felul levurilor. Levurile, în funcţie de cantitatea de esteri pe care o formează, sunt grupate în levuri 
slab  esterogene (Saccharomyces şi  Torulopsis), moderat  esterogene  (Hanseniospora şi 
Brettanomyces) şi puternic esterogene (K/oeckera). 

Esterii din vin, după gradul de esterificare a acidului component se clasifică în esteri neutri şi 
esteri acizi, iar după gradul lor de volatilizare sunt esteri volatili şi esteri nevolatili. Gradul lor de 
volatilitate se apreciază în raport cu volatilizarea alcoolului etilic. Dintre esterii neutri mai importanți 
sunt acetatul de etil (CH;-COOC>H5), lactatul de etil (CH3-CHOH-COOCH5) şi esterul etilenanitic 
(CH3(CH»)sCOOC-Hs). Aceştia sunt esteri volatili şi influenţează buchetului vinului. Dintre esterii 
acizi în vin se află tartratul acid de etil, malatul acid de etil şi succinatul acid de etil. Aceştia nu sunt 
volatili şi influențează mai mult gustul vinului. 

Cantitatea totală de esteri din vin variază de la 2-3 miliechivalenţi la litru la vinurile tinere 
până la 9-10 miliechivalenţi la litru la cele vechi. 

10.11. GAZELE DIN VIN sunt reprezentate de SO, şi de CO2. La sfârşitul fermentației 
alcoolice vinul este saturat în CO» Conţinutul vinului în CO» scade în timpul manipulărilor şi atunci 
când este stocat la temperatură ridicată şi în recipienți de capacitate mai mică. Un degustător bun 
poate percepe conţinuturi de 0,4-0,6 g/l. Prin aciditatea care o aduce CO;, pune în valoare aromele şi 


accentuează prospețimea. SO; a fost prezentat într-un capitol anterior. 

11. OPERAȚII ŞI TRATAMENTE EFECTUATE ÎN TIMPUL 
EVOLUȚIEI VINULUI 


În timpul evoluţiei sale, vinul trebuie îngrijit şi păstrat astfel încât să se creeze condiţiile, care 
să-i asigure să-şi desăvârşească sau să-şi conserve calitățile organoleptice dobândite. Oenologul 
trebuie sa menţină vinul pe plin, trebuie sa-l protejeze fata de efectele factorilor externi (oxigen, 
infecții microbiene) şi sa intervină pentru a facilita limpezirea şi stabilizarea lui. Atunci când este 
nevoie tehnologul trebuie sa găsească cele mai bune soluții de cupajare şi egalizare pentru a corecta 
ceea ce natura nu a putut sa realizeze în anumiţi ani de recolta sau pentru a armoniza calitățile 
diferitelor loturi de vin. 

11.1. PĂSTRAREA VINULUI ÎN VASE PLINE 

Păstrarea vinului în vase pline este o necesitate impusă de dezideratul de a reduce la minim 
contactul direct cu aerul, pentru preîntâmpinarea oxidărilor sau infecțiile microbiene. Degradarea 
calitativa a vinurilor păstrate pe gol, semnalata de practicieni cu mult înainte de a fi explicata, a impus 
ca una dintre cele mai elementare şi importante lucrări de întreţinere a vinurilor în timpul evoluției lor 
sa fie completarea golurilor din vase. Pentru specialist, este foarte important sa cunoască cauzele care 
duc la apariţia golurilor pentru a stabili momentele şi tehnica de realizare a operației de umplere. 

Cauzele apariţiei golului în vasele cu vin. Apariţia golului în vasele de vin este un proces 
normal, atunci când el se încadrează intre anumite limite. Cauzele care îl determina pot fi grupate, în 


funcție de sursa care le-a generat, astfel: 


A. Cauze datorate proceselor biochimice şi fizice ce au loc în timpul formarii şi păstrării 
vinurilor; 

B. Cauze datorate particularităților constructive ale recipienţilor de păstrare; 

C: Cauze datorate influentei condițiilor de păstrare. 


A. Cauze datorate proceselor biochimice şi fizice ce au loc în timpul formarii şi 
păstrării vinurilor 

Primele modificări de volum apar odată cu transformările produse în must. Urmărite 
cronologic acestea sunt: transformări de volum datorate procesului de fermentare, degajării de CO,» 
unor procese biochimice nedorite. 

Modificări de volum pot apare şi datorita oscilaţiilor de temperatura. Mustul în fermentație 
poate ajunge şi la temperaturi de 30°C, mărindu-si volumul iar după fermentația alcoolica, când 
temperatura scade, volumul scade. Pentru exemplul de mai sus, prin scăderea temperaturii la 15°C, 


volumul vinului se micşorează cu 4,4 ml/l. 

Efectuând pentru fermentația alcoolica bilanţul de volum se constata ca din 100 1 de must, de 
concentraţie 193 g/l zaharuri, se obţin 99,6 1 vin, cu tăria alcoolica de 11,4% vol. În practica, 
scăzămintele datorate reducerii de volum din timpul fermentației alcoolice sunt reglementate la 0,6%. 

Transformările de volum din timpul păstrării vinului sunt datorate mai ales degajării de CO;, 
care se formează în timpul fermentaţiei alcoolice (1,2-2 g/l) sau ca urmare a unor activităţi microbiene 
mai mult sau mai puţin dorite. Calculele estimative arată că la vinurile sănătoase reducerile de volum 
în acest caz sunt de 1,75 ml/l. 

Cauze datorate particularităţilor constructive ale recipienţilor de păstrare. Observațiile 
efectuate asupra acestei grupe de cauze arata ca cele mai mari pierderi de vin se înregistrează la vasele 
din lemn. În aceasta situaţie pierderile sunt provocate de îmbătrânirea doagelor, de evaporările de la 
vrana butoaielor cât şi de scurgerile prin fisuri şi neetanşeități. 

Îmbibarea vaselor poate aduce pierderi de circa 5-7 1 de vin pentru un vas de 500 1. Aceste 
pierderi pot fi mai mari atunci când butoaiele se țin goale o perioada îndelungata de timp. Prin 
îmbibare poate scade şi gradul alcoolic, mai ales atunci când vasele au fost păstrate pline cu apa. 

Cauze datorate influentei condiţiilor de păstrare. Cele mai mari pierderi de vin sunt 
înregistrate în cazul vaselor din lemn. În aceasta categorie de cauze se înscriu ca parametrii 
temperatura şi umiditatea din spatiile de păstrare a vinurilor. 

Menţinerea golului din vase în stare de igiena perfecta se poate realiza prin: 

e crearea unei atmosfere de anhidrida sulfuroasa. Ea se poate obține prin introducere în vrana 
butoiului a unui săculeț din pânza, umplut cu metabisulfit de potasiu (circa 10 g pentru un volum de 
10 1) sau prin utilizarea pâlniei de igienizare. 

e crearea pernelor de gaze inerte (azot, CO2) 

Intervalul de timp la care este necesar sa se facă umplerea spatiilor goale depinde de vârsta 
vinului, de felul şi mărimea vasului. Astfel, plinul la vase se face în primele doua săptămâni după 
încetarea fermentației tumultoase la interval de doua zile, până la primul pritoc la interval de 4-6 zile 
iar până la al doilea pritoc la interval de 2 săptămâni. În continuarea, în funcţie de situaţia de fapt, 
plinul se face la un interval de 2-4 săptămâni. 


11.2. TRANSVAZAREA ŞI PRITOCUL 


Transvazarea este operaţia de transferare a vinului dintr-un vas în altul, prin diferite 
procedee: turnare, pompare, sifonare etc. Deşi transvazarea în sine nu este o operație de îngrijire, ea 
este necesara pentru umplerea vaselor de fermentare, pentru aerisirea vinului atunci când situațiile o 
impun (îndepărtarea SO, excedentar sau a mirosurilor nedorite), pentru oxigenare vinului în 
fermentație cu scopul de a reactiva fermentația alcoolica şi pentru facilita reacțiile de oxidare, pentru 
separarea vinului de depozit, pentru cupajări şi egalizări, pentru efectuarea filtrării, a îmbutelierii şi 


transportului. 

Ca regulă generală trebuie să se rețină ca numărul transvazărilor trebuie să fie cât mai mic 
posibil şi o singura transvazare sa răspundă la mai multe necesităţi tehnologice. În vinificaţia 
tradițională, transvazarea serveşte mai ales operaţiei de pritocire (tragerea vinului de pe drojdie). La 
efectuarea operaţiei de transvazare trebuie sa se manifeste mult discernământ fata de modul, 
mijloacele şi condiţiile igienico-sanitare în care se realizează. Pentru executarea operației de 
transvazare sunt necesare furtunuri de diferite dimensiuni, pompe, vase de legătură şi transport (deje, 
hârdaie, pâlnii, galeți, căni etc.). 

Se recomandă ca transvazarea sa se facă în circuit închis (fără ca vinul să vina în contact cu 
aerul), cu excepţia situațiilor în care aerarea este necesara. 

Pritocul poate fi considerat un caz aparte de transvazare, şi el consta din separarea vinului de 
depozitul format în mod natural. Cu alte cuvinte, pritocul mai este cunoscut şi sub numele de 
pritocire sau răvăcit. Pritocul, reprezintă o operație tehnologica importanţă deoarece el favorizează 
derularea concomitenta a unor fenomene, care prin efectele lor, contribuie la realizarea calității 
proiectate a vinului. În acelaşi timp odată cu pritocul vinurile se sulfitează, se realizează plinul vaselor 
precum şi igienizarea şi revizuirea vaselor. 

Momentul şi frecventa aplicării pritocului sunt corelate cu faza de evoluţie a vinului. În mod 
normal, pritocurile se aplica toamna, iarna şi primăvara. În primul an de viata a vinului se pot face 
patru pritocuri, în al doilea an, doua pritocuri iar în continuare se pot face câte un pritoc pa an. 

Primul pritoc se executa în funcție de tipul şi categoria de calitate a vinului. Pritocul se face 
după terminarea fermentației alcoolice, la 10-15 zile la vinurile albe seci, de calitate superioara şi de 
masă, la 8-10 zile la vinurile albe demidulci şi dulci şi la 8-12 zile la vinurile aromate, la 14-28 zile la 
vinurile roşii de masă şi la 20-35 de zile la vinurile roşii de calitate sau după desăvârşirea fermentației 
malolactice. Primul pritoc se face, de obicei deschis, excepţie făcând vinurile aromate şi cele 
predispuse la oxidare, la care pritocul se face închis. 

Al doilea pritoc se face la 1-3 luni după primul. La acest pritoc se îndepărtează, mai ales, 
particulele fine care au mai fost în suspensie şi sărurile tartrice cristalizate. Organoleptic, vinul s-a 
limpezit şi a dobândit personalitate. Pritocul după caz poate fi deschis sau închis. 

Al treilea pritoc se face la începutul primăverii. Concomitent se execută şi alte lucrări de 
îngrijire cum sunt corecţiile de compoziţie, cupajările, cleirea. Pritocul al treilea se face închis şi 
numai în anumite situaţii deschis. De obicei, vinurile sunt transvazate în spaţii cu temperatura 
constanta de păstrare (pivnițe). 

Al patrulea pritoc se efectuează toamna (septembrie). Adesea el este combinat, mai ales în 
cazurile vinurilor albe seci, cu lucrări de stabilizare şi condiționare, în vederea îmbutelierii. 

La vinurile care se păstrează un timp mai îndelungat la maturare în vase, pritocurile următoare 


este de preferat să se efectueze, primăvara sau toamna, în acelaşi timp cu alte lucrări. 

11.3. EGALIZAREA ŞI CUPAJAREA 

Amestecarea vinurilor a fost şi este impusă de necesităţi tehnice şi economice. Foarte rar se 
întâmplă ca în doua vase, chiar din aceeaşi partidă, să întâlnim doua vinuri identice. Diferenţele sunt 
date de momentul recoltării, particularităților de fermentare şi de formare, de gradul de aerare şi de 
sulfitare. Nu-i mai puțin adevărat că, faima fiecărei podgorii este dată de tipicitatea vinurilor sale, 
care, în ultimă instanță, depinde şi de talentul producătorului de a corija acele mici “nepotriviri”, 
astfel încât, consumatorului să i se ofere fie vinul, cu personalitatea invariabilă de la un an. În acelaşi 
timp, oenologul, trebuie sa producă, în anii când natura potenţează la nivel maxim strugurii, vinuri de 
mare marcă. Vinificatorul intervine şi în acest caz, mai ales prin egalizare. 

Egalizarea este operaţiunea de amestecare a două sau a mai multor vinuri, care provin din 
acelaşi soi, din acelaşi areal de cultură şi din acelaşi an de recoltă. Scopul acestei operaţii este acela de 
a obține o singura partidă omogenă din partizi mici de vin; se aplică în unităţile mari de producţie, 
unde campania de vinificaţie durează câteva săptămâni. Se poate aplica şi la cramele mai mici, unde 
fermentarea unui soi sau a unui sortiment se face în mai multe vase. Egalizarea se face, de obicei, la 
primului pritoc, când vinurile sunt încă tinere şi mai prezintă o oarecare “mişcare fermentativă” care 
favorizează omogenizarea. 

Cupajarea este operațiunea de amestecare a două sau mai multor vinuri care pot fi din 
soiuri, ani şi chiar locuri de proveniență diferită. Această lucrare are următoarele scopuri: 

e corectarea unor deficienţe organoleptice (culoare, aromă, gust), sau de compoziţie (alcool, 
zahăr, aciditate etc.); 

e realizarea vinurilor tip sortiment cum este de exemplu vinul de Cotnari tradițional care se 
obţine din următoarele soiuri: Grasă (1 parte), Fetească albă (1 parte), Frâncuşă (0,5 părți) şi 
Busuioacă de Moldova (0,5 părți); 

e crearea unor partizi mai mari de vin, pentru valorificare ca vinuri comerciale (tip Periniţa, 
Perla etc.). 

Cupajarea, se poate realiza după ce vinurile s-au format şi însuşirile lor organoleptice încep 
să se definitiveze. Alegerea momentului optim de cupajare s-a stabilit după pe baza soluţiilor 
verificate în timp. Astfel, în cazul vinurile aromate şi a celor roşii cupajarea se poate face odată cu 
tragerea de pe boştină, iar pentru vinurile albe odată cu executarea primului pritoc. Nu se recomandă 
cupajarea vinurilor bolnave decât după tratarea lor şi a vinurilor vechi, bine formate. De asemenea, nu 
se pot cupaja vinurile de masă cu cele de mare marcă, deoarece acestea din urmă pot cădea într-o 
categorie de calitate inferioară. 

Pentru reuşita cupajării se face mai întâi un “proiect de cupaj”, care cuprinde mai multe 


variante de microcupaje. Pentru realizarea unui microcupaj se parcurg următoarele etape: controlul 

analitic şi senzorial al vinurilor, stabilirea proporțiilor şi alegerea cupajului. După circa o săptămână 
de la amestecarea vinurilor, cupajul se consideră realizat. 
La comercializarea acestor vinuri trebuie cunoscute următoarele aspecte: 

e vinul obținut prin cupaj nu poate purta numele de soi, decât dacă acesta se găseşte în proporție 
de cel puţin 85%; 

e vinul cupaj nu poate purta denumirea de origine, dacă partenerii de cupaj nu provin în 
totalitate din zona cu denumirea respectivă; 

e pe eticheta vinului cupaj se poate trece anul de recoltă numai dacă toate vinurile îndeplinesc 


această condiţie (acelaşi an de recoltă). 


12. EVOLUȚIA ȘI FAZELE DE DEZVOLTARE 
ALE VINULUI 


Prin analogie cu viaţa unui organism, a cărui existenţă este încadrată în timp, se apreciază că şi 
vinul, considerat în sens metaforic ca o „ființă lichidă”, parcurge în timpul existenţei sale cinci faze: 
naşterea (fermentarea), formarea, maturarea, învechirea şi degradarea. 

Dintre toate fazele, cea mai uşor de delimitat şi recunoscut este fermentarea; la celelalte, 


limitele dintre ele sunt mai puţin nete. 

Fig. 1. Fazele de dezvoltare ale vinului. 

Fig. 2. Curba calităţii funcție de categoria vinului. 


Indiferent de categorie şi tip, însuşirile olfacto-gustative ale vinului, care reflectă însăşi 
calitatea lui, se modifică pe parcursul existenței sale. Transpusă grafic, curba evoluției calității are 
forma celei din figura 1. Pe această curbă se pot distinge: un segment ascendent, care corespunde 
fazelor de formare, maturare şi, în parte, de învechire; un segment aproape plan, care reprezintă 
maximum de calitate din faza de vârf a învechirii, un segment descendent, ce corespunde cu faza 
finală a învechirii şi se termină în faza de degradare. În segmentul ascendent, la trecerea din faza de 
maturare în cea de învechire, există o mică depresiune în curba calității, datorită şocului oxidativ 
survenit cu prilejul îmbutelierii. Trebuie reținut, de asemenea, că aceste curbe ale calității au forme 
diferite în funcţie de tipul şi mai ales de categoria vinului. În cursul evoluţiei vinului au loc 
numeroase procese de natură fizică, biochimică şi microbiologică. Unele dintre ele sunt specifice 
şi/sau dominante numai anumitor faze, în timp ce altele se pot desfăşura şi în cadrul altor faze sau 
chiar pe întreg parcursul existenţei sale. 

În continuare se prezintă succint fazele de evoluţie ale vinului şi principalele procese care au 
loc în timpul desfăşurării lor. 

12.1. FAZA DE FERMENTARE, numită şi „faza de naştere”, este considerată ca fază 
decisivă în procesul de producere al vinului, afirmându-se că fără fermentare nu se poate obține vin, 
produs care diferă esențial de cel de la care s-a pornit (must). Din multitudinea proceselor care au loc 
în timpul fermentaţiei alcoolice, rețin atenţia cele care conduc la apariția unor componente (alcooli, 
acizi, aldehide, acetali, esteri etc.), ce nu existau în must, componente care contribuie la formarea 
mirosului şi gustului specific vinului. Tot în această fază are loc un început de insolubilizare a unor 
săruri tartrice, precipitarea unor compuşi fenolici cuplată cu cea a unor substanţe proteice etc. 

12.2. FAZA DE FORMARE, numită şi „faza copilăriei”, durează de la terminarea sau 


sistarea fermentaţiei alcoolice şi până la aplicarea primului pritoc. In această fază, au loc numeroase 

modificări, dintre care mai importante sunt: fermentarea ultimelor resturi de zaharuri; transformarea, 
când este cazul, a acidului malic în acid lactic; degajarea gazului carbonic, rămas solvit după 
fermentare; sedimentarea parțială a levurilor, bacteriilor şi a altor suspensii, proces favorizat de 
micşorarea intensității degajării gazului carbonic şi de scăderea temperaturii vinului; precipitarea 
parțială a unor săruri tartrice şi depunerea acestora; coagularea parțială a unor compuşi fenolici, 
substanţe proteice şi pectice şi sedimentarea lor; îmbogățirea vinului în substanțe cu azot şi alte 
componente (lipide, glicogen, fosfați etc.), eliberate de către levurile vii printr-un proces de exorbție, 
dar mai ales de către cele moarte, când sub influenţa propriilor lor enzime se descompun. În urma 
acestui proces de autoliză, vinul capătă , de exemplu, până la 50% din cantitatea de azot consumată de 
levuri. În faza de formare, umplerea periodică a golurilor din vasele de păstrare, este o operaţiune 
tehnologică obligatorie. 

12.3. FAZA DE MATURARE, durează de la primul pritoc până la îmbuteliere. În practica 
vinicolă tradițională, această fază era relativ lungă; vinurile se păstrau în butoaie cu scopul de a se 
limpezi şi a li se asigura stabilitatea limpidităţii. Deoarece consumatorii se obişnuiseră cu mirosul, 
gustul şi culoarea dobândite în cursul unei astfel de maturări îndelungate, exista opinia că „vinul este 
cu atât mai bun cu cât este mai vechi”. În prezent, această opinie este valabilă doar pentru unele vinuri 
de tip oxidativ (Xérès, Malaga, Porto etc.). Asemenea vinuri dobândesc, după o maturare de 3-5 ani, 
un gust caracteristic de „rancio”, datorat, în principal, formării etanalului (aldehida acetică). 

Vinurile de tip reductiv, în care se înglobează masa principală a vinurilor (de masă şi 
superioare seci), sunt preferate ca vinuri tinere, deoarece au multă prospețime, sunt fructuoase şi 
păstrează din aroma strugurilor. La asemenea vinuri, care au nevoie mai mult de stabilizare decât de 
maturare, scurtarea fazei de maturare la 3-6 luni sau chiar suprimarea ei, la cele albe, este posibilă 
deoarece industria vinicolă modernă dispune de numeroase mijloace şi procedee rapide de limpezire şi 
stabilizare. 

Între cele două extreme, maturare îndelungată şi fără maturare, se înţelege că există numeroase 
cazuri intermediare, care trebuie apreciate diferențiat în funcție de categoria şi tipul de vin, anul de 
recoltă etc. De asemenea, trebuie reamintit că în faza de maturare, oxigenul joacă un rol pozitiv de 
primă importanță, cu condiția ca pătrunderea lui în vin să fie moderată şi continuă, aşa cum de altfel 
se petrece în cazul când vinul se păstrează în butoaie de lemn de stejar. 

Teoretic, maturarea vinului poate avea loc în orice tip de recipient (budane mari, cisterne din 
metal, beton etc.), cu condiția ca vinului să i se poată asigura o aerare moderată. Pentru vinurile de 
înaltă calitate sunt de preferat însă butoaiele din lemn de stejar de capacitate redusă, la care 
pătrunderea aerului prin porii doagelor este lentă, dar constantă. De asemenea, un rol foarte important 
îl are şi capacitatea butoiului. La vasele de capacitate redusă, suprafața specifică, respectiv suprafața 


internă a butoiului care revine fiecărui litru de vin, este mare, pe când la vasele cu volum mare este 

invers. Creşterea volumului vasului de la 200 la 2.000 litri, duce la o scădere rapidă a suprafeţei 
specifice pentru un litru de vin. Creşterea volumului vaselor de lemn la peste 5000 litri, nu mai 
antrenează modificări importante a suprafeţei specifice raportate la litru de lichid. 

În afară de natura recipientului, un factor foarte important de care trebuie să se ţină seama la 
maturarea vinului îl constituie temperatura de păstrare. Temperaturile scăzute favorizează dizolvarea 
oxigenului în vin, iar cele ridicate accelerează majoritatea reacțiilor de oxidare şi esterificare. 

Pătrunderea oxigenului în vin şi combinarea lui cu diferite componente declanşează 
numeroase reacții care conduc la transformări profunde, în urma cărora culoarea, gustul şi mirosul 
vinului se modifică atât de mult încât un vin maturat la butoi aproape că nu mai are nimic comun cu 
vinul tânăr. 

Principalele procese care au loc în timpul maturării. Procesele care au loc în timpul 
maturării sunt numeroase. Dintre acestea se amintesc: dizolvarea unor componente din lemnul 
butoiului; modificarea, condensarea şi depunerea unor compuşi fenolici; modificarea conţinutului de 
alcooli, aldehide, acetali şi esteri; evaporarea parțială a unor componente volatile; hidroliza parțială a 
unor poliozide şi heterozide etc. 

Dizolvarea unor componente din lemnul butoiului. Principalele substanţe pe care lemnul de 
stejar le poate ceda vinului sunt taninurile, unele componente aromatice şi o serie de substanţe 
odorante nefenolice, puțin cunoscute chimic, dar care sunt responsabile de acel gust specific de 
„lemn”, cunoscut în literatura de specialitate sub denumirea de „boise”. 

Dintre componentele aromatice, mai importante sunt aldehida vanilică şi cea siringică. Acestea 
provin fie prin oxidarea taninurilor din lemnul doagelor, sau chiar din vin, dar şi prin degradarea 
taninurilor şi a ligninei în urma încălzirii şi arderii cu flacără a lemnului în momentul curbării 
doagelor pentru confecționarea butoaielor. 

Modificarea, condensarea şi depunerea unor compuşi fenolici. În timpul maturării, 
compuşii fenolici proveniţi din struguri ca şi cei extraşi din lemnul butoiului, pot participa la diferite 
reacţii, care, deşi sunt lente, produc transformări importante în vin. Pe lângă reacțiile predominant 
reversibile, influențate de pH, potențial redox, prezența dioxidului de sulf şi a unor ioni metalici 
complexaţi, au loc şi reacţii care conduc la transformări predominant ireversibile. În cele ce urmează 
sunt prezentate, rezumativ, cele mai importante dintre acestea din urmă. 

Reacţiile de condensare şi policondensare între compuşii fenolici proprii vinului, pe de o 
parte şi între aceştia şi alți compuşi extraşi din doaga butoiului, pe de altă parte, sunt foarte complexe 
şi greu de definit. 

În cazul vinurilor albe, compuşii fenolici proveniți din struguri, respectiv taninurile 


nehidrolizabile (catechinice) şi substanţele colorante din grupa flavonelor (kaempferolul, quercitina şi 

miricetina), se pot condensa ca atare sau combinându-se între ei, precum şi cu compuşii fenolici 
extraşi din doaga butoiului, reprezentați, în principal, de taninurile hidrolizabile (pirogalolice). 

În cazul vinurilor provenite din struguri negri, la reacţiile de condensare şi policondensare, pe 
lângă substanțele sus menționate, participă şi cele responsabile de culoarea roşie a vinurilor, 
reprezentate de leucoantocianidine şi antocianidine. 

Reacţiile de condensare între compuşii fenolici cu participarea acetaldehidei decurg cu 
viteze mai mari decât precedentele. În cazul vinurilor roşii, complecşii rezultați au culoare roşu- 
violaceu intensă. În măsura în care aceşti complecși ajung la dimensiuni suficient de mari, aşa cum se 
întâmplă în timpul învechirii vinului, o parte din ei precipită şi se depun pe pereţii buteliei, formând 
aşa numita cămaşă a vinului. 

Reacţiile de oxidare a compuşilor fenolici cu formarea unor derivați de xantiliu, de culoare 
galbenă, determină intensificarea culorii galbene la vinurile albe vechi, iar la cele roşii modifică 
culoarea de la roşu-violet spre roşu-cărămiziu. 

Reacţiile de oxidare cu formare de compuşi chinonici determină apariția unei coloraţii brune, 
vizibilă la vinurile albe, precum şi depunerea parțială a acestor chinone, soldată, în final, cu sărăcirea 
vinului în compuşi fenolici. 

În general, se poate spune că la vinurile tinere culoarea se datoreşte cu precădere substanţelor 
fenolice sub formă de monomeri, dimeri etc., iar la cele vechi compuşilor fenolici policondensați. 

Modificarea conţinutului de alcooli, aldehide, acetali şi esteri. Modificarea conținutului de 
alcooli este lentă şi cu totul neînsemnată şi se datoreşte unor procese de oxidare, în urma cărora 
cantități extrem de mici de alcooli se transformă în aldehide, iar acestea, în continuare, în acizi 
carboxilici. Oxidarea se poate produce pe cale chimică sau pe cale enzimatică. 

Modificarea conţinutului de alcooli priveşte, mai ales, alcoolul etilic, alcooli superiori şi 
alcooli terpenici. Scăderea conţinutului acestora, în timpul maturării, mai poate surveni şi datorită 
combinării lor cu alte componente, când se formează acetali, esteri etc. 

Pe lângă o scădere, concentraţia alcoolică în timpul maturării vinului poate înregistra şi o 
creştere, datorată hidrolizei parțiale a esterilor. Creşterea poate fi pusă şi pe seama procesului de 
autoliză a levurilor, care conduce îndeosebi la mărirea conținutului de alcooli superiori. 

Aldehidele, cu rol important în formarea buchetului, pot varia cantitativ şi ele în timpul 
maturării, fie crescând datorită oxidării alcoolilor corespunzători, fie scăzând prin combinare cu alte 
componente. Conţinutul în acetaldehidă, de exemplu, poate creşte de la 20-40 mg/l până la 100-120 
mg/l în vinurile de tip reductiv şi până la circa 1000 mg/l la cele de tip oxidativ. Datorită reactivității 
sale chimice ridicate, acetaldehida se combină uşor cu parte din compuşii fenolici colorați, care prin 
condensare şi depunere determină scăderea intensității colorante la vinurile roşii şi implicit scăderea 


conținutului de acetaldehidă. 

Conţinutul în acetali şi esteri suferă, de asemenea, variaţii în timpul maturării. La esteri de 
exemplu, se constată atât o creştere a conţinutului lor în ansamblu, cât şi o schimbare a raportului 
cantitativ în care se află unii față de alţii, cu repercusiuni asupra buchetului. 

Pe lângă modificările de mai sus, în timpul maturării vinului mai au loc şi alte numeroase 
procese, dintre care se amintesc: continuarea degajării dioxidului de carbon; sedimentarea 
suspensiilor; flocularea şi depunerea coloizilor; evaporarea parţială a unor componente volatile; 
insolubilizarea şi depunerea unor săruri ale acizilor tartric, oxalic, mucic, fosforic etc., cu ioni de 
potasiu, fier şi calciu; hidroliza parţială a unor poliozide, când pe lângă oze se eliberează acizi uronici; 
hidroliza unor heterozide, când pe lângă oze apar aşa numitele substanţe neglucidice, numite agliconi, 
care pot fi colorați sau mirositori. Dintre agliconii colorați se menţionează antocianidinele, iar dintre 
cei mirositori linalolul. 

Modificarea unor mărimi şi indici fizico-chimici. Transformările din timpul maturării 
vinului antrenează şi modificarea unor mărimi şi indici fizico-chimici ai acestuia. 

Densitatea şi conținutul în extract se micşorează întrucâtva, ca urmare a precipitării sărurilor 
tartrice, condensării şi depunerii unor compuşi fenolici, coagulării parţiale a substanţelor proteice etc. 

Cenuşa, respectiv conţinutul în substanţe minerale, se micşorează paralel cu extractul, datorită 
precipitării sărurilor tartrice, de fier, acid fosforic etc. 

Gradul alcoolic poate scădea ca urmare a evaporării, oxidării, esterificării, activităţii unor 
levuri peliculare şi a unor boli microbiene, dar şi să crească prin fermentarea unor resturi de zahăr. 

Aciditatea fixă scade din cauza precipitării sărurilor tartrice, a metabolizării acidului malic şi 
citric în timpul fermentaţiei malolactice, a combinării acizilor cu alcooli etc. 

Aciditatea volatilă poate creşte de la 5-10 mval/l până aproape de limita maximă admisă de 
legislaţia viti-vinicolă, 19 mval/l la vinurile albe şi 25 mval/l la cele roşii, ca urmare a oxidării 
alcoolului etilic în acetaldehidă şi apoi în acid acetic. Creşteri mai importante indică apariția unor boli 
microbiene. 

Modificarea însuşirilor organoleptice. În timpul maturării, se diminuează gustul pişcător, 
datorat dioxidului de carbon şi dispare mirosul de levuri, proprii vinurilor tinere, iar ca urmare a 
depunerii sărurilor tartrice vinurile devin mai fine, mai puţin acide şi mai puțin aspre; ele capătă o 
anumită rotunjime şi un caracter de alunecare uşor sesizabile. La cele albe de tip reductiv, cărora li se 
cere un plus de prospețime, multă fructuozitate şi să păstreze din aroma tipică soiului, momentul 
atingerii stării de maturitate în vederea îmbutelierii survine după 3-4 luni de la încetarea fermentației 
alcoolice. Păstrarea vinurilor în continuare la butoi, în vederea maturării, antrenând creşteri în 
conţinutul de aldehide, acizi volatili, acetali, esteri, precum şi modificări în raportul lor cantitativ, face 
ca, în ele, să devină precumpănitor buchetul de maturare, preferat doar numai la unele vinuri şi în mod 


deosebit la cele de tip oxidativ. 

Maturarea vinurilor în butoaie mici de stejar. După o perioadă în care butoaiele din lemn 
au fost aproape abandonate datorită industrializării excesive a sectorului vinicol, care a impus şi 
utilizarea vaselor de mare capacitate, confecționate din materiale oarecum neutre față de vin şi mai 
uşor de exploatat (beton, inox, materiale sintetice etc.), în ultimii ani s-a revenit şi la folosirea 
butoaielor. Acestea sunt recomandate mai ales la vinificarea şi maturarea vinurilor de înaltă calitate, la 
aşa numitele vinuri „de gardă”, adică vinuri care vor fi date în consum numai după o perioadă mai 
mult sau mai puţin lungă de maturare la butoi şi învechire în butelii. 

Butoaiele folosite în acest scop sunt confecţionate din lemn de stejar. Stejarul cel mai bun se 
pare că este cel aparținând speciilor Quercus petrea, Quercus robur şi Quercus alba. Pe lângă acestea 
se poate folosi şi lemnul altor specii sau hibrizi de stejar, funcție de zona lor de proveniență, de 
specificul şi tradiția fiecărei regiuni viticole. 

Cel mai cunoscut tip de butoi utilizat la maturarea vinurilor de mare marcă este aşa numitul 
barrique bordelaise, folosit inițial în renumita podgorie Bordeaux, Franța, care are o capacitate de 
225 litri. Denumirea provine din limba gasconă: barrico, care înseamnă butoi. Datorită popularității 
care şi-a căpătat-o în ultima vreme, denumirea de barrique se foloseşte, în prezent, aproape în toată 
lumea. Chiar dacă în diferite regiuni viticole butoaiele folosite la maturarea vinurilor nu au exact 
aceeaşi capacitate, totuşi, pentru ca maturarea să fie eficientă, se recomandă ca raportul 
volum/suprafaţă al vaselor să fie apropiat de cel al barrique-lui de 225 litri. Un alt butoi, de exemplu, 
la fel de renumit este cel folosit în Burgundia (piece), care are 228 litri (lungimea de 87,5 cm, 
circumferința de 2,28 m, prins cu 6 cercuri de metal şi 8 din lemn). 

În contact cu butoiul, vinul, atât alb cât şi roşu, suferă modificări profunde datorită 
fenomenelor de oxidoreducere, cât şi celor survenite ca urmare a extragerii unor componente din 
doage. 

Lemnul butoaielor, mai ales când ele sunt noi, cedează vinului numeroase componente, printre 
care dominante sunt taninurile hidrolizabile (pirogalolice) specifice stejarului şi lemnului de castan 
comestibil. Aceşti compuşi fenolici, având capacitatea de a se oxida mult mai uşor decât majoritatea 
constituenților naturali din vin, consumă cu prioritate oxigenul dizolvat, protejând constituenții 
naturali şi oxidabili ai vinului. Prin structura lor moleculară, taninurile din lemn pot chiar şi regla 
reacțiile de oxidare, încetinindu-le. Pe lângă taninuri, din doagele butoiului se mai extrag şi diferite 
polizaharide, care solubilizându-se, nu numai că îi diminuează semnificativ din astringenţă, dar îi 
imprimă vinului şi o nuanţă de plinătate îmbietoare, mult apreciată la degustare. 

Aroma vinului se amplifică în timpul păstrării la butoi şi devine mai complexă, deoarece 
lemnul cedează vinului şi alte numeroase substanțe proprii sau din cele dobândite în urma încălzirii 


doagelor cu foc deschis, în timpul confecționării butoiului. 

12.4. FAZA DE ÎNVECHIRE. După ce vinul a devenit stabil şi a atins aşa numita „maturare 
de butoi”, adică acea stare după care oxidările îi sunt dăunătoare, el este trecut în butelii, cu scopul de 
a fi dat în consum sau pentru stocare, în vederea învechirii. Comparativ cu alte băuturi la care 
păstrarea în butelii constituie un mijloc de menţinere şi protejare a calității lor, la vinuri calitatea nu 
numai că se conservă, dar se şi poate îmbunătăți datorită apariției şi dezvoltării buchetului de 
învechire. Formarea lui se datoreşte unui complex de substanţe oxidabile existente în vin, substanţe 
care au miros specific şi foarte plăcut, numai atunci când sunt în stare redusă. Neidentificate din punct 
de vedere chimic, aceste substanţe apar în formă redusă numai atunci când potenţialul de oxido- 
reducere a vinului este suficient de scăzut, respectiv 100-200 mV. La aerisire, buchetul de învechire 
se diminuează şi dispare în câteva ore, iar uneori vinul capătă miros de răsuflat. Când vinul este izolat 
din nou de acțiunea aerului, buchetul reapare dar într-un timp mult mai îndelungat decât cel care a dus 
la dispariţia sa prin aerisire. Pentru aceasta se recomandă ca buteliile cu vin vechi să fie destupate de 
preferință în momentul consumului, iar cele cu depuneri să fie transvazate, în vederea decantării, doar 
cu puţin timp înainte de consum. 

Pe lângă substanțele odorante, care devin plăcut mirositoare la un potenţial redox scăzut, la 
formarea buchetului de învechire mai contribuie procesele de acetalizare şi esterificare, gradul de 
sulfitare etc. O influenţă de primă importanţă o are şi temperatura de păstrare a vinului. În acest caz s- 
a constatat că la 12°C, deşi se dezvoltă încet, buchetul este mai fin decât la acelaşi vin păstrat la 20°C, 
când se formează rapid, dar este mai grosier şi cu nuanţă de ars. 

Durata de învechire, respectiv timpul scurs de la îmbuteliere până în momentul când, prin 
păstrare, vinul atinge maximum de calitate, diferă de la un vin la altul. Longevitatea vinului, respectiv 
durata de la obţinere până la apariţia primelor simptome de declin, este dependentă de compoziţia lui 
(bogăţie în alcool, iar la cele roşii şi în compuşi fenolici, aciditate, pH etc.), temperatura de păstrare, 
care nu trebuie să depăşească 12-14*C, tehnologia de vinificare a strugurilor şi de stabilizare a 
vinului, proveniența sa geografică şi ampelografică, anul de recoltă etc. În general, se poate spune că 
longevitatea vinurilor de tip reductiv este reprezentată, mai mult, de durata păstrării în butelii şi mai 
puţin de cea a maturării la butoi; la vinurile de tip oxidativ situația poate fi şi inversă. 

12.5. FAZA DE DEGRADARE. În cursul evoluţiei lor, vinurile ajung la un optimum de 
calitate, limitat în timp, după care survine aşa-zisul proces de degradare. Ca şi la stabilirea optimului 
de calitate, nici pentru degradare nu există indici obiectivi, cu ajutorul cărora să se poată preciza 
începutul ei. Organoleptic, un degustător experimentat poate sesiza acest început datorită 
modificărilor de culoare şi limpiditate, însoțite de mirosuri şi gusturi neplăcute de rânced, amar, 
putred şi de medicament; la cele aromate apar şi nuanţe de busuioc, coriandru etc. Vinurile existente 
în vinoteci pot constitui un material valoros nu numai la stabilirea duratei optime de păstrare în 
butelii, ci şi pentru determinarea vârstei lor critice, adică a numărului de ani pe care-l poate parcurge 

un vin oarecare, de la obținere până în momentul când apar primele semne ce marchează începutul 
degradării. 

Fiecare vin are vârsta sa critică, dependentă de o multitudine de factori, dintre care, pe lângă 
soi, podgorie, an de recoltă ete., un rol principal îl joacă bogăţia în componente cu rol conservant. În 
funcție de toți aceşti factori, variabili în limite foarte largi, unele vinuri ating vârsta critică la 5-10 ani 
de la obținere, altele la 30-50 ani, pentru ca să existe vinuri a căror vârstă critică să depăşească chiar 
100 ani. Degradarea completă a vinului, adică transformarea lui într-un lichid care nu mai este vin, s-a 


putut constata graţie scoaterii la iveală a unor vase cu vin îngropate cu multe secole în urmă. 


13. LIMPEZIREA VINULUI 


Printre indicatorii de calitate ai vinului, un loc important îl ocupă limpiditatea, adică însuşirea 
vinului de a lăsa să străbată prin el, atunci când se află într-un pahar sau într-o butelie incoloră, o 
proporție cât mai mare de radiaţii luminoase, fără ca acestea să fie absorbite sau difuzate. 

Limpezirea vinului este totalitatea proceselor de eliminare a particulelor cristaline şi amorfe, a 
levurilor, bacteriilor şi a tuturor substanţelor dispersate coloidal, care fac ca vinul să fie tulbure sau 
care ar putea tulbura ulterior vinul. 

Procesul de limpezire a vinului se poate realiza prin sedimentare, cleire şi filtrare. Limpezirea 
prin sedimentare se poate obține, fie sub acţiunea accelerației gravitaționale (limpezire spontană), fie 
sub acțiunea accelerației centrifugale (limpezire centrifugală). 

13.1. LIMPEZIREA SPONTANĂ A VINULUI, numită şi limpezirea vinului pe cale 
naturală sau autolimpezire, constă în eliminarea, prin sedimentare sub acțiunea gravitației, a 
impurităților solide dispersate în masa lui. 

În practica vinicolă, limpezirea spontană se realizează prin menţinerea îndelungată a vinului în 
vase şi separarea lui, la anumite intervale, de depozitul format. Ca şi la deburbarea mustului, 
limpezirea spontană a vinului depinde de numeroşi factori. Dintre aceştia se amintesc: natura şi 
compoziția vinului, dimensiunea particulelor, diferența dintre densitățile lor şi cea a lichidului, 
vâscozitatea vinului, mişcarea browniană a particulelor, încărcătura lor electrică, mişcările de 
convecție din masa vinului, degajarea gazului carbonic, prezenţa coloizilor protectori, conținutul în 
substanţe proteice, compuşi fenolici, fier, calciu, cupru etc. La vinurile albe, de exemplu, limpezirea 
spontană are loc mai dificil decât la cele roşii. Acelaşi lucru este valabil şi pentru vinurile bogate în 
zahăr sau cu aciditate scăzută comparativ cu vinurile seci şi respectiv cu cele cu aciditate ridicată. La 
vinurile bogate în coloizi protectori, obținute din struguri stafidiți sau atinşi de putregaiul nobil, 


autolimpezirea nu este satisfăcătoare nici chiar după un repaus de 3-4 ani. 

Durata mare de stocare a vinurilor, cu repercusiuni asupra calităţii (mai ales la cele albe), 
pierderile importante prin evaporare, nesiguranța realizării unei bune şi durabile limpidităţi, precum şi 
alte inconveniente au condus la înlocuirea limpezirii pe cale naturală cu alte procedee, mult mai 
rapide şi eficace. 

13.2. LIMPEZIREA VINULUI PRIN CENTRIFUGARE. Faţă de cea spontană, limpezirea 
prin centrifugare este mult mai rapidă şi cu mai puţine neajunsuri. Dintre acestea din urmă, ceva mai 
evidentă apare o uşoară oxidare, care poate fi însă prevenită printr-o prealabilă sulfitare a vinului. 

Obişnuit, prin centrifugare se limpezesc, sau, mai bine zis, se prelimpezesc, vinurile tinere, 
tulburi şi foarte tulburi, adică aşa cum se prezintă ele la sfârşitul fermentaţiei alcoolice. Limpiditatea 
obținută nu este perfectă, deoarece în vinul centrifugat trec multe din particulele care au aceeaşi 
densitate ca şi vinul. 

Centrifugarea mai poate fi folosită şi la separarea rapidă a vinului de precipitatele rezultate în 
urma cleirii cu gelatină, clei de peşte, cazeină etc., precum şi după bentonizarea sau tratarea vinului cu 
cărbune. 

Centrifugarea şi-a dovedit utilitatea şi în tehnologia producerii vinurilor cu rest de zahăr. În 
acest sens există două căi. Una mai puțin sigură, constă în eliminarea prin centrifugare a levurilor din 
vin, când în acesta mai există zahăr, eliminare care trebuie urmată de o scădere a temperaturii, cuplată 
cu o sulfitare mai energică. A doua, unde rezultatul este cu mult mai bun, constă în scăderea mediului 
de fermentație în compuşi cu azot şi diferite principii nutritive, absolut necesare înmulțirii levurilor. 
Pentru aceasta, în timpul fermentării, mai precis când se ajunge la etapa fermentării tumultoase, 
lichidul se centrifughează. Odată cu înlăturarea sedimentului, constituit în cea mai mare parte din 
levuri, se îndepărtează şi compuşii cu azot asimilați de către acestea. Reînceperea fermentaţiei cu 
ajutorul eventualelor levuri rămase în mediu de fermentare după centrifugare (200-300/ml în loc de 5- 
7 milioane/ml) sau prin inocularea altora, conduce la un nou consum de compuşi cu azot şi de 
principii nutritive. Procedând astfel, se ajunge ca după 2-3 înmulţiri şi centrifugări, levurile (existente 
sau adăugate) să nu mai poată metaboliza zahărul rămas din cauză că mediul de fermentare nu mai 
dispune de compuşi de azot şi de principii nutritive absolut necesare multiplicării şi activităţii lor. 

Centrifugarea poate fi privită şi ca o operaţie de pregătire prealabilă a vinului, în vederea 
filtrării prin plăci sau membrane filtrante. Un vin tulbure sau recent cleit se filtrează mult mai uşor, 
dacă în prealabil a fost centrifugat. 

13.3. LIMPEZIREA VINULUI PRIN CLEIRE. C/eirea este operația de limpezire a unui 
vin prin adăugare de substanţe capabile să atragă, să lege şi să antreneze în căderea lor impuritățile 
responsabile de tulbureală. Iniţial, cleirea se referea numai la tratarea vinului cu substanţe de cleire 
propriu-zisă (clei de peşte, gelatină etc.). Ulterior, termenul s-a extins şi la tratarea cu alte substanțe, 


ca de exemplu, bentonită, caolin, ferocianură de potasiu etc., care au, de asemenea, proprietatea de a 

limpezi vinul, cu toate că nu sunt cleiuri. Datorită acestor considerente, la care se adaugă şi faptul că, 
multe din substanţe, nu numai că limpezesc vinul, dar îi asigură şi o stabilitate mai mare, termenii de 
cleire cu gelatină, cleire cu bentonită etc. sunt frecvent înlocuiţi cu termenii de tratament cu gelatină, 
tratament cu bentonită etc. 

Produsele încorporate în vin ca substanțe de cleire pot fi de natură organică (clei de peşte, 
gelatină, albuş de ou, lapte, acid alginic etc.) sau anorganică, minerală (bentonită, caolin, pământ de 
Spania, ferocianură de potasiu). După gradul de solubilitate, substanțele de cleire se împart în solubile 
şi nesolubile. Cele solubile se administrează, fie sub formă de soluţii moleculare (ferocianură de 
potasiu), fie ca soluţii macromoleculare coloidale (gelatină, clei de peşte, albumină etc.). Cele 
insolubile se administrează ca dispersii coloidale sau dispersii microscopice (bentonită, pământ de 
Spania, caolin). După sarcina electrică pe care o dobândesc în vin, ele pot fi cu încărcare pozitivă 
(gelatină, clei de peşte, albuş de ou, sânge şi unele sorturi de silice coloidală) sau cu încărcare 
negativă (bentonită, caolin, pământ de Spania, alginat de sodiu, tanin şi cele mai multe sorturi de 
silice coloidală). 

Condiţiile pe care trebuie să le îndeplinească substanţele de cleire sunt următoarele: să fie 
uşor de procurat şi ieftine; să poată fi păstrate cu uşurinţă şi lesne de preparat, în vederea încorporării 
în vin, să nu necesite doze exagerate; să se amestece cât mai bine cu vinul; să reacționeze şi să 
floculeze numai cu substanţele care trebuie eliminate; să nu cedeze vinului mirosuri şi gusturi străine; 
să determine separarea, prin sedimentare, cât mai rapid, iar sedimentul rezultat să fie în cantitate mică, 
dens, să se poată elimina complet şi să nu antreneze cantități prea mari de vin greu de recuperat. 

Principalele reguli de care trebuie să se ţină seama la cleire sunt: înainte de încorporarea 
substanțelor, vinul trebuie tras de pe depozit; pereții vasului în care se face cleirea, trebuie să fie cât 
mai netezi, pentru ca floculele cu care vin în contact să nu fie reţinute; tratamentul propriu-zis să fie 
precedat de o cleire de probă, cu scopul de a alege nu numai substanța potrivită ci şi doza optimă; 
amestecarea substanţei de cleire cu vinul să fie rapidă şi intimă; vinul supus cleirii să nu degaje dioxid 
de carbon. 

Limpezirea vinului cu gelatină. Gelatina este o proteină animală care se obţine din oase, 
cartilagii, tendoane, piei şi solzi de peşte, adică din materii prime bogate în colagen. 

Pentru limpezire se poate folosi gelatină de uz alimentar sau, mai bine, cea de uz oenologic. 
Gelatina alimentară se prezintă sub formă de plăci rigide, foi flexibile sau granule de diferite mărimi. 
Când este bine purificată, ea este transparentă, inodoră, incoloră sau uşor colorată în galben brun. 
Introdusă în apă rece nu se dizolvă, în schimb se îmbibă, îşi măreşte volumul şi se înmoaie; în apă 
caldă se solvă formând soluţii vâscoase care se gelifică prin răcire. Gelul rezultat este elastic şi poate 
conţine până la 97-98% apă. Acest conţinut ridicat de apă se datoreşte hidratării grupelor COO şi 


NH;*, precum şi apei imobilizate în reţeaua spaţială a macromoleculelor de gelatină. Gelatina de uz 

oenologic se livrează sub formă de soluţie coloidală, gata de întrebuințare, sau ca pudră atomizată, 
solubilă în apă. Ambele forme se combină cu taninul şi precipită mai bine decât gelatina alimentară, 
întrucât numărul grupărilor active (COO' şi NH; ) pe care le conţin, raportate la unitatea de masă, este 
mai mare. 

Mecanismul limpezirii vinului cu gelatină. Gelatina introdusă în vin formează, prin unire cu 
taninul, flocule care, prin sedimentare, antrenează, în căderea lor, şi alte particule responsabile de 
tulbureală. Conglomerarea gelatinei cu taninul se explică prin neutralizarea sarcinilor electrice 
pozitive ale moleculelor de gelatină (NH;) cu sarcinile electrice negative ale moleculelor de tanin 
(COO), proces prin care se micşorează caracterul hidrofil al celor doi compuşi. Scăderea caracterului 
hidrofil induce precipitări şi floculări. 

Există şi situații când vinul cleit rămâne tulbure, deoarece a fost tratat cu o cantitate prea mare 
sau prea mică de gelatină. În primul caz, se produce aşa numitul fenomen de supracleire, iar în celălalt 
este vorba de o subcleire. 

Factorii care influențează procesul de cleire a vinului cu gelatina sunt numeroşi şi se 
manifestă diferit. Influenţa acidității, de exemplu, se manifestă prin aceea că o anumită cantitate de 
tanin precipită cantități variabile de gelatină, mai mici la pH coborât şi mai mari la pH ridicat. 

Influența temperaturii este evidentă, în sensul că flocularea gelatinei şi limpezirea vinului 
reuşesc mai bine când cleirea se efectuează la temperaturi scăzute (10-14*C), decât la temperaturi mai 
ridicate (20-25*C). 

Influenţa cationilor este destul de mare; complexul gelatină-tanin format floculează mai repede 
şi mai bine în vin, unde sunt prezenţi cationii de potasiu, sodiu, calciu etc., decât într-o soluţie apoasă, 
unde aceştia lipsesc. 

Influenţa oxigenului este indirectă, respectiv prin intermediul ionilor de fier care sunt oxidați 
de la forma bivalentă la cea trivalentă, formă care favorizează şi grăbeşte procesul de floculare a 
complexului gelatină-tanin. 

Influenţa coloizilor protectori se manifestă prin aceea că întârzie sau chiar împiedică 
flocularea gelatinei cu taninul. 

Doza optimă de gelatină se stabileşte separat, pentru fiecare lot de vin, cu ajutorul 
microprobelor şi nu prin calcul. Se procedează aşa, întrucât raportul de precipitare gelatină-tanin este 
influenţat, aşa cum s-a arătat, de numeroşi factori (pH-ul vinului, conţinutul în electroliți, gradul de 
aerare etc.), precum şi de calitatea ambelor substanţe, calitate care la rândul ei depinde de provenienţă, 
procedee de fabricare etc. La vinurile albe, de exemplu, unde se impune un adaos prealabil de tanin, 
raportul de utilizare gelatină-tanin, conform datelor din literatura de specialitate, variază în limite 
foarte largi respectiv de la 1/0,66 până la 1/3. Stabilirea dozelor optime, prin încercări prealabile de 


laborator. 

La vinurile albe cu conţinut scăzut în tanin, unde flocularea şi depunerea gelatinei s-ar produce 
incomplet, este necesar ca, în prealabil, să se introducă şi tanin în doze care se stabilesc cu ajutorul 
aceloraşi microprobe. 

Operația de cleire a vinului cu gelatină constă în introducerea taninului şi gelatinei în vasul cu 
vin, amestecarea acestora cu vinul şi separarea vinului limpede de pe depozitul rezultat, în urma 
sedimentării floculelor de gelatină-tanin. 

Taninul, sub formă de soluție 10-20% în apă sau alcool, se introduce în vasul cu vin, cu 24 ore 
înaintea gelatinei; când se dispune de mijloace eficiente de agitare şi omogenizare, timpul dintre 
momentul introducerii taninului şi cel al gelatinei poate fi scurtat sau eliminat. 

Gelatina, sub formă de soluţie apoasă 2-4%, se poate introduce fie direct în vasul cu vin (când 
se dispune de agitatoare), fie într-o dejă prin care se recirculă vinul, fie în conducta de recirculare sau 
în cea de transvazare a vinului dintr-un vas în altul. În toate situaţiile, soluţia de gelatină se adaugă 
lent şi într-o şuviță cât mai subțire. Pentru realizarea unui amestec omogen, se recomandă ca agitarea 
să înceapă înainte de introducerea soluției şi să se continue încă 30-40 minute. 

Tragerea vinului limpede de pe depozitul format la cleire se face după circa 20 de zile de la 
tratament. Durata repausului dintre cleire şi tragere trebuie să fie optim aleasă, pentru ca floculele să 
aibă suficient timp pentru a sedimenta în totalitate. Pe de altă parte, această durată nu trebuie 
prelungită, deoarece vinul s-ar putea altera, din cauza descompunerii gelatinei de către bacterii. 
Recomandabil este ca tragerea vinului de pe depozit să fie cuplată cu o filtrare, pentru a fi reţinute şi 
eventualele flocule desprinse de pe pereții vaselor. 

Limpezirea vinului cu clei de peşte. Limpezirea vinului cu clei de peşte, practicată de sute de 
ani, este, şi în prezent, una din cele mai eficiente metode de limpezire a vinurilor albe, sărace în 
substanțe tanante. 

Cleiul de peşte se prezintă sub formă de foi sau fâşii subțiri, translucide, incolore sau uşor 
gălbui, cu aspect pergamentos, uşor sidefat, care, de fapt, sunt părți uscate din vezica unor peşti 
cartilaginoşi (nisetru, morun, cegă, somn etc.). Pentru a putea fi folosit, este necesar ca, în prealabil, 
din el să se obţină o soluție apoasă de 1%. Sub această formă, poate fi păstrat un timp destul de lung, 
chiar până la un an, fără să-şi diminueze proprietățile. De altfel se şi recomandă ca soluția să nu fie 
folosită imediat, ci după un aşa-numit „timp de aşteptare”. 

În mod practic, cantitatea prestabilită de clei de peşte se pune mai întâi la umectat în apă, 
aceasta reînnoindu-se de două-trei ori pentru a îndepărta eventualul miros de peşte. Foile sau fâşiile 
astfel umectate se destramă cu mâna în porțiuni cât mai mici. Nu se taie cu foarfeca sau cuțitul 
întrucât cleiul din vecinătatea tăieturii se contractă puternic şi se dispersează greu. După operația de 
destrămare, întreaga cantitate de clei de peşte este trecută întru-un vas în care se adaugă vin, de 


preferință un vin sănătos şi cu aciditate mare. Vasul se lasă în repaus timp de câteva zile la o 

temperatură de maximum 18%. Zilnic cleiul se frământă cu mâinile, adăugând mereu vin până ce 
întreaga masă devine gelatinoasă cu aspect omogen. În acest moment el se trece printr-o sită, 
confecţionată din păr de cal sau din fibre sintetice, cu ochiurile de 1 mm?, în vederea separării părţilor 
insolubile, precum şi pentru a facilita dispersarea cocoloaşelor. Cleiul, astfel pregătit, se diluează cu 
vin alb până ce se ajunge la concentrația de 1% şi se sulfitează cu 200 mg/l SO». Sub această formă el 
poate fi utilizat direct, sau poate fi păstrat pentru o folosire ulterioară. În prezent există firme 
specializate care comercializează cleiul de peşte sub formă de soluție gata preparată şi direct 
utilizabilă. 

Realizarea practică a limpezirii cu clei de peşte nu impune efectuarea, în prealabil, a unor 
microprobe. Tratarea vinului cu 1g/hl poate satisface exigenţele unei limpeziri foarte bune şi în plus, 
nu prezintă pericolul supracleirii. Introducerea cleiului de peşte în vin se face după aceeaşi tehnică 
descrisă la cleirea cu gelatină. Formarea floculelor este rapidă, iar după 2-3 zile ele se depun la fundul 
vasului. În funcţie de mărimea vasului şi de temperatura de stocare, tragerea de pe depozit se poate 
face la 8-10 zile de la aplicarea tratamentului. 

Limpezirea cu clei de peşte, practicată în trecut la vinurile albe, iar în prezent aproape deloc 
din cauză că pregătirea soluţiei este migăloasă, ar trebui reactualizată, deoarece asigură vinului o 
limpiditate strălucitoare şi este destul de ieftină (cu 1 kg clei de peşte poate fi limpezită o cantitate de 
1.000 hl vin). 

Limpezirea vinului cu albuş de ou. Folosirea albuşului de ou la limpezirea vinurilor este 
considerată ca cea mai veche metodă de limpezire, cunoscută de pe vremea romanilor şi practicată 
frecvent de-a lungul Evului Mediu. Dacă, în cazul vinurilor albe limpezirea cu clei de peşte dă 
rezultate foarte bune, pentru vinurile roşii rezultate asemănătoare se obțin prin limpezire cu albuş de 
ou. De asemenea, nu este necesară nici efectuarea de microprobe preliminare. 

Substanţa activă o reprezintă proteinele din albuşul de ou (albumina şi globulina), care, sub 
acțiunea taninurilor, în special, şi a alcoolului, floculează şi, respectiv, coagulează, formând o reţea 
densă de flocule voluminoase care se depune relativ repede. În afară de efectul de limpezire, la 
vinurile tratate cu albuş de ou se constată o uşoară decolorare şi detaninizare, cu influenţe pozitive 
asupra calităților organoleptice. Din această cauză, albuşul de ou poate fi folosit cu succes şi la 
limpezirea vinurilor albe de presă. 

Albuşul de ou se poate aplica în stare proaspătă, ca albuş crud, sau, mai rar, ca albuş congelat 
sau deshidratat. Pentru limpezirea unui hl de vin, se folosesc, de obicei, albuşurile de la 2-3 ouă. 
Pentru aceasta, ouăle se sparg şi se separă albuşurile de gălbenuşuri (un litru de albuş rezultă din circa 
35 ouă). Pentru fiecare albuş se adaugă 50 ml de soluție 1% clorură de sodiu (1,750 1 soluţie la 1 litru 
albuş) iar amestecul se bate cu un tel sau cu un agitator mecanic (mixer). Albuşul astfel preparat se 


încorporează apoi în vin sub agitare energică, pentru a se realiza un amestec cât mai omogen. 

Albuşul deshidratat, numit şi albumină de ou, se obţine prin uscare sub vacuum, la 
temperatură joasă, a albuşului proaspăt. Din 32,8 g cât are, în medie, un albuş proaspăt, rezultă circa 
4,8 g albuş deshidratat, care se prezintă sub forma unei pudre albe, fine, incomplet solubilă în apă, dar 
solubilă în soluţii alcaline. Se administrează în vin sub formă de soluţie, în concentrație de 4-5%, în 
doză de 4-16 g/hl (100-300 ml soluţie), funcție de gradul de tulbureală. 

Limpezirea vinului cu lapte sau cazeină. Însuşirea laptelui de a limpezi vinul se datoreşte tot 
substanţelor proteice pe care le conţine. Dintre acestea, un rol principal îl are cazeina, care coagulează 
sub influenţa acizilor din vin. Alături de cazeină, existentă în cantități de 27-28 g/l, în lapte se mai 
întâlnesc lacto-albumină 3,5-4 g/l şi lactoglobulină 0,6-0,8 g/l, proteine care floculează cu particulele 
electronegative din vin (compuşi fenolici, fosfat feric etc.). 

Laptele, folosit mai cu seamă la cleirea vinurilor albe, se administrează în doze de 0,1-0,5 l/hl. 
La vinurile pătate şi cu defecte de miros, doza poate fi mărită până la 1 litru/hl. Pentru limpezire se 
foloseşte laptele de la vaci sănătoase, proaspăt şi degresat. Tehnica cleirii este simplă şi constă în 
turnarea laptelui direct în vin, în şuviţă subțire şi sub agitare continuă. Limpezirea vinului cu lapte 
prezintă inconvenientul că introduce lactoză în vin, care poate fi uşor fermentată de bacterii, 
modificând mai mult sau mai puţin negativ însuşirile de gust şi miros ale vinului. 

Cazeina de uz oenologic, preparată după o anumită tehnologie, se prezintă sub formă de pudră 
albă sau albă-gălbuie, amorfă, inodoră, insolubilă atât în apă cât şi în vin, dar solubilă în soluţii 
alcaline. Pentru administrarea cazeinei în vin, se prepară mai întâi o soluție alcalină, dizolvând într-un 
litru de apă 10-15 g carbonat de potasiu sau carbonat de sodiu. În soluţia alcalină obţinută, se 
introduce apoi 100 g cazeină, amestecând cu grijă pentru a se evita formarea de cocoloaşe. Soluţia de 
cazeină cu concentraţia de 10% astfel obținută, se poate folosi ca atare, când se dispune de mijloace 
rapide şi eficace de amestecare. Mai recomandabil este să se aducă la o concentraţie de 2-2,5%, 
deoarece soluţiile diluate se dispersează mai uşor în masa vinului decât cele concentrate. Cantitatea de 
cazeină care se administrează variază în limite largi. În vinurile normale sunt suficiente 5 g/hl, pe 
când la cele pătate se pot folosi 25 şi chiar 50 g/hl. 

Tratamentul cu cazeină, pe lângă faptul că nu determină supracleire, are şi o oarecare acțiune 
de micşorare a conţinutului de fier în vinuri, constituind, oarecum, un tratament preventiv şi curativ al 
casării albe. De asemenea, tratamentul remediază culoarea vinurilor albe pătate, ameliorează gustul şi 
culoarea vinurilor oxidate prematur (vinuri maderizate) şi atenuează defectele de gust şi miros de 
mucegai, doagă şi petrol, când acestea nu sunt prea intense. 

Limpezirea vinului cu poliamide sintetice. Poliamidele sintetice sunt substanțe 
macromoleculare obținute prin condensarea aminoacizilor între ei, a acizilor dicarboxilici cu diamine, 
sau prin polimerizarea vinilamidelor. Posibilitatea folosirii poliamidelor sintetice la tratarea vinului a 


fost sugerată de faptul că ele au o structură oarecum asemănătoare cu proteinele naturale. Dintre 

poliamidele încercate la limpezirea vinului, mai eficiente s-au dovedit polivinilpirolidona şi 
polivinilpolipirolidona. 

Polivinilpirolidona, notată prescurtat P.V.P., se prezintă sub formă de pulbere albă, solubilă în 
apă rece. Introdusă în vin, manifestă o mare afinitate față de compuşii fenolici, cu care floculează. Ca 
şi gelatina, poate provoca supracleirea vinurilor albe. Pentru a evita supracleirea, se recomandă ca 
vinul să se taninizeze în prealabil, iar dozele de P.V.P. şi tanin să fie stabilite pe bază de microprobe. 
Înlăturând din vin şi parte din substanţele susceptibile la oxidare, P.V.P. are şi un efect 
antimaderizant. Doza maximă admisă este de 2,5 g/l. 

Polivinilpolipirolidona - P.V.P.P., numită şi policar, se prezintă sub formă de pudră albă, 
insolubilă în apă, alcool şi acizi. Datorită acestui fapt, P.V.P.P., chiar şi în doze mari, nu determină 
supracleirea vinului. În cantitate de 20-40 g/hl este foarte eficace la prevenirea casării oxidazice; în 
doze mai mari (80-100 g/hl) poate redresa însăşi vinurile deja oxidate, atenuându-le gustul de 
maderizat şi redându-le parte din fructuozitatea şi prospeţimea avute înainte de oxidare. În vin, 
P.V.P.P. se administrează sub formă de pudră şi mai rar ca suspensie. Având tendința de a se 
sedimenta rapid, se impune ca, după încorporare, vinul să fie agitat 1-2 ore, timp necesar pentru 
atingerea echilibrului de adsorbție a compuşilor fenolici pe suprafaţa particulelor de P.V.P.P. După 
circa 24 ore de repaus, particulele de P.V.P.P. sunt deja sedimentate, astfel încât vinul limpede poate 
fi tras de pe depozit. Prelungirea repausului nu influenţează calitatea vinului. 

Limpezirea vinului cu alginat de sodiu. Alginatul de sodiu este sarea de sodiu a acidului 
alginic. Acest acid este un constituent important (14-40%) al peretelui celular al unor alge brune, care 
trăiesc oceanele Atlantic şi Pacific. 

Acidul alginic este insolubil în apă. Pentru a-l extrage din algele marine brune se solubilizează 
cu soluții alcaline (carbonat de sodiu) sub formă de alginat de sodiu. După extracție se purifică, se 
concentrează, se usucă şi se macină. Alginatul de sodiu se prezintă ca o pudră albă sau uşor gălbuie, 
aproape lipsită de gust şi miros, solubilă în apă. Prepararea soluţiei de alginat, în vederea administrării 
în vin, constă în umezirea pudrei cu puțină apă, frământarea şi diluarea ei până se obține o soluţie de 
1%. Sub această formă se introduce în vin în şuviță subțire, sub agitare energică şi continuă. Doza 
variază între 4-8 g/hl, dar cea optimă se stabileşte prin microprobe. În vin, sub influența acidității 
acestuia, alginatul de sodiu formează particule macromoleculare coloidale de acid alginic, încărcate 
electronegativ, care floculează cu proteinele din vin încărcate electropozitiv. Nu are acțiune asupra 
taninurilor deoarece acestea sunt tot electronegative, dar limpezeşte foarte bine vinurile rămase 
supracleite în urma unui tratament cu gelatină sau sânge. 

Limpezirea vinului cu bentonită. Bentonita este un silicat de aluminiu natural, constituit în 
principal din montmorilonit, care are proprietățile de a-şi mări volumul aparent prin fixare de apă, de 


a adsorbi proteinele şi de a flocula în prezenţa electroliților. 

Aşa cum se extrage din zăcăminte, bentonita se prezintă sub formă de bulgări, de culoare albă, 
cu uşoare nuanţe gălbui, brune, verzui sau roz, datorită unor pigmenţi minerali pe care îi conţine. Din 
cauza umidității ridicate, unele bentonite au consistenţa untului, aşa cum se prezintă, de exemplu, şi 
cea din ţară de la noi extrasă din zăcământul de la Valea Chioarului, județul Maramureş. Indiferent de 
culoare, consistenţă etc., bentonita în stare naturală este mai puţin potrivită la tratarea vinului, întrucât, 
pe lângă fracțiunea coloidală cu particule sub 0,002 mm (singura fracțiune utilă la limpezire), mai 
conţine o fracțiune cu particule între 0,002 şi 0,02 mm, nisip fin 0,02-0,2 mm, nisip grosier mai mare 
de 0,2 mm, precum şi alte componente de dimensiuni mai mari. 

Capacitatea de adsorbție a bentonitei față de proteinele din vin este ridicată: 1 g bentonită 
poate adsorbi până la 160 mg proteine. Această proprietate se datoreşte faptului că 1 g bentonită în 
dispersie coloidală are o suprafaţă interfazică mare, respectiv de 5-30 m”. 

Însuşirea bentonitei de a flocula se datorește încărcării sale electronegative. Introdusă în vin, 
bentonita poate flocula sub influenţa sarcinilor electropozitive a unor cationi (Ca”, Mg”, Fe“, Al 
etc.), pe care îi adsoarbe, precum şi datorită prezenţei unor coloizi electropozitivi, aşa cum sunt 
proteinele naturale sau cele adăugate. 

Capacitatea de schimb ionic variază de la un sort de bentonită la altul. Comportându-se ca un 
schimbător de ioni, bentonita poate ceda vinului anumiţi cationi cum sunt Na, Ca” etc., primind în 
schimb cationii H* şi K*, şi combinându-se cu proteine, antociani etc. În funcţie de natura cationului 
pe care îl cedează predominant, se disting Na-bentonita, Ca-bentonita şi bentonita acidă, care se 
obține din bentonita brută prin tratare cu acizi. Na-bentonita, cea mai utilizată, poate ceda vinului 30- 
40 mg/l sodiu, prin schimb ionic. În cantităţi mult mai mici, de ordinul a 1-2 mg/l, bentonita poate 
ceda fier, aluminiu etc. 

Efectele tratamentului cu bentonită sunt multiple. Dintre acestea, mai importante sunt efectul 
de limpezire şi cel de deproteinizare. 

Efectul de deproteinizare este atât de important încât, în prezent, îndepărtarea proteinelor din 
vin se face aproape numai prin bentonizare, considerată ca cea mai eficace şi simplă modalitate. 
Datorită efectului său deproteinizant, bentonita previne nu numai apariţia casării proteice ci şi a celei 
cuproase. 

Tratamentul cu bentonită contribuie întrucâtva şi la realizarea stabilității biologice, prin 
eliminarea a peste 80% din microorganismele din vin. 

Momentul, forma, doza şi modul de administrare a bentonitei influenţează atât limpezirea 
cât şi deproteinizarea vinului. 

Momentul bentonizării este bine să fie ales cât mai aproape de începutul formării vinurilor şi 
nu mai târziu. Aplicată la scurt timp după terminarea fermentaţiei alcoolice, bentonizarea favorizează 


o bună evoluţie a vinurilor, permiţând totodată livrarea timpurie în consum. Administrarea bentonitei 

în vinuri deja mature, este mai puţin recomandabilă, deoarece, pe de o parte, bentonita modifică 
nefavorabil însuşirile lor organoleptice, iar pe de alta, după bentonizare, vinurile păstrează mult timp o 
uşoară tulbureală, greu de înlăturat, chiar şi prin filtrare. Bentonizarea vinurilor mature este 
recomandabilă numai în cazul când acestea au rămas accidental supracleite cu o substanţă proteică 
(gelatină etc.). În situaţia că vinurile urmează să fie egalizate sau cupajate, se preferă ca bentonizarea 
să se aplice după aceste operaţii. În caz contrar, modificările de pH, ale conţinutului de proteine, ale 
ionilor coagulanți etc., care survin după amestecarea vinurilor bentonizate, pot provoca apariţia de noi 
tulbureli. 

Bentonita poate fi încorporată în vin sub formă de praf, granule sau ca lapte de bentonită. 
Administrarea ca praf sau granule, adică sub formă de bentonită negonflată, se practică foarte rar, din 
cauză că rezultatele sunt modeste. 

Administrarea sub formă de lapte de bentonită dă posibilitatea de a dispersa şi omogeniza bine 
bentonita în vin şi face ca limpezirea şi deproteinizarea să fie complete. Laptele de bentonită poate fi 
preparat în apă, când, în principal, se urmăreşte limpezirea, sau în vin, când se vizează şi 
deproteinizarea. Procesul de deproteinizare este posibil în acest caz, deoarece bentonita, deşi este 
parțial floculată, îşi păstrează capacitatea de adsorbţie a proteinelor. În plus, se evită diluarea vinului, 
care nu poate fi neglijată când se administrează lapte de bentonită preparat în apă. Cu toate acestea, în 
practica vinicolă, unde se urmăreşte atât limpezirea cât şi deproteinizarea, se foloseşte cu precădere, 
dispersia de bentonită în apă. Pentru a reduce cantitatea de apă, unii practicieni înmoaie şi gonflează 
bentonita mai întâi în 4-5 părți apă, iar gelul obţinut îl diluează cu 10-15 părţi vin, cu puţin timp 
înainte de utilizare. 

Laptele de bentonită, de obicei cu concentraţii de 5% (o parte bentonită la circa 20 părți 
lichid), se prepară într-un vas prevăzut cu un sistem de amestecare eficient. După introducerea apei 
sau vinului în vas şi pornirea sistemului de agitare-omogenizare se adaugă, prin cernere, puţin câte 
puţin, bentonita. Se va evita, pe cât posibil, formarea de cocoloaşe, întrucât, acestea, dispersându-se 
foarte greu, sustrag o parte din bentonită de la acțiunea de limpezire şi de deproteinizare. Persistența 
cocoloaşelor se datoreşte stratului care le înconjoară, format din bentonită umezită, gonflată şi 
gelifiată, strat care se opune la pătrunderea lichidului în interiorul lor. Laptele astfel pregătit se lasă în 
repaus 24 de ore, pentru ca particulele de bentonită să se îmbibe şi să se umfle cât mai bine. Apoi, se 
trece printr-o sită de 0,5 mm, când prin frecare se distrug şi eventualele cocoloaşe. 

Doza orientativă de bentonită se diferențiază, în funcţie de categoria de vin, după cum 
urmează: 20-40 g/hl la vinuri de masă şi superioare seci; 40-60 g/hl vinuri demiseci; 60-100 g/hl 
vinuri demidulci şi 100-150 g/hl şi chiar 200 g/hl vinuri dulci. Doza optimă, ca la orice cleire, se 


precizează separat pentru fiecare partidă de vin, prin microprobe. 

Administrarea bentonitei, gonflată în apă sau vin, se face sub formă de gel, de consistenţa unei 
paste, cu concentrația de 10-15% sau sub formă de sol, de consistenţa smântânii, cu concentrația de 
5%. Indiferent de forma sub care se administrează (lapte, gel, praf, granule), amestecarea bentonitei 
cu vinul trebuie să fie foarte rapidă şi energică pentru a realiza o cât mai bună omogenizare. 

Bentonizarea vinurilor roşii se aplică, uneori, numai în vederea limpezirii. Dozele sunt mai 
mici decât la vinurile albe, rareori depăşesc 40 g/hl. 

Tragerea vinului de pe depozitul de bentonită decurge la fel ca la orice cleire. Întârzierea 
tragerii nu prezintă nici un pericol, deoarece bentonita, fiind o substanță de natură minerală, nu se 
alterează. În funcţie de momentul tragerii, doza şi sortul de bentonită, volumul depozitului poate 
reprezenta 1-5% din volumul vinului tratat. După bentonizare, chiar dacă vinurile par limpezi, este 
bine să li se aplice operaţii suplimentare de finisare a limpidităţii, ca de exemplu o cleire proteică sau 
o filtrare. 

Aplicată în doze normale, bentonita de calitate nu conduce la modificări de compoziţie care să 
rețină atenţia şi este unanim recunoscut că ea nu modifică nici gustul şi nici mirosul vinului. 

Privit în ansamblu, tratamentul cu bentonită prezintă multe avantaje, dintre care se 
menţionează: este cel mai eficient şi mai ieftin tratament de deproteinizare; este simplu de aplicat şi 
nu necesită instalaţii complicate; nu prezintă riscuri de supracleire în caz de supradozare, iar alături de 
alte tratamente (refrigerare, deferizare etc.) creează posibilitatea îmbutelierii vinurilor tinere. 

13.4. LIMPEZIREA VINULUI PRIN FILTRARE. Filtrarea este operaţiunea de separare a 
fazelor unui amestec eterogen solid-fluid în mişcare, cu ajutorul unor medii poroase, care rețin 
particulele solide şi lasă să treacă faza fluidă. Faţă de alte procedee de limpezire a vinului, filtrarea 
prezintă următoarele avantaje: este un procedeu mai rapid şi cu pierderi mai mici de vin; se poate 
aplica la orice categorie şi tip de vin; rezultatele obţinute sunt uniforme; separarea particulelor nu este 
condiționată de densitatea vinului; eficacitatea operaţiei este mai puțin dependentă de factorii externi; 
se poate aplica în orice timp al anului; nu reclamă introducerea de substanţe străine în vin; este un 
mijloc important de separare a substanţelor folosite la cleire; procedeul poate fi utilizat şi ca mijloc de 
sterilizare a vinurilor cu rest de zahăr, susceptibile de refermentări. Aceste avantaje au determinat ca 
aproape toate vinurile, care se livrează în prezent consumului, să fie filtrate. 

Mecanisme de reţinere a paticulelor la filtrare. Particulele de tulbureală din vin (grosiere, 
microscopice şi coloidale) pot fi reținute fie pe suprafaţa stratului filtrant, fie în profunzime. 

Reținerea pe suprafaţă este o reţinere mecanică care se datoreşte unui efect de sitare 
(strecurare). Sunt reţinute, în acest mod, particulele cu dimensiuni mai mari decât diametrul porilor 
din mediul filtrant, precum şi o parte din particulele mai mici, care, aglomerându-se simultan, sub 


formă de boltă, la intrarea în pori, îşi împiedică reciproc pătrunderea. La reținerea prin sitare, primele 

porțiuni de vin filtrat sunt oarecum tulburi şi numai după ce s-a format un strat suplimentar, din 
particulele reținute, vinul iese limpede. 

Reținerea în profunzime se manifestă asupra particulelor cu dimensiuni mai mici decât 
diametrul porilor mediului filtrant. Aceste particule, care pătrund odată cu vinul în mediul filtrant, pot 
fi reținute fie prin adsorbţie, fie prin înglobare mecanică. 

Adsorbția este un fenomen fizic de suprafaţă, datorită căruia particulele de tulbureală sunt 
fixate pe suprafaţa interioară a porilor mediului filtrant. Adsorbţia se datoreşte fie forțelor 
electrostatice, dacă particulele de tulbureală sunt purtătoare de sarcini electrice de semn contrar 
sarcinilor existente pe suprafața porilor mediului filtrant, fie forțelor van der Waals. 

Reţinerea particulelor prin îng/lobare mecanică poate să aibă loc datorită sedimentării unor 
particule în adânciturile porilor, prin frecare şi inerție din cauza traseului întortocheat şi diametrului 
neuniform al porilor şi a prezenţei unor asperități pe pereții acestora sau existenței unor obstacole pe 
traseu care împiedică trecerea particulelor. 

Tipic pentru reținerea în profunzime este faptul că filtratul iese limpede chiar de la începutul 
filtrării. Spre sfârşitul filtrării vinul începe să iasă tulbure, întrucât suprafaţa internă a mediului filtrant 
devine saturată cu particule reţinute. În practica filtrării, mediul filtrant este, în majoritatea cazurilor, 
astfel constituit încât reținerea paticulelor are loc atât pe suprafaţă cât şi în profunzime. La filtrele cu 
membrană, efectul de sitare depăşeşte ca importanţă practică efectul adsorbant. 

În timpul filtrării, în afară de mediul poros propriu-zis, mai apare încă un strat filtrant, numit 
convenţional strat filtrant suplimentar. Acesta este constituit din faza solidă reținută ca urmare a 
operației de filtrare. El se măreşte pe măsura desfăşurării operației şi devine un mediu filtrant de 
primă importanţă cu condiţia ca rezistenţa sa hidraulică să nu fie prea ridicată. 

Principalii factori care influenţează filtrarea vinului. Procesul de filtrare este condiționat 
de numeroşi factori dintre care, unii privesc caracteristicile celor două faze, alții materialul filtrant iar 
alții condiţiile de filtrare. 

Privitor la caracteristicile fazei solide, se poate spune că particulele grosiere de formă 
sferoidală, ovoidală, paralelipipedică, cilindrică, aciculară etc. şi nedeformabile (cristalele de tartru) 
sunt reținute uşor de mediul filtrant, fără să astupe rapid porii acestuia. Stratul filtrant suplimentar, 
rezultat din depunerea lor, fiind necompresibil şi cu permeabilitate mare, permite realizarea unor 
debite ridicate la filtrare (prin debit de filtrare se înţelege volumul de vin care trece prin întregul filtru 
în unitatea de timp). Particulele grosiere de formă lamelară, cele fine şi extrafine, particulele coloidale 
ŞI, în general, toate particulele deformabile, indiferent de mărimea lor, obturează rapid porii mediului 
filtrant şi formează pe suprafață lui un strat suplimentar compact şi compresibil pe care lichidul îl 
străbate greu. În ambele situaţii, rapiditatea formării stratului filtrant suplimentar depinde de 


conţinutul vinului în particule de tulbureală şi de viteza de filtrare (viteza de filtrare reprezintă 

volumul de lichid care trece prin unitatea de suprafață a mediului filtrant în unitatea de timp). Legat 
tot de caracteristicile fazei solide, se menţionează că procesul de filtrare este favorizat când particulele 
de tulbureală sunt încărcate cu sarcini electrice de sens contrar celor existente la suprafața materialului 
filtrant. Dintre substanţele responsabile de tulbureala vinului, unele sunt încărcate cu sarcini pozitive 
(coloizii proteici necoagulaţi, dextranul) iar altele au încărcătură electrică negativă (compuşii fenolici, 
microorganismele). 

Privitor la caracteristicile fazei lichide, s-a constatat că o anumită influență asupra filtrării are 
viscozitatea acestei faze, dependentă la rândul ei de temperatură, iar în cazul vinului şi de bogăţia lui 
în zahăr, glicerol etc. 

Natura materialului filtrant (organică, minerală, sintetică), grosimea şi suprafaţa stratului 
filtrant, rezistența sa hidraulică specifică, dimensiunile porilor care îl străbat etc. constituie, de 
asemenea, factori cu influență majoră asupra procesului de filtrare. 

Condiţiile de filtrare mai importante sunt presiunea şi temperatura. Pentru a învinge rezistența 
hidraulică pe care o opune stratul filtrant propriu-zis şi cel suplimentar este necesar, ca între intrarea şi 
ieşirea vinului din filtru, să apară o diferență de presiune. Această diferență se poate realiza cu 
ajutorul pompelor de presiune, care pot realiza diferenţe de presiune de la 0,5 daN/cm? până la 7 
daN/cm? şi, mai rar, cu pompe de vacuum, când se realizează diferenţe de presiune de maxim 0,85 
daN/em?. În mod curent, ea se realizează sub acţiunea presiunii hidrostatice, dată de diferenţa dintre 
nivelurile vinului din cisterna din care se trage şi din cea care îl primeşte după filtrare. Obişnuit, la 
filtrarea vinului se folosesc presiuni mai mari decât presiunea atmosferică, presiuni realizate cu 
ajutorul pompelor centrifuge, care asigură un flux continuu, la presiuni aproximativ constante. 
Temperatura influențează viteza de filtrare, prin modificarea viscozității vinului. La o creştere a 
temperaturii cu 25“, de exemplu, viscozitatea scade aproape la jumătate, iar debitul se dublează. 

13.4.1. Materiale filtrante folosite în industria vinicolă. Indiferent de proveniență sau de 
natura lor chimică, materialele filtrante trebuie să satisfacă anumite cerinţe: să fie chimic stabile şi să 
nu transmită vinului nici un fel de gust sau miros; să rețină cât mai complet particulele de tulbureală; 
să permită viteze mari de filtrare; să nu se colmateze prea repede; să fie ieftine, uşor de procurat şi să 
nu necesite preparări scumpe şi complicate; să aibă rezistență mecanică suficientă; să opună o 
rezistență hidraulică redusă, pentru ca viteza de filtrare să fie mare; să nu se umfle prea mult la 
contactul cu vinul sau cu lichidul de spălare. Dintre materialele filtrante existente şi care corespund, în 
parte, cerinţelor arătate, industria vinicolă foloseşte celuloza, azbestul, diatomitul, perlitul şi diferiți 
polimeri sintetici. 

Tipuri de straturi filtrante. Procesul de filtrare este influențat nu numai de natura 
materialului folosit în acest scop, ci şi de modul cum sunt constituite straturile filtrante. În principiu, 
acestea pot fi realizate în timpul operației de filtrare, cu puţin timp înainte, sau sunt prefabricate în 

întreprinderi specializate. După modul de prezentare, straturile filtrante se pot grupa în straturi 
pulverulente, straturi fibroase, ţesături şi membrane 

Straturile filtrante pulverulente se formează prin prealuvionare şi aluvionare din material 
pulverulent (diatomit, perlit sau un amestec al acestora) pe pânză sau sită suport. Stratul filtrant 
prealuvionar se formează înaintea procesului de filtrare propriu-zis. Pentru aceasta, materialul filtrant 
se amestecă cu o cantitate de vin limpede sau chiar cu apă. Apoi, amestecul se recirculă prin filtru, cu 
ajutorul unei pompe, până ce materialul filtrant este reţinut pe suport, iar lichidul iese limpede. 
Ulterior, când se introduce vinul de limpezit, particulele de tulbureală sunt reţinute de acest strat. Pe 
măsură ce procesul de filtrare avansează, particulele de tulbureală obturează canalele, încât stratul 
filtrant prealuvionar se poate colmata într-un timp relativ scurt. Drept urmare, viteza de filtrare scade 
foarte mult, încât continuarea filtrării reclamă înlocuirea stratului filtrant. Pentru a evita colmatarea 
rapidă a stratului filtrant prealuvionar, este necesar ca în tot timpul filtrării să se continue aluvionarea, 
introducând diatomit în filtru, concomitent cu introducerea vinului de filtrat. Procedând astfel 
particulele de tulbureală, care se depun împreună cu cele de diatomit, formează un strat suplimentar 
afânat, care nu se colmatează aşa de rapid ca în cazul precedent. 

Straturile filtrante fibroase sunt constituite din fibre de celuloză, azbest sau ambele, depuse 
prin prealuvionare pe un suport sau constituite sub formă de plăci filtrante, prefabricate. Straturile 
filtrante fibroase (formate prin prealuvionare ca şi cele pulverulente) sunt constituite din celuloză, 
azbest sau dintr-un amestec al acestora. Mult utilizate în trecut, în prezent sunt folosite din ce în ce 
mai rar. 

Straturile filtrante sub formă de plăci prefabricate, numite uzual plăci filtrante, sunt, de fapt, 
straturi filtrante prefabricate, tridimensionale (grosimea lor este mai mare de 0,5 mm), spre deosebire 
de membrane, care sunt considerate straturi filtrante bidimensionale (grosimea lor este mai mică de 
0,5 mm). La plăcile filtrante, reținerea particulelor se face atât la suprafață cât şi în profunzime. Ele 
sunt constituite din celuloză, azbest, diatomit, perlit sau polimeri sintetici, asociate în diferite 
proporții. Plăcile filtrante folosite în industria vinicolă au o grosime de circa 4 mm şi dimensiuni de 
40x 40 cm, mai rar 60x 60 cm, una din feţe fiind consolidată împotriva defibrilării. După gradul de 
limpezire pe care îl realizează, ele se grupează în trei mari categorii: plăci pentru filtrare grosieră 
(cartoane filtrante), plăci pentru filtrare curentă (plăci de finisare) şi plăci pentru filtrare sterilă (plăci 
sterilizante). 

Plăcile pentru filtrare grosieră au o structură relativ dezlânată, se colmatează greu fiind 
indicate la prelimpezirea vinurilor noi, tulburi, bogate în coloizi protectori şi cu viscozitate ridicată. 

Plăcile pentru filtrarea de finisare au o structură mai densă şi o porozitate mult mai fină. Ele 


se colmatează mai rapid, iar debitele de filtrare sunt mai mici decât la precedentele. De regulă, aceste 

plăci rețin prin sitare parte din levuri iar prin adsorbţie o parte din bacterii; ele pot fi folosite şi la 
filtrări mai exigente. 

Plăcile pentru filtrarea sterilă au porii atât de fini încât în afară de limpezire se obţine şi 
sterilizarea relativă a lichidului. 

Înainte de utilizare, plăcile filtrante trebuie spălate cu multă apă. În caz contrar, primele 
porțiuni de vin filtrat ar putea căpăta gust de celuloză, de azbest sau gustul materialelor incluse sau 
folosite ca lianţi la fabricarea plăcilor. 

Pânzele (ţesăturile filtrante) se prezintă într-o mare diversitate de tipuri. În funcţie de materia 
primă, ţesăturile utilizate la filtrarea vinului pot fi obţinute din fibre naturale (bumbac, în şi cânepă), 
fibre sintetice (poliamide şi poliesteri) şi, mai rar, din fibre minerale (azbest) ca atare. 

Membranele filtrante sunt straturi subțiri cu o porozitate foarte mare, care opresc la suprafața 
lor toate particulele cu o mărime superioară diametrului porilor. Capacitatea de filtrare a acestor 
membrane este mare deoarece suprafața porilor poate atinge 80% din suprafaţa totală, iar lungimea 
unui por este mică. 

După materialul constitutiv, membranele se pot clasifica în: polimerice (esteri ai celulozei, 
policarbonaţi, poliesteri, poliamide, polisulfone, răşini acrilice, alcani fluoruraţi etc.) minerale 
(carbon+oxid de zirconiu, ceramică etc.) şi metalice (oţel inoxidabil sinterizat, aluminiu+titan, 


aluminiu+oxid de zirconiu etc.). 


Vin 
(must) 
Suspensii microscopice 
și grosiere 
FILTRARE 
Levuri si bacterii 
MICRO- 
FILTRARE Coloizi macromoleculari 
ULTRA- și cristalini 
FILTRARE Săruri şi parte din 
moleculele organice 
OSMOZĂ 
Apă 


irer oga 


sau în must în funcție de tipul de filtrare. 


În funcție de mărimea particulelor care pot fi separate, membranele filtrante se pot grupa în: 
membrane de uz general, cu diametrul porilor mai mare de 10 u m; membrane pentru microfiltrare, 
cu diametrul porilor de 0,1-10 u m; membrane pentru ultrafiltrare, cu diametrul porilor de 0,001-0,1 
u m şi membrane pentru osmoză inversă, la care diametrul porilor este mai mic de 0,001 u m (fig.3.). 


O categorie aparte o constituie membranele polarizate (cationice şi anionice) folosite în electrodializă. 

După modul de fabricare, membranele pentru microfiltrare sunt grupate în două tipuri: 
membrane obţinute prin evaporare controlată dintr-un film subţire, numite polipor (milipor) şi 
membrane obţinute prin bombardament nuclear asupra unor pelicule compacte numite membrane 
policapilare (microcapilare). 

Membranele milipor au o grosime de 150 u m şi o structură similară cu cea a unui burete; 
suprafaţa lor este aspră şi neregulată; porii se prezintă ca nişte labirinturi întortocheate, care comunică 
între ele şi al căror diametru este variabil pe lungimea lor. Datorită structurii lor, membranele milipor 
rețin particulele nu numai la suprafaţă ci, într-o oarecare măsură, şi în profunzime. 

Membranele microcapilare au grosimea de 10 u m, feţele sunt perfect netede, porii extrem de 
uniformi, drepți, netezi şi de acelaşi diametru pe toată lungimea lor. Reținerea particulelor se face 
numai la suprafață. 

Membranele pentru ultrafiltrare sunt formate dintr-un film (peliculă) subţire, elastic şi foarte 
rezistent, la care porii sunt mult mai strâmți (0,1-10 u m) decât cei de la membranele pentru 
microfiltrare. Datorită acestui fapt, ele sunt în măsură să separe nu numai particulele în suspensie ci şi 
particulele coloidale, macromolecule sau agregate de molecule şi de ioni. 

13.4.2. Principalele tipuri de filtre utilizate în practica vinicolă 

Prin filtru se înțelege un utilaj folosit la separarea fazelor unui sistem dispers pe baza 
diferenţelor de dimensiune între particulele care formează cele două faze. 

Clasificarea filtrelor se poate face după mai multe criterii. În funcţie de regimul de 
funcţionare, se disting filtre cu funcționare continuă şi filtre cu funcționare periodică (discontinuă). În 
funcție de mărimea particulelor reținute, filtrele pot fi pentru filtrare convențională, grosieră, 
normală (de finisare), sterilizantă, microfiltrare sau ultrafiltrare. În funcţie de stratul filtrant, criteriul 
cel mai utilizat la clasificare, filtrele pot fi cu strat filtrant pulverulent, fibros, din țesătură, sub formă 
de plăci sau sub formă de membrane. 

Filtrele cu strat filtrant pulverulent, numite şi filtre aluvionare sau filtre cu diatomit, sunt 
indicate la limpezirea vinurilor tinere, tulburi, bogate în substanţe mucilaginoase şi coloizi protectori. 
Materialul filtrant folosit la aceste filtre este depus inițial prin prealuvionare, în strat uniform, pe nişte 
suporturi permeabile. Obişnuit, asemenea suporturi de filtrare sunt formate din site şi mai rar din 
spire, de unde şi denumirea de filtre cu site şi filtre cu spire. Primele pot avea site plane, dispuse 
vertical sau orizontal sau o sită cilindrică. La filtrele cu sită cilindrică, numite şi filtre cu tambur 
rotativ, regimul de filtrare este continuu. 

Filtrele cu strat filtrant fibros (azbest şi celuloză) sunt folosite din ce în ce mai rar, deoarece 


sunt incomode în exploatare. 

Filtrele cu strat filtrant din țesătură sunt folosite mai mult la extragerea vinului din drojdie. 
Mai sunt denumite şi filtre prese, deoarece etanşarea elementelor filtrante şi a plăcilor suport se 
realizează prin presare mecanică, hidraulică sau mecano-hidraulică. 

Filtrele cu strat filtrant sub formă de plăci prefabricate sunt în prezent, utilaje foarte 
frecvent folosite în industria vinicolă. Dintre acestea, o mai largă utilizare au filtrele cu plăci pătrate, 
numite şi filtre deschise, deoarece marginile plăcii sunt în contact cu atmosfera. Cele cu plăci 
circulare se mai numesc filtre închise, întrucât plăcile sunt acoperite cu un clopot. 

Filtrele cu strat filtrant sub formă de membrană, cunoscute şi sub numele de filtre pentru 
microfiltrare şi ultrafiltrare, deşi au apărut recent, se prezintă într-o multitudine de forme şi tipuri. 
Dintre acestea se amintesc: filtrele cu membrană plană, filtrele cu cartuş filtrant cu membrană 
microcapilară nepliată sau pliată şi filtre cu cartuș filtrant cu membrană milipor. În funcţie de mărime, 
la asemenea filtre se pot monta unul sau mai multe cartuşe filtrante formate, la rândul lor, din unul, 
două, trei sau patru module. 

Filtrele cu decolmatare tangenţială, numite şi filtre cu membrană tubulară sau, simplu, 
„filtre tangenţiale” (cross-flow) sunt de mare perspectivă şi sunt folosite pentru microfiltrare 

Principiul de funcționare constă în faptul că vinul tulbure circulă cu mare viteză (curgere 
turbulentă), prin interiorul membranei tubulare; vinul limpede străbate membrana din interior spre 
exterior; particulele de tulbureală nu trec prin porii membranei şi nici nu se depun pe ea, întrucât sunt 
antrenate de fluxul de vin în rapida sa circulaţie; decolmatarea, care se realizează astfel în mod 
continuu. La funcționarea filtrului, pe una din extremităţile membranei tubulare se introduce vin 

tulbure, iar pe la cealaltă se evacuează „vin concentrat” în particule de tulbureală, numit şi retentat; 
vinul limpede se colectează la exteriorul membranei tubulare. Instalaţiile moderne de filtrare sunt 
automatizate iar timpii de filtrare şi spălare pot fi programaţi. Filtrarea vinului printr-o astfel de 
instalaţie este considerată a fi un procedeu ecologic, deoarece nu există materiale filtrante care trebuie 


distruse sau aruncate în mediu. 


14. MODIFICĂRI NEDORITE CARE POT 
SĂ APARĂ ÎN VIN 


În raport cu natura procesului predominant care le generează, modificările nedorite din vin pot 
fi grupate în modificări de natură fizico-chimică şi modificări de natură biologică. Ambele pot să 
apară încă de la formarea vinului, în timpul evoluției lui, sau chiar în vinul considerat deja stabil. 

14.1. MODIFICĂRI DE NATURĂ FIZICO-CHIMICĂ 

Desemnate sub numele de accidente şi defecte, aceste modificări survin, în principal, datorită 
existenţei în exces a unor componente, care în anumite condiții produc tulbureli, precipitate, 


schimbări de culoare, miros şi gust. Când asemenea modificări apar în timpul păstrării vinului în vase, 

ele pot fi apreciate chiar ca fenomene normale, prin care vinul se stabilizează. Ivite însă după 
îmbutelierea vinului, ele sunt considerate ca accidente sau defecte. Dintre accidente, mai frecventă 
este precipitarea sărurilor tartrice, iar dintre defecte mai importante sunt precipitările de natură ferică, 
cuproasă, proteică şi oxidazică, precipitări cunoscute sub numele de casări. 

Precipitarea sărurilor tartrice. Frecventă la vinurile tinere, insuficient stabilizate, precum şi 
la vinurile dezacidifiate cu carbonat de calciu, precipitarea tartrică este considerată ca accident numai 
la vinurile îmbuteliate, cărora le modifică nefavorabil aspectul comercial. Accidentul, care apare mai 
ales iarna când buteliile sunt păstrate la temperaturi scăzute, se manifestă prin formarea unei uşoare 
tulbureli, care se depune la fundul buteliilor, sub forma unui sediment de culoare albicioasă, cu aspect 
cristalin. Sedimentul este constituit din tartrat acid de potasiu şi, în mai mică măsură, din tartrat de 
calciu. Incidental, şi numai la vinuri obținute din struguri atinşi de putregaiul nobil, este prezentă şi 
sarea de calciu a acidului mucic (mucatul de calciu). Când alături de cristalele de săruri tartrice se 
depun şi alte substanţe ca de exemplu proteine, taninuri etc., sau levuri şi bacterii, depozitul este mai 
puţin strălucitor şi are o culoare alb murdar la vinurile albe şi alb-roşietic la cele roşii. 

Prin cristalizare, tartratul acid de potasiu şi tartratul de calciu trec dintr-o fază izotropică, 
dezordonată (soluţie) într-o fază anizotropică, ordonată (cristale). În cadrul acestui proces de 
cristalizare, se disting două aspecte: formarea germenilor de cristalizare şi creşterea cristalelor. Când 
germenii de cristalizare se formează cu viteză mare, iar viteza de creştere a cristalelor este mică, se 
favorizează formarea unui număr mare de cristale mărunte; dimpotrivă când viteza de creştere este 
mare, iar cea de formare a germenilor este lentă, se formează mai puține cristale, dar cu dimensiuni 
mai mari. 

Creşterea cristalelor se datoreşte depunerii de tartrat acid de potasiu şi tartrat de calciu 
existente în vin, pe suprafața cristalelor. Ca urmare a acestei depuneri, concentrația soluției din 
vecinătatea faţetelor cristalului se micşorează, încât soluția din jurul cristalului încetează să mai fie 
suprasaturată. În continuare, creşterea are loc pe seama unor noi cantități de tartrat acid de potasiu şi 
tartrat de calciu transportate, prin difuzie sau convecție, din soluția îndepărtată spre cristale, 
străbătând stratul limită sărăcit în tartrat acid de potasiu sau tartrat de calciu. În cazul când vinul este 
agitat, se înţelege că stratul limită este foarte mult micşorat şi viteza de difuzie mult mărită, iar, ca 
urmare, creşterea cristalelor şi în general viteza de cristalizare se măresc. 

Pe lângă existența unui înalt grad de suprasaturare a vinului în tartrat acid de potasiu şi tartrat 
de calciu, coroborată cu prezenţa germenilor de cristalizare, la care se adaugă şi unele acțiuni 
mecanice (agitare), precipitarea tartrică mai este influenţată şi de concentraţia vinului în alcool. Dat 
fiind însă faptul că această concentraţie variază în limite restrânse la vinuri, obişnuit între 8-12% vol., 


influenţa alcoolului poate fi considerată mai puţin importantă. 

Variația pH-ului în limitele 2,8-4,0, aşa cum se întâlneşte la vinuri, influenţează ceva mai 
puternic precipitarea tartratului de calciu decât a tartratului acid de potasiu. Astfel, precipitarea 
tartratului de calciu este posibilă în vinuri cu pH mai mare de 3,3, în timp ce în vinuri cu pH mai mic 
de 3,2 este mai puţin probabilă; precipitarea tartratului acid de potasiu are loc mai abundent la valori 
de pH apropiate de 3,6. 

Scăderea temperaturii influențează preponderent precipitarea tartratului acid de potasiu, pe 
când pe cea a tartratului de calciu mai puțin, sau aproape deloc. La scăderea temperaturii, viteza de 
cristalizare a tartratului acid de potasiu se măreşte ca urmare a creşterii gradului de suprasaturație, 
dependentă la rândul ei de micşorarea solubilităţii sale. 

În general, precipitarea tartratului de calciu este mai lentă decât cea a tartratului acid de 
potasiu, din cauza dificultăților de formare şi de creştere a germenilor de cristalizare. Astfel, s-a 
constatat că, chiar dacă vinul este refrigerat şi însămânţat cu germeni de cristalizare, viteza de 
cristalizare a tartratului de calciu este de 100 de ori mai mică decât cea a tartratului acid de potasiu. 

Testarea predispoziţiei unui vin la precipitarea tartratului acid de potasiu se face prin mai 
multe procedee, dintre care mai simple sunt: refrigerarea unei probe până la o temperatură superioară 
cu 0,5“ punctului său de congelare şi menţinerea ei la această temperatură timp de 5 zile; refrigerarea 
vinului îmbogăţit cu 1% vol. alcool şi menţinerea lui la temperatura de refrigerare timp de 3 zile. În 
ambele situaţii, dacă în vin se formează un precipitat cristalin, înseamnă că vinul este nestabil față de 
precipitarea tartratului acid de potasiu. În cazul tartratului de calciu se determină conţinutul de calciu 
şi dacă este mai mare de 40 mg/l, înseamnă că precipitarea tartrică este posibilă. 

Stabilizarea vinului față de precipitarea tartrică se poate realiza prin: diminuarea conținutului 
de acid tartric, de potasiu şi calciu cu ajutorul refrigerării, prin utilizarea schimbătorilor de ioni sau a 
electrodializei; folosirea inhibitorilor de cristalizare etc. 

Precipitări ferice. Fierul, ajuns în vinuri pe cale naturală, variază între 2 şi 6 mg/l. Un 
conținut mai ridicat, care poate atinge 20-30 mg/l şi chiar mai mult, este dependent de gradul de 
curăţenie al recoltei, de utilajul şi vasele folosite în procesul de obţinere a vinurilor, de gradul de 
puritate al substanţelor folosite la tratarea acestora etc. 

Precipitările ferice, numite şi casări ferice, survin în vinurile aerate a căror conţinut de fier, 
depăşeşte 6-8 mg/l. 

Obişnuit, fierul în vinuri se poate afla ca fier bivalent şi ca fier trivalent. Ambele forme se pot 
găsi în stare ionică sau în diferite combinaţii. Din însumarea fierului ionic cu cel combinat rezultă 
conținutul de fier total, bivalent sau trivalent. Pentru a nu se confunda fierul total cu cel ionic, primul 
se notează după valență cu Fe II şi Fe IM, iar fierul ionic cu Fe” şi Fe”. 

Combinarea fierului cu diferite componente ale vinului se face prin fierul în stare ionică Fe” 


sau Fe“. În general, combinaţiile cu fierul bivalent sunt solubile, astfel încât nu tulbură vinul. Din cele 

formate cu fierul trivalent, unele sunt solubile iar altele insolubile. Dintre cele solubile, deci care nu 
tulbură vinul, mai importante sunt combinaţiile cu unii acizi organici (malic, tartric, citric etc.), în care 
fierul se află într-un ion complex, respectiv sub formă de ferimalat, feritartrat, fericitrat etc. Aceşti 
ioni complecşi, reacționând cu diferiți cationi din vin formează combinaţii complexe ca de exemplu: 
feritartrat de potasiu, fericitrat de calciu etc. Din disocierea acestor combinaţii rezultă cationi şi ioni 
complecşi. De exemplu, prin disocierea feritartratului de potasiu se formează anionul feritartrat 
(FeC4H>Os) şi cationul KŻ. 

Disocierea, în continuare, a ionului feritartrat în ion tartrat (C4H40s6)” şi ion Fe“! este însă atât 
de slabă încât acest fier complexat nu mai este luat în considerare ca fiind capabil să formeze alți 
compuşi cum sunt, de exemplu, cei insolubili care tulbură vinul. 

Din cele prezentate reiese că fierul din această stare complexată, numit şi fier blocat 
(sechestrat, ascuns sau disimulat), nu poate participa la precipitările ferice. De asemenea, mai trebuie 
reținut şi faptul că vinurile sunt cu atât mai puţin predispuse la casările ferice cu cât sunt mai bogate în 
substanțe complexante, substanţe care rețin fierul într-o formă solubilă. În cazul acizilor, puterea 
complexantă este condiţionată mai mult de natura decât de tăria lor. Acidul citric, deşi este mai slab 
decât acidul tartric, are o acţiune complexantă mai puternică. Vinurile care provin din struguri atinşi 
de putregaiul nobil, sunt mai rezistente la casarea ferică decât celelalte, deoarece sunt mai bogate în 
acizi capabili de a complexa fierul, cum ar fi: acidul citric, galacturonic, glucuronic, gluconic, mucic 
etc. Vinurile care au suferit o fermentație malolactică sunt mai predispuse la casări ferice, deoarece 
acidul lactic rezultat, este mai puțin complexant decât acidul malic. 

Pe lângă combinaţii solubile, fierul trivalent, mai precis cel rămas necomplexat, formează şi 
combinaţii insolubile, respectiv nişte precipitate responsabile de apariţia casărilor. În funcţie de natura 
precipitatului predominant format, se disting casarea albă şi casarea neagră. 

Casarea albă este tulbureala alburie, cu aspect lăptos, care apare într-un vin ca urmare a 
formării şi insolubilizării fosfatului feric, motiv pentru care i se spune şi casare fosfatoferică. 
Mecanismul formării şi precipitării fosfatului feric în vin va fi redat succint în cele ce urmează. 

În condiţii de aerare, sub influenţa oxigenului pătruns în vin, când potenţialul redox creşte, 
ionii feroşi se oxidează şi trec în ioni ferici. 

O foarte mică parte din ionii ferici Fe** rezultați şi anume cei care nu intră în combinaţii 
complexe solubile, reacționează cu ioni fosfat formând fosfat feric. 


Intrucât acidul fosforic disociat se poate întâlni în vin în prima, a doua şi a treia treaptă de 


disociere adică sub formă de ioni fosfat primar H, PO; , secundar HPO î şi terțiar POȘ , 


corespunzător celor trei trepte de ionizare, înseamnă că nici produsul insolubil care se formează la 


casarea albă nu este, în mod strict un fosfat feric de structură unitară şi bine definită. El este mai 


124 


degrabă un amestec format din Fe(H-PO„), Fe-(HPO) şi FePO,, în care sunt incluse şi alte substanţe. 


Indiferent de forma în care se află, fosfatul feric insolubilizat, în prima etapă a formării sale, se 
găseşte în stare coloidală, mai precis ca dispersie microcristalină hidrofobă şi stabilizată electrostatic. 
Sub această formă nu modifică prea mult limpiditatea vinului. Într-o fază mai avansată a casării, vinul 
se tulbură însă vizibil întrucât particulele coloidale de fosfat feric se aglomerează în particule tot mai 
mari, ca urmare a floculării reciproce cu proteinele şi diferiți cationi ai vinului. Fenomenul de casare 


începe prin reacții electrochimice de oxidare a Fe”, se continuă cu reacţii chimice de combinare a Fe“ 


cu POJ , de insolubilizare a FePO, şi se termină printr-un proces coloidal de floculare, însoţit şi de 


unul de adsorbție, când floculele formate adsorb substanţe tanante, antociani etc. 

La început, casarea albă se manifestă prin apariția unei opalescenţe şi apoi a unei tulbureli care 
imprimă vinului o nuanţă alburie lăptoasă. Cu timpul, datorită sedimentării particulelor, la fundul 
vasului se adună şi un depozit de culoare variabilă de la alb la gri. 

Casarea neagră, numită şi casare tanato-ferică, este tulbureala neagră-albăstruie care apare 
într-un vin aerat, ca urmare a formării şi insolubilizării compuşilor rezultați din reacția fierului 
trivalent cu substanţe fenolice (taninuri şi antociani). Când predomină taninurile, precipitatul are 
culoare mai neagră, iar când predomină antocianii, culoarea este mai albăstruie. 

Ambele casări au loc simultan, predominând una sau alta în funcţie de concentraţia 
substanţelor reactante (bogăția în fosfați sau în compuşi fenolici) şi de pH. Vinurile cu pH ridicat sunt 
mai susceptibile de casare neagră, în timp ce vinurile cu pH = 3,3 sau chiar mai coborât sunt 
predispuse la casare albă. Proteinele, calciul şi cuprul, participând la procesul de floculare, 
favorizează apariția ambelor casări, în timp ce coloizii protectori le împiedică, întrucât se opun 
procesului de floculare. 

Casările ferice survin în urma unui contact al vinului cu aerul ocazionat de pritoc, cleire, 
filtrare, îmbuteliere etc. Cel mai grav este atunci când vinul perfect limpede se tulbură la câteva zile 
de la tragerea în butelii, deoarece pentru a-l stabiliza el trebuie reintrodus din nou la condiţionare. Pe 
lângă culoare şi limpiditate, uneori este afectat şi gustul vinului care devine neplăcut, amintind, 
întrucâtva, pe cel al apelor minerale feruginoase. Vinul care se tulbură în urma aerisirii, poate să-şi 
recapete limpiditatea inițială după o perioadă îndelungată de păstrare la adăpost de aer (în butelii de 
sticlă) şi în prezenţa luminii solare. În aceste condiţii potenţialul redox al vinului micşorându-se, 
determină reducerea ionilor ferici Fe** în ioni feroşi Fe”, care formează compuşi solubili. Interesant 
este că la un nou contact cu aerul, vinul se casează iarăşi. Casările ferice pot să apară şi când vinul 
(chiar dacă nu este bogat în fier) este consumat în amestec cu apă minerală feruginoasă. 

Testarea stabilității vinului față de casările ferice se face cu ajutorul unei probe de vin, 


prelevată într-un pahar sau butelie umplute numai pe jumătate, probă care se lasă în contact cu aerul 

timp de 2-4 zile. Dacă apare o tulbureală, care dispare la introducerea în vin a câtorva picături dintr-o 
soluţie de ditionit de sodiu 1% (hidrosulfit de sodiu Na:S20° H20), înseamnă că tulbureala este de 
natură ferică. 

Stabilizarea vinului față de precipitările ferice se poate realiza prin: suprimarea pătrunderii 
fierului în vin pe alte căi decât cea naturală (sol-plantă-vin); blocarea fierului trivalent în complecşi 
solubili, administrând în vin acid citric în cantitate de 0,3-0,5 g/l (cu condiţia ca acidul citric total din 
vin să nu depăşească 1 g/l), sau etilendiaminotetraacetat de sodiu (EDTA), cunoscut şi sub numele de 
complexon 3, chelaton sau titriplex, în cantități stabilite prin microprobe (obişnuit, pentru 
complexarea a 1 mg de fier se administrează 9-10 mg complexon); protejarea vinurilor împotriva 
oxidărilor prin administrare de acid ascorbic în cantitate de 5-10 g/hl (cu condiţia de a nu depăşi doza 
maximă admisă de 100 mg/l). 

În practica vinicolă prevenirea precipitărilor ferice se face însă, mai mult prin diminuarea 
conținutului de fier din vinuri la 4-6 mg/l, diminuare care se poate realiza prin tratarea vinului cu 
ferocianură de potasiu sau cu fitat de calciu. 

Casarea cuproasă. Casarea cuproasă este tulbureala de culoare alburie roşcată, care apare 
într-un vin ferit de aer, ca urmare a formării şi insolubilizării unor compuşi rezultați din reacția 
cuprului cu diferite substanțe. Această casare poate să apară în orice vinuri ce conțin un exces de 
cupru (peste 5-7 mg/l) păstrate timp îndelungat la adăpost de aer (vinuri îmbuteliate) şi bogate în 
dioxid de sulf, care le asigură un mediu reducător. Lumina solară, favorizând reacţiile de reducere 
fotochimică, îi accelerează apariția. Deci, spre deosebire de casările ferice, care apar în urma unor 
procese de oxidare, casarea cuproasă este rezultatul unor reacţii de reducere. În urma acestor reacții se 
formează un precipitat constituit dintr-un complex cupru-proteină, sulfură de cupru şi eventual cupru 
metalic, precipitat care dispare la o uşoară aerare a vinului sau la adăugarea de apă oxigenată. 
Prezenţa în precipitat a complexului cupru-proteină reliefează că proteinele intervin în casarea 
cuproasă, ca elemente constitutive şi nu ca simpli coloizi de floculare reciprocă, aşa cum se întâmplă 
la casările ferice. Când casarea cuproasă apare înainte de îmbuteliere s-ar putea spune că are un efect 
pozitiv, întrucât debarasează vinul de excesul de cupru. Survenită după îmbuteliere când de fapt se 
numeşte casare cuproasă, prezintă mari neajunsuri, legate de tratarea vinului în vederea înlăturării 
defectului, operaţie care necesită un volum mare de muncă pentru desfundarea şi golirea buteliilor, 
demetalizarea, filtrarea şi îmbutelierea vinului. Testarea stabilității vinului față de casarea cuproasă se 
poate face după conţinutul de cupru. Când acesta este mai mic de 3 mg/l se consideră că vinul este 
stabil. Stabilitatea se poate realiza prin: suprimarea tuturor racordurilor, robinetelor, vanelor etc. 
confecționate din aliaje de cupru, care ar putea veni în contact cu vinul; eliminarea cuprului prin 
precipitarea acestuia cu sulfură de sodiu (în doză de 2,5 g/l, urmată imediat de o cleire şi o filtrare) sau 


mai bine cu ferocianură de potasiu. Bentonizarea vinului, conducând la eliminarea proteinelor care 

constituie suport de floculare a cuprului, previne, de asemenea, într-o anumită măsură apariţia casării 
cuproase. În anumite cazuri incerte în ceea ce priveşte posibilitatea apariţiei acestei casări, se poate 
adăuga un coloid protector, cum ar fi guma arabică în doze de 10-20 g/hl, pentru a împiedica 
flocularea sulfurii de cupru coloidale. 

Casarea proteică. Casarea proteică este tulbureala care apare în vinul îmbuteliat, ca urmare a 
insolubilizării substanţelor proteice aflate în exces. În cazul în care survine înainte de îmbuteliere, ea 
poate fi apreciată ca favorabilă, deoarece debarasează vinul de proteinele care s-ar putea insolubiliza 
după îmbuteliere. Prin precipitarea excesului de substanțe proteice, vinul capătă un aspect alburiu- 
lăptos, asemănător celui de la casarea albă, numai că depozitul care se formează este mult mai fin şi 
nu dispare dacă peste el se adaugă soluţie de ditionit de sodiu. 

Dintre proteinele existente în vin, responsabile de casare sunt, în primul rând, cele cu masă 
moleculară mare (apropiată de 70.000), care pot precipita chiar în prezenţa unor cantități mici de tanin 
şi, în al doilea rând, proteinele cu masă moleculară mică (7.000-12.000), care precipită numai în 
vinuri bogate în tanin. Ambele se găsesc în vin sub formă de dispersie coloidală, stabilizată 
electrostatic şi liocratic. Precipitarea proteinelor survine, în urma neutralizării sarcinilor lor electrice, 
sub acţiunea unei substanţe electronegative, aşa cum este taninul existent în vin în mod natural, extras 
din doagă sau adăugat. Precipitarea poate să apară şi în urma pierderii învelişului de solvatare 
(hidratare) când, sub acţiunea alcoolului sau a temperaturii ridicate (70-80*C), proteinele din liofile 
devin liofobe. Dintre factorii care influenţează precipitarea mai importanți sunt pH-ul, temperatura şi 
conţinutul de cationi al vinului. La pH ridicat (peste 3,5) şi temperatură scăzută (10-12*C), puţin tanin 
floculează multă proteină, în timp ce la pH coborât (2,8-3,4) şi temperatură ridicată (25-30*C), mult 
tanin floculează puțină proteină. Influenţa cationilor rezidă în faptul că aceştia, neutralizând sarcinile 
electronegative ale complexului proteină-tanin, facilitează formarea şi aglomerarea floculelor. 

Prevenirea casării proteice constă în eliminarea excesului de proteine din vin, utilizându-se 
următoarele căi: păstrarea vinului timp îndelungat (2-4 ani) în butoi, în vederea maturării, când o parte 
din proteine precipită sub acţiunea taninului existent sau extras din doage; tratarea vinului cu diferite 
substanţe adsorbante, ca, de exemplu, acid polisilicilic şi mai ales bentonită b (calea cea mai 
convenabilă). Încălzirea vinului la temperaturi de 70-80*C, timp de 15 minute, răcirea şi menţinerea 
lui la temperatură apropiată de punctul de congelare, este mai puţin recomandată, deoarece reclamă un 
consum de energie ridicat şi nici proteinele nu sunt îndepărtate într-o aşa măsură, încât să existe 
garanţia că precipitarea proteică nu va mai apare. 

Casarea oxidazică, numită şi brunificare enzimatică sau casare brună, determină modificarea 
culorii şi a limpidităţii mustului şi vinului la contactul lor cu aerul. Această modificare apare atât la 
vinurile albe cât şi la cele roşii şi se datoreşte acțiunii oxidoreductazelor. Predispoziţia la brunificare 


este mai frecventă la vinurile obţinute din recolte avariate şi îndeosebi la cele produse din struguri 

atinşi de putregaiul cenuşiu sau nobil. Vinurile albe îşi schimbă nuanţa de la galben-verzuie la galben- 
brună şi apoi în brună (din ce în ce mai închisă). Vinurile roşii capătă la suprafaţă o peliculă irizată cu 
reflexe metalice, iar culoarea devine roşie-brună sau brună-cafenie. Odată cu degradarea culorii se 
modifică, în sens negativ, şi însuşirile de gust şi miros; apar nuanţe de răsuflat, de fiert, uneori de 
maderizare denaturată. Casarea oxidazică apare şi la must. În cursul fermentaţiei alcoolice, când 
procesul reducător este dominant, culoarea mustului se deschide, revenind pentru un timp la normal. 
După terminarea fermentației alcoolice, casarea reapare la primul contact al vinului cu aerul. 

Cauza apariţiei casării oxidazice o constituie prezenţa în must şi vin a oxidoreductazelor şi în 
mod deosebit a lacazei. Ea poate oxida un număr mare de compuşi fenolici, inclusiv taninurile şi 
antocianii. În urma oxidării şi condensării acestora rezultă compuşi chinonici, colorați în galben-brun, 
care au o solubilitate scăzută şi precipită, tulburând vinul. Principalii factori care determină apariția 
casării oxidazice sunt: prezenţa aerului în contact cu vinurile care conțin o cantitate mare de lacază; 
valorile mari ale pH-lui (situate în jur de 4); temperaturile de stocare ridicate (20-25*C); prezenţa unor 
metale, ca de exemplu Fe şi Cu, care constituie oxidanți intermediari. Dintre factorii care se opun 
casării se menționează acidul ascorbic şi dioxidul de sulf. 

Testarea predispoziţiei vinului la casarea brună se face lăsând o probă de vin într-un pahar sau 
într-o butelie umplută numai pe jumătate, timp de 3-4 zile, în contact cu aerul, la temperatura 
mediului ambiant. Dacă vinul este susceptibil de casare brună, apare un inel brun în zona de contact a 
vinului cu peretele paharului sau al buteliei. Cu timpul brunificarea se extinde pe toată suprafaţa, iar 
mai târziu coboară în întreaga masă a vinului. 

Prevenirea casării brune este mai uşoară şi mai eficace decât tratarea ulterioară. În primul rând 
se recomandă ca recoltarea şi prelucrarea strugurilor mucegăiți să se facă separat de cei sănătoşi; 
contactul strugurilor, în timpul prelucrării, şi a mustului cu aerul să fie cât mai scurt; recolta să fie 
sulfitată înainte şi după zdrobire cu 5-10 g/hl SO»; se va evita macerarea-fermentarea mustuielii din 
struguri alteraţi; în cazul strugurilor negri se preferă termomacerarea mustuielii în totalitatea ei; după 
terminarea fermentaţiei alcoolice, vinurile se trag imediat de pe depozit, se sulfitează cu doze de 10- 
20 g/hl SO», iar vasele se menţin permanent pline; se poate aplica de timpuriu un tratament cu 
bentonită, care contribuie la eliminarea într-o proporție însemnată a lacazei din vin. 

Tratamentele curative au scopul de a distruge, de a inhiba sau de a elimina lacaza. Ele se se 
pot realiza prin: pasteurizarea vinului la 70-75*C timp de 15-30 minute sau la 90*C în câteva secunde; 
sulfitare cuplată cu administrare de acid ascorbic (100-200 mg/l); cleire proteică cu gelatină, cazeină 
sau sânge, urmată de bentonizare (tratamentul elimină pe lângă o mare parte din lacază şi compuşii 
chinonici formaţi, responsabili de culoarea brună). 

Precipitarea substanţelor colorante din vinurile roşii. În timpul stocării vinurilor roşii în 


vederea păstrării, maturării sau învechirii, substanţele colorante din ele (antociani şi taninuri) suferă 

unele modificări ireversibile. În urma acestor transformări şi ca o consecință a procesului de 
condensare, o parte din substanţele colorante, ajungând la dimensiuni coloidale, floculează şi se depun 
sub forma unui precipitat roşu, care se solvă uşor în apă fierbinte. Ca urmare a acestui fapt, 
intensitatea colorantă a vinurilor roşii scade cu 10-20%. La vinul îmbuteliat, fenomenul este şi mai 
pregnant, întrucât o parte din compuşii fenolici policondensaţi aderă la peretele buteliei formând aşa 
numita cămaşă a vinului. La temperatura normală de păstrare (12-15*C) condensarea şi precipitarea 
substanțelor colorante roşii decurge atât de lent, încât modificarea limpidităţii vinului, formarea 
cămăşii şi depozitului trec aproape neobservabile. În condiţii, în care însă temperatura coboară de la 
12-15*C la 0-5*C, condensarea şi precipitarea fiind mult mai rapide, tulbureala care apare în vin este 
vizibilă, iar în depozitul format se întâlnesc şi săruri tartrice în cantități mai mari. Se menționează că, 
în ambele situaţii, substanțele colorante din depozit sunt însoţite de proteine cu care au floculat 
reciproc. Deşi fenomenul este firesc şi se încadrează în evoluţia de ansamblu a vinului, iar în ochii 
cunoscătorilor constituie un motiv în plus de prețuire, consumatorii obişnuiţi acceptă cu greutate 
buteliile cu vin roşu în care există precipitat sub formă de cămaşă sau depozit. Pentru a preîntâmpina 
această situaţie se recomandă ca vinurile roşii care se comercializează, fără învechire sau după o 
învechire de foarte scurtă durată, să fie în prealabil stabilizate şi din acest punct de vedere. 
Stabilizarea lor se poate realiza prin cleire cu gelatină în doze de 5-6 g/hl, sau prin răcirea vinului 
până în apropiere de 0°C, menținerea câteva zile la această temperatură, urmată de o filtrare izotermă 
şi apoi îmbuteliere. Dacă nu se îmbuteliază şi se păstrează în continuare în vasele de stocare, atunci 
după 6-12 luni se repetă operația de stabilizare, deoarece în acest interval s-au format noi cantități de 
compuşi fenolici policondensaţi care floculează reciproc, precipită etc. 

Mirosuri şi gusturi străine. Pe lângă tulburelile şi precipitările de natură tartrică, metalică, 
proteică, oxidazică şi de materie colorantă, în vinuri pot să apară şi alte defecte de gust şi miros cum 
sunt cele de natură sulfhidrică, mucegai, pământ, butoi nou, doagă veche, dop de plută, drojdie, 
ciorchine, azbest, celuloză, leşie, petrol, gudron, fum, cauciuc etc. Aceste defecte, aproape inexistente 
în industria vinicolă modernă, apăreau uneori în vinificaţia tradiţională ca urmare a nerespectării 
regulilor de prelucrare a strugurilor, folosirii unor vase, maşini şi utilaje care nu corespund cerințelor 
de igienă, lipsei de îngrijire a vinului în timpul păstrării dar mai ales unor neglijenţe elementare. 

Alte mirosuri şi gusturi străine, cum sunt cele de învechire atipică sau cele transmise prin 
dopul de plută, apar în cursul evoluției vinului, în special după îmbuteliere şi au cauze mai puţin 
cunoscute. 

Mirosul de natură sulfhidrică, asemănător celui de ouă clocite, varză murată sau usturoi, 
poate să apară accidental în unele vinuri şi se datoreşte prezenţei de hidrogen sulfurat, mercaptani şi 
de disulfuri alchilice. Apariţia acestui miros şi mijloacele de îndepărtare a lui din vin au fost tratate în 


subcapitolul privind inconvenientele folosirii SO; în vinificație. 

Gustul şi mirosul de mucegai este foarte greu de înlăturat. Tratamentul cu făină de muştar, în 
doze de 50-100 g/hl se pare că dă cele mai bune rezultate. Făina de muştar proaspăt măcinată, se 
fierbe timp de 5 minute, într-o cantitate de apă de 5-10 ori mai mare. După fierbere se separă de apă, 
strecurându-se printr-o pânză. Operația de fierbere şi de înlăturare a apei se repetă de 2-3 ori, adică 
până la dispariţia mirosului de muştar. Terciul de făină rămas de la ultima strecurare se toarnă în vasul 
cu vin de tratat şi se amestecă bine. A doua zi se amestecă din nou, după care se lasă în repaus 5-6 
zile; vinul se trage apoi de pe depozit şi se cleieşte cu gelatină sau cazeină. Tratamentul cu cărbune 
activ, în doze de 50-150 g/hl, sau cu ulei de parafină 0,2-0,5 1/hl, dă rezultate bune cu condiţia să fie 
bine amestecate. 

Gustul de pământ poate fi prevenit prin spălarea strugurilor murdari de pământ, printr-o 
deburbare obligatorie a musturilor şi un pritoc prematur al vinului, în cazul când la recoltare strugurii 
au fost murdari de pământ. Dintre tratamentele curative se aminteşte cel cu cărbune activ (30-50 g/hl) 
şi cleirea vinului cu gelatină, cazeină, albuş de ou, lapte proaspăt (pe bază de microprobe). 

Gustul şi mirosul de doagă veche apare la vinurile stocate în butoaie prea vechi, nepregătite 
corespunzător, cu doage putrezite sau cu început de putrezire sau în butoaie în care s-a păstrat mult 
timp apă (bâhlite). Îndepărtarea defectului este destul de dificilă şi se face prin cleire cu gelatină sau 
cazeină, bentonită, cărbune activ şi ulei de parafină. 

Gustul de drojdie este dat de unii produşi de autoliză şi putrefacție a levurilor moarte, atunci 
când separarea vinului de pe depozit întârzie. În faza incipientă defectul poate fi înlăturat prin 
efectuarea unui pritoc în larg contact cu aerul. Când defectul a avansat vinul trebuie tratat cu cazeină 
şi cărbune activ. 

Gustul şi mirosul de petrol apare, de obicei, din neglijenţă atunci când în vin ajung produse 
petroliere. Din această cauză trebuie evitată folosirea lămpilor cu petrol în localurile de vinificație şi 
de stocare. Îndepărtarea defectului se poate face printr-un tratament cu lapte proaspăt (0,5-1 1/hl), 
urmat de o filtrare, sau printr-un tratament cu cărbune activ în doze stabilite prin microprobe. 

Pe lângă gusturile şi mirosurile susmenţionate, în vinuri se mai pot întâlni şi altele: de 
ciorchine, provenit dintr-o vinificație nerațională; de leşie, ca urmare a păstrării vinului în cisterne noi 
de beton insuficient protejate; de azbest şi celuloză, când materialele de filtrare nu au fost bine 
spălate; de gudron, fum, cauciuc etc. care survin din cauza unor neglijențe. Tratarea vinurilor cu 
asemenea defecte se face după caz, prin cleiri proteice, bentonizare, administrare de cărbune activ, 
ulei de parafină etc., în doze stabilite prin microprobe. 

Mirosul şi gustul de învechire atipică a vinurilor este un defect care poate să apară încă din 
primele faze de maturare ale vinului. Modificările negative se produc gradat, distingându-se în 
apariţia şi evoluţia acestui defect patru trepte. Într-o primă etapă, vinurile devin lipsite de 


personalitate, fade; în etapa următoare ele capătă un miros floral foarte puternic, care aminteşte de cel 

de floare de salcâm, portocale, mandarine, sau de mirosul de vin din hibrizi direct producători; în cea 
de a treia etapă, mirosul se modifică şi mai mult, fiind asemănător cu cel de ceară sau chiar cu cel de 
săpun de rufe; în ultima etapă, mirosul se deteriorează şi mai evident, devenind asemănător cu cel de 
rufe vechi, prosoape umede, nespălate, urât mirositoare, iar într-un stadiu avansat de naftalină. 

Toate vinurile sunt predispuse la acest defect, indiferent de podgorie, soi sau mod de 
vinificare. Defectul este mai uşor de sesizat la vinurile lejere, uşoare, sărace în extract nereducător. 
Vinurile bogate în extract sunt capabile să mascheze într-o oarecare măsură acest defect. 

Multă vreme s-a crezut că aceste tonuri de învechire atipică s-ar datora reziduurilor de 
pesticide care ajung până în vin, sau a substanţelor de limpezire şi stabilizare folosite în industria 
vinicolă. Cercetările mai recente au pus în evidenţă creşterea, în anumite condiții nefavorabile de 
mediu, în special în condiţii unei secete prelungite, a concentraţiei hormonilor de stress în plantă. Cu 
ajutorul spectrometriei de masă, s-a putut identifica principala substanță care determină acest defect, 
respectiv 2-aminoacetofenona. Ea apare în cursul fermentaţiei alcoolice prin metabolizarea unor 
complexe enzimatice (auxine), care se găsesc în plantă, struguri şi care trec în must şi, respectiv, în 
vin. Această substanță nu este dăunătoare sănătății, ea fiind prezentă în multe produse alimentare. 

Până în prezent, nu s-a găsit o metodă de îndepărtare a acestui defect, iar tratamentele chimice, 
fizico-chimice şi fizice (filtrarea de exemplu) nu au efecte favorabile. De asemenea, nici tratamentul 
cu dioxid de sulf nu are influență, iar încălzirea vinului, din contra, accentuează defectul. S-au 
încercat o serie de tratamente pentru a ameliora cât de cât defectul acestor vinuri. De exemplu, 
vinurile cu conţinut ridicat în taninuri pot fi tratate cu cazeinat de potasiu, dar rezultatele sunt departe 
de a fi mulțumitoare. Tratamentul cu cărbune activ duce la o oarecare ameliorare, dar numai a 
mirosului. În ultimul timp au apărut o serie de produse noi de cleire, pe baza de amestecuri de clei de 
peşte cu gelatină şi cu cazeină, care pot îmbunătăţi, în oarecare măsură, atât mirosul cât şi gustul. Alte 
produse, ca de exemplu, dioxidul de siliciu în amestec cu extracte minerale din anumite bentonite, 
deşi au efecte mai bune, nu pot fi folosite deoarece afectează puternic structura vinului. 

Mirosul şi gustul de dop este un alt mare defect care poate să apară în vinuri. Se detaşează de 
celelalte prin faptul că este şi mai imprevizibil, iar cauzele care duc la apariția lui sunt încă puţin 
cunoscute. În plus, prezintă şi marele inconvenient că nu poate fi sesizat (şi deci îndepărtat) decât în 
momentul destupării buteliei, când vinul poate, sau nu, să fie consumat. 

Dopul folosit la astuparea buteliei se confecționează din pătura de suber, numită plută, care 
este un țesut protector secundar al speciei Quercus suber (stejarul de plută). 

Fiind de natură vegetală, pluta este expusă la atacul diferitelor microorganisme: bacterii, 
ciuperci şi mucegaiuri. Acestea pot pătrunde în plută prin lenticele, respectiv prin acei pori 
microscopici existenți în țesutul de suber, prin care arborele, în timpul vieții sale, îşi reglează 


schimburile de gaze între țesuturile vii şi mediu exterior. În cazul dopurilor ele pot constitui un mediu 

prielnic pentru dezvoltarea microorganismelor, mai ales când conţinutul de apă din plută depăşeşte 7- 
9%. Dintre microorganismele cele mai des întâlnite pe dopul de plută sunt mucegaiurile, iar dintre 
acestea, mai frecvente sunt cele din genurile Aspergillus şi Penicillium. Aceste mucegaiuri 
transformă, în principal, acizii graşi superiori (existenți în suberină) în metilcetone, precum şi în alți 
compuşi în concentrații mult mai mici, sau chiar numai sub formă de urme, dar care contribuie la 
apariția în vinul îmbuteliat a gustului de dop. 

O altă cale posibilă care conduce la apariţia acestui defect s-ar datora formării unor compuşi 
aromatici cloruraţi (2,4,6-tricloranisol şi 2,3,4,6-tetracloranisol) în dopurile de plută, tratate cu 
hipoclorit de sodiu sau clorură de var în vederea decolorării, dopuri care, după tratament, s-au 
depozitat în condiții de umiditate relativă mai ridicată de 70%. Dacă astfel de dopuri sunt depozitate 
în atmosferă uscată, derivații cloruraţi (triclorfenol, tetraclorfenol), rezultați din degradarea ligninei, în 
timpul decolorării, nu mai suferă acel proces microbiologic de metilare, în urma căruia rezultă 
tricloranisol şi tetracloranisol cu miros dezagreabil. 

În prezent se pare că este unanim recunoscut faptul că izul de dop s-ar datora, în principal, 
efectului sinergic dintre atacul microbian asupra plutei şi clorul liber. Datorită faptului că pluta este un 
produs natural, atacul microbian asupra plutei, în timpul creşterii, este inevitabil. Ceea ce se poate 
evita în prezent, este pătrunderea în dop a soluțiilor de spălare cu clor şi evitarea folosirii în exces a 
acestora la spălarea, dezinfectarea şi igienizarea liniilor de îmbuteliere. 

Pentru a diminua cât mai mult riscurile, în prezent, majoritatea producătorilor de dopuri de 
plută nu mai folosesc soluţii pe bază de clor pentru spălarea şi albirea plutei, ci soluţii pe bază de 
peroxizi (apă oxigenată). În acest fel, s-a ajuns ca defectele vinurilor datorate dopurilor de plută să 
scadă de la 2-5%, cât erau în trecut (funcție şi de calitatea dopurilor), la 0,1-0,2% în prezent. 

În practica vinicolă, prevenirea apariţiei izului de dop la vinul îmbuteliat, s-ar mai putea face 
prin excluderea de la dopuire a dopurilor, la care, în urma testării se identifică prezența potențială a 
acestui defect, ceea ce este foarte greu. Pentru a se limita cât mai mult apariția unor defecte datorate 
dopurilor din plută, trebuie să se aibă în vedere şi alte aspecte. De exemplu, vinurile care au fost 
îmbuteliate cu dopuri din plută aglomerată nu trebuie păstrate în poziţie orizontală, deoarece lantul 
folosit poate fi dizolvat în timp, iar bucăţi de plută pot trece în vin. 

În concluzie, problema vinurilor care prezintă iz de dop este destul de complexă şi de 
controversată. În plus, se pare că anumite pesticide remanente în vin duc şi ele la formarea de 
clorfenoli. Există vinuri care nu au fost în contact cu pluta şi totuşi prezentă defectul de dop (miros şi 
gust de dop). Aceasta demonstrează că există şi alte cauze care ţin, de exemplu, de tratamente aplicate 


vinului, de modul de igienizare al vaselor din lemn etc. 


14.2. MODIFICĂRI NEDORITE DE NATURĂ MICROBIOLOGICĂ 

Cunoscute în literatura de specialitate sub numele de boli, unele din aceste modificări sunt 
datorate activității microorganismelor aerobe (floarea vinului, oţetirea), iar altele celor anaerobe 
(manitarea, borşirea, fermentația propionică, băloşirea şi apariţia izului de șoareci). 

Floarea vinului. Este o boală aerobă care se manifestă prin formarea unei pelicule (floare) de 
culoare alb-cenuşie, la suprafaţa vinului. Cu timpul, pelicula se îngroaşă, se zbârceşte şi se prinde de 
pereţii vasului. Sunt predispuse la această boală vinurile tinere, slab alcoolice, insuficient sulfitate şi 
păstrate în vase parțial umplute. 

Observată la microscop, pelicula (floarea) este constituită din numeroase celule asemănătoare 
cu levurile eliptice. Acestea sunt levuri obligatoriu peliculare din genurile Candida, Pichia şi 
Hansenula, levuri care sunt prezente, în permanenţă, în crame, pe ziduri, pe sol, pe pereţii vaselor, în 
interiorul furtunurilor etc. Alături de ele, în peliculă se mai pot întâlni şi levuri facultativ peliculare 
precum Saccharomyces oviformis şi Saccharomyces bayanus, dar şi levuri nepeliculare din genul 
Brettanomyces. Levurile obligatoriu peliculare, numite şi levuri de floare, sunt foarte avide de oxigen 
şi produc numeroase transformări, din care cea mai importantă este metabolizarea alcoolului etilic în 
dioxid de carbon şi apă. 

Alături de alcoolul etilic, levurile de floare mai pot ataca acizii malic, lactic şi chiar acetic, 
determinând o dezacidifiere a vinului, comparabilă cu cea datorată fermentației malolactice. 
Metabolizând parte din glicerol şi proteine, levurile de floare conduc şi la o scădere a extractului. În 
urma acestor transformări, vinul devine apos, fad, plat, subțire şi capătă miros neplăcut şi gust 
respingător, din cauza unor acizi volatili şi aldehide care iau naştere. Boala poate fi preîntâmpinată 
prin măsuri igienico-sanitare adecvate, dar mai ales prin menținerea vaselor permanent pline cu vin. 
În cazul vinului îmbuteliat se cere ca dopuirea să fie perfectă, iar buteliile să se păstreze în poziţie 
orizontală. Tratamentele curative, posibil de aplicat doar la vinul din vase, constau în eliminarea 
peliculei, cleire, filtrare sterilizantă sau un tratament de pasteurizare. Pelicula se poate elimina din vin 
pe la vrana butoiului, prin aşa-zisa supraumplere, sau prin lăsarea ei în vas, când vinul este tras în alt 
vas. Sulfitarea, chiar cu 200-300 mg/l SO» nu este atât de eficientă. 

Oţetirea vinului. Oţetirea este boala microbiană sub influența căreia, vinul este pe cale de a se 
transforma în oţet. Este boala cea mai periculoasă atât prin transformările pe care le produce, cât şi 
prin faptul că se răspândeşte foarte repede, contaminând şi alte vinuri. Riscul de a se îmbolnăvi de 
oţetire îl prezintă vinurile provenite din struguri avariaţi, cele obținute printr-un proces de macerare- 
fermentare mai puțin supravegheat şi, în general, orice vin cu grad alcoolic scăzut, depozitat în vase 
neumplute complet, păstrat la temperatură relativ ridicată şi insuficient sulfitat. Boala se datoreşte 
bacteriilor acetice, care din punct de vedere taxonomic aparțin genurilor Acetobacter şi 
Gluconobacter. Un mare rol în apariția şi răspândirea bolii îl are şi musculiţa bețivă, numită şi 


musculiţa oţetului (Drosofila cellaris). Fiind atrasă de mirosul de oţet şi venind în contact cu vinul 

bolnav, musculița ia de la acesta şi transportă uşor la alt vin bacteriile oţetirii, contaminându-l. 
Transformările produse de bacteriile acetice sunt multiple şi anume: oxidarea etanolului în acid acetic; 
degradarea zaharurilor în dioxid de carbon şi hidrogen, din a cărui oxidare rezultă apă; metabolizarea 
glicerolului în dihidroxiacetonă; transformarea acidului lactic în acid acetic şi apă; metabolizarea 
însăşi a acidului acetic în dioxid de carbon şi apă; esterificarea parțială a acidului acetic cu alcool 
etilic cu formare de acetat de etil. Dintre toate aceste transformări, ponderea cea mai mare o au 
oxidarea alcoolului etilic în acid acetic şi formarea acetatului de etil. 

Caracterul de oţetit este imprimat de acidul acetic, cu influență primordială asupra gustului şi 
acetatul de etil, responsabil de mirosul caracteristic de oţet. Combaterea poate fi luată în considerare 
numai în condițiile, în care, aciditatea volatilă a vinului n-a atins limita maximă admisă, respectiv 18 
mval/l pentru vinurile albe şi 20 mval/l pentru cele roşii. În asemenea situaţii, evoluţia bolii poate fi 
stagnată prin sulfitare şi pasteurizare. Când oţetirea este accentuată, se recomandă ca vinul să fie 
destinat fabricării oţetului, deoarece orice tratament este ineficace. 

Degradarea acidului tartric. Numită şi fermentație tartropropionică, această boală anaerobă 
este produsă de bacterii din genul Lactobacillus, care distrug acidul tartric din vin, producând dioxid 
de carbon şi acizi volatili, în special acid propionic, cu gust neplăcut. Simultan cu degradarea acidului 
tartric se poate descompune şi o parte din acidul malic, glicerolul etc. Ca urmare a acestor 
transformări, paralel cu scăderea acidității fixe, creşterea acidității volatile şi a pH-ului, are loc o 
scădere importantă şi a extractului. 

Sunt expuse la această boală mai mult vinurile finite, sărace în aciditate, cu pH mai mare de 
3,4, vinuri cu zahăr rezidual, bogate în substanţe azotate şi insuficient sulfitate. În urma îmbolnăvirii, 
vinul se tulbură, pierde din aroma şi fructuozitatea sa, devine fad, molatic, lipsit de vioiciune şi cu 
gust neplăcut, motiv pentru care boala se mai numeşte „fourne” ceea ce semnifică inversarea calității. 
Datorită presiunii dioxidului de carbon, care se formează, dopurile din butelii sunt uneori împinse în 
afară, justificându-se şi cealaltă denumire „pousse”, dată tot de francezi. La o rotație lentă a vinul în 
pahar sau în butelie, se observă trene mătăsoase ondulate, datorate prezenței unor bacterii lactice 
filiforme sau cu aspect de bastonaşe, care se orientează aproape paralel cu sensul de mişcare al 
vinului. Bacteriile pot să atace şi sărurile tartrice, inclusiv tirighia. Despre vinul atins de această boală, 
practicienii spun că „îşi mănâncă propriul său tartru”. Prevenirea apariţiei fermentației tartro- 
propionice se poate realiza prin: evitarea creşterii temperaturii în timpul fermentației alcoolice şi în 
timpul depozitării vinului (boala este specifică regiunilor calde), obţinerea vinurilor fără zahăr 
rezidual, acidifierea vinului deficitar în aciditate, detartrarea anuală a vaselor, măsuri igienico-sanitare 
etc. Tratamentul curativ poate fi aplicat doar vinurilor care nu au depăşit pragul maxim în ceea ce 
priveşte aciditatea volatilă. La astfel de vinuri li se aplică într-o primă fază o sulfitare cu doze de 5-7 


g/hl SO; şi o corecție a acidității cu 30-50 g/hl acid citric, după care urmează o cleire sau o filtrare. În 

cazul când vinurile sunt destinate distilării, se recomandă ca aciditatea lor să fie în prealabil 
neutralizată. 

Degradarea glicerolului. Această boală, numită şi amăreala vinului şi întâlnită sporadic, doar 
la vinurile roşii, conduce la mărirea acidității volatile şi fixe şi a conţinutului de acetaldehidă şi 
acroleină (2-propanal). 

Acroleina singură sau în combinaţie cu diferiți produşi rezultați din descompunerea unor 
compuşi fenolici, este responsabilă de acel gust amar respingător care, într-o fază înaintată a bolii, fac 
vinul impropriu pentru consum. În faza iniţială a bolii, vinul îşi pierde luciul; cu timpul culoarea 
virează de la roşu la roşu-cafeniu, uneori spre negru, iar în masa lichidului apare un sediment lipicios, 
mucilaginos. Bacteriile responsabile de această boală se prezintă sub forma unor filamente ramificate, 
înnodate, încâlcite, incolore la început, apoi colorate în roşu-brun datorită materiei colorante care le 
înconjoară. Prevenirea şi tratarea se fac cu aceleaşi mijloace ca la fermentația tartropropionică pe care 
o însoţeşte de multe ori. Când amăreala este prea avansată, vinul se supune distilării, iar distilatul 
obţinut se rectifică, în vederea separării acroleinei care, având punctul de fierbere la 52°C, distilă în 
frunți. 

Băloşirea vinului. Băloşirea este o boală anaerobă, care face ca vinul să devină tulbure, 
vâscos şi filant ca uleiul, cu degajare uşoară de gaz carbonic. Sunt afectate de băloşire vinurile tinere, 
menținute prea mult timp pe drojdie, slab alcoolice, cu aciditate scăzută, sărace în tanin, cu zahăr 
remanent şi bogate în substanţe proteice. Boala se datoreşte unor bacterii din genurile Leuconostoc şi 
Streptococcus, de formă sferică, ovoidă şi mai rar alungită, care sunt dispuse în aglomerări ca nişte 
şiraguri de mărgele. Aceste bacterii au proprietatea de a secreta un mucilagiu, care conferă vinului 
vâscozitate ridicată şi însuşirea de a se întinde asemănător cu zeama de varză murată stricată. Acest 
mucilagiu gelatinos poate constitui, în continuare, mediul de dezvoltare pentru alte microorganisme 
patogene, cum sunt cele care provoacă degradarea acidului tartric sau a glicerolului. Boala poate fi 
prevenită printr-o vinificare îngrijită a strugurilor, acidifiere, sulfitare etc. Tratamentul curativ constă 
în aerarea şi agitarea puternică a vinului urmată, eventual, de bentonizare, filtrare etc. După un astfel 
de tratament, vinul poate fi îmbuteliat şi dat în consum, deoarece modificările de compoziţie care apar 
datorită bolii sunt neesenţiale. 

Manitarea vinului. Manitarea este tot o boală anaerobă, care face ca o parte din fructoza din 
vin să se transforme în manitol (alcool hexavalent), al cărui conținut poate să ajungă până la 30 g/l, 
față de 0,04 g/l cât există în vinurile sănătoase. Obişnuit, boala se declanşează în timpul fermentației 
alcoolice, când temperatura mustului sau mustuielii se ridică la 30-35°%C, situaţie care stimulează 
activitatea bacteriilor manitice şi o diminuează pe cea a levurilor alcoolice. Alături de manitol se mai 
formează acizi volatili, acid lactic şi uneori sorbitol, un izomer al manitolului. Combinarea gustului 
dulce al manitolului cu cel acru înţepător al acizilor volatili, conferă vinului manitat un gust acru- 

dulce caracteristic, neplăcut şi respingător. Recunoaşterea unui vin care a suferit fermentație manitică 
este destul de simplă. Pe o sticlă de ceas se evaporă 1-2 ml vin; după spălarea sedimentului cu alcool 
etilic, pe sticlă rămâne un strat subțire cu aspect marmorat, constituit din cristale de manitol în formă 
de ace dispuse în steluțe. Boala poate fi doar prevenită, prin tratament rațional cu dioxid de sulf şi mai 
ales prin evitarea creşterii temperaturii în timpul fermentației alcoolice. 

Înăcrirea lactică. Înăcrirea lactică sau borşirea vinului, este boala care determină 
transformarea zaharurilor în acid lactic şi alţi produşi, ce imprimă vinului miros şi gust asemănătoare 
cu cele proprii borşului. În vinul atins de borşire, se poate desfăşura atât un proces de fermentație 
homolactică, când din degradarea glucidelor rezultă numai acid D( lactic, cât şi o fermentație 
heterolactică când pe lângă acizii D(O lactic şi L(+) lactic se mai formează şi alți produşi. În funcţie 
de condiţii şi de natura biologică a bacteriilor lactice, proporţia acestor produşi (acid acetic, 2,3- 
butandiol, glicerol, etanol etc.) poate varia în limite destul de largi. Măsurile de prevenire sunt 
aceleaşi ca şi la manitare, pe care de obicei o însoţeşte, şi anume supravegherea şi dirijarea 
fermentației alcoolice, astfel ca temperatura să nu depăşească 20-25“. 

Izul de şoareci. Sub acest nume este desemnată boala, care face ca vinul să capete gust 
neplăcut, respingător şi miros specific, similar cu cel al urinei de şoareci. Sunt expuse la această boală 
vinurile tinere, deficitare în aciditate, menținute timp prea îndelungat pe drojdie şi păstrate în localuri 
calde. La începutul bolii, acest iz este slab, asemănător cu mirosul de bere alterată; după instalarea 
bolii, izul de şoareci este net şi apare ca un postgust neplăcut şi foarte persistent. Prin post gust se 
înțelege gustul care rămâne după înghițirea vinului. Izul de şoareci fiind, oarecum, asemănător cu 
mirosul de acetamidă, a dus la ideea existenței acestei substanţe în vinurile atinse de boală. Cercetări 
recente au precizat însă că izul de şoareci se datoreşte prezenţei a două substanțe aminice şi anume 2- 
acetil- 1,4,5,6-tetrahidropiridina şi 2-acetil-3,4,5,6-tetrahidropiridina. Ambele substanţe sunt secretate 
de unele levuri din genul Brettanomyces şi bacterii din genul Lactobacillus. Vinurile mai puţin atinse 
de boală pot fi remediate prin pasteurizare, tratare cu cărbune activ, cleire proteică, filtrare şi livrarea 
lor neîntârziată în consum. Vinurile puternic alterate, nu se mai tratează şi nici nu pot fi destinate 
fabricării oţetului, deoarece izul de şoareci persistă. Singura valorificare posibilă rămâne distilarea, iar 


distilatul să fie tratat cu o răşină schimbătoare de ioni, pentru a reţine cele două substanţe. 


15. TRATAMENTE DE STABILIZARE 
APLICATE VINULUI 


Prin stabilizare se înţelege ansamblul de tratamente şi operaţii care se aplică vinului cu scopul 
de a-i asigura şi menţine limpiditatea şi de a-i proteja culoarea, gustul şi mirosul până în momentul 


consumului. Exigenţele față de stabilitate au crescut odată cu generalizarea îmbutelierii vinului. A 

stabiliza un vin nu înseamnă a-i bloca evoluția, ci doar a-l feri de unele modificări indezirabile, care ar 
putea să apară în butelie, grație activităţii unor microorganisme sau datorită unor substanțe aflate în 
exces (săruri tartrice, substanţe proteice etc.) şi care constituie un pericol potențial pentru apariția unor 
tulbureli. 

Pe lângă operaţiunile de filtrare, cleire şi bentonizare, cu ajutorul cărora se realizează 
limpezirea, şi în parte stabilizarea vinului, în practica vinicolă se mai aplică şi altele, pentru a se 
asigura vinului stabilitate faţă de unele modificări de natură fizico-chimică sau microbiologică. Dintre 
acestea din urmă, se amintesc: refrigerarea, tratamentul cu acid metatartric, pasteurizarea, tratamentul 
cu ferocianură de potasiu, cu fitat de calciu, cu coloizi protectori şi, mai recent, electrodializarea 
vinului şi tratamentul cu răşini schimbătoare de ioni. 

15.1. REFRIGERAREA VINULUI este operaţiunea tehnologică de răcire a vinului până în 
apropierea punctului său de congelare, în vederea eliminării excesului de tartrat acid de potasiu care, 
dacă ar rămâne, ar putea precipita, ulterior, după îmbuteliere. Pe lângă îndepărtarea excesului de 
tartrat acid de potasiu, refrigerarea mai produce: precipitarea parțială a substanţelor proteice, fără ca 
această precipitare să asigure vinului stabilitate față de casarea proteică; precipitarea substanţelor 
colorante din vinurile roşii, asigurându-le acestora stabilitate timp de aproape un an, adică până când 
fracțiunea colorantă coloidală se reface din nou, pe baza reacţiilor de condensare; paralizarea, pe 
timpul refrigerării, a activităţii levurilor şi bacteriilor; grăbirea procesului de formare şi maturare a 
vinului ca urmare a solvirii unor cantități importante de oxigen în timpul tratamentului. 

Momentul potrivit pentru refrigerarea vinului este înainte de îmbuteliere, mai precis după 
cleire şi filtrare, operații prin care s-au eliminat parte din substanţele cu acţiune inhibitoare asupra 
cristalizării. În cazul în care se face o cupajare, refrigerarea trebuie să-i succeadă acesteia, pentru ca 
noile cristale formate ca urmare a schimbărilor de pH, grad alcoolic, conţinut de acid tartric etc. să 
poată fi eliminate. Dacă se aplică o pasteurizare, tratamentul cu frig se execută înainte şi nu după, 
deoarece, pe de o parte, pasteurizarea conduce la creşterea conţinutului de coloizi protectori, care 
inhibă cristalizarea, iar pe de altă parte, microcristalele de tartrat acid de potasiu se solvă. 

Refrigerarea se poate realiza cu ajutorul frigului natural, posibil de folosit numai în timpul 
iernii, sau a frigului artificial, care se poate utiliza ori de câte ori este nevoie, dar are inconvenientul că 
este costisitor. Refrigerarea vinului cu ajutorul frigului artificial se poate realiza prin două procedee: 
clasic şi de contact. 

Procedeul clasic constă în răcirea vinului până la o temperatură mai mare cu 0,5-1*C decât 
punctul său de congelare, menţinerea lui la această temperatură un timp oarecare şi filtrarea lui printr- 
un filtru termoizolat. În acest flux tehnologic, sunt importante, deci, temperatura de refrigerare, viteza 


de răcire a vinului până la această temperatură şi durata de menţinere a temperaturii de refrigerare. 


137 


Temperatura la care se refrigerează vinul, cu influență asupra cantităţii de tartrat acid de 
potasiu care poate precipita, se consideră ca fiind aproximativ egală cu valoarea negativă a jumătății 
valorii gradului alcoolic al vinului. Pentru acelaşi grad alcoolic, temperatura de refrigerare a vinurilor 
dulci poate fi ceva mai scăzută decât cea calculată, deoarece zaharurile coboară punctul de congelare, 
ca şi alcoolul, dar în mai mică măsură. 

Viteza de răcire a vinului influenţează viteza de precipitare a tartratului acid de potasiu, viteză 
de care depind numărul şi mărimea cristalelor. În cazul în care răcirea are loc rapid, în câteva minute 
sau chiar secunde, provocând aşa-numitul „şoc termic”, cristalele care se formează sunt numeroase şi 
foarte mici. Dimpotrivă, la răcirea progresivă şi lentă, într-un interval de 4-5 ore, se formează cristale 
puține şi de dimensiuni mari, dar cantitatea de tartrat acid de potasiu precipitat este doar de 
aproximativ jumătate din cantitatea precipitată prin şoc termic. 

Durata menţinerii vinului la temperatură scăzută şi constantă, numită şi durată de criostatare, 
variază de la 8-10 zile, cât reclamă vinurile albe seci, până la 15 şi chiar 30 zile, în cazul celor bogate 
în coloizi şi cu mult zahăr. În general, se poate spune că garanţia stabilității vinurilor faţă de 
precipitările tartratului acid de potasiu este cu atât mai mare, cu cât durata criostatării lui a fost mai 
mare. 

Introducerea în vin, a unor germeni de cristalizare, ca de exemplu pudră de tartrat acid de 
potasiu, în doză de 10-50 g/hl, precum şi agitarea vinului, lentă şi continuă sau mai rapidă şi 
intermitentă, măreşte viteza de cristalizare şi asigură o mai bună precipitare a excesului de săruri 
tartrice. De reținut este şi faptul că, prin precipitarea unui gram de tartrat acid de potasiu conţinutul de 
potasiu al vinului se micşorează cu aproximativ 0,2 g/l, cel de acid tartric cu 0,8 g/l iar aciditatea 
titrabilă (exprimată în acid tartric) cu 0,4 g/l. 

Procedeul prin contact, aşa cum arată şi numele, se bazează pe crearea unei suprafețe de 
contact cât mai mari între faza solidă şi cea lichidă, prin introducerea în vinul răcit a unei cantități 
importante de tartrat acid de potasiu, care să servească drept suport pentru depunerea excesului de 
tartrat acid de potasiu din vin. Procedeul presupune introducerea a 4-8 g/l tartrat acid de potasiu sub 
formă de pudră fină cristalină, cantitate mult mai mare decât cea folosită uneori pentru însămânţare la 
procedeul clasic (0,1-0,5 g/l). Numărul cristalelor într-un litru de vin refrigerat prin procedeul de 
contact ajunge la circa un miliard, iar suprafaţa de contact atinge, în funcție de mărimea cristalelor, 1- 
2 m?/1. În asemenea condiţii, comparativ cu procedeul clasic, viteza de refrigerare nu mai are aşa de 
mare importanţă. În plus vinul poate fi răcit numai până la 0 1°C, iar durata criostatării se reduce de 
la 10-30 zile la 3-5 ore. Se cere însă ca, în acest timp, vinul să fie agitat continuu. Consumul energetic 
este, în acest caz, mult mai scăzut. Ca material de contact se poate folosi tartrat acid de potasiu 
recuperat de la tratamentele anterioare. Acesta poate fi refolosit de 3-10 ori, adică până când cristalele 


devin inactive, datorită acoperirii lor cu substanţe coloidale. 

Instalaţii pentru refrigerarea vinului. Stabilizarea vinului prin refrigerare, folosind 
procedeul clasic, presupune utilizarea unor utilaje şi cisterne de depozitare speciale. Menţinerea 
vinului refrigerat la acelaşi nivel de temperatură coborâtă pe toată durata tratamentului, este posibilă 
prin folosirea cisternelor şi instalaţiilor cu ajutorul cărora se pot recupera frigoriile pierdute prin aşa- 
zisele punți termice (robinete, ştuțuri, suporturi etc.). 

Astfel de cisterne, sunt fie prevăzute cu manta de răcire, fie amplasate în încăperi climatizate 
şi termoizolate, fie prevăzute cu serpentine de răcire imersate. 

Cisternele lipsite de posibilitatea compensării frigoriilor pierdute, trebuie să aibă o izolație 
termică foarte bună, pentru ca ridicarea temperaturii să nu fie mai mare de 1“C pe săptămână. În cazul 
că temperatura creşte prea mult, se recomandă ca vinul să fie refrigerat din nou. Separarea de pe 
depozitul rezultat în urma cristalizării, se face rapid, filtrând vinul printr-un filtru termoizolat, pentru a 
evita reîncălzirea sa, care ar favoriza redizolvarea cristalelor de tartrat acid de potasiu. După filtrare, 
vinul se stochează numai în cisterne cu pereţii perfect detartrați, pentru a se evita o nouă îmbogăţire a 
vinului cu săruri tartrice. 

Instalaţiile pentru detartrarea prin contact, spre deosebire de cele clasice, sunt dotate în plus cu 
un hidrociclon şi un separator centrifugal. 

Vinul de tratat trece, mai întâi, printr-un schimbător de frigorii, iar de aici, prin refrigerator, 
este trimis în cisternele de cristalizare, unde se administrează, ca material de contact, tartrat acid de 
potasiu recuperat şi măcinat. După perioada de contact (3-5 ore), vinul este trimis în hidrociclon. Aici, 
datorită curentului turbionar (format ca urmare a alimentării tangențiale sub presiune) precum şi sub 
influenţa forței centrifuge, cristalele de tartrat acid de potasiu sunt proiectate spre peretele 
hidrociclonului, pe care alunecă spre partea inferioară, de unde, printr-o duză, sunt evacuate. Aceste 
cristale, recuperate din hidrociclon, atâta timp cât se menţin curate, sunt măcinate şi se folosesc ca 
material de contact. Vinul prelimpezit iese din hidrociclon prin ştuțul central de la partea superioară a 
acestuia, este trimis apoi la un separator centrifugal, iar de aici la un filtru. Cristalele de tartrat acid de 
potasiu evacuate din separatorul centrifugal nu se pot folosi ca material de contact, întrucât sunt 
puternic impurificate de diferite substanțe mucilaginoase. 

Procedeul de detartrare în flux continuu este mai avantajos decât procedeul prin contact, 
deoarece instalațiile folosite în acest scop permit o detartrare fără întreruperi, iar recuperarea 
cristalelor de tartrat acid de potasiu, cât şi introducerea lor în cisternele de cristalizare se poate face în 
mod continuu. 

Tratamentul vinului cu acid metatartric. Acidul metatartric este un produs obţinut prin 
deshidratarea menajată a acidului tartric la temperaturi cuprinse între 150 şi 170*C, la presiune redusă 
sau la presiune atmosferică. Principalii constituenți ai acestui produs sunt monoesterul şi diesterul 
ditartric, în proporții variabile, aflați în amestec cu cantităţi mai mici de poliesteri mai puţin cunoscuţi 

şi cu cantități variabile de acid tartric neesterificat, precum şi cu acid piruvic, acid care îi imprimă un 
miros specific de coajă de pâine. 

Introdus în vin, acidul metatartric se adsoarbe pe suprafaţa germenilor de cristalizare pe care îi 
acoperă, blocându-le creşterea prin împiedicarea depunerii noilor straturi de tartrat acid de potasiu sau 
tartrat de calciu. 

Durata protecției este limitată (6-9 luni), deoarece acidul metatartric se hidrolizează cu timpul 
(într-un interval mai scurt la temperatură ridicată şi mai îndelungat la temperatură scăzută), 
transformându-se în acid tartric. Tehnica administrării este foarte simplă şi constă în dizolvarea 
acidului metatartric într-o cantitate de circa 10 ori mai mare de vin rece, care apoi se introduce, sub 
agitare continuă, în vinul de tratat. Momentul optim de administrare este înainte de filtrarea 
premergătoare îmbutelierii, iar doza variază între 100 şi 200 mg/l. 

15.2. PASTEURIZAREA VINULUI 

Pasteurizarea este un tratament fizic de încălzire a vinului, aplicat cu scopul de a distruge 
microorganismele şi/sau de a împiedica dezvoltarea lor. 

Temperatura limită de multiplicare este temperatura la care microorganismele îşi pierd 
facultatea de a se reproduce. Astfel, pentru bacterii, această limită este situată la 40-45*C iar pentru 
levuri la 30-47*C. 

Temperatura de distrugere mortală este temperatura la care microorganismele mor. Pentru 
celulele aflate în stare vegetativă această temperatură este mai mare de 55°C; sporii 
microorganismelor rezistă până la 115-120*C. În industria alimentară se face distincție între 
pasteurizare şi sterilizare. Prin pasteurizare se distrug numai formele vegetative, iar prin sterilizare 
sunt distruse toate microorganismele, inclusiv cele aflate sub formă de spori. În practica vinicolă se 
aplică numai pasteurizarea, deoarece în condiţii normale de păstrare a vinului, sporii viabili nu se 
dezvoltă. 

Durata de încălzire mortală, exprimată în minute, reprezintă timpul necesar pentru a distruge 
complet o populaţie microbiană aflată într-o concentrație dată şi la un anumit nivel de temperatură. 
Pentru acelaşi nivel de temperatură, timpul mortal de încălzire este mai scurt la populaţiile microbiene 
reduse şi invers. De asemenea, acelaşi efect de pasteurizare poate fi obţinut la un nivel de temperatură 
ridicat în timp scurt, sau invers, la un nivel de temperatură mai coborât, dar într-un timp mai 
îndelungat. 

Pe lângă efectul principal de stabilizare microbiologică, pasteurizarea mai poate determina şi 
apariția unor efecte colaterale cum sunt: inactivarea sau/şi distrugerea enzimelor; coagularea unor 
coloizi proteici, ce se soldează cu eliminarea parțială a acestora; formarea de coloizi protectori, ca 
urmare a gonflării unor poliozide prezente în vin; atenuarea pericolului de apariție a casării cuproase 


datorită formării de coloizi protectori; dizolvarea germenilor de cristalizare (de unde recomandarea ca 

refrigerarea să se facă înainte de pasteurizare sau, dacă se efectuează după, să se adauge în vin cristale 
de tartrat acid de potasiu). Influența pasteurizării asupra însuşirilor organoleptice ale vinului este mai 
evidentă când tratamentul se face la o temperatură prea ridicată şi mai ales când vinul conţine oxigen. 
În asemenea condiţii, vinurile pot dobândi o nuanță de maturare-învechire (apreciată pozitiv la cele cu 
zahăr remanent), miros şi gust de maderizat sau chiar gust specific de fructe fierte, datorită formării 
hidroximetilfurfuralului; vinurile albe se închid la culoare, ca urmare a formării unor compuşi galben 
bruni, mai precis a melanoidinelor, rezultate din combinarea zaharurilor cu substanţe azotate. 

Procedeele de pasteurizare pot fi grupate după mai multe criterii. În funcţie de regimul de 
pasteurizare, respectiv nivelul temperaturii şi durata tratamentului, pasteurizarea poate fi: lentă, când 
vinul se încălzeşte la 45-50*C şi se menţine la această temperatură 60-120 minute sau chiar mai mult; 
normală, la 65-75*C timp de aproximativ un minut; rapidă, numită şi „flash pasteurisation”, când se 
efectuează la 90-100*C, timp de câteva secunde. Nivelele de temperatură de mai sus nu sunt stricte, în 
sensul că se poate admite o reducere de câteva grade pentru vinurile cu grad alcoolic ridicat, cu pH 
coborât şi bogate în SO; şi respectiv o mărire pentru cele mai puţin alcoolice, cu pH ridicat şi sărace 
în SO». 

Instalaţii pentru pasteurizarea vinului. După modalitatea de încălzire, pasteurizarea vinului 
se poate face după mai multe procedee: direct în vinul din vase, folosindu-se un termoplonjor (metodă 
întâlnită doar sporadic); în cisterne prevăzute cu manta sau serpentină de încălzire-răcire (metodă rar 
aplicată); în schimbătoare de căldură şi în tunele de pasteurizare. Dintre schimbătoarele de căldură (tip 
țeavă în ţeavă, multitubular, spiral şi cu plăci) cel mai utilizat în practica vinicolă este cel cu plăci. 

Pasteurizarea în schimbătoare de căldură cu plăci este cel mai des folosită în practică. Aşa 
cum arată şi denumirea, schimbătorul cu plăci este alcătuit dintr-un număr variabil de plăci, montate 
în poziție verticală şi strânse una lângă alta pe un cadru-suport metalic. Plăcile, confecționate din tablă 
subțire (0,5-1,5 mm) din oțel inoxidabil, sunt dreptunghiulare şi prevăzute la colţuri cu orificii 
circulare. În urma asamblării plăcilor, orificiile acestora formează canale de circulaţie şi distribuţie 
atât pentru vin cât şi pentru agentul termic. În raport de rolul pe care îl îndeplinesc, există plăci de 
schimb termic şi plăci de intermediare. 

Plăcile de schimb termic, prin care se face transferul de căldură, au suprafaţa profilată prin 
matriţare, în modele variate. În funcţie de grosimea garniturilor, plăcile sunt distanţate între ele la 2-5 
mm. 

Garniturile de etanşare se montează în poziții alternative față de orificiile de la colțuri, astfel 
încât spaţiile pentru vin să alterneze cu cele pentru agentul termic, iar circulaţia acestor fluide să fie în 
contracurent. Datorită vitezei mari de curgere (1-1,5 m/s în cazul vinului) a schimbărilor bruşte de 
direcție şi de viteză, dictate de ondulațiile plăcilor, curgerea fluidelor are caracter turbulent, fapt ce 


favorizează foarte mult transferul termic care poate ajunge la 3.000-5.000 kcal/m?/(hx °C). 

Plăcile intermediare, numite şi plăci de legătură sau plăci schimbătoare de sens, au conturul de 
aceleaşi dimensiuni ca şi plăcile de schimb termic şi prezintă pereţi dubli, distanţaţi între ei la 50-100 
mm. 

Tipurile de pasteurizatoare cu plăci sunt numeroase. În funcţie de numărul, felul şi ordinea în 
care sunt montate plăcile de schimb termic şi cele intermediare, industria vinicolă foloseşte 
următoarele tipuri: pasteurizatorul cu un singur sector, care funcţionează ca un simplu schimbător de 
căldură între vin şi apa fierbinte sau abur, fără recuperarea caloriilor; pasteurizatorul cu două 
sectoare, din care unul, numit sector de recuperare a caloriilor, realizează simultan preîncălzirea 
vinului la sosirea în instalaţie şi răcirea vinului pasteurizat la ieşirea din instalaţie, iar al doilea este 
sectorul de pasteurizare propriu-zis, unde vinul circulă în contracurent cu agentul termic (apă fierbinte 
sau abur); pasteurizatorul cu trei sectoare, care are două sectoare similare cu cele de la precedentul, 
plus un sector de răcire cu apă rece în contracurent cu vinul pasteurizat; pasteurizatorul cu patru 
sectoare, care, faţă de precedentul, este prevăzut cu încă un sector pentru menţinerea temperaturii 
vinului la nivelul dobândit în sectorul de pasteurizare; schimbătorul de căldură cu cinci sau şase 
sectoare are primele patru sectoare similare celui precedent, dispunând în plus de un sector pentru 
refrigerare în vederea detartrării şi respectiv încă unul pentru recuperarea caloriilor. 

Pasteurizarea în tunel are o aplicare mai restrânsă şi se efectuează numai la vinul deja 
îmbuteliat. Tunelul pasteurizator este format din: 5-8 sectoare termice, prevăzute cu duşuri pentru 
stropirea buteliilor cu apă de diferite temperaturi, un dispozitiv de transportare a buteliilor de-a lungul 
tunelului şi un sistem de captare şi recirculare a apei la duşurile de stropire. 

15.3. TRATAREA VINULUI CU FEROCIANURĂ DE POTASIU 

Tratamentul cu ferocianură de potasiu, numit şi cleirea albastră, se face cu scopul de a elimina 
din vin excesul de fier, cupru şi alte metale, care, în anumite condiții, conduc la apariţia unor tulbureli, 
cunoscute sub numele de casări metalice. Tratamentul se bazează pe formarea unui precipitat 
insolubil, care poate fi eliminat din vin. 

Precipitatul, rezultat prin reacția dintre ferocianura de potasiu şi ionii de fier, cupru şi alţi ioni 
metalici, înglobează numeroşi alți compuşi, aflați în cantități variabile şi la diferite grade de oxidare. 
Dintre acestea cel mai important este hexacianoferatul(I1) de fier(IIl) Fe.[Fe(CN), numit şi 
ferocianură ferică, albastru de Berlin sau albastru de Prusia. 

Ținând seama de masele moleculare ale substanţelor care se combină, reiese că, pentru a 
precipita 1 mg de fier(III) sub formă de ferocianură ferică, sunt necesare 5,67 mg ferocianură. Alături 
de albastrul de Berlin şi în cantităţi din ce în ce mai mici se formează: hexacianoferat(I1) de fier(III) şi 
potasiu, FeK[Fe(CN)6], numit şi ferocianură feri-potasică; hexacianoferat(I1) de fier(Il) şi potasiu 
K»Fe[Fe(CN)6], numit ferocianură fero-potasică sau albul Williamson; hexacinoferat(II) de fier(I1) 


Fe»[Fe(CN)], numit şi ferocianură feroasă, când 1 mg de fier(Il) este precipitat de 7,56 mg 

ferocianură de potasiu; hexacianoferat(III) de fier(III) Fe[Fe(CN)6], numit ferocianură ferică sau verde 
de Berlin; hexacianoferat(IIl) de fier(Il) Fes[Fe(CN)sh, numit ferocianură feroasă sau albastru de 
Turnbull; hexacianoferat(Il) de cupru(Il) Cuz[Fe(CN)s] de culoare roşcată, numit şi ferocianură 
cuprică; hexacianoferat(II) de zinc(II) de culoare albă etc. Întrucât, sub raport cantitativ, dominanti 
sunt compuşii cu fier, urmaţi la mare distanță de cei de cupru, zinc, plumb (de culoare galbenă), 
mangan (alb-verzui), nichel etc., precipitatul, în ansamblul său, are culoarea albastră, celelalte culori 
fiind mascate. 

Flocularea şi sedimentarea precipitatului se desfăşoară după un mecanism tipic coloidal. În 
momentul formării, ferocianura ferică (considerată produs principal), ca şi ceilalți produşi însoțitori, 
se insolubilizează, formând o dispersie coloidală stabilă cu particule încărcate electronegativ. Acestea 
floculează reciproc cu alte particule coloidale electropozitive (proteine). Din acest motiv, este bine ca 
tratamentul vinul cu ferocianură să fie întotdeauna însoțit sau urmat de un adaos de proteine (gelatină, 
clei de peşte etc.). 

Doza optimă de ferocianură de potasiu, care se administrează vinului în vederea îndepărtării 
excesului de ioni metalici, se poate stabili numai prin microprobe. 

Efectuarea tratamentului. Soluţia de ferocianură, obişnuit în concentrație de 10% şi 
preparată prin dizolvarea substanței în apă călduţă, se administrează treptat şi în şuviță subțire, 
amestecându-se cât mai bine cu vinul. Agitarea se mai continuă cel puţin o oră; apoi se adaugă soluția 
de tanin, iar după 4-5 ore se introduce soluţia de gelatină şi la 1-2 ore gelul de bentonită, toate 
omogenizându-se intim cu vinul. Tragerea vinului de pe depozit, însoțită de filtrare, se face după un 
repaos de 8-14 zile. Dacă se întârzie peste acest termen este posibil ca parte din tulbureală să se 
descompună cu formare de miros şi gust de migdale amare. La vinul limpezit se verifică conținutul de 
fier şi de cupru, absenţa ionilor de ferocianură şi lipsa ferocianurii ferice. Curăţirea vaselor, pompelor, 
furtunurilor şi a celorlalte ustensile, folosite în cleirea albastră, se face prin spălări repetate, cu multă 
apă rece, urmate de o spălare cu o soluţie fierbinte de carbonat de sodiu 5-10%, apoi cu apă fierbinte 
şi, în final, clătiri repetate cu apă rece. Sedimentul albastru rezultat se depozitează în locuri avizate de 
organele sanitare. De reţinut este şi faptul că cleirea albastră trebuie efectuată numai de persoane 
calificate, pentru a se evita pericolul intoxicării cu acid cianhidric care, eventual, s-ar forma în urma 
supradozării cu ferocianură de potasiu sau datorită descompunerii precipitatului albastru. 

15.4. TRATAMENTUL VINULUI CU FITAT DE CALCIU 

Acest tratament se foloseşte pentru diminuarea coținutului de fier din vinuri, tot în vederea 
prevenirii precipitărilor ferice. Fitatul de calciu, numit şi fitină, se găseşte în tegumentele seminţelor, 
constituind o formă de rezervă a fosforului organic în plante. Fitina de uz oenologic se prezintă ca o 
pudră albă, cu gust acrişor, puţin solubilă în apă şi greu solubilă în vin, motiv pentru care, la 


administrare, vinul trebuie bine agitat. Reacţionând numai cu fierul trivalent, cu care formează fitat 

feric insolubil, este necesar ca, înainte de administrare, vinul să fie bine aerisit, pentru ca Fe(II) să 
treacă în Fe(II). Pentru fiecare miligram de fier care trebuie eliminat, este necesară o doză de 5 mg de 
fitat de calciu. La 3-4 zile de la administrare, vinului i se aplică şi o cleire cu gelatină, sânge sau 
cazeină cu scopul de a înlesni şi mai mult flocularea şi depunerea fitatului feric format, iar la 6-7 zile 
de la tratament se trage de pe depozit şi se filtrează. Din lipsă de fitat de calciu, deferizarea vinului se 
mai poate face şi în mod tradiţional, cu tărâțe de grâu, proaspete, lipsite de gusturi şi mirosuri 
neplăcute, în doze de 50-200 g/hl. 

Cu toată lipsa de toxicitate, tratamentul cu fitat de calciu nu prea s-a răspândit în practica 
vinicolă, deoarece, cu ajutorul lui, nu se elimină nici cuprul nici zincul din vin; necesită o aerare 
exagerată cu repercusiuni asupra prospeţimii şi aromei vinului; îmbogăţeşte vinul în calciu care, la 
rândul lui, poate antrena precipitări tartrice; şi, în final, nu dă totdeauna rezultate constante şi 
reproductibile, aşa cum se obțin la tratamentul cu ferocianură de potasiu. 

15.5. TRATAREA VINULUI CU COLOIZI PROTECTORI 

Coloizii protectori sunt acei coloizi hidrofili care împiedică coagularea şi flocularea altor 
coloizi. Tratamentul cu coloizi protectori, destul de restrâns de altfel, se aplică la vinurile limpezi şi 
numai înainte de îmbuteliere. La asemenea vinuri, unde se mențin în dispersie atât particulele 
coloidale existente în momentul tratamentului cât şi cele adăugate, limpiditatea nu este perfectă, 
strălucitoare, ca cea obţinută prin cleire sau/şi filtrare, ci cu o uşoară opalescență. În caz că 
tratamentul cu coloizi protectori se aplică la vinuri tulburi, ceea ce este total contraindicat, limpezirea 
lor ulterioară prin sedimentare sau cleire-filtrare este foarte mult stânjenită. 

Guma arabică, coloidul protector cel mai utilizat în practica vinicolă, provine din secreția 
naturală sau provocată prin vătămarea sau decojirea scoarței unor salcâmi (Accacia verek şi Accacia 
Senegal), care cresc în vestul Africii. Ca aspect şi gust se aseamănă cu cleiul de cireş, prun sau vişin. 
Din punct de vedere structural, este o poliozidă macromoleculară, hidrofilă, care, în apă, formează o 
dispersie coloidală. Datorită acţiunii sale antifloculante, guma arabica introdusă în vinuri stabilizează 
limpiditatea acestora, prevenind într-o anumită măsură şi apariția casărilor metalice, precum şi 
precipitarea substanţelor colorante din vinurile roşii. Doza variază între 10-20 g/l, iar administrarea în 
vin se face sub formă de soluție apoasă coloidală, în concentrație de 200-300 g/l soluţie ce conține şi 
0,5 g/l SO», pentru a o feri de alterări microbiene. Tratamentul propriu-zis este simplu şi constă în 


administrarea soluţiei de gumă arabică, sub agitare, în vinul finit, pregătit pentru îmbuteliere. 


16. ÎMBUTELIEREA VINULUI 


Vinul poate fi comercializat fie în vrac, fie în butelii. Prin butelie se înţelege un vas de sticlă, 


de material plastic sau de metal, de diferite forme, folosit pentru depozitarea şi transportarea unor 

materiale fluide, în cazul de faţă a vinului. În afara considerentelor de ordin estetic, vinurile 
îmbuteliate garantează o anumită stabilitate, naturaleţe şi autenticitate. Îmbutelierea este operaţia de 
trecere a vinului din vasele de păstrare-maturare (cisterne, budane, butoaie) în butelii, în vederea 
învechirii sau comercializării imediate. Importanţa îmbutelierii a crescut pe măsură ce s-a trecut de la 
comercializarea vinului în stare vărsată (în butoi sau din butoi), la comercializarea lui în butelii de 
sticlă, care, pe lângă alte avantaje, favorizează un consum mai civilizat şi în condiţii igienico-sanitare 
ireproşabile. 

Vinul destinat îmbutelierii trebuie să fie sănătos, perfect limpede, bine stabilizat, lipsit de 
mirosuri şi gusturi străine şi să aibă o culoare bine definită. Verificarea îndeplinirii acestor condiţii se 
face prin prelevare de probe cu puţin timp înainte de îmbuteliere şi examinarea lor. Examenul constă 
dintr-o apreciere organoleptică, analize fizico-chimice, control microbiologic şi teste de stabilitate 
proteică, tartrică, ferică cuproasă şi oxidazică. Uneori, se face şi verificarea stabilităţii la transport. În 
acest sens, o probă îmbuteliată se supune la o scuturare mecanică timp de circa o oră, la temperaturi 
ridicate (30-40*C), precum şi la temperaturi coborâte (1-2*C). 

16.1. MATERIALE FOLOSITE LA ÎMBUTELIERE 

La îmbuteliere sunt necesare butelii, confecționate din diferite materiale, precum şi o serie de 
accesorii pentru astuparea şi ornarea lor. 

Buteliile. Marea majoritate a buteliilor folosite în industria vinicolă sunt confecționate din 
sticlă. Consumatorii preferă ca cel puţin vinurile de calitate superioară să fie comercializate în butelii 
de sticlă. 

Butelia de sticlă este un recipient de capacitate relativ mică, frecvent de formă cilindrică, 
alungită şi cu gâtul strâmt. Butelia pentru vin trebuie să îndeplinească anumite condiţii de calitate cu 
privire la durabilitate, inerție chimică, impermeabilitate, transparență, omogenitate, aspect exterior, 
formă geometrică etc. Astfel, durabilitatea care este conferită de o ridicată rezistență la şocuri 
mecanice şi termice, trebuie să fie cât mai îndelungată, pentru ca butelia să se poată folosi nu numai 
pentru un singur ciclu (îmbuteliere — transport — desfacere - consum), ci la mai multe. Butelia trebuie 
să reziste la un şoc termic de 40°C, dat de variaţia rapidă a temperaturii, de exemplu de la 20°C la 
60*C şi să suporte o presiune de 6 bari în cazul vinurilor liniştite şi de 15 bari în cazul celor spumante. 
Sticla folosită la confecţionarea buteliilor poate fi colorată prin adaos de oxizi metalici. Sticla de 
culoare verde conține oxid de fier, iar cea de culoare maro, oxid de mangan. Buteliile colorate sunt 
mai potrivite pentru îmbutelierea vinurilor roşii şi a celor albe de tip reductiv. Vinurile albe dulci, şi 
cele de mare marcă de tip oxidativ sunt îmbuteliate în butelii incolore, deoarece s-a adeverit că lumina 
induce în interior un uşor mediu reducător. 

Modelele de butelii utilizate în practica vinicolă sunt numeroase. Dintre cele de largă folosință 


se amintesc: butelia obişnuită de 1 litru, folosită la îmbutelierea vinurilor de masă; butelia tip Rhein cu 


145 


o capacitate de 750 ml, destinată pentru vinuri albe superioare; butelia tip Bordeaux de capacitate 750 
ml, pentru vinuri roşii superioare; butelia tip Bourgogne de capacitate 750 ml, tot pentru vinuri roşii 
superioare etc. La acestea se adaugă o multitudine de alte forme care individualizează anumite vinuri 
sau podgorii renumite, cum ar fi buteliile pentru vinurile de Cotnari (750 ml) şi Murfatlar (600 ml), 
care sunt destinate, aşa cum arată şi numele, numai pentru vinurile reprezentative acestor podgorii. 

Pe lângă butelia de sticlă, apreciată ca recipientul cel mai adecvat pentru vin, în ultimul timp s- 
a încercat să se folosească recipiente şi din alte materiale: butelii din PVC (policlorură de vinil), PET 
(polietilentereftalat), cutii de carton căptuşite în interior cu folie de PVC sau polietilenă (tip Bag-in- 
Box), precum şi cutii paralelipipedice din material stratificat carton/aluminiu/polietilenă (de exemplu 
Tetra-Brik). 

Materiale de astupare a buteliilor. În această categorie locul principal şi tradițional 
recunoscut îl ocupă dopul de plută. Datorită faptului că pluta este un material deficitar şi scump, în 
industria vinicolă se folosesc şi alte tipuri de dopuri, sau sisteme de închidere. 

Dopul de plută este o piesă cilindrică sau uşor conică, care serveşte la astuparea buteliei. Pluta 
este un produs rău conducător de căldură şi electricitate, impermeabil pentru apă şi gaze, 
comprimabil, elastic şi mai uşor decât apa. Din punct de vedere al compoziţiei chimice ea este 
formată din 10% apă şi cenuşă (substanţe minerale), 55% acizi graşi şi suberină, 10% substanţe 
solubile de tipul taninurilor etc. şi 25% lignină şi celuloză. Ea provine din țesutul protector secundar 
al stejarului de plută (Quercus suber). Spre deosebire de ceilalți stejari, la arborii de Quercus suber, 
stratul de suber se formează rapid şi ajunge la o grosime mare (30-50 mm), iar după îndepărtarea 
acestuia, arborii au capacitatea de a forma, în timp de 10-15 ani, un nou strat de suber. 

Din producția anuală de plută, estimată la circa 250.000t, Portugalia produce 51%, Spania 
23%, Algeria 11%, Maroc 4%, Franţa 4%, Italia 4%, Tunisia 3%. Un stejar de plută produce 30-60 kg 
de plută materie primă la fiecare 10 ani, din care se pot fabrica între 1300 şi 2300 de dopuri. 

Calitatea dopului este dată de o serie de caracteristici care trebuiesc urmărite şi analizate: 
etanşeitatea, stabilitatea în butelie, uşurinţa de a putea fi introdus în gâtul buteliei, facilitatea de a 
putea fi scos în momentul destupării buteliei şi imaginea de marcă. Controlul calității constă în: 
examinarea vizuală a aspectului dopurilor în comparație cu un eşantion de referință, estimându-se 
porozitatea, eventualele defecte de structură etc.; analize fizico-chimice prin determinări de umiditate, 
conținut în reziduuri pulverulente, prezenţa ionului hipoclorit etc.; examinarea fizico-mecanică în ceea 
ce priveşte comportamentul lor la comprimare şi extragere din gâtul buteliei; controlul microbiologic 
la dopurile sterilizate; identificarea eventualului gust de dop sau mai precis depistarea dopurilor 
susceptibile de a forma tricloranisol, bănuit ca fiind principalul compus responsabil de apariția 
gustului de dop; verificarea dimensiunilor prin măsurarea lungimii, a celor două diametre 


perpendiculare, determinarea rotundității bazelor şi a perpendicularității bazelor pe axa dopului. 

Diametrul dopului trebuie să fie cu circa 6 mm mai mare decât diametrul gâtului buteliei. În general, 
vinurile de calitate superioară, destinate învechirii, impun folosirea unor dopuri lungi din plută foarte 
bună, pe care sunt marcate denumirea podgoriei, a unităţii producătoare sau de îmbuteliere etc. La 
vinurile de masă se pot folosi şi dopuri mai scurte confecționate din plută de calitate medie. 

În ceea ce priveşte imaginea de marcă, se ştie că astuparea unei butelii cu un dop de plută 
reprezintă un prim semn de calitate. Marketingul din ziua de astăzi a consolidat acest binom, butelie 
de sticlă şi dop de plută, ca fiind cel mai eficace, durabil şi adecvat pentru o cât mai bună conservare a 
vinului. 

Dopul din plută aglomerată, aşa cum arată şi numele, se confecționează din deşeurile de plută 
rămase de la decuparea prin tubaj a dopurilor din plută naturală. Procesul tehnologic de prelucrare a 
acestor deşeuri cuprinde următoarele operaţii: tocarea şi mărunţirea deşeurilor, sortarea granulelor 
prin ciuruire şi cernere; amestecarea fracțiunilor cu granulaţie diferită cu un liant (în mod obişnuit un 
adeziv pe bază de poliuretan); omogenizarea amestecului, presarea acestuia în matrițe paralelipipedice 
sau cilindrice; decuparea dopurilor sau, respectiv, tăierea baghetelor cilindrice. Comparativ cu cel de 
plută naturală, dopul din plută aglomerată este mai puţin elastic, de aceea diametrul lor este cu 1-1,5 
mm mai mic decât diametrul dopurilor de plută naturală. În prezent, pentru a ameliora calitatea 
acestor dopuri şi pentru ca liantul folosit să nu vină în contact direct cu vinul, la unul din capetele 
dopului, anume la cel care vine în contact cu vinul, se lipeşte o rondelă din plută naturală. 

Ambalarea dopurilor din plută se face în cutii de carton, saci de hârtie, iută sau polietilenă, în 
loturi de 1.000-5.000 bucăţi, pentru ca să se poată folosi într-un termen cât mai scurt. Trebuie 
subliniat faptul că dopurile din plută pot prelua orice miros din mediu, din care cauză ele trebuie 
păstrate numai în locuri uscate şi fără miros. Temperatura optimă de păstrare este de 15-23%C. În 
timpul depozitării dopurilor de plută trebuie să se evite, în orice mod, dezvoltarea mucegaiurilor. În 
practică aceasta se realizează prin menţinerea unei umidității sub 7% şi prin sterilizarea dopurilor, cu 
ajutorul dioxidului de sulf sau prin iradiere. Pentru ca dopurile să rămână sterile, este suficient, ca în 
fiecare sac etanş de polietilenă, care conţine în mod obişnuit 1.000 dopuri, să se introducă o cantitate 
de 3-5 g SO». Trebuie specificat că folosirea excesivă a SO» modifică negativ structura plutei şi 
provoacă mirosuri neplăcute, de exemplu, de pirazină şi mercaptan. Sterilizarea dopurilor prin iradiere 
este foarte eficientă, dar ea poate distruge, de asemenea, structura plutei („omoară” dopul). O 
dezinfecție eficientă se poate face şi prin folosirea etanolului şi a propanolului. Trebuie specificat că 
în urma acestor tratamente dopurile nu sunt total sterile ci doar „sterile pentru vin”. În general, 
producătorii garantează sterilitatea dopurilor pentru o perioadă de circa şase luni. 

Dopurile din materiale sintetice şi alte sisteme de închidere nu se ridică la nivelul calitativ al 
astupării cu dop de plută. Apariţia acestora se datoreşte faptului că producția mondială de plută nu 
poate ţine pasul cu creşterea de la un an la altul a volumului de vin care se îmbuteliază. Dopul din 

material plastic este un produs industrial, fabricat în serie mare şi are ca principal avantaj costul său 
redus. Fiind confecționat din polietilenă, permite penetrarea oxigenului, care determină o oxidare 
prematură a vinului, precum şi un consum mai ridicat în dioxid de sulf liber. 

Capacul coroană este confecționat din metal, are forma unui disc de grosime 0,25-0,30 mm, cu 
marginile răsfrânte sub forma unei dantele. Etanşeitatea este asigurată printr-o garnitură confecționată 
din plută, plută aglomerată sau polietilenă. În general este evitată folosirea capacului coroană la 
închiderea buteliilor cu vin, el fiind acceptat doar la vinurile de masă. Este folosit pe scară largă la 
închiderea buteliilor cu apă minerală sau cu bere. Capacul cu filet, aşa numitul capac Pilferproof, a 
fost inițial folosit pentru produse distilate, lichioruri, băuturi aperitive etc. 

În prezent este acceptat şi pentru vin, ca o formă modernă de închidere a buteliilor, dar cu 
rezultate bune numai pentru vinurile ce urmează a fi date într-un timp scurt în consum. Este folosit, de 
asemenea, la astuparea buteliilor cu vin, de capacitate mică (obişnuit 187,5 ml), folosite de companiile 
aeriene. 

16.2. MATERIALE FOLOSITE PENTRU ORNAREA BUTELIILOR 

Eleganța prezentării unei butelii de vin trebuie să fie în directă concordanță cu calitatea vinului 
care se află înăuntru. Din acest punct de vedere, vinurile de mare valoare trebuie să aibă şi modul cel 
mai elegant de prezentare, care, în general, este şi cel mai scump. Pentru astfel de vinuri se utilizează 
butelii tipice, dopuri de plută de o calitate foarte bună, capişoane, etichete, contraetichete şi uneori 
chiar cutii individuale de carton sau lemn. La vinurile de masă se admite un mod de prezentare mai 
puţin costisitor, dar decent. 

Eticheta este reprezentată de o bucată de hârtie de formă şi mărime variabile. În funcţie de 
mărime şi loc de aplicare se disting: eticheta propriu-zisă sau principală, numită şi etichetă de față; 
contraeticheta sau eticheta de spate; eticheta de umăr numită şi fluturaş; banderola de gât numită şi 
sigiliu. Pe toate acestea se află imprimat, diferențiat, diferite desene şi un minimum de informaţii 
menite să edifice consumatorul cu privire la conţinutul buteliei. 

Indicaţiile obligatorii folosite la etichetare sunt următoarele: 

a) categoria de calitate a vinului: vin de masa; vin de calitate superioara - VS, cu indicație de 
proveniența geografica; vin cu denumire de origine controlata - DOC: CMD, CT, CIB. Pentru vinurile 
cu denumire de origine controlata, denumirea categoriei de calitate trebuie scrisa complet pe eticheta 
principala, cu caractere de aceeaşi dimensiune cu a celor ale categoriei de calitate a vinului; 

b) indicaţia de proveniența geografica pentru vinurile de calitate superioara - VS sau 
denumirea de origine controlata pentru vinurile DOC, aprobate prin ordin al ministrului agriculturii, 
alimentației si pădurilor; 

c) denumirea soiului sau a soiurilor pentru vinurile cu denumire de origine controlata. Pentru 


vinurile de calitate superioara - VS care se valorifica prin indicarea provenienţei geografice, 

denumirea soiului sau a soiurilor este facultativa. Atunci când vinul se comercializează sub denumirea 
unui soi, acesta trebuie sa provină în proporţie de cel puţin 85% din soiul indicat. În cazul unor 
sortimente tradiționale autorizate, constituite din doua sau mai multe soiuri, se înscrie pe eticheta 
mențiunea "sortiment tradițional". Vinurile de masa nu se valorifica sub denumirea soiului sau 
sortimentului de soiuri si nici prin indicarea provenienţei geografice; 

d) tipul vinului determinat de conţinutul sau în zaharuri: sec, demisec, demidulce, dulce; 

e) tăria alcoolica dobândita minima a tipului de vin, exprimata în procente, în volume, înscrisa 
cu caractere de 3 mm înălțime; 

f) volumul nominal al produsului, exprimat în mililitri, centilitri sau decilitri pentru recipiente 
mai mici de un litru si în litri pentru recipiente de un litru si mai mari. 

g) tara de origine pentru vinurile importate; 

h) denumirea si adresa îmbuteliatorului, înscrise cu caracterele cele mai mici folosite în 
inscripționările de pe etichete; 

i) data ambalării sau numărul lotului, cu posibilitatea stabilirii datei ambalării. 

Indicaţiile facultative folosite la etichetare sunt următoarele: 

1. marca de comerţ, cu condiţia ca ea sa nu creeze confuzii cu denumirea de origine controlata, 
cu indicaţia de proveniența geografica sau cu denumirea soiului ce poate fi atribuita vinului; 

2. denumirea exploataţiei viticole, a domeniului, numai în cazul vinurilor de calitate provenite 
în exclusivitate din exploataţia indicata, cu condiţia de a nu se folosi denumiri care sa creeze confuzii; 

3. culoarea vinului: alb, roze, roşu; 

4. anul de recolta, în cazul vinurilor cu denumire de origine controlata sau al celor de calitate 
superioara - VS, cu indicație de proveniența geografica, cu condiția ca vinul sa provină în proporţie de 
cel puţin 85% din recolta anului indicat; 

5. vechimea vinului, cu posibilitatea folosirii termenului "vin vechi” pentru vinurile 
îmbuteliate după o maturare de cel puţin 3 ani, în cazul vinurilor roşii, si de cel puţin 2 ani, în cazul 
vinurilor albe; 

6. numele/denumirea persoanei/persoanelor fizice sau juridice care au participat la procesul de 
elaborare, îmbuteliere sau comercializare a produselor; 

7. codul de bare al produsului; 

8. alte menţiuni care amplifica informaţia asupra calității vinurilor sau condiţiile speciale de 
producere si îmbuteliere, după cum urmează: 

a) îmbuteliat la producător, la origine, pentru vinurile de calitate obţinute din recolta proprie si 
îmbuteliate în unitatea, domeniul sau exploataţia în care au fost produse; 

b) îmbuteliere speciala, pentru vinurile îmbuteliate în legătura cu un eveniment deosebit sau 


într-un scop special, pentru care se indica evenimentul sau scopul; 

c) vin de vinoteca, pentru vinurile de calitate deosebita, cu buchet format în sticla, învechite în 
vinoteca si reprezentând loturi mai restrânse, constituite din butelii, eventual numerotate, la punerea în 
consum; 

d) vin medaliat, pentru unele vinuri de înalta calitate medaliate la concursuri naţionale sau 
internaționale de anvergura; în acest caz se menționează medalia primita, concursul la care a participat 
vinul si anul participării; 

e) soi pur, pentru vinurile foarte tipice, care provin în proporție de 100% din soiul menționat; 

f) vin din butoaie alese, pentru vinurile de înalta calitate, cu denumire de origine controlata, 
produse în cantități limitate sub responsabilitatea deosebita a unui specialist de renume, care îşi înscrie 
numele pe eticheta; 

g) comoara pivniţei, pentru vinurile cu denumire de origine controlata, obținute în ani deosebit 
de favorabili, ajunse la apogeul calităţii lor, sub responsabilitatea unui specialist de renume, care îşi 
înscrie numele pe eticheta; 

h) rezerva, pentru vinurile păstrate în recipiente cel puţin 2 ani si învechite în sticle cel puţin 3 
luni; 

1) vin tânăr, pentru cel pus în consum până la finele anului în care a fost obținut; 

j) vin nou, pentru vinurile comercializate în anul următor celui în care au fost elaborate, până 
la noua recolta; 

k) vin maturat în baricuri, pentru vinurile păstrate în vase noi de lemn de stejar, cu capacitate 
între 200 litri si 350 litri, timp de minimum 6 luni pentru cele albe si minimum 9 luni pentru cele roşii. 
Pentru vinurile albe care au fermentat în baricuri noi se poate menţiona "vin fermentat si maturat în 
baricuri"; 

l) istoria vinului sau a firmei producătoare; 

m) condiţiile naturale ale arealului de producere, tehnici de cultura speciale, de cules si de 
elaborare a vinurilor; 

n) recomandări privind consumarea vinului: temperatura, asociere cu mâncăruri si altele 
asemenea; 

o) unele mențiuni suplimentare referitoare la însuşiri senzoriale, date analitice, altele decât 
tăria alcoolica, indicaţii complementare asupra provenienței, reprezentări grafice. 

Pe contraetichetă pot fi înscrise unele specificații privind însuşirile organoleptice ale vinului, 
relaţii istorice, geografice, şi ecoclimatice referitoare la locul de proveniență, metode speciale de 
viticultură şi vinificaţie folosite, recomandări pentru consum etc. 

Indicațiile înscrise pe eticheta trebuie sa fie citeţe si vizibile. Termenii folosiți în etichetare 


trebuie sa fie întelegi de consumatori. 

Capişonul, numit şi capsulă, se aplică pe gâtul şi gura buteliei în scop decorativ, pentru a 
proteja dopul, dar şi ca măsură de siguranță asupra conținutului buteliei. El poate fi confecționat din 
metal (staniol, aluminiu), materiale sintetice (PVC, polietilenă) rigide sau termocontractibile, folii din 
staniol sau hârtie (pentru vinuri spumante, spumoase, perlante). 

16.3. TEHNOLOGIA ÎMBUTELIERII VINULUI 

Îmbutelierea vinului este un proces tehnologic complex, în cadrul căruia se disting următoarele 
operații: depaletizarea şi dezambalarea buteliilor, aşezarea lor pe banda care le transportă la maşina de 
spălat, spălarea şi dezinfecția buteliilor, controlul stării lor de curăţenie, umplerea buteliilor cu vin, 
astuparea lor, controlul vinului din butelie, fixarea capişonului la gâtul buteliei, etichetarea, ambalarea 
buteliilor şi depozitarea lor. 

Spălarea buteliilor este diferențiată, după cum buteliile sunt noi, sau sunt deja folosite (butelii 
reciclate). Curăţirea buteliilor noi constă în clătirea lor cu apă caldă şi apoi rece, prin stropiri în jeturi 
puternice, atât la interior cât şi la exterior. În cazul când curăţenia şi sterilitatea buteliilor noi este 
garantată de fabrica furnizoare, iar paletul cu butelii este bine închis cu folie de polietilenă, atunci 
buteliile se pot folosi în starea în care se află. Curăţirea buteliilor recuperate este mai anevoioasă şi se 
realizează în mai multe etape: înmuierea, spălarea propriu-zisă şi clătirea. 

Pentru spălarea buteliilor se folosesc maşini speciale automate cu funcționare continuă, care 
diferă între ele după cum încărcarea şi descărcarea buteliilor se face pe la un singur capăt sau pe la 
ambele, după numărul băilor de înmuiere-spălare, precum şi după numărul sectoarelor cu jeturi prin 
care trec buteliile. Maşinile de spălat mai sunt prevăzute cu pompe pentru recircularea leşiilor şi a 
apelor de clătire, cu sisteme de reglare a temperaturii acestor leşii şi ape şi cu un dispozitive de 
eliminare a etichetelor. 

Dezinfecţia buteliilor a devenit o operațiune indispensabilă ce trebuie aplicată chiar şi 
buteliilor noi. De fapt este vorba despre o injectare de apă sterilă, cel mai adesea apă filtrată cu un 
filtru de până la 0,45um, timp de aproximativ o secundă, pentru a putea fi cuprinși pereţii interiori. 
Scopul este de a elimina praful de sticlă, de carton (de la ambalare), eventuala umezeală sau picăturile 
de condens. Timpul de scurgere poate fi reglat, dar, în general, este de 7-15 secunde, după care, în 
butelie nu trebuie să mai rămână decât maxim 2 ml de apă. Noile linii de îmbuteliere includ această 
operațiune înainte de îmbuteliere. 

Controlul buteliilor spălate se face cu ajutorul unui ecran de control, format dintr-o placă de 
sticlă albă, mată, în spatele căreia sunt montate 2-3 lămpi fluorescente. Pe măsură ce ies din maşina de 
spălat, buteliile sunt aduse de banda transportoare prin fața acestui ecran, la care este prevăzut şi un 
dispozitiv de rotire a buteliilor în jurul axei verticale. Un lucrător-observator elimină buteliile 
imperfect curățate, pentru a fi reintroduse în maşina de spălat. În prezent, pentru liniile de îmbuteliere 


de capacitate mare, există sisteme electronice de control al buteliilor goale. 

Umplerea buteliilor cu vin se poate face manual, sau cu ajutorul maşini de umplut 
semiautomate sau automate. 

Umplerea manuală se practică doar în sistemul casnic sau în unitățile mici de vinificare. Ea 
nu necesită folosirea decât a un instrumentar mărunt, iar randamentul este de până la 600 butelii/oră. 
În acest caz şi dopuirea se face, de cele mai multe ori, tot manual. 

Maşinile de umplut semiautomate au un randament de 700 până la 1.400 butelii/oră. Ele sunt 
prevăzute cu 2-12 dispozitive de umplere, aşezate liniar sau circular. Fixarea buteliilor goale la 
dispozitivele de umplere şi preluarea celor pline se face manual. 

Maşinile de umplut automate sunt maşini speciale în alcătuirea cărora intră: un rezervor 
cilindric sau inelar (care alimentează cu vin dispozitivele de umplere), prevăzut cu un flotor pentru 
menţinerea vinului la nivel constant; mai multe dispozitive de umplere a buteliilor montate circular la 
rezervor; conducte de alimentare a rezervorului cu vin, precum şi conducte de racordare a rezervorului 
la sursele de vacuum sau de presiune cu aer, cu gaz neutru sau dioxid de carbon; mai multe scăunele 
de ridicare a buteliilor la dispozitivele de umplere; un dispozitiv mecanic, hidraulic sau pneumatic de 
ridicare-coborâre a scăunelelor. Scăunelele şi dispozitivele lor de acţionare, în număr egal cu 
dispozitivele de umplere, sunt montate pe o masă carusel, care se roteşte solidar cu rezervorul de 
alimentare cu vin. Un melc de distanţare şi o piesă stelată preiau buteliile goale de pe banda 
transportoare şi le poziţionează pe scăunele, când acestea sunt în poziţie coborâtă. O altă piesă stelată 
preia buteliile pline de pe scăunele şi le repune pe banda transportoare. Randamentul unei maşini de 
umplut automate este de 1.800, 2.500 sau 3.000 butelii/oră, pentru care sunt necesare 16-20 
dispozitive de umplere. Există şi maşini prevăzute cu 24-60 dispozitive de umplere, care au un 
randament de 3.000-30.000 butelii/oră, dar sunt mai puţin folosite la îmbutelierea vinului, fiind 
preferate pentru bere, băuturi răcoritoare etc. 

În raport de principiul de măsurare a volumului de vin care se introduce în fiecare butelie, 
maşinile de umplut se clasifică în două mari grupe: maşini de umplut până la nivel constant şi maşini 
de umplut la volum constant. Primele, după modul cum realizează umplerea, se grupează în: maşini 
de umplut prin sifonare, maşini de umplut izobarometrice şi maşini de umplut la presiune diferențiată. 

La maşina de umplut prin sifonare curgerea vinului în butelie încetează în momentul când 
nivelul acestuia ajunge la nivelul vinului din rezervor. La maşinile de umplut la volum constant, 
numite şi maşini volumetrice, cantitatea de lichid care se introduce în fiecare butelie se măsoară, fie 
cu dispozitive de tip cilindru-piston, fie cu ajutorul unor cupe. 

În ambele situaţii, nivelul de umplere nu mai este atât de uniform ca cel obținut cu maşinile de 
umplere până la nivel constant, iar ca urmare numeroase butelii par fie prea goale, fie prea pline deşi 


conțin exact aceeaşi cantitate de vin. 

Nivelul de umplere se exprimă în milimetri şi se măsoară de la partea superioară a gurii 
buteliei până la nivelul vinului, când acesta are temperatura de 20*C. În general, volumul util al 
buteliilor este dat la un nivel de umplere de 55 sau 63 mm. Pentru vinurile superioare se preferă 
nivelul de 63 mm, care permite folosirea dopurilor de plută de 49 sau 54 mm lungime, astfel încât 
rămâne suficient loc şi pentru camera de aer. Cameră de aer reprezintă spațiul gol care rămâne între 
oglinda vinului şi fața inferioară a dopului. 

Îmbutelierea vinului nu ar trebui să afecteze cu nimic calitatea acestuia. Totuşi, se constată 
frecvent că însuşirile organoleptice ale unui vin recent îmbuteliat diferă întrucâtva de cele ale vinului 
înainte de îmbuteliere. Această scădere trecătoare a calităţii, numită impropriu maladia buteliei, nu 
este o boală propriu-zisă; ea se datoreşte îmbogăţirii uşoare cu oxigen a vinului şi a pierderii parțiale a 
dioxidului de carbon. Fenomenul este trecător, iar simptomele dispar în timp, pe măsura scăderii 
potențialului redox. 

Astuparea buteliilor se face cu dop, fapt pentru care operaţia se mai numeşte şi dopuire. Mai 
rar, buteliile se astupă şi cu alte accesorii cum sunt capacul coroană sau capacul cu filet. Obişnuit, o 
maşină de astupat este specializată pentru aplicarea unui anumit accesoriu de închidere (dop, capac 
coroană sau capac cu filet). Mai rar, se întâlnesc şi maşini polivalente care, după înlocuirea unor 
dispozitive din componența lor, pot fi adaptate pentru aplicarea mai multor tipuri de accesorii de 
închidere. Indiferent de tip, toate maşinile de astupat sunt prevăzute cu dispozitive de urcare a 
buteliilor (ca la maşina de umplut), dispozitiv de alimentare şi distribuire a accesoriilor de închidere şi 
dispozitive de aplicare a acestor accesorii la butelii. 

Maşina care astupă buteliile cu dop de plută, numită şi maşină de dopuit, indiferent de modelul 
în care este realizată, este prevăzută cu un dispozitiv în a cărui funcţionare se disting trei faze: 
alimentarea dispozitivului cu un dopuri, comprimarea circular-laterală a dopului până la un diametru 
ceva mai mic decât diametrul gâtului buteliei şi împingerea forţată a dopului în gâtul buteliei. 

În timpul sau imediat după dopuire se verifică corectitudinea executării acestei operaţii. 
Controlul vizează următoarele aspecte: dacă dopul este introdus în poziție corectă; dacă vinul conţine 
particule plutitoare sau în suspensie; dacă există sfărâmături de sticlă la partea superioară a buteliei; 
dacă dopul etanşează bine gâtul buteliei, încât să nu apară prelingeri şi scurgeri etc. La vinurile 
destinate învechirii, când buteliile se păstrează stivuite în poziţie culcată, pot să apară prelingeri şi 
scurgeri şi ca urmare a perforării dopurilor de către larvele unor insecte şi fluturi (din ordinele 
Coleoptera şi Lepidoptera), care sapă galerii în plută. Această situație poate fi prevenită prin aplicarea 
pe gura şi gâtul buteliei a unui capişon de material plastic sau aluminiu, care împiedică insectele şi 
fluturii să depună ouă pe suprafața dopului, sau prin distrugerea acestora cu ajutorul unor insecticide. 

Etichetarea buteliilor, aplicarea capişoanelor şi ambalarea buteliilor se face cu ajutorul 


unor maşini automate de diferite tipuri şi modele. In ultima vreme, a căpătat o largă răspândire, mai 

ales pentru vinurile de calitate superioară, eticheta autocolantă. Ambalarea buteliilor se face în lăzi de 
lemn (navete) sau din material plastic compartimentate. Modul cel mai elegant şi cel mai eficient de 
ambalare este în cutii de carton. 

16.3.1. Linii tehnologice de îmbuteliere 

O linie tehnologică de îmbuteliere a vinului este constituită dintr-un ansamblu de maşini, 
utilaje şi instalaţii care, dispuse într-o anumită ordine şi într-o funcționare corelată, asigură trecerea 
vinului din recipientele de păstrare-maturare în butelii de sticlă. 

Gruparea liniilor îmbuteliere se poate face după mai multe criterii. După gradul de mecanizare, 
ele se grupează în linii de îmbuteliere semimecanizate (când unele operații se fac mecanizat, iar restul 
se execută manual) şi mecanizate când toate operațiile se execută mecanizat. Acestea din urmă pot fi 
semiautomatizate, când comanda unor operații se face manual şi automatizate când comanda tuturor 
operaţiilor se face automat. În raport de capacitatea lor, se disting: linii de îmbuteliere de capacitate 
mică (până la 3.000 butelii/oră), mijlocie (3.000-12.000 butelii/oră), mare (12.000-36.000 butelii/oră) 
şi foarte mare capacitate (mai mult de 36.000 butelii/oră). 

Îmbutelierea sterilă 

În limbajul oenologic se foloseşte frecvent noţiunea de îmbuteliere sterilă. În realitate acest 
termen desemnează mai degrabă o îmbuteliere săracă în germeni, adică cu o încărcătură de 
microorganisme cât mai redusă. Ea se impune mai ales pentru vinurile cu rest de zahăr. În raport de 
temperatura vinului în momentul umplerii buteliilor, îmbutelierea sterilă se poate efectua la 
temperatura mediului ambiant (îmbuteliere la rece) sau la temperatură ridicată (îmbuteliere la cald). 

Îmbutelierea sterilă la rece, cea mai generalizată în prezent, se poate realiza în două variante. 
Prima variantă constă în trecerea vinului printr-un schimbător de căldură, unde se pasteurizează la 
circa 65°C, după care se răceşte la 15-20*C şi apoi se trece prin filtru cu plăci pentru finisare. A doua 
variantă constă în filtrarea vinului prin filtre cu strat filtrant sub formă de membrană. 

Îmbutelierea la cald se aplică în două variante. La prima, vinul se încălzeşte la 50-55*C, într- 
un schimbător de căldură cu o singură treaptă, iar de aici, în stare caldă, se introduce în butelii 
preîncălzite la 35*C, care se dopuiesc şi se lasă să se răcească lent, până la temperatura mediului 
ambiant. La cea de a doua variantă, vinul se încălzeşte la circa 75*C timp de 15-20 secunde, apoi se 
aduce la 50-55*C, folosindu-se în acest scop un schimbător de căldură în două trepte. În continuare 
vinul urmează acelaşi flux tehnologic ca în prima variantă. 

În condiţiile în care încărcarea microbiologică a vinului trebuie să fie redusă la minimum 
posibil (0-2 germeni/butelie), aşa cum se cere la îmbutelierea sterilă, se înțelege că în acest caz trebuie 
luate măsuri suplimentare pentru ca întreaga zonă, de la spălarea buteliilor până la dopuirea acestora, 


să fie aseptică. 

17. CLASIFICAREA VINURILOR ȘI A PRODUSELOR PE BAZĂ DE 
STRUGURI, MUST SAU VIN 


În conformitate cu Legea viei şi vinului din ţara noastră, „vinul este băutura obţinută 
exclusiv prin fermentarea alcoolică, completă sau parțială, a strugurilor proaspeți, zdrobiți sau 
nezdrobiţi, ori a mustului de struguri”. Tăria alcoolică dobândită (efectivă) a vinului nu poate fi mai 
mică de 8,5% în volume. Sub această tărie alcoolică produsul nu poate fi pus în vânzare pentru 
consum sub denumirea de vin. În definiţia adoptată de Organizaţia Internaţională a Viei şi Vinului 
(O.I.V.) se menționează că „vinul este băutura rezultată exclusiv din fermentația completă sau 
incompletă a strugurilor sau a mustului din struguri proaspeţi”. 

Destinate consumului public, vinurile trebuie să fie realizate prin practici şi tratamente 
autorizate şi să corespundă unor caracteristici stabilite prin norme tehnice şi de igienă. În 
Regulamentul de aplicare a Legii Viei şi Vinului nr. 244/2002, vinurile proprii consumului uman, 
altele decât cele speciale, trebuie sa prezinte în momentul comercializării următoarele caracteristici 
organoleptice si de compoziție chimica: 

a) însuşiri organoleptice caracteristice categoriei de calitate si tipului de vin, soiului sau 
sortimentului de soiuri, podgoriei, centrului viticol sau arealului delimitat, pentru cele cu denumire de 
origine controlata; vinurile trebuie sa fie fără defecte de miros si de gust; 

b) tăria alcoolica la 20°C - minimum 8,5% alcool dobândit în volume si, respectiv, conţinutul 
în alcool corespunzător categoriei de calitate si tipului de vin; 

c) aciditatea totala - minimum 4,5 g/l, exprimata în acid tartric, sau 60 miliechivalenti pe litru; 

d) aciditatea volatila mai mica de: 18 miliechivalenti pe litru sau 1,08 g/l, exprimata în acid 
acetic, pentru vinurile albe si roze; 20 miliechivalenti pe litru sau 1,2 g/l, exprimata în acid acetic, 
pentru vinurile roşii. 

Aceste limite sunt depăşite numai pentru unele vinuri vechi, de cel puţin 2 ani, sau pentru 
vinurile produse după tehnologii speciale ori în cazul vinurilor care au o tărie alcoolica totala egala 
sau mai mare de 13% în volume, cu condiţia sa nu aibă influenta negativa asupra caracteristicilor 
organoleptice ale vinurilor; 

e) extractul sec nereducator, minimum: 15 g/l pentru vinurile de masa albe si roze; 16 g/l 
pentru vinurile de masa roşii; 18 g/l pentru vinurile de calitate superioara - VS, albe si roze; 19 g/l 
pentru vinurile de calitate superioara - VS, roşii; 21 g/l pentru vinurile de calitate DOC, albe si roze; 
23 g/l pentru vinurile de calitate DOC, roşii. În anii viticoli nefavorabili se poate admite punerea în 
consum a unor vinuri de masa si de calitate superioara - VS cu un extract nereducator mai mic cu 1 g/l 


fata de limitele menţionate; 

f) dioxidul de sulf total, în următoarele limite maxime determinate în momentul punerii în 
consum: 160 mg/l pentru vinuri roşii seci; 210 mg/l pentru vinuri albe si roze seci si pentru vinuri 
roşii demiseci; 260 mg/l pentru vinuri albe si roze demiseci; 300 mg/l pentru vinuri demidulci si dulci; 
350 mg/l pentru vinuri provenite din struguri culeşi la supramaturare, bogate în zaharuri si enzime 
oxidazice de la: Cotnari, Murfatlar, Târnave, Pietroasa, Valea Călugăreasca; 

g) aluminiul, maximum 8 mg/l; 

h) arsenul, maximum 0,2 mg/l; 

1) borul, exprimat în acid boric, maximum 80 mg/l; 

j) bromul, maximum 1 mg/l; 

k) cadmiul, maximum 0,01 mg/l; 

1) cuprul, maximum 1 mg/l; 

m) fluorul, maximum 1 mg/l; 

n) plumbul, maximum 0,2 mg/l; 

o) staniul, maximum 1 mg/l; 

p) zincul, maximum 5 mg/l; 

q) metanolul: - maximum 150 mg/l pentru vinurile albe si roze; - maximum 300 mg/l pentru 
vinurile roşii; 

r) sulfații, exprimați în sulfat de potasiu, maximum 1 g/l, cu următoarele excepții: maximum 
1,5 g/l pentru vinurile cu învechire de cel puțin 2 ani în vase, pentru vinurile îndulcite si pentru 
vinurile obținute prin adaosul, în must sau în vin, de alcool sau distilat de vin; maximum 2 g/l pentru 
vinurile obținute prin adaos de must concentrat si pentru vinurile naturale dulci; maximum 2,5 g/l 
pentru vinurile obţinute prin evoluție sub pelicula; 

s) acidul citric, maximum 1 g/l; 

t) sodiul, maximum 60 mg/l, limita care poate fi depăşita pentru vinurile obţinute din plantații 
amplasate pe soluri sărăturoase; 

u) diglucozidul malvidinei, maximum 15 mg/l pentru vinurile roşii obţinute din struguri 


proveniţi din soiuri nobile. 


Vinurile care nu îndeplinesc condiţiile susmenţionate, prevăzute în Regulamentul de 
aplicare a Legii viei şi vinului, sunt improprii consumului uman direct. La fel, sunt improprii 
consumului vinurile oţetite, manitate, borşite, cele cu miros de mucegai şi cele cu alte mirosuri şi 
gusturi străine. Unele dintre ele pot fi însă folosite pentru industrializare, la fabricarea alcoolului din 


vin sau a oţetului. 

Numărul mare de vinuri şi diversitatea lor, datorate atât strugurilor materie primă şi 
tehnologiilor de vinificare şi de condiţionare variate, cât şi considerentelor economice, au determinat 
mai multe clasificări ale acestora. 

Astfel, după culoare ele sunt grupate în vinuri albe, roşii şi roze; după aromă ele sunt 
aromate şi nearomate; după gradul de dulceaţă ele se clasifică în seci, demiseci, demidulci şi dulci; 
după tăria alcoolică pot fi „slabe” sau „tari”; în funcţie de modul de comportare la consum se 
disting vinuri liniştite şi vinuri efervescente (care degajă bule de gaz carbonic); după gradul de 
oxidare ele se pot grupa în vinuri de tip oxidativ şi vinuri de tip reductiv. Aceste clasificări au 
avantajul că permit o încadrare uşoară a vinurilor într-o grupă sau alta, dar prezintă inconvenientul că 
reunesc în aceeaşi grupă şi vinuri foarte diferite între ele. 

În funcţie de caracteristicile lor calitative si de compoziţie, precum si de tehnologia de 
producere, vinurile sunt clasificate în: vinuri de masă, vinuri de calitate şi vinuri speciale, astfel: 

A. VINURILE DE MASĂ se obţin din soiuri de mare producţie, cultivate în arealele viticole 
specializate în acest scop. De asemenea, ele pot fi obţinute si din soiuri de masă cu funcții mixte, 
precum si din soiuri pentru vinuri de calitate, ai căror struguri nu îndeplinesc condiţiile prevăzute 
pentru aceasta categorie. Din categoria vinurilor de masă fac parte si cele din viile răzlețe. Vinurile de 
masă trebuie sa aibă tăria alcoolică dobândită de minimum 8,5% în volume. Sub aceasta tărie 
alcoolica produsele nu pot fi puse în vânzare pentru consum sub denumirea de vin. 

B. VINURILE DE CALITATE se obțin din soiurile cu însuşiri tehnologice superioare, 
cultivate în arealele viticole consacrate acestei destinații, după o tehnologie proprie. Tăria alcoolica 
dobândita, fără adaos, a vinurilor de calitate trebuie sa fie de cel puţin 10,5% în volume. 

Vinurile de calitate sunt clasificate în: 

l. vinuri de calitate cu indicație geografică recunoscută trebuie sa aibă o tărie alcoolica 
dobândita de minimum 10,5% în volume. Comercializarea lor se face cu menționarea indicaţiei de 
proveniența geografica. Aceste vinuri se exportă si sub denumirile generice de "Landwein", "Vin de 
Pays" sau altele asemenea. 

2. vinuri de calitate cu denumire de origine controlată - DOC trebuie sa aibă o tărie alcoolica 
dobândita de minimum 11% în volume si sa provină din struguri cu un conținut în zaharuri de 
minimum 187 g/l. 

În funcţie de stadiul de maturare a strugurilor la cules si de caracteristicile lor calitative si de 
compoziție, ele se încadrează în următoarele categorii: 

- cules la maturitatea deplina, DOC - CMD: vinuri provenite din struguri cu conţinut în 


zaharuri de minimum 187 g/l; 

- cules târziu, DOC - CT: vinuri provenite din struguri cu conținut în zaharuri de minimum 
220 g/l. Pentru producerea de vinuri roşii seci din aceasta categorie, strugurii la recoltare trebuie sa 
aibă un conţinut în zaharuri de minimum 213 g/l; 

- cules la înnobilarea boabelor, DOC - CIB: vinuri obţinute din struguri cu conţinut în 
zaharuri de minimum 240 g/l, cu atac de "mucegai nobil" sau culeşi la stafidirea boabelor. 

În funcţie de conţinutul lor în zaharuri, vinurile de masa si de calitate sunt: 

a) seci, cu un conţinut în zaharuri de până la 4 g/l inclusiv; 

b) demiseci, cu un conţinut în zaharuri cuprins între 4,01 g/l si 12 g/l inclusiv; 
c) demidulci, cu un conţinut în zaharuri cuprins între 12,01 g/l si 50 g/l inclusiv; 
d) dulci, cu un conținut în zaharuri de peste 50 g/l. 

Vinurile de calitate, care se disting prin originalitatea însuşirilor lor imprimate de locul de 
producere, de soiul sau sortimentul de soiuri, de modul de cultura si de tehnologia de vinificație 
folosita, pot fi încadrate în categoria vinurilor de calitate superioara cu denumire de origine controlata. 

Punerea în consum a vinurilor de calitate superioară cu denumire de origine controlată se face 
sub numele arealului de producere delimitat, în mod obişnuit al centrului viticol, eventual al plaiului 
viticol, precum si al soiului sau al sortimentului de soiuri. 

Vinurile de calitate fără denumire de origine controlată sunt comercializate prin indicarea 
provenienţei lor geografice recunoscute, cu sau fără mențiunea soiului sau a sortimentului de soiuri. 

C. VINURILE SPECIALE sunt obţinute din musturi sau vinuri, prin aplicarea unor 
tratamente autorizate şi caracteristici determinate de însuşirile tehnologice ale materiei prime si de 
tehnologia folosita pentru producerea lor. 

Din categoria vinurilor speciale fac parte: 

1. Vinul spumant — este produsul cu conținut în dioxid de carbon de origine exclusiv 
endogena, obținut prin fermentarea secundara a vinului apt pentru consum sau prin fermentarea 
naturala a mustului de struguri proaspeți care dezvolta în sticlele în care este îmbuteliat ca produs finit 
o presiune de minimum 3 bari la temperatura de 20°C. În funcţie de procesul tehnologic de obţinere, 
vinurile spumante se clasifica în: 

a) vinuri spumante obținute prin fermentare în butelii; 
b) vinuri spumante obținute prin fermentare în butelii si transvazate în rezervoare - procedeul prin 
transvazare; 
c) vinuri spumante obținute prin fermentare în rezervoare. 
În funcţie de conţinutul în zaharuri, vinurile spumante se clasifica în: 
a) extrabrut, între 0 - 6 g/l; 
b) brut, între 6 - 15 g/l; 
c) extrasec, între 12 - 20 g/l; 

d) sec, între 17 - 35 g/l; 
e) demisec, între 33 - 50 g/l; 
f) dulce, peste 50 g/l. 

Din grupa vinurilor spumante face parte si vinul Muscat spumant. Unele vinuri spumante si 
petiante, produse în condiții speciale si caracterizate prin însuşiri de înalta calitate, pot purta denumire 
de origine controlata. 

Vinurile spumante si petiante cu denumire de origine controlata sunt obţinute din soiuri 
recomandate sau autorizate pentru aceasta direcție de producție, cultivate în areale viticole delimitate 
în care se produce vinul materie prima. La vinurile spumante cu denumire de origine controlata atât 
producerea vinului materie prima, cât si cea de a doua fermentare trebuie făcute în arealul delimitat 
pentru denumirea de origine revendicata. 

2. Vinul spumos - este produsul cu conţinut în dioxid de carbon de origine total sau parțial 
exogena, obținut din vinuri apte pentru consum, care dezvolta în sticlele în care este îmbuteliat ca 
produs finit o presiune de minimum 3 bari la temperatura de 20°C. După conţinutul în zaharuri, 
vinurile spumoase se grupează în: seci, până la 12 g/l; demiseci, între 12,01 - 30 g/l; demidulci, peste 
30 g/l. 

3. Vinurile perlante si petiante 

Vinul perlant este produsul cu un conţinut în dioxid de carbon de origine total sau parțial 
exogena, care dezvolta în sticlele în care este îmbuteliat ca produs finit o presiune cuprinsa între 1 si 
2,5 bari la temperatura de 20°C, cu tărie alcoolica dobândita de minimum 7% în volume si tărie 
alcoolica totala de minimum 9% în volume. 

Vinul petiant este produsul cu conţinut în dioxid de carbon de origine endogena, care 
dezvolta în sticlele în care este îmbuteliat ca produs finit o presiune cuprinsa între 1 si 2,5 bari la 
temperatura de 20*C, cu tărie alcoolica dobândita de minimum 7% vol. si tărie alcoolica totală de 
minim 9% vol. 

4. Vinurile aromatizate - sunt produsele obținute din vin cu adaos de must de struguri, must 
de struguri parțial fermentat si/sau mistel, must concentrat, zaharoza, substanţe aromatizante extrase 
din plante admise de legislația în vigoare, distilat de vin, alcool alimentar, alte vinuri speciale. 
Proporția vinului utilizat trebuie sa fie de cel puţin 75% din produsul finit. Tăria alcoolica dobândita 
este de 14,5% - 22% vol. iar tăria alcoolica totala este de cel puțin 17,5% vol. 

Din grupa vinurilor aromatizate fac parte: 

a) vermutul; 
b) alte vinuri aromatizate. 
După conţinutul în zaharuri, vermuturile se clasifica astfel: 


a) extraseci, până la 12 g/l; 

b) seci, între 12,01 - 40 g/l; 
c) demiseci, între 40,01 - 80 g/l; 
d) dulci, peste 80 g/l. 

5. Vinurile licoroase si de tip oxidativ 

Vinul licoros este produsul ce poate fi obținut din must sau vin, precum si din amestecul 
acestora, cu adaos de must concentrat, must concentrat rectificat, distilat de vin cu tăria alcoolica 
cuprinsa între 52% si 86% în volume, alcool de origine viticola sau alcool alimentar rectificat, cu tăria 
alcoolica de minimum 96% în volume, mistel, folosite separat sau în amestec. Strugurii folosiți ca 
materie prima pentru producerea vinurilor licoroase trebuie sa aibă, la cules, un conţinut în zahar de 
minimum 204 g/l. Tăria alcoolica dobândita a vinurilor licoroase este cuprinsa între 15% si 22% în 
volume, iar conţinutul lor în zaharuri este de minimum 80 g/l. O parte a tăriei alcoolice dobândite a 
produsului finit, care nu poate fi mai mica de 4% în volume, trebuie sa provină din fermentarea 
parțiala sau totala a zaharului inițial al strugurilor, musturilor sau vinurilor utilizate. Unele vinuri 
licoroase de înalta calitate pot beneficia de denumiri de origine. 

Vinurile de tip oxidativ sunt obținute prin aplicarea unei tehnologii speciale şi sunt supuse 
unui proces de oxidare lentă, realizată sub influenta unor factori biologici sau fizici. 

Pentru producerea unor vinuri speciale se admite folosirea de substanţe aromatizante naturale 
extrase din plante, autorizate în condițiile legii. 

Un vin poate purta o denumire de origine controlata, cu condiția ca aceasta sa fie consacrata 
prin tradiție si printr-un renume rezultat din caracteristicile calitative ale produsului, determinate de 
factori naturali si umani. 

Vinurile cu denumire de origine controlata pot fi obținute numai prin respectarea unor condiții 
speciale, referitoare la: arealul de producere, soiurile sau sortimentul de soiuri, recomandate si 
autorizate, conţinutul în zahar al strugurilor la cules, tăria alcoolica naturala si cea dobândita a vinului, 
producția maxima la hectar, metodele de cultura, procedeele de vinificare, examenul analitic si 
organoleptic, ambalarea, etichetarea si efectuarea controlului. 

Denumirile de origine pot fi acordate si unor vinuri speciale, vinarsuri, în condițiile prevăzute 
de lege. Vinurile cu denumire de origine controlata sunt cele obţinute din struguri produşi în cadrul 
podgoriei sau centrului viticol independent, delimitate pentru denumirea aprobata prin ordin al 
ministrului agriculturii, alimentaţiei si pădurilor, cu condiţia ca vinificarea, depozitarea, condiționarea, 
maturarea si îmbutelierea lor sa se facă în interiorul arealului respectiv. 

În cazuri speciale si sub control strict, condiţionarea si îmbutelierea vinurilor cu denumire de 
origine controlata pot fi făcute în unități specializate, în afara podgoriei sau centrului viticol 
independent în care au fost produşi strugurii. În aceste cazuri se vor menţiona în mod obligatoriu pe 


eticheta îmbuteliatorul si locul îmbutelierii. 

În condiţii de forţa majora se admite ca producerea vinurilor cu denumire de origine controlata 
sa se facă în unități specializate, situate într-un areal alăturat celui în care au fost produşi strugurii. 

Protecția indicației geografice recunoscute este realizata în cazul în care vinul este obţinut într- 
o regiune viticola sau într-o zona de producţie recunoscuta, iar calitatea, renumele sau alte 
caracteristici ale vinului sunt specifice locului de proveniența. 

Pentru vinurile cu indicație geografica recunoscuta producerea strugurilor si a vinului este 
legata de locul de proveniența, iar celelalte activităţi privind depozitarea, condiţionarea si pregătirea 
vinurilor pentru comercializare pot fi efectuate în afara acestuia. 

Vinurile si celelalte produse obținute din must, vin si subproduse vinicole trebuie sa 
corespunda, în momentul punerii lor în consum, caracteristicilor calitative si de compoziţie stabilite 
prin normele metodologie de aplicare a legii viei şi vinului si prin standardele în vigoare. 

Practicile si tratamentele utilizate în obținerea vinurilor si a băuturilor pe baza de must, vin si 
subproduse vinicole trebuie sa asigure o buna elaborare, conservare si evoluție a produselor 
respective. Aplicarea lor nu trebuie sa conducă la modificări ale compoziţiei acestor băuturi în afara 
unor limite normale, asigurându-se păstrarea însuşirilor lor de naturaleţe si autenticitate. 

Din mustul de struguri se pot obţine, în afara de vin: suc de struguri, must tăiat, must de 
struguri concentrat, must de struguri concentrat rectificat, tulburel, mistel, precum si alte produse 
autorizate. 

Prin prelucrarea vinului pot fi obținute următoarele produse: vin alcoolizat, distilat de vin, 
alcool de origine viticola, oţet din vin, iar din distilatul de vin pot fi obținute vinarsul si rachiul de vin. 

Principalele produse secundare obţinute din vinificație sunt tescovina de struguri si drojdia de 
vin. Prin prelucrarea obligatorie a acestora în distilerii care dețin licenţe de fabricaţie se obțin rachiuri, 
alcool de origine viticola, precum si alte produse. 

Este interzisă folosirea oricărui produs secundar si a sucului de struguri pentru obținerea de 
vinuri, indiferent de tehnologiile folosite. 

ALTE PRODUSE ŞI SUBPRODUSE VITIVINICOLE OBȚINUTE DIN STRUGURI, 
MUSTURI ŞI VINURI 

Mustul de struguri este produsul lichid obţinut, prin scurgere libera sau prin procedee fizice, 
din struguri proaspeți. Se admite ca mustul sa aibă un conţinut în alcool dobândit de cel mult 1% în 
volume. 

Mustul tăiat este mustul oprit sa intre în fermentație alcoolica, prin aplicarea unui procedeu 
autorizat; conținutul sau în alcool nu depăşeşte 1% în volume. 

Mustul de struguri concentrat este produsul necaramelizat, obţinut prin deshidratarea 
parțiala a mustului proaspăt sau tăiat, efectuata printr-o metoda autorizata, alta decât cea de încălzire 


pe foc direct. El se obţine din struguri de vin cu o concentrație în zahar de cel puțin 145 g/l, are un 

conținut în zaharuri indicat printr-un indice refractometric determinat la 20°C de minimum 50,9% si 
poate avea un conţinut în alcool dobândit de maximum 1% în volume. 

Mustul de struguri concentrat rectificat este produsul obținut prin deshidratarea parțiala a 
mustului proaspăt sau a mustului tăiat, efectuata printr-o metoda autorizata, alta decât cea de încălzire 
pe foc direct, care a fost supus unor tratamente autorizate de dezacidificare si de eliminare a altor 
compuşi decât zaharul. El se obţine din struguri de vin cu o concentraţie în zahar de cel puţin 145 g/l, 
are un conținut în zaharuri indicat printr-un indice refractometric determinat la 20*C de minimum 
61,7% si poate avea un conţinut în alcool dobândit de maximum 1% în volume. 

Sucul de struguri este produsul lichid nefermentat, dar fermentabil, obținut prin aplicarea de 
tratamente autorizate, din must de struguri sau prin reconstituire, din must de struguri concentrat ori 
din suc de struguri concentrat. Se admite ca sucul de struguri sa aibă un conţinut în alcool dobândit de 
cel mult 1% în volume. 

Sucul de struguri concentrat este produsul necaramelizat, obținut prin deshidratarea partiala 
a sucului de struguri prin folosirea unei metode autorizate, alta decât cea de încălzire pe foc direct, 
astfel ca indicele refractometric determinat la temperatura de 20*C sa nu fie mai mic de 50,9%. Se 
admite ca sucul de struguri concentrat sa aibă un conținut în alcool dobândit de cel mult 1% vol. 

Mistelul este produsul obţinut prin alcoolizarea mustului de struguri neintrat în fermentație. El 
poate avea o tărie alcoolica dobândita cuprinsa între 12% si 15% în volume, iar mustul folosit pentru 
obținerea sa trebuie sa aibă un conţinut în zahar de cel puţin 145 g/l. Alcoolizarea se face cu alcool 
etilic alimentar sau cu alcool de origine viticola, cu tăria alcoolica de cel puţin 95% în volume, sau cu 
distilat de vin cu tărie alcoolica cuprinsa între 52% si 86% în volume. Mistelul este utilizat, în 
principal, ca materie prima pentru prepararea de vinuri speciale. 

Mustul de struguri parțial fermentat este produsul provenit prin fermentarea mustului de 
struguri, având o tărie alcoolica dobândita mai mare de 1% în volume, dar mai mica de trei cincimi 
din tăria sa alcoolica totala. Totodată, în cazul producerii unor vinuri de calitate cu denumire de 
origine, musturile a căror tărie alcoolica dobândita este mai mica de trei cincimi din tăria lor alcoolica 
totala, dar nu mai puţin de 5,5% în volume, nu sunt considerate musturi parțial fermentate. 

Tulburelul este vinul în curs de desăvârşire a fermentației alcoolice, neseparat de drojdie, cu o 
tărie alcoolica totala de minimum 8,5% în volume. El poate fi pus în consum până la sfârşitul anului 
de recolta. 

Vinul brut este vinul cu fermentația alcoolica încheiata înaintea separării sale de drojdie. 

Vinul Muscat spumant este băutura efervescenta provenita din must de struguri cu aroma de 
tip Muscat, al cărui conţinut în zahar este de minimum 180 g/l. El are un conţinut în dioxid de carbon 


de origine endogena, rezultat în urma fermentării mustului în rezervoare, dezvoltând în sticlele în care 


162 


este îmbuteliat ca produs finit o presiune de minimum 3 bari la temperatura de 20*C. Vinul Muscat 
spumant are o tărie alcoolica dobândita de minimum 6% în volume. 

Băutura spumanta slab alcoolica din struguri este produsul cu tărie alcoolica dobândita de 
maximum 3% în volume si conţinut în zahar de peste 80 g/l, cu dioxid de carbon de origine endogena, 
rezultat în urma fermentării mustului în rezervoare, care dezvolta în sticlele în care este îmbuteliat ca 
produs finit o presiune de minimum 2,5 bari la temperatura de 20*C. 

Vinul pelin este produsul obţinut din mustul fermentat în prezenta pelinului sau a unor plante 
în rândul cărora predomina pelinul, eventual si a unor fructe, precum si din vin în care s-a adăugat 
extract alcoolic din aceleaşi plante si fructe, cu sau fără folosirea îndulcitorilor autorizaţi: must tăiat, 
must concentrat sau zaharoza. 

Vinul alcoolizat este produsul obţinut din vin sec cu adaos de distilat de vin cu o tărie 
alcoolica dobândita de maximum 86% în volume. El prezintă o tărie alcoolica dobândita cuprinsa 
între 18% si 24% în volume si o aciditate volatila de maximum 1,5 g/l exprimata în acid acetic. 

Alcoolul etilic de origine viticola este produsul obținut exclusiv prin distilare si rectificare, 
pornind de la vin, pichet, distilat de vin, tescovina de struguri, distilat de tescovina si drojdie de vin. 
Concentrația alcoolica minima este de 95,5% în volume. 

Distilatul de vin este produsul obținut exclusiv prin distilare la maximum 86% în volume a 
vinului sau a vinului alcoolizat ori prin redistilare la maximum 86% în volume a distilatului de vin. 

Vinarsul este băutura alcoolica distilata obținuta exclusiv din distilatul de vin, învechit 
minimum 12 luni în contact cu lemnul de stejar, în producerea căruia s-au folosit tratamente si practici 
autorizate si la care tăria alcoolica minima de comercializare este de 36% în volume. Categoriile de 
calitate sunt stabilite prin normele metodologice de aplicare a prezentei legi. 

Rachiul de vin este băutura alcoolica obținuta din distilat de vin, învechit prin punerea în 
contact cu lemnul de stejar minimum 6 luni si cu adaos de bonificatori autorizaţi sau neînvechit, cu 
sau fără adaos de bonificatori. Diluarea distilatului de vin se face cu apa dedurizata cu duritate de 
maximum 3 grade germane, iar concentraţia alcoolica minima este de 37,5% în volume. 

Tescovina de struguri reprezintă totalitatea părților vegetale componente ale strugurilor 
folosiţi la obținerea mustului sau a vinului prin procesul de presare. Aceasta poate fi nefermentata sau 
în diferite stadii de fermentație alcoolica. 

Distilatul de tescovina este produsul obţinut prin distilarea tescovinei fermentate, utilizându- 
se antrenarea directa cu vapori, sau prin adaosul de apa peste tescovina, precum si prin redistilarea 
unui distilat de tescovina cu concentraţia alcoolica mai scăzută, care în urma redistilării trebuie sa aibă 
concentraţia alcoolica de maximum 86% în volume. 

Rachiul de tescovina este băutura alcoolica obținuta din distilat de tescovina neînvechit sau 


învechit în vase de lemn de stejar minimum 6 luni. La punerea în consum diluarea se face cu apa 

dedurizata cu duritate de maximum 3 grade germane, iar concentrația alcoolica minima a produsului 
este de 37,5% în volume. 

Drojdia de vin este depozitul format în recipiente în urma fermentării mustului, stocării 
vinului sau a mustului si a aplicării de tratamente autorizate asupra musturilor si vinurilor, precum si 
cel separat prin filtrarea sau centrifugarea acestor produse. 

Distilatul de drojdie este produsul obținut prin distilarea drojdiei de vin sau redistilarea unui 
distilat de drojdie la maximum 86% în volume. 

Rachiul de drojdie este băutura alcoolica obținuta din distilatul de drojdie, neînvechit sau 
învechit în contact cu lemnul de stejar minimum 6 luni, la care se permite utilizarea de bonificatori 
autorizaţi, iar tăria alcoolica minima este de 37,5% în volume. 

Spuma de drojdie este băutura alcoolica distilata obținuta din drojdia de vin care a fost 
supusa unui proces de distilare si redistilare la maximum 86% în volume cu ajutorul unor instalații 
speciale care permit separarea fracțiilor "frunte" si "coada", iar concentraţia alcoolica minima a 
produsului finit rezultat în urma diluării cu apa dedurizata, cu duritatea totala de maximum 3 grade 
germane, este de 37,5% în volume. Maturarea distilatului pentru obținerea spumei de drojdie se face 
în vase de lemn de stejar pe durata a minimum 3 luni. 

Oţetul de vin este produsul obținut prin fermentarea acetica a vinului sau a amestecului 
fermentabil, în care vinul intervine în proporție de minimum 70% în volume. Aciditatea totala a 
oţetului din vin este de minimum 60 g/l, exprimata în acid acetic. 

Pichetul este produsul obţinut prin epuizarea cu apa a tescovinei proaspete sau fermentate, 
fără adaos de zahar. El poate fi folosit numai pentru industrializare, la producerea alcoolului de 
origine viticola sau poate intra în amestecul fermentabil folosit la prepararea oţetului, fiind interzisa 


comercializarea sa pentru consumul uman. 


18. TEHNOLOGII DE VINIFICARE 


18.1. Tehnologia de producere a vinurilor albe de masă 

În legislaţia vitivinicolă română este stipulat că vinurile albe de masă, ca de altfel şi cele roşii 
şi roze, se obțin din soiuri de mare producție cultivate în areale viticole specializate în acest scop. De 
asemenea, ele pot fi obținute şi din soiuri pentru vinuri de calitate ai căror struguri nu îndeplinesc 
condiţiile prevăzute pentru această categorie. Tot la vinuri de masă sunt încadrate şi cele obținute din 
vii răzlețe, precum şi cele rezultate în urma vinificării strugurilor de masă, care nu corespund 


normelor de calitate stabilite prin standarde pentru consumul în stare proaspătă. În fine, vinurile de 

masă pot fi obținute şi din soiuri cu rezistență sporită la boli rezultate prin hibridări complexe, soiuri 
admise pentru cultură. 

Vinurile de masa trebuie sa aibă tăria alcoolica dobândita de minimum 8,5% în volume. Sub 
aceasta tărie alcoolica produsele nu pot fi puse în vânzare pentru consum sub denumirea de vin. Aşa 
cum arată şi numele aceste vinuri se servesc în timpul mesei. Pe lângă caracteristicile comune tuturor 
vinurilor, ele trebuie să aibă în momentul punerii în consum maximum 210 mg/l SO2 total. Se 
menţionează, de asemenea, că se realizează în mod obişnuit numai ca vinuri seci, respectiv cu un 
conținut de zahăr până la maximum 4 g/l. 

Producerea vinurilor albe de masă se face după o tehnologie prezentată succint în cele ce 
urmează. 

Culesul strugurilor se efectuează la maturitatea tehnologică, când mustul are un conținut de 
zahăr de minimum 144,5 g/l. 

Transportul strugurilor se face în vehicule basculante (remorci sau autocamioane) special 
amenajate, pentru ca strugurii să ajungă la locul de prelucrare întregi, nezdobiţi. 

Recepţia strugurilor, cantitativ se face prin cântărirea la basculă sau la cântarul cu benă 
basculantă pe traseul fluxului tehnologic; iar calitativ prin analize sumare dintre care obligatorie este 
determinarea zahărului (refractometric sau densimetric). 

Zdrobitul strugurilor se execută cu ajutorul fulopompei sau egrafulopompei. 

Desciorchinatul este facultativ în cazul folosirii preselor cu acțiune discontinuă şi recomandat 
la cele continui. 

Sulfitarea mustuielii, pentru ai asigura protecția antioxidantă se face cu 40 - 60 mg/l SO2, 
când strugurii au fost sănătoşi şi cu 80 - 140 mg/l dacă au fost mucegăiţi. În cazul când de la cules şi 
până la prelucrare a trecut mai mult de patru ore, iar vremea este călduroasă, se preferă ca jumătate 
din dozele amintite să fie administrate direct pe struguri în vasele de transport sau în buncărul de 
recepţie. 

Separarea mustului ravac se face şi cu ajutorul scurgătorului compresor fie folosind cameră 
scurgătoare metalică şi şnec sau pe cea de tip Blachere. 

Presarea boştinei se realizează cu prese continui perfecționate, mai rar cu cele discontinui 
orizontale, mecano-hidraulice sau pneumatice şi foarte rar cu cele discontinui verticale. 

Asamblarea mustului constă în amestecarea mustului ravac cu cel rezultat de la presa I,II şi 
III, la presele discontinui, în cazul folosirii preselor continui mustul ravac se asamblează cu cel de la 
ştuţul I şi II. 

Limpezirea mustului se realizează sumar pe cale gravitațională şi decantare după 6 - 10 ore, 


asigurându-se în prealabil, ca în must să existe un conţinut de 25 - 35 mg/l SO» liber. 

Corecţii de compoziţie se practică numai atunci când este necesar, adăugându-se: acid tartric 
până la 1,5 g/l, când aciditatea titrabilă a mustului este mai mică de 4 g/l HSO; şi până la 30 g/l zahăr 
alimentar în condiţiile în care concentrația mustului în zahăr este sub 145 g/l, dar nu mai mică de 125 
g/l. 

Trecerea mustului din vasele de limpezire în cele de fermentare se face deschis, pentru ai se 
asigura o uşoară aerare. La vasele în care a fost tras se lasă un gol de fermentare, reprezentând 8 - 10 
% din capacitatea lor în cazul budanelor şi 12 - 15 % la cisterne. 

Adaosul de maia de levuri în doză de 3 - 5 %, sau direct de levuri uscate active, pentru a se 
asigura în must, încă de la început, o proporție ridicată de levuri selecționate (peste 80 %) şi o 
densitate levuriană de maximum două milioane de celule într-un mililitru de must. 

Supravegherea şi conducerea fermentaţiei alcoolice constă, în principal, în urmărirea 
nivelului şi evoluției temperaturii, ce se înscriu grafic la fiecare vas de fermentare, şi în luarea unor 
măsuri pentru a se ridica temperaturi mai ridicate de 25%. Rareori se face un control microscopic, 
determinarea densității şi a concentraţiei în zahăr. 

Umplerea vaselor de fermentare se face imediat după terminarea fermentaţiei tumultoase şi 
apoi periodic, la 4-6 zile, până la tragerea vinului de pe drojdie. 

Tragerea vinului de pe depozit se face imediat după terminarea fermentaţiei alcoolice, în 
situația când acesta provine din recolte avariate şi la circa trei săptămâni când provine din struguri 
sănătoşi. Operațiunea se execută închis şi numai când vinul prezintă miros sulfhidric, iz de drojdie sau 
alte mirosuri se face deschis. 

Sulfitarea vinului, pentru asigurarea unui conţinut de 20 - 30 mg/l SO» liber, se aplică 
concomitent sau după tragere de pe drojdie. 

Stocarea vinului are loc în cisterne, budane sau butoaie. Durata de stocare este de maximum 
un an, timp în care se aplică pritocurile necesare şi odată cu ele se asigură menținerea unui conţinut de 
20 - 30 mg/l SO: liber. Temperatura optimă de păstrare este de 10 - 14%. 

Bentonizarea, prin doze stabilite prin microprobe se face la tragerea vinului de pe depozit sau 
cu ocazia primului pritoc. 

Egalizarea vinurilor, iar la cele de masă şi cupajarea, în vederea realizării unor partizi mari şi 
omogene se efectuează la tragerea lor de pe depozit sau cu ocazia pritocurilor. Cu acest prilej se 
realizează vinul de cupaj, adică acel vin obţinut prin amestecarea studiată a mai multor vinuri de 
proveniență diferită. 

Centrifugarea sau filtrarea grosieră se aplică numai la vinurile insuficient limpezi. 

Stabilizarea tartrică se realizează prin refrigerare naturală, rareori apelându-se la frigul produs 


pe cale industrială. Uneori se apelează la un adaos de acir metatartric. 

Pasteurizarea se execută rar şi numai în cazul în care vinul prezintă o încărcătură mare în 
microorganisme active. 

Controlul stabilităţii faţă de precipitarea tartrică sau faţă de cea proteică, e bine să se facă şi 
înainte de îmbuteliere. 

Îmbutelierea se face cu puţin timp înainte de livrarea vinului în consum, când li se asigură şi 


un conținut de 20 - 30 mg/l SO» liber. 


18.2. Tehnologia de producere a vinurilor albe seci de calitate 

Tehnologia obținerii vinurilor albe seci de calitate este, în general, asemănătoare cu cea de 
producere a vinurilor albe de masă, cu câteva deosebiri care vor fi reliefate în cele ce urmează. 

Culesul strugurilor, se efectuează la maturitatea tehnologică, respectiv în momentul realizării 
unui conținut de zahăr în must de minimum 178,5 g/l pentru VS, 187 g/l pentru DOC — CMD, 220g/1 
pentru DOC — CT şi 240g/l pentru DOC - CIB. 

Transportul strugurilor e preferabil să se efectueze în aceleaşi vase în care s-au colectat în 
timpul recoltării (lădiţe, coşuri, bene) aşezate pe mijloace de transport înzestrate cu sisteme de 
amortizare a şocurilor. 

Vinificarea va fi astfel executată încât să se elimine la maximum schimburile care ar putea 
avea loc între suc şi părţile solide ale strugurilor. În cazul recoltatului mecanic acest schimb ar putea 
începe foarte de vreme, încă din vie ceea ce ar echivala cu o macerare timpurie (D. Delteil şi L. 
Lozano, 1995). 

Operațiunile de extragere a mustului, care trebuie efectuată imediat după ce recolta a ajuns la 
cramă, au o importanţă cu totul deosebită, deoarece nu tot ce conţine strugurele este bun pentru un vin 
de calitate. 

Zdrobitul se execută moderat, încât să se favorizeze eliberarea sucului şi a acelor componente 
din pulpă şi pieliță cu rol benefic, fără a determina strivirea şi/sau fărâmițarea ciorchinilor şi a 
seminţelor. 

Desciorchinatul, cel puţin parțial, este obligatoriu. Scurgerea mustului ravac se poate realiza 
spontan, pe cale gravitațională în cursul umplerii preselor, cu ajutorul scurgătoarelor statice (linuri) 
sau cu a celor dinamice. În ultimul caz se preferă ca şnecul să aibă un diametru mare şi să se rotească 
lent. 

Presarea boştinei, cu influență capitală asupra calității mustului şi vinului, se preferă să fie 
efectuată cu ajutorul preselor discontinui pneumatice, care asigură o selecție riguroasă a fracțiunilor 
de must pe nivele de calitate. 

Sulfitarea, după caz a strugurilor, mustuielii şi a mustului, este obligatorie constituind: o 


măsură de protecție împotriva oxidărilor, cu repercusiuni negative asupra culorii, mirosului şi 

gustului; o cale de eliminare a unor microrganisme mai puţin dorite; un mijloc de a uşura deburbarea 
prin sedimentare - decantare. Conţinuturi de circa 50 mg/l SO: total şi de circa 100 mg/l în cazul unei 
proporții ridicate de struguri avariaţi sunt apreciate ca eficiente. 

Asamblarea se face numai între mustul ravac şi cel de la presarea I, rareori se pot folosi şi cel 
de la a doua presare. Celelalte fracțiuni, asamblate separat, sunt destinate obţinerii vinului de masă sau 
pentru industrializare. 

Deburbarea este recomandată cu condiția ca ea să nu fie prea severă, vinurile rezultate din 
musturi deburbate sunt fine, curate, tipice cu aromă netă, particularizând bine atât soiul cât şi podgoria 
din care provin, aspecte foarte importante mai ales pentru vinurile DOC. 

Bentonizarea mustului limpezit, după transvazarea lui în vasele de fermentare sau în prima 
parte a fermentaţiei alcoolice, asigură o bună deproteinizare. Doza utilizată poate varia între 40 şi 80 
g/hl. În doze prea mari bentonita ar putea avea incidență negativă, determinând o micşorare a aromei. 

Adaosul de levuri sub formă de maia sau ca levuri uscate se face cu scopul de a asigura o 
populație viabilă de levuri specializate, care să domine în cea mai mare măsură pe cele indigene, 
rămase în must după sulfitare, şi deburbare. Aceste levuri, în număr de 2 - 5 milioane/ml, permit 
declanşarea rapidă a fermentaţiei, desfăşurarea şi finisarea ei în condiţii optime. 

Supravegherea şi conducerea fermentaţiei se realizează printr-un control al temperaturii, 
intervenindu-se, ori de câte ori este nevoie, pentru ca aceasta să nu depăşească 20%. De asemenea, 
atunci când e cazul, se vor lua măsuri (remontarea mustului, reânsămâţarea cu levuri) care să 
prilejuiască epuizarea completă a mediului în zaharuri fermentescibile şi obținerea unei arome de 
fermentare de mare importanţă în calitatea vinurilor albe seci. 

După desăvârşirea fermentaţiei alcoolice, este necesar ca vinului să i se asigure o bună 
conservare. Pentru aceasta se va evita contactul lui cu aerul şi stocarea la temperaturi mai mari de 
14<C. În caz contrar vinul poate fi sediul unor alteraţii microbiene sau de natură biochimică şi chimică 
care îi modifică negativ mirosul, gustul şi culoarea. Pentru a preîntâmpina apariția acestor neajunsuri 
sulfitarea constituie încă mijlocul cel mai eficace, avându-se grijă ca SO» liber să fie în cantitate 
suficientă, de ordinul a 20 - 30 mg/l. 

Durata de păstrare a vinului alb sec de calitate în vederea maturării este de 6 - 12 luni în 
funcție de capacitatea butoaielor, natura biologică a soiului din care provine, tipul de vin. 

Demetalizarea, prin cleire albastră, este obligatorie când conţinutul în fier depăşeşte 6 mg/l. 
Stabilizarea tartrică este obligatorie chiar dacă se apelează la frig artificial. 

Îmbutelierea este recomandată să se facă în condiţii sterile. 

Învechirea în butelii este facultativă şi poate dura 6 - 12 luni în funcţie de tipul de vin, soiul 


din care s-a realizat şi timpul cât s-a maturat la butoi. 

Vinurile albe seci de calitate vor fi comercializate cu VS, DOC — CMD, DOC - CT, DOC - 
CIB. Pe eticheta de pe butelii vor fi înscrise după caz, podgoria sau centrul viticol, arealul delimitat, 


soiul sau sortimentul de soiuri, anul de recoltă şi alte menţiuni. 


18.3. Tehnologia de producere a vinurilor albe demiseci şi demidulci 

Aceste vinuri, faţă de cele albe seci din aceeaşi categorie de calitate, se realizează într-un 
număr mai restrâns de podgorii şi numai din acele soiuri care sunt capabile să acumuleze până la 
maturitatea deplină cantități ridicate de zaharuri şi care, prin supracoacere şi stafidire, să se 
concentreze şi mai mult. 

Culesul strugurilor se efectuează când conţinutul de zaharuri din must, este în cazul 
vinurilor de calitate VS minimum 182,5 g/l, iar în cazul vinurilor de calitate DOC minimum 191g/l 
pentru a putea obţine un vin demisec. 

Recepţia calitativă privind autenticitatea şi puritatea soiului, proveniența geografică a 
strugurilor, starea fitosanitară a recoltei etc. trebuie să fie cât mai riguroasă. 

Zdrobirea, desciorchinarea şi presarea se execută diferențiat, în funcție de gradul de 
supramaturare a recoltei, ţinându-se seama de faptul că, în cazul strugurilor stafidiți, mustul se obține 
mai mult prin presare decât prin scurgere liberă. 

Macerarea mustuielii este facultativă, dar ea poate fi luată în considerare în cazul 
producerii anumitor vinuri, mai ales atunci când stugurii au fost atinşi de putregaiul nobil. 

Deburbarea este de obicei sumară, fiind asociată cu o sulfitare moderată (50-60 mg/l SO»). 
Uneori se apelează şi la un tratament cu bentonită (0,5-1,5 g/l). 

Maiaua care se adaugă pentru fermentare este preferabil să fie constituită din levuri care 
au o redusă putere alcooligenă (definită prin gradul alcoolic maxim realizat într-un must bogat în 
zahăr) şi un randament ridicat în alcool (minimum 1 mililitru de alcool pur din 1,7 g zahăr). Se preferă 
o încărcătură levuriană de peste 1x 10“/ml, pentru a înfrunta concurenţa levurilor indigene, existente 
încă în număr ridicat ca urmare a unei deburbări sumare, precum şi datorită faptului că o concentraţie 
ridicată în zahăr inactivează parte din levuri. 

Fermentaţia alcoolică va fi supravegheată, luându-se măsuri ca temperatura să nu 
depăşească 20“. Având în vedere că durata de fermentare este cu atât mai lungă cu cât concentrația 
în zaharuri este mai mare, pe lângă controlul temperaturii, densităţii, conţinutului de zahăr şi a 
gradului alcoolic, se va determina şi aciditatea volatilă, având grijă ca aceasta să nu depăşească 
limitele normale. 

Sistarea fermentaţiei alcoolice se face înainte ca zahărul să fie complet metabolizat, astfel 
încât acesta să rămână într-o concentrație corespunzătoare vinului ce urmează a fi obținut: demisec 


sau demidulce. Se înțelege că, proporţia de zahăr rămasă nefermentată este direct dependentă de 


169 


concentrația inițială a mustului în zahăr. De regulă, operațiunea de sistare trebuie să înceapă atunci 
când tăria alcoolică a vinului este mai scăzută cu 0,5-1% vol. decât cea proiectată. 

Dintre procedeele de sistare a fermentației alcoolice pot fi amintite: 

- tragerea vinului de pe depozit, concomitent cu răcirea lui la 6-8%, urmată de 
administrarea de SO; în doză de 150 mg/l şi bentonizarea cu 1-1,5 g/l; 

- tragerea vinului de pe depozit, concomitent cu răcirea lui cu 4-6%, urmată de 
administrarea de SO; în doză de 200 mg/l şi bentonizarea cu 1-1,5 g/l; 

- tragerea vinului de pe depozit, urmată de administrarea de SO» în doză de 250 mg/l şi 
bentonizarea cu 1-1,5 g/l. 

Rareori, şi mai mult în tehnologia preparării unor vinuri spumante cu grad alcoolic scăzut 
(cum este cazul producerii vinului Muscat Spumant de Bucium-laşi, de exemplu), se apelează şi la 
fermentări succesive care duc la epuizarea mustului în azot asimilabil, epuizare care face ca înmulţirea 
şi activitatea levurilor să fie mult diminuată (V.D. Cotea, 1985). 

Condiţionarea şi stabilizarea microbiologică a vinului trebuie să fie efectuate imediat 
după sistarea fermentaţiei şi tragerea vinului de pe drojdie. În multe situaţii, aplicarea unei filtrări 
sterilizante s-a dovedit absolut necesară. 

Tratamentul cu acid sorbic, în doză de maximum 200 mg/l, poate fi aplicat în măsura în 
care beneficiarii îl admit acest conservant în produsul finit. 

Maturarea în butoaie variază de la un vin la altul, preferându-se o durată de minimum opt 
luni. Există şi situaţii când aceste vinuri pot fi livrate şi ca vinuri tinere, după o stocare de numai 3-4 
luni. 

Temperatura de păstrare a vinului este de preferat să fie cât mai apropiată de 10“C, astfel 
încât reacţiile care au loc în acest timp să fie lente. 

Îmbutelierea este obligatoriu să fie sterilă pentru a nu ajunge la modificări microbiologice 
nedorite în produsul finit. 

Învechirea este facultativă. Pentru vinurile de mare marcă ea poate să dureze şi peste un an 


de zile. 


18.4. Tehnologia de producere a vinurilor albe dulci 

Conform legislației viti-vinicole din țara noastră şi reglementărilor O.I.V. aceste vinuri, 
numite şi vinuri în mod natural dulci, se produc din struguri supramaturaţi (stafidiți). Concentrația în 
zahăr a mustului trebuie să fie de cel puţin 240 g/l, pentru ca, după fermentare, vinul rezultat să aibă 
minimum 50 g/l zahăr rezidual. 

Supramaturarea strugurilor se poate realiza pe cale naturală sau artificială. La 


supramaturarea naturală, cea mai frecventă în practică, strugurii, după ce au atins maturitatea deplină, 

fie că rămân în continuare pe butuc, fie că sunt culeşi şi expuşi la soare pe rogojini, paie sau grătare de 
lemn, unde sunt lăsați până ating un anumit grad de stafidire. Uneori şi în anumite condiții, 
supramaturarea pe butuc survine şi ca urmare a procesului de botritizare a strugurilor, (putrezirea 
nobilă) care conduce, de altfel, la obținerea vinurilor dulci de cea mai înaltă calitatea. Supramaturarea 
artificială se efectuează în camere sau instalaţii cu temperatură şi umiditate reglabile. 

Culesul strugurilor. Motivat de faptul că procesul de botritizare nu se desfăşoară uniform 
atât în cadrul butucului cât şi a strugurelui, recoltatul se face manual, prin alegere, eşalonându-se în 2- 
4 etape. De fiecare dată se recoltează numai struguri, părți ale acestora sau chiar boabe care au atins 
starea de stafidire dorită. 

Prelucrarea recoltei. În vederea extragerii mustului, recolta este zdrobită şi apoi presată. 

Zdrobirea trebuie efectuată cu un plus de precauţie. Un zdrobit prea brutal conduce la o 
îmbogăţire în glucan, poliozid aflat sub pieliță, care, trecând în must-vin, reprezintă o sursă 
importantă de tulbureală greu de înlăturat. 

Presarea, efectuată numai cu prese cu acțiune discontinuă, va fi crescândă şi moderată ca 
intensitate, cu întreruperi prelungite şi cu un număr limitat de afânări. Înainte de presare, recolta 
trebuie să fie supusă la temperaturi scăzute cuprinse între -4°C şi -8*C, în funcție de umiditatea 
acesteia şi mai ales de bogăţia ei inițială în zahăr şi cea finală dorită. La asemenea temperaturi mustul 
mai sărac în zahăr congelându-se, rămâne în mustuială, în timp ce cel cu un conținut ridicat se 
eliberează prin presare. 

Tratamente şi operaţii aplicate mustului. În general, acestea sunt similare celor efectuate 
la vinificaţia clasică în alb. 

Sulfitatrea uşoară, este întotdeauna benefică. Cu toate că lacaza, enzimă specifică recoltelor 
atacate de Botryotinia fukeliana şi responsabilă de cele mai profunde oxidări are o activitate redusă 
când în mediu există un conținut ridicat în zahăr, mustul din recolte botritizate trebuie totuşi tratat cu 
dioxid de sulf pentru al proteja împotriva oxigenului din aer. Tratamentul se impune şi prin faptul că 
dioxidul de sulf opreşte diferite atacuri bacteriene şi mai ales pentru că blochează activitatea unor 
levuri nedorite, în special a suşelor acetogene, prezente mai ales la începutul fermentației alcoolice şi 
responsabile de formarea unor cantități ridicate de acid acetic. Sulfitarea nu trebuie să fie prea 
energică, deoarece nu numai că cea mai mare parte din dioxidul de sulf adăugat trece în formă 
combinată, dar şi datorită faptului că pentru asigurarea stabilității microbiologice a vinului sunt 
necesare adaosuri suplimentare. 

Deburbarea se realizează dificil din cauza vâscozităţii ridicate a mustului. Când se aplică 
este bine să fie sumară, deoarece particulele solide, fine, rămase în must constituie pentru levuri cel 


mai convenabil suport, asigurându-le în acelaşi timp şi o bună distribuție în masa lichidului. 

Fermentarea mustului. În tehnologia producerii vinului dulce din struguri botritizaţi, 
fermentația alcoolică reprezintă o verigă decisivă cu influență precumpănitoare asupra calității. Dintre 
condiţiile care se cer pentru buna ei desfăşurare se menționează doar câteva cu caracter specific. 
Astfel, motivat de faptul că mustul este bogat în zaharuri „generatoare de conţinuturi ridicate în alcool 
inhibitor al activităţii levuriene“, se recomandă ca fermentarea să se realizeze cu ajutorul unor suşe de 
levuri rezistente la alcool şi cu putere acetigenă slabă. Ultima condiție este dictată de faptul că în 
timpul fermentării mustului rezultat din struguri botritizaţi, levurile formează, în general, cantități 
mari de acizi volatili care fac ca aciditatea volatilă, de origine levuriană, să aibă valori (peste 1 g/l 
H>SO+) mai mari decât cele acceptate de legislaţiile viti-vinicole pentru un astfel de vin. 

Mutajul. Potrivit Lexicului O.I.V., prin mutaj se înțelege adăugarea în must a unor 
substanțe care împiedică fermentarea sa. Când mustul este foarte bogat în zahăr, fermentația se 
întrerupe în mod natural, ca urmare a formării unor cantități mari de alcool care inhibă activitatea 
levurilor. Tradițional sistarea fermentaţiei se realizează prin sulfitare. Dioxidul de sulf se 
administrează în doze variabile în funcție de puterea de combinare a vinului, de cât SO> se doreşte să 
rămână în stare liberă şi bineînţeles şi de durata de păstrare a vinului. Se recomandă, de asemenea, ca 
aceste doze să fie modelate cu cele admise de legislaţiile naţionale şi prevăzute în reglementările 
internaționale. Pentru ţara noastră, doza maximală de dioxid de sulf total, determinată în momentul 
livrării în consum a vinurilor dulci naturale, este de 300 mg/l. Pentru cele de Cotnari, Murfatlar, 
Târnave şi Pietroasa se acceptă 350 mg/l. Înainte de sulfitare, se recomandă ca vinul să fie refrigerat şi 
apoi tras de pe depozit, pentru a-l separa de depozit, constituit în mare parte din masa levuriană. 
Uneori sulfitarea este însoțită şi de o bentonizare, urmate de o filtrare aluvionară şi apoi de una sterilă. 

Elevajul vinurilor. După fermentare/mutaj, comparativ cu celelalte categorii, vinurile dulci 
reclamă în perioada postfermentativă îngrijiri care să le asigure o deplină stabilitate microbiologică şi 
o limpiditate cât mai bună. Se reliefează importanța acestor două aspecte întrucât şi rezolvarea lor este 
destul de dificilă. În primul caz, dificultatea rezidă în faptul că, fiind moderat de alcoolice dar bogate 
în zaharuri, asemenea vinuri constituie medii prielnice de contaminare, favorabile declanşării unor 
activități microbiene. Pe de altă parte, conținutul lor ridicat în compuşi carboxilici (aldehidă acetică, 
acid piruvic, acid cetoglutaric ş.a.) alături de bogăţia în zaharuri, face ca cea mai mare parte din SO» 
să se afle în stare combinată şi numai o mică parte (sub 10 % din SO» total) să se afle în stare liberă. 
Mai mult, dacă se ia în considerare şi faptul că la astfel de vinuri obţinute din struguri botritizați 
valorile pH sunt mai ridicate, se înțelege că SO; sub formă moleculară, adică cel activ împotriva 
levurilor, se află într-o proporție foarte scăzută, obişnuit sub 0,5% din SO» total. Ca atare asigurarea 
stabilităţii microbiologice a acestor vinuri impune administrarea unor doze mari de SO;, fără a depăşi 
însă plafonul maxim admis de legislaţiile naționale şi reglementările internaționale. Cel mai 


recomandat este ca definirea dozei optime să se facă prin intermediul diagramei de combinare, 

variabilă de la un vin la altul. Pe baza ei se stabileşte în mod corect cantitatea de SO, total necesară 
pentru realizarea unui nivel optim de SO» liber. În prezent se continuă investigaţiile pentru găsirea 
unor procedee cu ajutorul cărora să se reducă cantitatea de SO; ce trebuie administrată. Este exclusă în 
totalitate pasteurizarea, deoarece s-a dovedit total nefavorabilă pentru calitatea vinului. 

Vinurile albe de calitate cu conţinut de zahăr se realizează, aşa cum deja s-a subliniat, 
numai în unele podgorii şi doar din câteva soiuri. În țara noastră, cele mai reputate în producerea unor 
asemenea vinuri sunt podgoriile Cotnari, Murfatlar, Pietroasa, Târnave, Alba, Sebeş - Apold. Dintre 
soiuri se amintesc: Grasă de Cotnari, Fetească albă, Chardonnay, Pinot gris, Sauvignon, Riesling 


italian, Traminer ş.a. 


18.5. Tehnologia de producere a vinurilor aromate 

Denumirea de vin aromat se atribuie vinului în care se evidenţiază o aromă specifică 
strugurilor din care s-a obţinut, cum este, de exemplu, aroma de muscat, de tămâioasă, de busuioacă 
etc. 

În cazul producerii vinurilor aromate, veriga tehnologică cea mai delicată o constituie 
extragerea cât mai completă a substanţelor aromate din părțile solide ale boabelor şi mai ales din 
pielițe, unde sunt localizate în principal. Ca atare, ceea ce diferențiază această tehnologie de alte 
tehnologii de producere a vinurilor albe, este aceea că mustul nu este separat imediat de părțile solide, 
ci, din contra, este menținut un timp oarecare în contact cu ele, pentru ca prin macerarea acestora să se 
poată elibera cât mai mult din potențialul aromatic al strugurelui. 

Se reaminteşte că, în general, la aroma oricărui vin participă trei grupe de constituenți: unii 
proveniți din struguri, care trec în must în timpul prelucrării acestora prin zdrobire, desciorchinare, 
macerare etc., alții care apar în timpul fermentaţiei alcoolice şi a fermentaţiei malolactice (în cazul 
când aceasta a avut loc) şi cei din a treia grupă, care se formează în timpul maturării şi învechirii 
vinului. În cazul vinurilor aromate o importanță deosebită prezintă constituenți din prima grupă, adică 
cei care dau aşa numita „aromă varietală”. 

Substanțele responsabile de aroma varietală se găsesc în struguri fie în stare liberă, ca 
substanţe volatile cu miros bine definit, fie în stare combinată ca glicozide nevolatile, lipsite de 
însuşiri odorante, numite precursori de arome. 

Prin operaţiunea tehnologică de macerare se urmăreşte extragerea cât mai completă a 
compuşilor aromatici liberi volatili precum şi eliberarea din precursori a fracțiunii odorante. Trebuie 
însă ținut seama că, datorită macerării, în must apar şi alte modificări, prezentate succint în cele ce 
urmează. 

După macerație, aciditatea titrabilă a mustului este mai scăzută, datorită salifierii parțiale a 


unor acizi organici, în special a acidului tartric. Salifierea survine ca urmare a eliberării unei anumite 

cantități de potasiu prezente în pielițe şi seminţe. În contact cu părţile solide, mustul se îmbogățește în 
substanțe minerale şi organice, parte dintre acestea fiind apoi degradate în cursul fermentaţiei 
alcoolice. 

Trebuie reținut şi faptul că prezența pe struguri a putregaiului cenuşiu sau a unor mucegaiuri 
poate micşora potenţialul aromatic al strugurelui, conducând chiar la o degradare calitativă al acestuia. 
În astfel de situaţii, cel mai bine este ca macerarea să fie evitată. 

În general, pentru a obţine rezultate cât mai bune, se recomandă ca macerarea să se aplice 
numai la o recoltă sănătoasă, desciorchinată, moderat zdrobită şi uşor sulfitată (40-50 mg/l SO2). Prin 
combinarea duratei de macerare (1-3 zile) cu diferite nivele de temperatură (5-20%C) se urmăreşte ca 
interferarea celor două procese (macerare şi fermentare) să survină cât mai târziu. Procedând astfel, se 
poate beneficia de o bună extracţie a potențialului aromatic din strugure, limitând celelalte fenomene 
cu incidenţe negative asupra calității vinului. 

O cale importantă de îmbogăţire a mustului în substanțe aromate constă şi în tratarea 
mustuielii cu enzime hidrolazice exogene, în special cu glucozidaze. Prin acest tratament, care 
conduce la scindarea precursorilor glicozidei, sunt puse în libertate componentele aromate volatile din 
grupa alcoolilor terpenici. De pildă, conținuturile de linalol, nerol şi geraniol din must, realizate prin 
tratarea mustuielii cu pectinol sau cu extracte enzimatice din hrişcă, pot creşte de zeci de ori faţă de 
cele ce se află în mustuiala netratată, în care acționează doar enzimele naturale ale strugurilor. Prin 
asemenea tratamente enzimatice nu se introduc arome străine, ci doar se măreşte randamentul de 
extracție al aromelor naturale din struguri. 

Obişnuit, în ţara noastră, macerarea mustuielii se realizează fie în vase clasice (căzi şi cisterne) 
închise sau deschise, fie în cisterne rotative. Prima cale se practică din ce în ce mai rar, întrucât 
prezintă unele inconveniente legate de: omogenizarea mustuielii şi evacuarea boştinei scurse; 
controlul şi reglarea temperaturii; faptul că, de cele mai multe ori, procesul de fermentare aproape că 
se suprapune cu cel de macerare. Din aceste considerente în practica vinicolă s-au introdus pe scară 
largă, cisterne rotative, termostatate, confecționate din oţel inoxidabil. Prin utilizarea unor astfel de 
cisterne se înlătură, în mare măsură, inconvenientele susmenționate, creindu-se totodată posibilitatea 
separării, aproape în totalitate, a celor două faze: macerarea şi fermentarea. 

Durata mecerării se stabileşte în funcţie de recipienţii de macerare, de soi, starea de maturitate 
a strugurilor şi tipul de vin proiectat a se realiza. În acest sens, L.C.V.V. Valea Călugărească 
recomandă următoarele durate de macerare: 

-macerarea în cisterne rotative termostatate timp de 8-12 ore la soiul Muscat Ottonel, la o 
temperatură de 18-20% şi de 20-24 ore la soiul Tămâioasă românească, la o temperatură de 20-25“; 


pentru macerarea în cisterne netermostatate, durata este de 12-18 ore la Muscat Ottonel şi 24-32 ore la 


174 


Tămâioasă românească, la o temperatură a mustuielii sub 20*C; în ambele situații, regimul de rotire al 
cisternelor este de 10 minute la 3 ore; 

-macerare în recipienți statici pe o durată medie de de 3-4 zile la soiul Tămâioasă românească 
şi de 2-3 zile la soiul Muscat Ottonel. 

Separarea mustului de boştină se poate realiza prin scurgerea gravitaţională a ravacului din 
recipienţii de macerare, urmată de evacuarea boştinei şi presarea acesteia, preferându-se în acest scop 
presele discontinui orizontale sau verticale. 

Motivat de faptul că majoritatea vinurilor aromate conțin zahăr nefermentat, în prezenţa căruia 
aroma lor este mai bine evidenţiată, operaţiile tehnologice ce urmează macerării sunt similare cu cele 


redate la producerea vinurilor albe de calitate cu conținut de zahăr (demiseci, demidulci şi dulci). 

18.6. Tehnologia de producere a vinurilor roşii de masă 

Vinurile roşii de masă, la fel ca şi cele albe, se produc din soiuri de mare producție (Băbească 
neagră, Oporto, Sangioveze, Codană ş.a.) cultivate în podgorii specializate în această direcţie de 
producţie. Aceste vinuri se mai obțin şi din soiuri de calitate superioară care, în anumiţi ani şi în 
anumite condiţii, nu pot asigura producerea unor astfel de vinuri. În anumite cazuri şi în măsura în 
care legislația permite, vinurile roşii de masă se mai pot realiza şi din soiuri producătoare de struguri 
negri de masă, care nu pot fi valorificați pentru consum în stare proaspătă. 

Din grupa vinurilor roşii de masă face parte vinul de masă. Conform legislaţiei din țara 
noastră, tăria alcoolică dobândită (efectivă) trebuie să fie de minim 8,5% pentru vinul de masă. 

Aciditatea totală trebuie să fie de minimum 4,5 g/l acid tartric, şi să aibă un conţinut sec de 
extract nereducător de cel puţin 16 g/l. 

Culesul se efectuează la maturitatea tehnologică, adică atunci când strugurii au atins acel 
potențial care să asigure realizarea de vinuri roşii corespunzătoare acestei categorii, minimum 145g/l. 

Se menționează că recoltatul mecanic, practicat din ce în ce mai mult în ţările cu viticultură 
avansată, nu prezintă sau prezintă consecințe mai puțin nefaste pentru viitorul vin, comparativ cu 
vinul alb. 

Transportul, recepţia, sulfitarea zdrobitul şi desciorchinatul sunt similare cu cele aplicate la 
producerea vinurilor albe din aceeaşi categorie. Macerarea - fermentarea, proces specific tehnologiei 
de producere a vinurilor roşii, va fi astfel condus ca intensitate şi durată, încât vinurile rezultate să 
aibă pe lângă caracteristicile de compoziţie amintite şi o colorație corespunzătoare grupei în care se 
încadrează: vin de masă, vin de masă superior. 

Remontarea mustului şi spălarea boştinei sau amestecarea şi omogenizare celor două faze, 
solidă şi lichidă, pentru a stimula şi intensifica extracția şi difuzia antocianilor, sunt operațiuni care 
trebuie efectuate ori de câte ori este nevoie. 

Se semnalează, de asemenea, că datorită gusturilor consumatorilor care pe lângă calitate 
caută şi diversitate, producerea vinurilor roşii de masă prin macerare fermentare în flux continuu 
(vinificaţia continuă în roşu) folosit în unele țări a început să fie abandonat. 

Termomacerarea, totală sau parțială a mustuielii poate înlocui fermentarea-macerarea în 
situaţia când strugurii sunt slab pigmentaţi sau fost avariaţi. În primul caz se preferă ca 
termomacerarea să aibă loc la 60-65“, timp de minimum 30 minute, iar pentru recoltele mucegăite 
sau atinse de putregaiul cenuşiu la 70-80“C, timp de 15-30 minute. La asemenea temperaturi, pereţii 
celulari fiind degradați, extracția substanţelor colorante este favorizată, iar activităţile microbiologice 


sunt inhibate. 

Separarea mustului şi presarea boştinei se face la cald. Fracţiunile obținute se asamblează iar 
mustul rezultat este trecut în vasele de fermentare, unde adaosul de levuri selecționate este 
obligatoriu. În timpul desfăşurării fermentaţiei se preferă ca temperatura să nu depăşească 25%. 

Tragerea mustului de pe boştină, când macerarea - fermentarea a avut loc, în cisterne rotative 
termostatate la 25-28“C, se face la 36-48 ore, iar în cazul cisternelor netermostatate la 48-60 ore. 

În condiţiile în care macerarea-fermentarea se face tradițional, atunci tragerea mustului de pe 
boştină se efectuează mai târziu la 5-6 zile sau chiar şi după 12-14 zile. 

Desfăşurarea fermentaţiei alcoolice a lichidului separat de boştină are loc în vase de 
fermentație, întocmai ca şi mustul rezultat de la termomacerare. 

Stimularea fermentației malolactice, imediat după terminarea fermentației alcoolice, se poate 
produce prin menţinerea vinului la o temperatură de circa 20%C, evitarea sulfitării, adaos de vin în 
plină fermentație malolactică şi, atunci când se dispune, un adaos de maia de bacterii lactice în doză 
de 5-10%. 

Lucrările de îngrijire, condiţionare şi stabilizare a vinurilor se fac în acelaş mod ca şi la 
vinurile albe de masă, cu deosebirea că în loc de bentonizare se poate aplica o cleire cu gelatină, iar 


sulfitarea este mai moderată, 15-20 mg/l SO» liber. 


18.7. Tehnologia de producere a vinurilor roşii de calitate 

Realizarea unor vinuri roşii de calitate se bazează pe o bună cunoaştere a podgoriei, soiurilor 
sau sortimentelor de soiuri, precum şi o bună stăpânire a tehnicilor de vinificare a strugurilor şi a celor 
de condiţionare şi stabilizare a vinurilor. 

Recoltarea strugurilor se face la un minimum de 178,5g/l zaharuri în cazul producerii de 
vinuri de calitate VS , iar în cazul producerii de vinuri de calitate DOC de 187g/|. 

În general tehnologia de producere a acestor vinuri se aseamănă cu cea precedentă folosită la 
vinurile de masă, cu menţiunea că macerația carbonică şi termomaceraţia, sunt mai puţin acceptabile; 
la asamblare, considerată naşterea vinului sunt excluse musturile de la presarea a II-a şi de la ştuţurile 
II şi III; desăvârşirea fermentaţiei alcoolice a lichidului separat de boştină va fi astfel dirijată încât 
temperatura să nu depăşească 25“; fermentarea malolactică este obligatorie; maturarea la butoi timp 
de 6-12 luni este justificată printr-un câştig, de calitate; cleirea cu albuş de ou sau gelatină le asigură o 
mai bună limpiditate, iar învechirea în butelii este bine să fie de minimum 6 luni. Caracteristicile 
aromatice au un interes limitat pentru vinurile ce se dau în consum după 2-3 ani de păstrare - iar 
vinurile cu conţinut de zahăr (demidulci şi dulci) au devenit din ce în ce mai rare. Un mare interes 
prezintă vinurile roşii maturate în butoaie noi de stejar, după aceeaşi tehnologie ca vinurile albe seci 


„de gardă”. 

Vinurile roşii vor fi trase de pe depozit imediat după terminarea fermentaţiei alcoolice, 
pentru ca maturarea lor să nu aibă loc pe drojdie. Ín acest caz se înţelege că ele beneficiază numai de 


influenţa butoiului şi mai puțin sau deloc de acţiunea levurilor. 


18.8. Tehnologia de producere a vinurilor roze 

Până în prezent literatura de specialitate nu a formulat pentru aceste vinuri o definiție care 
să fie acceptată şi preluată de legislaţiile țărilor vitivinicole sau să fie înscrisă în reglementările 
internaţionale. În Lexicul viei şi vinului se menţionează că vinul roz este un vin care are o culoare 
puţin intensă şi care a fost obţinut printr-o macerare de scurtă durată a strugurilor cu pieliţă roşie. În 
măsura în care criteriul principal de definire a vinurilor roze îl reprezintă culoarea, atunci acestea, 
grosso-modo, pot fi considerate ca fiind vinuri intermediare între cele albe şi cele roşii. 

Dintre caracteristicile vinurilor roze care le apropie de cele albe se menționează: 
fructuozitatea, imprimată de aroma varietală şi cea de fermentație; prospeţimea, susținută de o 
aciditate suficient de ridicată; lejeritatea, datorată unui grad alcoolic moderat. Asemănarea oarecum 
cu vinurile roşii se bazează pe uşoara astringență, comunicată de compuşii fenolici şi pe culoare, 
datorată prezenţei substanţelor antocianice. 

În ţara noastră, vinuri roze de renume se produceau din soiul Steinschiller, cultivat în Banat 
şi în podgoria Lechinţa. Vinurile erau cunoscute sub denumirea locală de vinuri Schiller. După 
plecarea populației germane din România, producţia acestor vinuri a scăzut simţitor. Incidental, vinuri 
roze se mai produc în unele podgorii şi centre viticole, în anii când potenţialul colorant al soiurilor cu 
struguri negri nu a atins nivelul optim pentru producerea unui vin roşu suficent de colorat. În Oltenia, 
de exemplu, este recunoscut vinul roz din soiul Roşioară, iar la Nicoreşti cel din Băbească neagră. 

Ca şi în cazul producerii vinurilor albe şi roşii, criteriile care stau la stabilirea momentului 
optim de recoltare sunt: masa a 100 de boabe, concentraţia în zahăr şi aciditatea, starea de sănătate a 
recoltei, potenţialul aromatic şi bogăţia în polifenoli. Pentru obținerea unor vinuri roze fructuoase, cu 
multă prospețime şi aromă se preferă ca potenţialul alcoolic să nu depăşească 12% vol., 

Culesul se execută manual sau mecanizat. În cazul producerii vinului prin maceraţie 
carbonică, la care integritatea boabelor este o condiție esențială, este de la sine înţeles că recoltarea 
strugurilor se face numai manual. 

Recoltele avariate şi în mod deosebit cele atinse de putregaiul cenuşiu sunt mai puțin sau 
deloc adecvate pentru prepararea vinurilor roze, deoarece presarea strugurilor devine anevoioasă, 
mustul este sensibil la oxidare, se limpezeşte greu, iar vinurile rezultate prezintă mirosuri şi gusturi 
neplăcute (de acid fenic). În zonele şi în toamnele călduroase se preferă ca recoltatul să se efectueze 


dimineaţa când temperatura este ceva mai scăzută (sub 20°C) decât în timpul zilei. Procedând astfel, 

acțiunile microbiologice şi reacțiile biochimice sunt încetinite, iar câştigul de frigorii, datorat unui 
cules matinal, se repercutează avantajos asupra temperaturii de fermentare. 

Sulfitarea strugurilor, pentru a le asigura protecţia antioxidantă, este inutilă mai ales când 
aceştia sunt sănătoşi şi au fost recoltaţi manual. 

În funcţie de soi şi starea de sănătate, prelucrarea strugurilor se poate realiza fie după 
tehnica vinificării în alb, fie după tehnologia de vinificare în roşu, cu specificarea că maceraţia este de 
foarte scurta durată. Foarte rar se obțin vinuri roze şi prin maceraţie carbonica. 

În primul caz, după zdrobire, desciorchinare, şi un adaos de enzime pectolitice, recolta este 
presată rapid, dar menajat. Asamblajul fracțiunilor rezultate de la presare cu mustul ravac, în 
proporțiile cele mai convenabile se face pe baza unor prealabile examinări organoleptice. 

La vinificația prin macerație se va avea grijă ca maceraţia să nu fie însoțită şi de 
fermentație. Ea trebuie să se efectueze într-un termen cât mai scurt (câteva ore) pentru a facilita doar 
trecerea parțială a antocianilor nu şi a substanţelor tanante. Uneori este suficient ca numai o parte din 
must să rămână la un loc cu boştina. Şi în acest caz durata de contact între cele două faze, este relativ 
scurtă (2-18 ore), fiind în funcție de soi, temperatura recoltei, starea de maturitate a strugurilor, 
culoarea ce se doreşte a fi imprimată vinului etc. 

Maceraţia carbonică (la 35% timp de 36 de ore sau la 25%C timp de 48 de ore, aşa cum o 
preconizează francezii) este mai puţin recomandată, deoarece conduce la realizarea unor vinuri prea 
intens colorate. Se poate beneficia de acest procedeu numai în măsura în care vinurile rezultate sunt 
asamblate cu cele obţinute prin prima variantă (fără maceraţie) şi mai rar cu cele obținute prin cea de 
a doua (cu maceraţie). 

Sulfitarea mustului, cu doze de 4-5 g/hl, se face pentru a-l proteja împotriva oxidării, pentru 
a inactiva microflora indigenă cât şi pentru a favoriza deburbarea. 

Deburbarea se face în vederea micşorării tulburelii mustului la una optimală, care variază 
între 100-200 UTN (unităţi de turbiditate nefelometrică). La valori mai mici de 100, fermentația se 
desfăşoară anevoios, iar la valori mai mari de 200, este posibil să apară un gust neplăcut, greoi. 

Adaosul de enzime pectolitice, la deburbare, în doze de 1-2 g/hl, determină o mai rapidă 
sedimentare a particulelor de tulbureală şi o separare mai netă între mustul limpede şi burbă. Enzimele 
adăugate contribuie, de asemenea, la o mai bună exploatare a potențialului aromatic al soiului, 
favorizând în acelaşi timp declanşarea şi desfăşurarea fermentaţiei alcoolice în condiții optime. 

Bentonizarea se aplică după tratamentul cu enzime şi mai mult cu scopul de a uşura 
sedimentarea şi nu deproteinizarea, care se preferă să se efectueze în stadiul de vin. Când mustul 
provine din struguri atinşi de putregaiul cenuşiu, se recomandă ca odată cu bentonita să se adauge în 
must şi o anumită cantitate de cazeină (stabilită în prealabil prin microprobe), care anihilează acțiunile 


enzimelor oxidante, fără a micşora vizibil intensitatea colorantă. 

Maceraţia mustului sulfitat (4-5 g/hl SO») timp de 5-7 zile la temperatura de 5-10, fără a 
porni în fermentație, favorizează eliberarea din pieliţă a substanțelor odorante libere şi legate, 
conducând, în final, la o evidenţiere mai bună şi mai complexă a aromei varietale. 

Mustul rezultat prin filtrarea burbei, având un potenţial aromatic interesant, este bine să fie 
amestecat cu mustul deburbat care, dispunând de o turbiditate mai ridicată, „reechilibrează“ 
amestecul. 

Fermentaţia mustului se face în recipienţi (butoaie, budane, cisterne) întocmai ca şi cea a 
mustului pentru vinurile albe, asigurându-se un gol de fermentare corespunzător mărimii vasului. 

Adaosul de levuri selecționate sub formă de maia sau ca levuri lofilizate garantează 
declanşarea şi desfăşurarea fermentației alcoolice la termen şi în condiţii optime. Levurile indigene 
pot asigura şi ele o bună fermentație, dar există şi cazuri când datorită unei perioade de început prea 
lungă, unele levuri sălbatice favorizează creşterea acidității volatile şi chiar apariţia unor gusturi mai 
puţin plăcute. Din aceste motive şi pentru o mai bună securitate se recomandă fermentarea cu levuri 
selecționate şi în mod deosebit cu cele liofilizate. Acestea din urmă se conservă foarte bine (la 
temperaturi de circa 4“C pierderile pe an nu depăşesc 5-10 %), utilizarea lor fiind foarte comodă, şi 
prezintă şi avantajul că pun rapid stăpânire pe mediu. 

Temperatura de fermentare se recomandă să se situeze între 15 şi 20%. La o astfel de 
temperatură consumul zilnic de zahăr din must este de circa 20 g/l. 

Realizarea fermentației malolactice este de dorit numai în cazul când vinurile sunt prea 
acide. În general însă ea nu este preferată, deoarece conduce la o micşorare a prospețimii, 
fructuozității şi aromei vinului, iar uneori la apariția unor mirosuri şi gusturi lactice mai puţin plăcute. 

Lucrările de îngrijire a vinurilor roze (tragere de pe drojdie, egalizare, sulfitare, 
demetalizare, stabilizare tartrică) sunt aceleaşi ca şi cele care se aplică vinurilor albe, cu specificarea 
că executarea lor trebuie făcută cu un plus de atenţie pentru a nu determina o micşorare a intensității 
colorante. 

Durata păstrării la butoi este relativ scurtă, maximum un an de zile, timp în care 
temperatura se recomandă să nu depăşească 10-12%. Stocarea la o temperatură mai ridicată şi pe o 
durată mai lungă ar putea determina degradarea aromelor primare varietale şi a celor secundare de 


fermentație, considerate ca esenţiale pentru un vin roz de înaltă calitate. 

20. TEME PENTRU REFERATE LA ENOLOGIE 


CONSTRUCŢII VINICOLE 
RECIPIENŢII PENTRU VINIFICAȚIE 
1. PĂRȚILE CONSTITUENTE ALE STRUGURELUI ŞI CORELAȚIA DINTRE ELE 
COMPOZIȚIA CHIMICĂ A STRUGURELUI 
FAZELE MATURĂRII STRUGURILOR ȘI EVOLUȚIA COMPOZIŢIEI LOR 
CULESUL, TRANSPORTUL, RECEPȚIA ȘI DESCĂRCATUL STRUGURILOR 
ZDROBITUL ŞI DESCIORCHINATUL STRUGURILOR 
TRATAMENTE APLICATE MUSTUIELII 
SEPARAREA MUSTULUI DE BOŞTINĂ 
PRESELE VINICOLE 
COMPOZIȚIA CHIMICĂ A MUSTULUI 
. ASAMBLAREA ȘI CUPAJAREA MUSTURILOR 
. DEBURBAREA MUSTULUI 
. TRATAMENTE APLICATE MUSTULUI ÎNAINTE DE FERMENTARE 
„ CORECŢII DE COMPOZIȚIE APLICATE MUSTULUI 
. ANTISEPTICI ŞI ANTIOXIDANȚI FOLOSIŢI ÎN INDUSTRIA VINICOLĂ 
. MECANISMUL BIOCHIMIC AL FERMENTAȚIEI ALCOOLICE A MUSTULUI 
. MECANISMUL BIOCHIMIC AL FORMĂRII UNOR PRODUȘI SECUNDARI Al FERMENTAȚIEI 
ALCOOLICE 
. FAZELE DE DESFĂŞURARE ALE FERMENTAŢIEI ALCOOLICE 
. PRINCIPALELE VARIANTE TEHNOLOGICE DE FERMENTARE A MUSTULUI 
. PRINCIPALELE VARIANTE TEHNOLOGICE DE MACERARE-FERMENTARE 
20. FERMENTAŢIA MALOLACTICĂ 
COMPOZIȚIA CHIMICĂ A VINULUI 
PĂSTRAREA VINULUI ÎN VASE PLINE 
TRANSVAZAREA ŞI PRITOCUL 
EGALIZAREA ȘI CUPAJAREA 
21. FAZELE DE FERMENTARE ŞI FORMARE A VINULUI 
22. FAZA DE MATURARE 
23. FAZELE DE ÎNVECHIRE ȘI DEGRADARE A VINULUI 
24. LIMPEZIREA SPONTANĂ ȘI PRIN CENTRIFUGARE A VINULUI 
25. LIMPEZIREA VINULUI PRIN CLEIRE 
26. LIMPEZIREA VINULUI PRIN FILTRARE 
27. MODIFICĂRI DE NATURĂ FIZICO-CHIMICĂ 

28. 
29. 
30. 
31. 
32. 
33. 
34. 
35. 
36. 
37. 
38. 
39. 
40. 
41. 


MODIFICĂRI NEDORITE DE NATURĂ MICROBIOLOGICĂ 

TRATAMENTE DE STABILIZARE APLICATE VINULUI 

MATERIALE FOLOSITE LA ÎMBUTELIERE 

MATERIALE FOLOSITE PENTRU ORNAREA BUTELIILOR 

TEHNOLOGIA ÎMBUTELIERII VINULUI 

CLASIFICAREA VINURILOR ȘI A PRODUSELOR PE BAZĂ DE STRUGURI, MUST SAU VIN 
TEHNOLOGIA DE PRODUCERE A VINURILOR ALBE DE MASĂ 

TEHNOLOGIA DE PRODUCERE A VINURILOR ALBE SECI DE CALITATE 
TEHNOLOGIA DE PRODUCERE A VINURILOR ALBE DEMISECI ȘI DEMIDULCI 
TEHNOLOGIA DE PRODUCERE A VINURILOR ALBE DULCI 

TEHNOLOGIA DE PRODUCERE A VINURILOR AROMATE 

TEHNOLOGIA DE PRODUCERE A VINURILOR ROŞII DE MASĂ 

TEHNOLOGIA DE PRODUCERE A VINURILOR ROŞII DE CALITATE 
TEHNOLOGIA DE PRODUCERE A VINURILOR ROZE 

